
Dum sep tagoj bunta tumulto de afiŝoj proklamadis al la 
urbanoj eksterordinaran elpaŝon en la cirko "Soleil" [1]de 
«Homo de Duopa Stelo»; ankoraŭ neniam oni tiom multe 
paroladis pri tiaspecaj aferoj en gajantaj salonoj, malantaŭ 
teatraj kulisoj, en restoracioj, bierejoj kaj kuirejoj. Vere, la 
cirka arto ankoraŭ neniam promesis tiom multe, — ne 
logadis emociojn en la regionon de scivolemo, kiel nun. Eĉ la 
atleta lukto — la plej Ŝatata amuzo de degenerintaj spiritaj 
heredantoj de Nerono [2] kaj Elagabalo [3] — foriris al la dua 
plano, kvankam jam estis venintaj kaj promenadis 
demonstre sur bulvardoj bestaj korpegoj de Greper kaj Noir 
— negro el afrika Liberio, — fumante dikegajn cigarojn, por 
miro kaj kortremo de aĝaj, sed pasiaj sinjorinoj. Eĉ paliĝis la 
fama fortulo-ĵonglisto Murray, ĵetanta en aeron fajrartaĵon da 
lumantaj pezaĵoj. Mallonge dirante, la cirko «Soleil» 
promesis ion vere neviditan. Starinte dum minuto antaŭ 
afiŝo, ni pli plene ol per ajnaj ekzemploj kaj komparoj 
komprenos la impreson, kiun ĝi faris al la homamaso. Kio do 
tie estas presita? 


«Merkrede, — diris la afiŝo, — la 23-an de junio de la 1911-a 
jaro 


okazos la unua, la sola kaj la lasta elpaŝo 


de antaŭe neniam elpaŝinta, 


mirinda, nevidita, escepta fenomeno, 

nomanta sin «Homo de Duopa Stelo». 

Sen pezo 

Fluganta kuro 

Mirakla flugo 

Vera ŝvebado en la aero, kiu estos plenumita 

sen helpo de kaŝitaj meĥanikaj rimedoj 

kaj sen ajnaj aparatoj. 

La Homo de Duopa Stelo restas pendi en la aero 

ĝis 3 sekundoj da plena tempo. 

La Homo de Duopa Stelo estas 

la plej granda scienca enigmo de la nuna jarcento. 
Biletoj, pro escepteco kaj neripeteblo de la spektaĵo, 
estos vendataj de la 19-a ĝis la tago de la spektaklo; 

la prezoj estas triobligitaj». 

Agassiz [4], la direktoro de la cirko «Soleil», donis al 
ĵurnalistoj jenajn klarigojn. Antaŭ kelkaj tagoj al li venis 
nekonata homo; eĉ la trejnita okulo de tia fiaferspertulo, kiel 
Agassiz, sukcesis elŝiri el la mallonga renkontiĝo kun li 


nenion, kio metus stampon. Sur la vizitkarto de la vizitinto 
estis: E. D. — nure; nek adreso, nek profesio... 


Dirante tiel, Agassiz prenis aspekton de homo, kiu scias 
multe pli, ol oni povas pensi pri tio, sed kiu estas diskreta 
pro gravaj kaŭzoj. Li diris: 


— Mi vidis sendube kleran kaj riĉan homon, fremdan al la 
cirka rondo. Mi ne faras sekreton el tio, kion mi observis en 
li, sed... jes, li estas raraĵo eĉ por mi, kiu spertis nemalmulte 
dum tridek jaroj. Ĉe ni li ne servas. Li nenion postulis, nenion 
petis. Mi nenion scias pri li. Eĉ ne lian adreson. Estis 
sensence peni ekscii ion en tiu direkto, ĉar unusola lia 
elpaŝo estas ligita nek kun lia pasinteco, nek kun lia 
personeco. Ni tion ne bezonas. Tamen «Soleil» staras kaj plu 
staros alte, tial mi ne povis ellasi tian raran birdon. Li 
proponis pli multe, ol donus Barnumo [5] mem, se li 
reviviĝus kaj venus ĉi tien kun siaj bestoj. 


Lia propono estas tia: li elpaŝos antaŭ publiko unu fojon; 
vere unu fojon, nek pli, nek malpli, — sen honorario, sen 
regalo, sen ajna alia rekompenco. — Tiuj tri sen de Agassiz 
fajfis solide kaj bonguste. — Mi proponis kaj tion kaj tion, sed 
li rifuzis. 


Laŭ lia peto, mi eksidis en la angulo, por ne malhelpi al la 
ekzerco. Li deiris al la pordo, palpebrumis mistere kaj ruze, 
kaj poste, — sen salto, sen ajna videbla peno, glate 
apartiĝinte en la aeron, ekmoviĝis trans la tablon, haltinte 
super ĝi, — super tiu ĉi inkujo, — dum ne malpli ol du 
sekundoj, post kio neaŭdeble, senskue liaj piedoj ree tuŝis la 
teron. Tio estis tiom stranga, ke mi tremeris, sed li restis 
trankvila, kiel klaŭno Doddy post kiam lin turnis en la dentoj 
Ernst Wit sur trapezo. — «Jen ĉio, kion mi scipovas, — diris li, 
kiam ni eksidis ree, — sed tion mi ripetos kelkajn fojojn, post 
kuro kaj sen kuro. Eble, mi havos inspiron. Tiam la publiko 
vidos pli multe. Sed tion ne eblas garantii». 


Mi demandis — kion li scias kaj pensas pri si kiel pri nevidita, 
mirakla fenomeno. Li kuntiris la ŝultrojn. — «Pri tio mi scias 
ne pli ol vi; probable, ne pli ol tiom, kiom scias iuj verkistoj 
pri siaj ideoj kaj temoj: ili venas. Tiel tio venas al mi». Plie li 
klarigis nenion. Mi estis afekciita. Mi proponis al li milionon; 
li rifuzis — kaj eĉ — oscedis. Mi ne insistis. Li rifuzis tiel 
decideme kaj sendispute, ke insisto egalus humiligon. Sed, 
nature, mi demandis, kiaj kaŭzoj devigas lin elpaŝi publike. 
— «De tempo al tempo, — diris li, — malfortiĝas mia 
kapablo, se ne vigligi ĝin; ĝi restariĝas plene, kiam estas 
spektantoj de miaj ekzercoj. Jen — la sola kuglego, al kiu mi 
estas alkatenita». Sed mi nenion komprenis; verŝajne, li 
ŝercis. Mi ricevis impreson, ke mi parolis kun elstara homo, 
konservanta striktegan inkognitecon. Li estas juna, serioza, 
kiel anatomo, kaj bonege vestita. Li portas briliantan 
pinglon, kiu kostas eble tricent mil. Ĉio ĉi estas pripensinda. 


Jam en la sekva tago matenaj kaj vesperaj ĵurnaloj presis la 
intervjuon kun Agassiz; en unu ĵurnalo aperis eĉ improvizita 
portreto de la stranga gastrolanto. La lipaj kaj kapaj haroj de 
la portreto honorigus ajnan harkreskigantan reklamon. Al la 
leganto, elŝovinte la okulojn, rigardis feroca belulo. 


Tiutempe la kulpinto de tuta tiu malkvieto, trarigardinte la 
ĵurnalojn kaj ĝissate admirinte la interesan portreton, 
demandis: — «Nu, Drud, ĉu ci estos la dudek trian en la 
cirko?» 


Mem respondante al si, li aldonis: — «Jes. Mi estos kaj 
observos, kiel tiu forta blovo, tiu bato de kirlo estingos la 
etan inertan flamon de la malklera racio, pri kiu ambicias «la 
reĝo de la naturo». Kaj ŝvitaj gutoj kovros lian vizaĝon...» 


Ne malpli, ol la publikon, la ondo de akra intereso kaptis la 
tutan cirkan trupon, inkluzive la servistaron, biletistojn kaj 
ĉevalistojn. Aperis onidiro, ke la «Duopa Stelo» (kiel li 
ordonis signi sin en la afiŝo) estas grafo kaj miliardulo, kaj 
pri li jam suspiradis rajdistinoj, glutante salivon en revoj de 
restoraci-juvela speco; jam turmentadis spegulon 
baletistinoj, ĉiu esperante logi la nobelan originalulon, kaj 
kun ŝaŭmo sur la lipoj disputadis, — kiun el ili aĉetos li pli 
multekoste. Klaŭnoj elpensadis, kiel ili ridigu spektantaron, 
parodiante la novulon. Ebriulo-verkisto Debor jam fabrikis 
por ili kelkajn dialogojn, pro kio li drinkadis brandon kaj 
tintadis per arĝentaj moneroj. Mornigitaj de envio gimnastoj, 
akrobatoj kaj ĵonglistoj ripetadis ĥore ĝis la lasta momento, 
ke la mistera gastrolanto-ĉarlatano venis el Hindio, kie lernis 
iom efiki per sugesto, kaj antaŭdiradis fiaskon. Ili ankaŭ 
penis disvastigi informon, ke ilia arena rivalo estas fuĝinta 
krimulo. Ili samaj elpensis, ke la «Duopa Stelo» estas 
kartluda fripono, plurfoje batita. Same al ili apartenis 
interesega rakonto pri ĉantaĝo, per kiu kvazaŭe senarmigis 
li la humiligitan Agassiz-on. Sed pri la esenco de la afero 
neniu povis diri ion: fuma spiralo de klaĉo volviĝadis, ne 
tuŝante la centron. Nur sola klaŭno Arcy, kiu ŝatis ripetadi: 
«Mi scias kaj vidis ĉion, tial mi pri nenio miras», — speciale 
emfazadis sian frazon, kiam estiĝadis konversacio pri la 
«Duopa Stelo»; sed sur la malsana, galhumora vizaĝo de la 
klaŭno reflektiĝadis pala timo, ke lian malriĉan vivon povas 
trafi io, pri kio li pensas kun angoro, perdinte mizeran 
trankvilon, akiritan per malfacilega laboro de grimacoj kaj 
kontuzoj. 


Ankoraŭ multe da ĉiaspeca vorta rubo — elpensaĵoj, 
babilaĵoj, spritaĵoj, mokoj kaj antaŭdiroj — ŝtopis orelojn de 
diversaj homoj rilate de la disfamigita elpaŝo, sed ĉion oni 
ne povas subaŭskulti. En polva nubo post hufoj de la ĉevaloj 
de Cezaro ne gravas ĉiu aparta polvero; ne tiom gravas 
ankaŭ rebrilo de radio, kuranta tra lilaj kirloj post blanka 


makulo de la ora imperatora helmo. Cezaro polvas... Polvo — 
kaj Cezaro. 


La 23-an la giĉeto de la cirka kaso ne malfermiĝis. Skribaĵo 
diris: «La biletoj estas venditaj sen restaĵo». Malgraŭ alta 
prezo, ilin oni disaĉetis kun rapido de krako; por la lastaj 
biletoj, jam la 20-an, estis aranĝita loterio, — pro tio, ke ili 
kaŭzis akran disputon de la pretendantoj. 


Atenta rigardo, ĵetita ĉi-vespere al la lokoj por spektantoj, 
rimarkus iom neordinaran konsiston de la publiko. Tiel, la 
loĝio de gazetaro estis plenŝtopita, post aldonaj seĝoj brilis 
nazumoj kaj kolumoj de tiuj, kiuj estis kondamnitaj starante 
danceti sur la loko. Same plena estis la loĝio de la ministro. 
Tie brilis delikata, ĉarma mondo de belaj okuloj kaj subtilaj 
vizaĝoj de junaj virinoj, blanka silko kaj juvelaĵoj, brilantaj 
kiel lustroj sur fono de paradaj uniformoj kaj frakoj; tiel luna 
akvofalo en veluro de nigraj ombroj strias kaj Ŝaŭmigas sian 
fluon. Ĉiuj loĝioj, ĉirkaŭantaj la karmezinan barilon per 
diverskolora cirklo, spiris lukson kaj rezerviĝemon de la 
ornamita homamaso; facile, libere ridante, nelaŭte, sed klare 
parolante, tiuj homoj pririgardadis la kontraŭajn flankojn de 
la grandega cirko. Super la areno, brilante, ŝvebis aera 
vakuo, fermita alte supre per la kupolo kun bluo de la 
vespera ĉielo, rigardanta en malfermitajn vitrajn lukojn. 


Super la foteloj lokiĝis fizionomia bunteco de intelektuloj, 
komercistoj, oficistoj kaj militistoj; glitadis konataj laŭ 
portretoj trajtoj de verkistoj kaj pentristoj; aŭdiĝadis 
komplika frazo, trafa rimarko, rafinita literatura parolturno, 
klaĉoj kaj familiaj disputoj. Ankoraŭ pli alte premiĝadis sur 
nedislimitaj benkoj strata homamaso: tiuj, kiuj kuradas, 
paŝadas kaj fluas per miloj da piedparoj. Kaj super ili, trans 
alta barilo, ĉirkaŭgluita per cirkaj afiŝoj, sur kubutoj, 


piedpintoj, mentonoj kaj brustoj, alpremitaj de malvasteco, 
densiĝinte sesedre, kiel abelujaj ĉeloj, ŝvitis la parioj de la 
cirko — la galerio; penante liberigi almenaŭ por momento la 
manojn, ili eltenadis torturon de sufoko kaj korbatado; pli 
trankvilaj en tiu svarmo aspektis la vizaĝoj de homoj altaj je 
pli ol metro kaj tri kvaronoj. Ĉi tie oni ronĝadis nuksojn; 
krakado de ŝelo miksiĝadis kun fajfoj kaj senceremoniaj 
krioj. 


Prilumo a giorno [6], ekscite intensa brilo de tia forto, ke ĉio, 
proksime kaj malproksime, estis kvazaŭ kovrita per hela 
lako, estis metanta la kontraŭan flankon en brilantan 
nebulon, kie, tamen, se tie haltis rigardo, ĉio videblis kun 
klareco de binoklo, — kaj vizaĝoj kaj esprimoj. La cirko, 
priverŝita per lumo, ekde trapezoj, fiksitaj sub la plafono, 
ekde kupraj blovinstrumentoj de muzikistoj, susurantaj per 
notoj inter nigraj pupitroj, ĝis freŝaj segaĵoj, kovrantaj la 
arenon, — estis sub la potenco de la elektraj lustroj, 
semantaj gajan ekstazon. Ferminte la okulojn, eblis per aŭdo 
trovi ĉiujn punktojn de la spaco — knaron de seĝo, tuson, 
retenitan duontakton de fluto, murmuron de tamburo, 
mallaŭtan emocian konversacion kaj bruon, similan al bruo 
de akvo, — bruon de susuro de moviĝoj kaj spirado de la 
dekmila homa ŝargo, enigita unumomente en la transversan 
sekcon de la ronda konstruaĵo. Staris akra odoro de varmo, 
ĉevalejoj, segaĵoj kaj delikataj parfumoj — la tradicia aromo 
de cirko, parenca al la bunteco de la cirka spektaklo. 


La komenco prokrastiĝis; malpacienco ekposedis la 
publikon; sur la galerioj kelkfoje, ekbrulante per malglata 
krakado, traruliĝis aplaŭdoj. Sed jen tintis kaj tremis la tria 
sonoro. Frapis obtuza arĝento de timbaloj, ekhurlis 
trombono, pafis tamburo; kupro kaj kordoj en glitanta fajfo 
de flutoj ekportis bataleman marŝon, kaj la spektaklo 
komenciĝis. 


IV 


Por tiu ĉi vespero la direkcio rezervis la plej bonajn fortojn 
de la cirko. Agassiz sciis, ke al pinto de monto kondukas 
krutaj padoj. Li iom post iom ardigadis la animon de la 
spektanto, surmetante impreson sur impreson, kun kalkulita 
kaj strikta diverseco; pro tio la spektanto devis fordoni tutan 
akumulitan animan ardon al la krona fino: fine de la 
programo estis indikita la «Duopa Stelo». 


La areno ekvivis: gimnastoj anstataŭadis ĉevalojn, ĉevaloj — 
klaŭnojn, klaŭnoj — akrobatojn; ĵonglistoj kaj iluziistoj 
sekvis dresiston de leonoj. Du elefantoj, ĉirkaŭvolvitaj per 
buŝtukoj, dece vespermanĝis, sidante ĉe priservita tablo, 
kaj, per princa movo de la rostroj ĵetinte «trinkmonon», 
veturis sur lignaj globoj. Meditema stuporo de klaŭnoj en la 
momento de neevitebla bato al la nuko per gutaperka 
kolbaso kaŭzis plurajn migrenojn de malfortaj kapoj, 
ekdolorintaj pro ridego. La klaŭnoj ankoraŭ estis gratantaj 
sin kaj spritantaj, kiam rajdisto kaj rajdistino, sur blankaj 
asturiaj ĉevaloj, elflugis kaj ekkuris ĉirkaŭ la areno. Tio estis 
Bakĥo kaj bakĥananino — en leopardaj feloj, florkronoj kaj 
rozaj girlandoj; ili, rajdante kun forto de vento, ludis miman 
scenon de baleta kaj akrobata karaktero, poste malaperis, 
lasinte en la aero brilon kaj tremon de la gracie frenezaj 
korpoj, obseditaj de pitoreska moviĝo. Post ili, antaŭataj de 
sono de trumpeto, eliris kaj dissidiĝis leonoj, per muĝo 
superbruante la orkestron; homo en nigra frako, pafante per 
vipo, humiligis ilin, kiel deziris; Ŝaŭmo faladis el iliaj faŭkoj, 
sed ili valsadis kaj saltadis en ringegon. Kvar gimnastoj, 
balanciĝante sub la kupolo, transĵetadis sin de unu trapezo 
sur la alian per teruraj turnsaltoj. Japano-iluziisto eltiris el 
sub la kolumo de la trikoto pezan vitran vazon, plenan de 
akvo kaj vivaj fiŝoj. Ĵonglisto pruvis, ke ne ekzistas objektoj, 
per kiuj ne eblas ludi, ĵetante ilin en la aeron kaj kaptante, 
kiel hirundo muŝojn, sen kontuzoj kaj mistrafoj; sep 


brulantaj lampoj ekflugadis el liaj manoj kun facileco de 
fontana strio. La fino de la dua parto estis rajdisto Rishley, 
kiu rajdis sur kvin rufaj ĉevaloj kun blankaj kolhararoj kaj 
transiradis, starante, de unu sur la alian tiel simple, kiel ni 
transsidiĝas sur seĝoj. 


Sonoro proklamis interakton; la publiko malorde ekiris en 
promenejojn, fumejojn, bufedojn kaj ĉevalejojn. La servistoj 
purigis la arenon. Dum tiuj dek kvin minutoj nevino de la 
ministro Runa Beguem, sidinta en lia loĝio, definitive 
entombigis esperojn de kapitano Gall, kiu, tamen, diris 
nenion specialan. Li obtuze ekparolis pri la amo jam matene, 
sed al ili oni malhelpis. Tiam Runa diris «ĝis revido» — kun 
tre klara malvarmo de la tono, sed la blindiĝinta koro de Gall 
ne komprenis ŝian egalan, trankvilan rigardon; nun, uzante 
tion, ke al ili oni ne rigardas, li prenis la mallevitan manon 
de la junulino kaj malforte premis ĝin. Runa, senemocie 
depreninte la manon, turnis sin al li, alpreminte la mentonon 
al veluro de la fotelo. Malpeza, hela subrido ekkuŝis inter ŝiaj 
brovoj per ĉarma falto, kaj la rigardo diris — ne. 


Gall forte maldikiĝis dum la lastaj tagoj. Lia maldekstra 
palpebro nerve tikis. Li fiksis sur Runa tiom longan, desperan 
kaj demandan rigardon, ke ŝi iomete mildiĝis. 


— Gall, ĉio pasas! Vi estas forta homo. Mi sincere bedaŭras, 
ke tio okazis al vi; ke la kaŭzo de via malfeliĉo estas mi. 


— Nur vi povus esti, — diris Gall, nenion vidante, krom ŝi. — 
Mi freneziĝas. La plej malbona estas tio, ke vi ankoraŭ ne 
amis. 


— Kiel?! 


— Tiu lando de via animo estas ne tuŝita. Aliokaze rememoro 
de la sento eble movus vian koron el la morta punkto. 


— Mi ne scias. Sed estas bone, ke nia konversacio transiras 
en la regionon de rezonado. Al tio mi aldonu, ke mi opinius 
malfeliĉo amon, se ĝi trafos min sen sorto. 


Runa kviete ĉirkaŭrigardis vicon da loĝioj, kvazaŭ dezirante 
ekscii, ĉu kaŝiĝas jam nun tiu malfeliĉo ie inter atentaj 
rigardoj de viroj; sed admiro tiel tedis al ŝi, ke ŝi rilatis al ĝi 
kun senestima malatento de riĉulo, prenanta kupran 
restmonon. 


— Amo kaj sorto estas unu... — Gall silentis iom. — AŬ... kion 
vi deziras diri? 


— Mi subkomprenas esceptan sorton, Gall. Mi scias, — Runa 
malĝoje movis la nudan ŝultron, — ke tian sorton mi... ne 
meritas. — La fiereco de tiuj vortoj kaŝiĝis en senkompara 
rideto. — Sed mi tamen deziras, ke tiu sorto estu speciala. 


Gall komprenis siamaniere ŝian fieran revon. 


— Certe, mi ne estas taŭga parulo por vi, — diris li kun 
sincera ofendiĝo kaj kun ne malpli sincera admiro. — Vi 
meritas esti reĝino. Mi estas ordinara homo. Tamen ne 
ekzistas afero, pri kiu mi hezitus, se vi ordonus al mi 
plenumi ĝin. 


Runa movis la brovon, sed ridetis. Forta amo religie 
kortuŝadis ŝin. Kiam Gall ne komprenis ŝin, ŝi ekdeziris ŝovi 
lin pli proksime al sia animo. Tiel bonaj homoj ŝatas, 
kompatinte almozulon pri ties amara sorto, analizi siajn 
sentojn pri la temo: «Ĉu mi estas bona homo?» Kaj por la 
almozulo estas tutegale. 


— Por reĝino mi, probable, estas pli saĝa, ol necesas esti 
saĝa en ŝia rango, — diris Runa. — Ja mi scias homojn. Mi 
devas mirigi vin. Tiu sorto, kun kiu mi povus renkontiĝi, ne 
rigardante al ĝi malsupren, — estas apenaŭ ebla. Probable, 


ne. Mi estas tre glorama. Ĉio, kion mi pensas pri tio, estas 
malklara kaj blindiga. Vi scias, kiel fojfoje efikas muziko... Mi 
deziras vivi kvazaŭ en senĉesaj sonoj de solena, min tutan 
rekreanta muziko. Mi deziras, ke al interna emocia feliĉo 
donu sencon potenco senlima, senhezita. 


Tiun malgrandan, senhontan konfeson Runa eldiris kun 
gracia simpleco de juna patrino, flustranta al ekdormanta 
infano sonĝojn de reĝoj. 


— Ĉu ekstazo? 


— Mi ne scias. Sed vortoj enfermas en si pli multe, ol pri tio 
pensas homoj, bedaŭrantaj malfortecon de vortoj. Sufiĉas, 
alie vi ŝanĝos vian opinion pri mi al la pli malbona. 


— Mi ne ŝanĝas opiniojn, ne ŝanĝas korinklinojn, — diris Gall 
kaj, vidante, ke Runa enpensiĝis, komencis silente rigardi al 
ŝia malpeza profilo, kolektante, por pleneco de impreso, 
ĉion, kion li sciis pri ŝi. En la dekjara aĝo ŝi verkis elstaran 
versaĵon. La deksepan kaj dekokan jarojn ŝi pasigis en 
ĉirkaŭmonda marvojaĝo, kaj ŝiaj ekzotaj desegnaĵoj estis 
venditaj en granda ekspozicio kontraŭ alta prezo, filantrope 
al blinduloj. Ŝi ne serĉis tiaspecan popularecon — ne ŝatis 
ĝin. Ŝi bonege muzikis; al ŝi oni vice antaŭdiradis jen tiun, 
jen alian famon, — ŝi ne strebis al famo. En ŝia grandega 
domo eblis transiradi el ĉambro en ĉambron kun kreskanta 
sento pri potenco de mono, animita de arta kaj diversflanka 
animo. Sendependa kaj soleca, ŝi trapasadis la vivon en 
spirita silento, sen korinklinoj kaj amo, komprenante nur per 
instinkto, sed ne per sperto, kion donas tiu sento, ankoraŭ 
ne spertita de ŝi. Ŝi sciis ĉiujn eŭropajn lingvojn, studis 
astronomion, elektroteĥnikon, arĥitekturon kaj 
ĝardenkulturon, dormis malmulte, malofte mondumadis kaj 
eĉ pli malofte akceptadis gastojn. 


Tiu senemocia, malvarma mondo estis fermita en perfekta 
ŝelo. Laŭ mildeco de linioj kaj esprimo ŝia vizaĝo estis vizaĝo 
de blondulino, sed sub la brilanta ondo de la nigraj haroj ĝi 
prezentis nekompreneblan kombinon de ardo kaj delikateco. 
Ŝia tute virineca, sen impreso de rompeblo, figuro odoris je 
freŝeco kaj gajo de klara korpo. Ŝi estis iomete pli malalta, ol 
Gall; dum li, kun sia averaĝa alto, ŝajnis pli alta danke al la 
epoletoj. 


Gall — inteligenta militisto kun iom larĝa vizaĝo kaj 
melankoliaj okuloj de bona homo, al kiuj li penadis fojfoje 
doni fieran esprimon, trapensinte pri Runa Beguem ĉion, kio 
venis en la kapon, turnis la internan rigardon al si, sed, 
trovinte tie nenion specialan, krom sano, amo, servo kaj 
diligentaj kutimoj, eksentis malgajon de rezignacio. Li ne 
devis paroli pri amo. Tamen en la momento de tria sonoro, 
kvazaŭ ties trilo tiris lian langon, li sukcesis diri: «Mi deziras 
al vi feliĉon...» La fino de la frazo: «ho, se ĝi estus kun mi...» 
— ŝtopiĝis en lia gorĝo. Li glatigis la lipharojn kaj prepariĝis 
spekti la spektaklon. 


V 


La numero, lasta antaŭ la elpaŝo de la «Duopa Stelo», 
nomiĝis «Senforteco de katenoj». Ĝi konsistis en tio, ke 
larĝŝultran, malaltan homon oni ligis ĉe la brakoj kaj la 
kruroj per dikegaj ŝnuroj; krom tio oni zonis per katenoj la 
manojn kaj la piedojn. Poste lin oni kovris per tuko; li 
klopodis sub ĝi dum ĉirkaŭ du minutoj kaj ekstaris tute 
malimplikita; la ligiloj kuŝis sur la sablo. 


Li foriris. Estiĝis profunda, akra silento. Muziko ekludis kaj 
ĉesis. La cirko neaŭdeble spiris. Infekta atendo penetris el 
animo en animon, streĉante sentumojn; rigardoj, direktitaj al 
la elira kurteno, silente vokadis la promesitan venon. La 
muzikistoj foliumadis notojn. Pasis ĉirkaŭ kvin minutoj; la 


malpacienco kreskis. La supro, iom krakinte malakorde, 
aŭdigis protestajn aplaŭdojn; la mezo subtenis ilin; la 
malsupro konversaciis, flirtigadis ventumilojn, ridetadis. 


Tiam, ree silentiginte la bruon de malpacienco, ĉe la elirejo 
aperis homo de averaĝa alto, rekta, kiel flamo de kandelo, 
kun natura kaj simpla sinteno; haltinte por momento, li eliris 
al la centro de la areno, paŝante mole kaj egale; haltinte, li 
ĉirkaŭrigardis kun rideto la brilantan kavon de la cirko kaj 
levis la kapon, alparolante al la orkestro. 


— Ludu, — diris li, pensinte iom, nelaŭte, sed tiel 
distingeble, ke la vortoj klare sonis por ĉiuj, — ludu ion 
malrapidan kaj glatan, ekzemple, la «Meksikan valson». 


La kapelestro kapjesis, frapis per la bastoneto kaj svingis 
ĝin. 


Trumpetoj ekmurmuris la enkondukon; turniĝante, la vento 
de la melodio ĉirkaŭprenis la korojn per kapto kaj mezuro de 
ritmo; sonoro, triloj kaj kantado dissemis nekompreneblan 
magion de sono, en kiu pli feste brilas la vivo kaj io iĝas 
pardonita interne, satigante ĉiujn sentumojn. 


La «Duopa Stelo», — kia montriĝis li al rigardo de la 
spektantoj en tiu Ĉi minuto, — estis homo aĝa ĉirkaŭ tridek 
jarojn. Lia vesto konsistis el blanka ĉemizo, kun manikoj, 
kuntiritaj ĉe la manradikoj, nigra pantalono, bluaj ŝtrumpoj 
kaj nigraj sandaloj; larĝa arĝenta zono ĉirkaŭprenis la talion. 
La frunto, hela, kiel kupolo, estis malleviĝanta al la malhelaj 
okuloj per strio de la maldikaj kaj altaj brovoj, donintaj al lia 
akra vizaĝo esprimon de fiera klareco de antikvaj portretoj; 
sur tiu pala vizaĝo, plena de trankvila potenco, inter la 
ombro de la malhelaj lipharoj kaj la fendo de la malmola 
mentono malestime kurbiĝis la malgranda, strikta buŝo. La 
rideto, kun kiu li eliris, estis dubsenca, kvankam ne sen 


ekvilibro, kaj plena de kaŝita promeso. Liaj haroj de kastora 
koloro malforte krispis sub la nuko, en kaveto de la kolo, kaj 
antaŭe iomete malleviĝis sur la frunton; la manoj estis 
malgrandaj, la ŝultroj estis iomete deŝovitaj malantaŭen. 


Li deiris al la barilo, stamfis kaj, ne hastante, ekkuris, kun 
kubutoj, alpremitaj al la brusto; tiel li ĉirkaŭiris la tutan 
arenon, farinte nenion specialan. Sed ekde la dua rondo 
aŭdiĝis ekkrioj: «Rigardu, rigardu». Ambaŭ ĉefajn pasejojn 
plenŝtopis spektantoj: elkuris ĉiuj servistoj kaj aktoroj. La 
paŝoj de la kuranto misformiĝis, jam li moviĝis per gigantaj 
saltoj, sen videblaj penoj portio; liaj piedoj, facile tuŝante la 
teron, Ŝajnis, postrestas de la neretenebla strebo de la korpo; 
jam kelkfoje li dum salto simple movadis ilin en la aero, 
kvazaŭ forpuŝante vakuon. Tiel kuris li, farinte rondon, 
poste, trakurinte en ordinara maniero ioman distancon, 
abrupte leviĝis supren sur distancon de sia alto kaj rigidiĝis, 
haltis en la aero, kiel sur nevidebla fosto. Li estis en tia stato 
nur apenaŭ pli longe ol natura prokrasto de falo — je 
bagatelo, eble je triono de sekundo, — sed sur pesiloj de ĉies 
atento tio reflektiĝis kiel falo de granda pezo kontraŭ gramo, 
— tiel neordinare ĵetiĝis antaŭ ĉiuj la enigma fenomeno. 
Tamen ne malvarmon, ne ardon de admiro kaŬzis ĝi, sed 
malkvieton de kaŝita ekscitiĝo: eniris io el ekster la limoj de 
la homa esenco. Multaj salte ekstaris; tiuj, kiuj ne vidis, en 
kio estis la afero, kriis en la estiĝinta bruo al siaj najbaroj, 
demandante, kio okazis? La sentumoj jam estis trafitaj, sed 
ankoraŭ ne faligitaj, ne renversitaj; la spektantoj 
interŝanĝadis rimarkojn. Baleta kritikisto Fogard diris: — 
«Jen monstro de ŝvebsaltoj; post Agnes Dupont estis nenio 
simila. Sed en baleto, inter fajrartaĵo de aliaj moviĝoj, ili ne 
tiom impresas». En alia loko eblis subaŭskulti: — «Mi vidis 
saltojn de negroj en Ugando; ili malproksimas...» — 
«Fakiraĵo, hipnoto!» — «Ne! Tion oni faras per speguloj kaj 
lumartifikoj», — deklaris iu kompetenta persono. 


Tiutempe, ripozante aŭ pensante, sur la areno en la sama 
nehasta ritmo kuris la «Duopa Stelo», semante 
maltrankvilajn atendojn, kreskantajn nereteneble. Kion 
atendis la emociita spektantaro? Neniu povis respondi al si, 
sed ĉiu estis kvazaŭ kaptita de nevideblaj manoj, ne sciante, 
ĉu ili liberigos aŭ lasos lin, paliĝantan en nekomprenebla 
sopiro. Tiel sentis, kiel ili konfesis poste, eĉ maniuloj de 
fortaj sentoj, homoj de elprovita malvarmsangeco. Jam 
kelkfoje inter sinjorinoj ekflugadis alta «aĥ!» kun nuanco pli 
serioza, ol tiuj, per kiuj oni kolorigas tiun universalan 
ekkrion. La supro, nenion komprenante, kriadis «brave» kaj 
frapadis per la polmoj. Tiutempe en la amaso de cirkaj 
aktoroj, plenŝtopintaj la elirejon, okazis moviĝo; tiuj multe 
vidintaj homoj estis afekciitaj ne malpli ol la spektantoj. 


Pasis jam ĉirkaŭ dek minutoj post kiam la «Duopa Stelo» 
eliris sur la arenon. Nun li pligrandigis la rapidon, farante, 
evidente, preparan antaŭkuron. Lia vizaĝo ardiĝis, la okuloj 
ridis. Kaj subite jubila infana krio sonore disflugis en la cirko: 
— «Panjo, panjo! Li flugas. — Rigardu, li ne tuŝas per la 
piedoj!» 


Ĉiuj rigardoj samtempe celis al la ĵus rimarkita. Kvazaŭ 
kurteno defalis de ili; la trompo de egala moviĝo de la piedoj 
malaperis. La «Duobla Stelo» flugis en la aero je futo super 
la tero, leviĝante ĉiam pli krute kaj alte. 


Tiam, subite, trans iu nekaptebla linio, kien, saltinte kaj 
malkuraĝiĝinte, ĵetis sin la faligita atento, — la spektaĵo 
eliris el la limoj de artifiko, iĝinte miraklo, do tio, kion 
sekrete ni atendas dum la tuta vivo, sed kiam ĝi finfine 
ekbrilas, ni pretas krii aŭ kaŝiĝi. Forlasinte la arenon, Drud 
leviĝis en la aero al la lustroj, ĉirkaŭvolvinte per la manoj la 
nukon. Momente la tuta imagata pezo de lia korpo 
transdoniĝis al interna peno de la spektantoj, sed same 
baldaŭ malaperis, kaj ĉiuj ekvidis, ke super la galerioj, sub la 


trapezoj, rapidas, retroklininte la kapon, la homo, trairante 
de tempo al tempo la rondan supran spacon kun glata 
rapideco de birdo, — nun li estis terura. Kaj lia ombro, 
plonĝante sur la seĝovicoj, estis ĵetiĝanta malsupre. 


La konfuzita orkestro eksilentis; sola hobojo hurlis per falsa 
noto kaj kiel pafmortigita rompis la kupran krion. 


Krioj «Incendio!» ne farus tion, kio estiĝis en la cirko. La 
galerio ekhurlis; krioj «Satano! Diablo!» pelis ondon de 
paniko; ĉioma frenezo ekkaptis la homojn; malaperis la 
publiko: ĝi, perdinte la ligon, iĝis sovaĝa amaso, sur kies 
kapoj, ŝirinte fortajn ĉenojn de la racio, freneze muĝante kaj 
montrante la dentojn, saltadis la Timo. Multaj, en paroksismo 
de subita malforteco aŭ kapturniĝo, sidis, ferminte per la 
manoj la vizaĝon. Virinoj perdadis konscion; iuj, sufokiĝante, 
impetis al la elirejoj; infanoj ploregis. Ĉie aŭdiĝis krakado de 
balustradoj. La fuĝantoj, plenŝtopinte la arenon, 
kunpuŝiĝadis ĉe la elirejoj, faligante unu la alian, kaptante 
kaj forpuŝante la antaŭulojn. Fojfoje akra ŝriko superadis 
tutan tiun teruran bruegon; sonis ĝemoj, blasfemoj, bruo de 
renversitaj seĝoj. Kaj super la cirko, pli alte ol trapezoj kaj 
blokoj, krucinte la manojn, staris en la aero la «Duopa 
Stelo». 


— Orkestro, muzikon!!! — kriis Agassiz, apenaŭ konsciante, 
kion li faras. 


Kelkaj trumpetoj ekhurlis per antaŭmorta muĝo, kiu baldaŭ 
eksilentis; ekkrakis faligitaj pupitroj; la podio malpleniĝis; la 
muzikistoj, forlasinte la instrumentojn, fuĝis, kiel ĉiuj. 
Tiutempe la ministro Daugovet, pene frotante la ostecajn 
manojn kaj kuntirinte la grizajn brovojn, mallaŭte diris al du, 
rapide enirintaj en lian loĝion, dece, sed negrave vestitaj 
homoj: «Tuj. Sen hezito. Mi responsas. Nokte persone al mi 
kun raporto, kaj al neniu kroma eĉ vorton!» 


Ambaŭ nekonatoj sen riverenco elkuris kaj miksiĝis kun la 
homamaso. 


Tiam Drud supre laŭte ekkantis. Inter la furiozo lia voĉo sonis 
kun forto de ventoblovo; tio estis mallonga, nekonata kanto. 
Nur kelkaj ĝiaj vortoj estis kaptitaj de kelkaj homoj: «La vojo 
senvoja...». La kadenco malaperis en la rumoro, sed eblis 
pensi, ke estas ankoraŭ tri piedoj, kun vira rimo en klara 
vorto «aspir'». Ree ne eblis distingi la vortojn, ĝis en paŭzo 
de la rumoro ili finiĝis per enigma kaj tira: «la mondon 
brilantan enir'». 


De la ministra loĝio sur la arenon elpaŝis junulino en robo el 
blankaj silkaj strioj. Pala, ne konscianta sin, ŝi levis la 
manojn kaj kriis. Neniu distingis ŝiajn vortojn. Ŝi nerve ridis. 
Ŝiaj okuloj, brilante, flugis supren. Ŝi nenion vidis, komprenis 
kaj sentis, krom hela abismo, ekbrilinta sur ruinoj de tiu ĉi 
tago per mirakla fajro. 


Gall aliris al Ŝi, prenis je la mano kaj forkondukis. Tuta 
tremante, ŝi obeis al li preskaŭ senkonscie. Tio estis Runa 
Beguem. 


VI 


Kiam, ree tuŝinte la teron, la «Duopa Stelo» rapidege direktis 
sin al la elirejo, la paniko en la pasejo kreskis. Ĉiuj, kiuj povis 
fuĝi, kaŝiĝi, — malaperis de sur lia vojo. Multaj falis en 
premtumulto; kaj li sen obstakloj atingis la kulisojn, prenis 
tie la ĉapelon kaj la palton, kaj poste eliris, tra la ĉevalejoj, 
en aleon de la bulvardo. 


Li ŝirmis la vizaĝon per skarpo kaj malaperis maldekstren, al 
lumo de strataj lanternoj. Tuj kiam li deiris, kelkaj 
senkompataj batoj falis sur liajn ŝultrojn kaj kapon; en 
lanterna radio brilis tranĉilo. Li turnis sin; la klingo implikiĝis 
en la vesto. Penante liberigi la maldekstran manon, kiun 


kaptis du homoj, per la dekstra li kunpremis ies vizaĝon kaj 
abrupte forpuŝis la atakanton; poste rapide ekflugis supren. 
Du manoj malkroĉiĝis; du aliaj ekpendis sur lia kubuto kun 
furiozo de rabia buldogo. La mano de Drud sensentiĝis. 
Leviĝinte super tegmentoj, li ekvidis noktan iluminon de 
stratoj kaj haltis. Ĉio ĉi estis afero de unu minuto. Kliniĝinte, 
kun abomeno li distingis la kramfintan pro teruro vizaĝon de 
la agento; tiu, fleksinte la krurojn, pendis sur li en lukto 
kontraŭ sveno, sed la sveno post momento trafis lin. Drud 
elŝiris la manon; la korpo impetis malsupren; poste el la 
profundo, plenŝtopita de krakado de radoj, elflugis obtuza 
frapo. 


— Jen li mortis, — diris Drud, — pereis vivo kaj, sendube, 
bonega premio. Min oni deziris murdi. 


Li havis antaŭsenton, kaj ĝi ne trompis lin. Li atendis la 
tagon de la elpaŝo kun rideto kaj malgajo — senkonscia 
malgajo de montarano, rigardanta de sur montopinto al 
vastaj nebuloj de valoj, kien ne alflugos sono. Kaj se li 
ridetadis, do nur al agrablaj, neeblaj aferoj — al io kiel ravita 
ĥoro, demandanta, tirante lin en rondon de ĝoje eklumintaj 
vizaĝoj: do kio estas tie, en tiu mondo, kie li naĝas kaj spiras 
libere? Kaj ĉu eblas tien kunvojaĝi, ferminte la okulojn pro 
timo? 


Drud flugis super la urbaj lumoj kun indigno kaj triumfo. 
Prokrastante revenon hejmen, li pensis pri la atako. Serpento 
atakis aglon. Samtempe li konsciis, ke li estas danĝera. Lin 
oni penos neniigi, aŭ, se ili ne sukcesos en tio, ili ĉirkaŭigos 
lian vivan vojon per ĉiama danĝero. Liaj celoj estas 
nekompreneblaj. Krom tio, lia ekzisto mem estas absurdo, 
netolerebla fenomeno. Ekzistas statoj, klaraj sen ilia logika 
disvolvo: la Melosa Venuso en spicvara butiko, kofro kun 
globaj fulmoj, sendita laŭ fervojo; distancaj eksplodoj. Li 
rememoris la cirkon — tiel klare, ke en la aero, ŝajne, ree 


ekbrilis la lumo, ĉe kiu okazis en tuta sia abomeneco la 
scenoj de la malhela freneziĝo. La sola konsolo estis la 
levitaj supren kun venka krio manoj de nekonata virino; kaj 
li rememoris gregon de hejmaj anseroj, gakantaj, ekvidinte 
siajn sovaĝajn fratojn, flugantajn sub nuboj: unu ansero, 
etendinte la kolon kaj spasme plaŭdante per la flugiloj, 
ekstrebis, — same, — supren, sed la graso retenis ĝin. 


Alproksimiĝis fajfo de plumoj; nokta birdo batiĝis al la 
brusto, ekbaraktis ĉe la vizaĝo kaj, eliginte ĝemon de teruro, 
ekflugis, malaperinte en mallumo. Drud preteris la limon de 
la urbo. Super la haveno li trais radion de lumĵetilo, 
pensante, ke nun, verŝajne, oni viŝados la reflektilon aŭ la 
okulojn, cerbumante, ĉu ne estis halucinita la homa silueto 
sur la fono de bordaj rokoj. Vere, en la fortikaĵo io okazis, ĉar 
la radio komencis tranĉi la mallumon en ĉiuj direktoj, 
trafante, precipe, al nuboj. Drud turnis sin reen, amuzante 
sin per sia ordinara ludo; li loĝigis sian vojon per aeraj 
boatoj, de kie aŭdiĝis flustro de amantaj paroj; ili glitis al la 
luna serpo, en ties arĝentan vualeton, ĵetantan sur tapiŝojn 
kaj florojn sian delikatan blankon. Iliaj rudristoj, gajaj, etaj 
aeraj feoj, volvinte la flugilojn sub la akselojn, tiris la velon. 
Li aŭdis ridon kaj plukadon de kordoj. Supre kuŝis majesta 
vakuo, de kie el post miriadoj da mejloj etendiĝis en la 
duonfermitan okulon pingloj de stelaj radioj; laŭ ili, kiel 
lernejanoj, rajdantaj laŭ ŝtupara balustrado, glitadis 
dikventraj maŭretoj, puŝante unu la alian, grimacante kaj 
renversiĝante, kiel simioj. Ĉiuj sonoj, leviĝantaj de sur la 
tero, havis fizikan reflekton; alte flugis ĉevaloj, trenante 
fantoman kaleŝegon, plenŝtopitan de gaja kompanio; cigara 
fumo nebuligis la stelan radion; la veturigisto, svingante la 
vipon, kaptadis sian falintan cilindron. Flanke glitis 
prilumitaj fenestroj de tramo, trans kiuj sinjoro legis 
ĵurnalon, kaj dando suĉis sian bastoneton, ĵetante oblikvajn 
rigardojn al la ĉarma vizaĝo de najbarino. Tie kaj ĉi tie 
pendis balkonoj, kiujn tratranĉis lumo de pordoj, ŝirmitaj de 


verdaĵo, permesanta vidi pinton de ŝuo aŭ danĝeran brilon 
de okuloj, flagrantaj, kiel en embusko. Kuris aera 
ĵurnalvendisto, svingante staplon da ĵurnaloj; kato impete 
transrampis sur nevideblaj tegmentoj, kaj promenantoj 
haltadis super la urbo, riverencante en varman obskuron. 


Kiam Drud laciĝis, tiu ludo tuj elvaporiĝis kiel aro de kuloj, 
se ĝin trafis pluvo. Li eksidis sur frontonon de tura horloĝo, 
kiu malsupre ŝajnis prilumita rondeto granda je telero, sed 
proksime prezentis duklaftan [7] embrazuron, fermitan per 
vitro, dika tri colojn, kun arŝinaj [8] feraj ciferoj. Trans la 
vitro, bruante, moviĝis dentoradoj, aksoj kaj ĉenoj; en la 
angulo, trinkante kafon, sidis maŝinisto, kun transversa kota 
strio sur la nerazita vango; inter instrumentoj, volvaĵoj de 
stupo kaj ladaĵoj kun oleo fumis forno, sur kiu bolis kafkruĉo. 
Sur la akso ekster la vitro du grandegaj montriloj indikis la 
unuan kaj dek minutojn. La akso tremeris, la minuta 
montrilo ekknaris kaj falis je futo malsupren, markinte la 
dekunuan minuton. Sur kornicoj premiĝis en vicoj dormemaj 
kolomboj, murmuretante kaj knarante per la bekoj. Drud 
oscedis. La cirko kaj la atako lacigis lin. Li atendis, kiam la 
horloĝaj sonoriloj, markante la unuan kaj kvaronon, sonoris 
takton de antikva melodio, kaj impetis al la gastejo, kie li 
provizore loĝis. 


VII 


Vane serĉis urbanoj en la sekva tago sur ĵurnalaj paĝoj 
priskribon de la enigma evento; la forto, aganta ekde 
nememoreblaj tempoj per plumo kaj minaco, dissendis en 
redakciojn sekretan cirkuleron, ordonantan «forgesi» la 
neordinaran okazintaĵon; mencii ĝin estis malpermesite je 
puno de malfermo; neniaj klarigoj estis donitaj ĉi-rilate, kaj 
la redaktoroj redonis al la aŭtoroj longegajn artikolojn, — 
fruktojn de sendorma nokto, — ornamitajn per plej logaj 
titoloj. 


Intertempe onidiroj atingis tian skalon, ricevis tiajn 
ampleksojn kaj konturojn, ĉe kiuj malaperis jam la senco 
mem de la okazintaĵo, simile al tio, kiel iĝas giganta, sed 
senforma la ombro de homo, tre proksime alirinta al 
stratlanterno. Atestantoj disportis siajn impresojn al ĉiuj 
stratanguloj, kaj ĉiu rakontis tiel, ke la ceteraj povus disputi 
kun li, — la plej bona pruvo de bizareco de la percepto. En la 
afero de Drud la kreemo de popolamasoj, pri kiu nune, 
onidire, oni ege klopodas, manifestiĝis kun senbrideco de 
histeria paroksismo. Tamen, rampanta skeptiko de la klera 
parto de la popolo eligis delikatan «sed», en kies 
profundpensa sensenceco iu konforme agordita orelo povus 
aŭdi multon da spritegaj klarigoj. Sur tiun «sed», kiel sur 
bobenon, volviĝis bunta fadeno de onidira enciklopedio. luj 
ekzemplis hipnoton, fakirojn, iuj — miraklojn de la teĥniko; 
oni menciis ankaŭ malnovajn iluziistojn, kiuj plenumadis 
nekompreneblajn miraklojn, kun ruza maŝineto en subŝtofo. 
Estis forgesitaj nek kinematografo, nek projekcia lanterno, 
nek famaj aŭtomatoj: la meĥanika homo de Weber venkadis 
la plej famajn ŝakludantojn de sia tempo. Pro tio, ke ajna 
evento similas al globo, kovrita per komplika desegnaĵo, la 
atestantoj kontraŭdiris unu al la alia, ne koincidante en 
priskribo de la okazintaĵo, ĉar ĉiu vidis nur la turnitan al li 
parton de la globo, kun ekstra aldonaĵo de fantazio, aŭ, 
strebante impresi per seka ekzakteco, forigadis detalojn; tiel 
la evidentaĵo mem iĝis duone dubinda. Tamen la «dia voĉo», 
tio estas rakontoj el ĉevalejoj kaj galerioj, riĉe festenis, 
ornamiĝante per ĉio, kio estas aĉa en la homo, kiam li 
deziras fabelojn kaj mem kuiras ilin. Tiuj rakontoj kreis 
legendon pri diablo, elveturinta sur blanka ĉevalo; laŭ 
ekzaktaj sciigoj de aliaj, la diablo ŝtelis knabinon kaj 
forflugis kun ŝi en fenestron; triaj aldonadis, ke la etulino 
transformiĝis en maljunulinon de terura aspekto. Kontraŭe al 
tiu ekzotaĵo aperis onidiro pri anĝeloj, ekkantintaj super la 
kapoj de la publiko pri la fino de la mondo, sed plej multe 
ĉiuj inklinis al la klarigo, donita de bufedisto de «Niagaro», 


ke veninta greko inventis flugan maŝineton, kiun eblas teni 
en poŝo; la greko elflugis el la cirko sur la straton kaj falis, 
ĉar en la maŝineto rompiĝis ŝraŭbo. Kronis tiun tutan 
konfuzon ŝokanta rakonto pri vizito de la cirko fare de grego 
da flugantaj malvivuloj, kiuj drinkis, manĝis, kaj poste 
komencis diboĉi, deŝirante de sur spektantoj ĉapelojn kaj 
kriante en nekonata lingvo frenezajn vortojn. 


Malgrandan centron de tia bolado de onidiroj prezentis 
matene de la 24-a la kuirejo de la gastejo «Romo», je la naŭa 
horo. Ĉi tie, ĉe la tablo, meze de kiu fumis vaporo de 
grandega pato kun ŝafaĵo, lakeo kaj kuirusto arde disputis; 
ilin aŭskultis ĉambristinoj kaj kuiristino; kuirknaboj, 
grimacante kaj interbatante ĉe la kuirforno, sukcesadis 
samtempe aŭskulti la konversacion. La lakeo kvankam ne 
trafis en la cirkon, pro manko de biletoj, sed dum la tuta 
vespero gapvagadis ĉe la enirejo inter la malfeliĉuloj, vane 
esperantaj ŝmiri la biletiston per cigaro aŭ tragliti internen, 
kaptinte momenton. 


— Sensencaĵo! — diris la kuiristo, elaŭskultinte la priskribon 
de la ĉioma fuĝo de la spektantoj. — Eĉ se ci vidus per 
propraj okuloj, kio, kiel ci mem diras, ne okazis. 


— Estas facile diri «sensencaĵo», — kontraŭdiris la lakeo, — 
ripetadu «sensencaĵo» al ĉio ajn, kion ci aŭdas. Estas 
abomene paroli kun vi... Se oni pensas, ke Mi mensogas, oni 
havu kuraĝon diri tion rekte al mia vizaĝo. 


— Kaj kio tiam okazos? — bataleme demandis la kuiristo. — 
Ĉu rekte al la vizaĝo?! Jen mi rekte al cia vizaĝo diras, ke ci 
mensogas. 


— Ĉu mi? Mensogas? 


— Nu, se ne mensogas, do elpensas, tio estas la samo, kaj se 
ci deziras scii la veron, do mi al ci klarigos: ĉio okazis pro tio, 


ke falis la fostoj. Tion mi, memkompreneble, ne vidis, sed mi 
pensas, ke sufiĉas eĉ tia bagatelo. Ja la galerioj staras sur 
fostoj, ĉu ne? Kaj se spektantoj tien plenŝtopiĝis trioble pli 
multe, ol devus, do la apogiloj rompiĝis. 


— Kiel al tio rilatas apogiloj, — kontraŭdiris, ŝvitante pro 
malespero, la lakeo, — se ekkuris plena strato da homoj, la 
pordoj krakis, kaj mi mem aŭdis kriojn. Krome, mi multajn 
pridemandis; ŝajne, estas klare. 


— Sensencaĵo! — diris la kuiristo. — Kiam al ci oni rompos la 
krurojn, tiam ci krios, mem ne sciante kion. Okazas, ke pro 
timo homo freneziĝas kaj komencas rakonti ajnan 
galimation. 


— Jam ĉiuj scias, ke vi estas nekredanto, — ekkriis unu 
ĉambristino, dum ŝia amikino kun la kuiristino, malferminte 
la buŝojn, tremis en paroksismo de akra sciavido, — tamen 
mi jam en la eta aĝo vidis tian aferon, ke petu min rakonti 
pri tio antaŭ nokto, mi neniam kuraĝos. Venas al ni viro, — la 
afero okazis nokte, — kaj petas permeson tranokti... 


— Kaj mi ankaŭ bone memoras, — interrompis la lakeo, — 
kiel eliris el la pordo solida, ĝentila sinjoro. — «Kio tie 
okazis?» — demandis mi lin, kaj mi vidas, ke li estas forte 
emociita; li al mi diris: — «Ne serĉu vantajn amuzojn. Mi 
vidis, kiel homon ekposedis demono kaj levis lin en la aeron. 
Preĝu, preĝu!» — Kaj li foriris, tiele svingante la manon. Mi 
diras al vi, en tiu sola lia mano estis maso da esprimo! 


La kuiristo ne sukcesis prononci — «Sensencaĵo!», kiam la 
ĉambristino, timante, ke ŝia rakonto dronos en kverelo de la 
disputantoj, plilaŭtigis la voĉon kaj ekparolis pli rapide: 


— Ĉu vi aŭdas? Mi diris, ke tiu homo petis permeson tranokti 
ĉe ni; la patro grumblis, sed permesis, kaj en la sekva tago la 
patrino diris al li: — «Kio? ĉu mi ne estis prava?» — Si ne 


deziris enlasi lin. Kio do okazis? En nia domo estis malplena 
ĉambro, en kiu neniu loĝis: tie ni ordinare konservadis 
legomojn; samtie la patro tenis tornilon. En tiun ĉambron ni 
kuŝigis por dormi nian vagulon. Mi kvazaŭ nun vidas lin; 
alta, dika, grizhara, kaj la vizaĝo estis glata kaj tia rozkolora, 
kiel jen de Betsy, aŭ de mi, kiam oni min ne kolerigas. 
Kvankam mi estis eta, sed mi klare vidis, ke en la maljunulo 
estas io suspektinda. Kiam li foriris por dormi, mi alŝteliris al 
la pordo, rigardis en la serurtruon kaj... Ĉu vi povas imagi, 
kion mi vidis? 


— Ne, ne! Ne diru! Ne diru! — ekkriis la virinoj. — Aj, kion do 
vi tie vidis? 


— Li sidis sur la sakoj. Mi eĉ nun tuta tremas, kiel tiam. — 
«Amataj miaj membroj! — diris li kaj demetis la dekstran 
kruron. — Miaj karaj ekstremaĵoj!..» — Tiam, — je Dio, mi 
mem tion vidis, — demetis li kaj almetis al la muro la 
maldekstran kruron. Miaj genuoj fleksiĝis, sed mi rigardas. 
Mi rigardas, kaj li demetas unu brakon, pendigas ĝin sur 
najlon, demetas alian brakon, metas ĝin tiel neglekte, kaj... 
kaj... 


— Nu?! — instigis la aŭskultantoj. 


— Kaj tute trankvile demetas de si la kapon! Jen tiel! Pum 
ĝin sur la genuojn! 


Ĉi tie, dezirante prezenti la teruran momenton, la 
rakontantino kaptis sian kapon, elstariginte la okulojn, kaj 
poste, kun aspekto de senforteco, kaŭzita de la peza 
rememoro, afekte faligis la manojn kaj malfleksiĝis, 
anhelante. 


— Nu, jen ci certe mensogas, — diris la kuiristo, kies intereso 
al la rakonto rimarkeble malkreskis, tuj kiam la ĉambristino 


senigis la almozulon de la dua brako. — Per kio do li demetis 
la kapon, se li ne havis brakojn? 


La ĉambristino ĉirkaŭrigardis lin per glaciaj okuloj. 


— Mi delonge rimarkas, — vipe kontraŭdiris ŝi, — ke vi 
kondutas kiel azia paŝao, ne havante eĉ guton da respekto 
al virino. Kiu enmetis en vian kapon, ke la maljunulo estis 
sen brakoj? Mi ja diras, ke la brakojn li havis. 


La cerbo de la kuiristo nebuliĝis; senforte svingis li la manon 
kaj kraĉis. Tiumomente eniris, rigardante super grandegaj 
okulvitroj, viro en antaŭtuko kaj feltaj ŝuoj. Tio estis la 
koridora servisto de la supra etaĝo. 


— Stranga afero, — diris li, turnante sin al neniu aparte, sed 
ĉirkaŭrigardante ĉiujn vice per morna, forestanta rigardo. — 
Kio? Mi diras, ke tio estas tre stranga afero, kiel mi raportis 
pri tio jam nokte al la administranto. 


Venis viskoza paŭzo. 
— Kia do estas tiu stranga afero? — demandis la lakeo. 


— Kiam mi rememoras — frostiĝas mia dorso, — diris la 
koridora servisto, kiam nova paŭzo atingis malagrablan 
amplekson. — Aŭskultu. Hodiaŭ nokte, post la unua horo, 
puriginte ĉiujn botojn, mi pasis preter la 137-a kaj, 
rimarkinte, ke la pordo estas ne ŝlosita, sed nur maldense 
fermita, — frapis; ne por ia afero, sed simple. Ja ĉio ajn povus 
esti. Tie estis silento. Mi eniris, certiĝis, ke la loĝanto 
forestas, ŝlosis la pordon per la ŝlosilo, kaj la ŝlosilon metis 
en la poŝon, poste pendigis ĝin sur la tabulon. Post tio mi 
restis supre ankoraŭ ĉirkaŭ kvin minutojn, ree ekiris 
malsupren kaj, kiam mia vojo preteris la saman 137-an, mi 
ekvidis, ke la porda anso ŝanceliĝis. lu elinterne penis 
malfermi la pordon. Mi sensone aliris ĝin kaj rigidiĝis, — 


ankoraŭfoje tremeris la anso, poste aŭdiĝis paŝoj. Tiam mi 
enrigardis en la serurtruon. En la antaŭĉambro estis lumo, 
kaj mi ekvidis la dorson de la deiranta homo. Ĉe la kurteno, 
deŝovinte ĝin, li haltis kaj turniĝis, — tamen tio estis ne 
fremdulo, sed ĝuste tiu Aisher [9], kiu loĝas tie. Post, 
probable, kvin minutoj, ne pli, li leviĝis en la koridoron laŭ la 
ŝtuparo, demetis la ŝlosilon kaj eniris en sian loĝejon. 


Prezentinte tiujn ĉi cirkonstancojn, la koridora servisto ree 
vice ĉirkaŭrigardis la larĝe malfermitajn buŝojn kaj aldonis: 


— Ĉu vi komprenas? 


— Diablo prenu! — diris la lakeo, ĵetinte pikeman rigardon al 
la kuiristo, kiu ĉi-foje ne ekkriis «sensencaĵo», sed nur amare 
balancis la kapon super peco da ŝafa graso. — Kiel do li 
povis trafi en sian loĝejon? 


— Senetra la balkono, do eble nur en formo de kulo aŭ 
muŝo, — klarigis la koridora servisto, — ja eĉ muso ne povas 
trarampi la seruran truon. 


— Kaj kion diris la administranto? 


— Li diris: «Hm... tamen, mi pensas, eble al ci ŝajnis?» Sed 
mi vidis, kiel li vigle ekkuris supren, verŝajne por mem 
rigardi en la truon; kaj reen li malleviĝis kun vizaĝo trioble 
pli longa, ol ĝi estis. 


Tiam ĉiuj komencis pridiskuti la konduton kaj la personon de 
la mistera loĝanto. 


— Li malofte estas hejme, — diris la koridora servisto, kaj 
rememoris, ke Aisher preferis la numeron en la supra etaĝo, 
kvankam tiu ĉambro estas malpli bona ol liberaj numeroj de 
la etaĝoj pli malsupraj. Betsy kantis: 


— Deca junulo, rare kvieta kaj ĝentila; neniu ankoraŭ aŭdis 
de li riproĉojn, eĉ kiam oni forgesas brosi la ĉambron aŭ, 
starante antaŭ spegulo, prokrastas veni al sonoro. 


Neniu sciis, pri kio li okupiĝas, neniu vizitis lin. Oni fojfoje 
aŭdis, kiel li parolas kun si mem, aŭ, rigardante en libron, 
mallaŭte ridas. Estas senutile meti por li cindrujojn, ĉar 
cigaredstumpoj tutegale kuŝaĉas sur la planko. 


Tiutempe la lakeo kvazaŭ ektrancis; ĉiam pli kontempla, 
serioza kaj distriĝema iĝadis lia vizaĝo, kaj ĉiam pli alte li 
levadis la okulojn al la plafono, kie vigle zumadis muŝoj. 
Probable, tiuj insektoj ludis por li la rolon de la legenda 
Neŭtona pomo, doninte al la disa akiraĵo de la menso 
kristalan ligon; levinte la manon, por altiri atenton, li celigis 
malserenan rigardon al la grizblua nazo de la kuiristo kaj per 
malforta voĉo, malantaŭ kiu en tiaj okazoj staras fiera 
certeco, ke la diraĵo sonos pli draste, ol tondraj ekkrioj, 
malrapide prononcis: 


— Do Ĉu vi scias, kiu estas la loĝanto de la 137-a numero, 
kiu estas tiu homo, trafanta hejmen sen ŝlosilo, kiu estas li, 
nomata Simeono Aisher? Jes, kiu estas li, — ĉu vi scias tion? 
Kaj se ne scias, do ĉu deziras scii aŭ ne deziras? 


Evidentiĝis, ke deziras ĉiuj, sed ke kelkaj ne ŝatas, kiam 
homo grimacas, anstataŭ diri rekte. 


— Ĉu rekte?! — ekkriis la lakeo. — Do jen! — Li ekstaris, 
afekte renversis la seĝon kaj, etendinte la dekstran manon 
al makaronia kribrilo, kriis: — La homo, trafanta sen ŝlosilo! 
La homo, postulanta, ke al li oni nepre donu supran ejon! La 
homo, pri kiu neniu scias, kiu li estas, — tiu homo estas tiu, 
kiu flugis en la cirko! 


Aŭdiĝis virina «Aĥ!», kaj bruo de mirego superis koleran 
proteston de la kuiristo. Tiuminute enkuris maldika knabo, 


jam el malproksime permane alvokante al si Betsy-n kaj 
kriante: — «Iru tuj, vin postulas la administranto». 


— Laŭ vi, ĉiuj estas friponoj! — ekkriis, forkurante kun la 
knabo, Betsy, trafita en siaj simpatioj. — Eble, estas vi, kiu 
flugas, sed ne Aisher! 


VIII 


En furiozo de homaj rilatoj transflugas rapida kaj maldika 
radio de malvarma lumo — la lanterno de polico. Kiam la 
koridora servisto denuncis al la administranto de la gastejo, 
ke interne de la numero 137 estis tirata la porda anso, — la 
radio de la lanterno atente haltis sur la vizaĝo de la 
administranto kaj, ordone ekbrilinte, vokis al la mano, kiu 
tenis la lanternon. La mano el malproksime ŝajnis ordinara 
mano, en manumo kun oficaj butonoj, sed proksime ĝi 
esprimis la tutan homon, kiu posedis ĝin. Ĝiaj fingroj estis 
malmolaj kaj plataj. Ĝi kuŝis, kiel ŝtona, sur angulo de 
granda tablo. La lanterno malaperis, ĝin anstataŭis lumo de 
hela verda lampo. 


La nokto finiĝis; tiu lumo same malaperis, cedinte al brilo de 
la frua suno, en kiu Betsy ekstaris antaŭ la atentaj kaj 
indiferentaj okuloj de la gasteja administranto. Li prenis 
akran tonon de ekstrema malkontento: 


— Vi priservas la supron kaj tiel maldiligente, ke pri vi 
komencis veni plendoj. Al mi tio ne plaĉas. Mi elaŭskultis 
malagrablajn aferojn. Manĝilaroj estis nepurigitaj, meblaro 
estis starigita malorde, vi donas malakrajn tranĉilojn, 
misverŝas kafon kaj teon; alportas ĉifitajn buŝtukojn. Ĝis nun 
mi ne faris al vi mallaŭdojn, opiniante tion simpla miso, sed 
hodiaŭ mi decidis finfine ĉesigi la pigron kaj fiaĵojn. 


— Sinjoro, — diris la ŝokita junulino, — pardonu, mi ĵuras, ke 
mi tute nenion komprenas. Tio estas peko viaflanke, vi tiel 


min ofendas... — Ŝi levis la antaŭtukon, ŝovante ĝin en la 

okulojn. — Mi tiel klopodas, sen ripozo, ke ne havas por mi 
liberan minuton. Al vi oni, verŝajne, klaĉis kontraŭ mi. Kiu 
plendis al vi? Kiu? Kiu? 


— Kiu ajn plendu, — al respektindaj loĝantoj mi fidas kaj 
viajn kriojn mi opinias histerio. Tamen, mi elpensis punon, 
kiu samempe instruos vin kaj ebligos al mi konvinkiĝi, ĉu la 
plendoj estas veraj. Ekde la nuna tempo, antaŭ ol disporti 
ion en la numerojn, bonvolu montri al mi manĝilarojn, 
manĝaĵojn kaj trinkaĵojn: mi mem rigardos, ĉu taŭge vi faras 
tion, kio estas farenda; kaj nun, finante nian interparolon, mi 
avertas, ke sekvafoje vi estos punita ne tiel malgrave. 


La ĉambristino eliris kun peza koro, en larmoj kaj amara 
perplekso, siamaniere klarigante la ĉikanon. 


«Li trudflirtis kun mi, — decidis ŝi, — pripinĉis tutajn miajn 
brakojn, sed vane, kaj nun venĝas; estu li, tamen, damnita, 
— mi portos al li por pririgardo ne nur manĝilarojn, sed ĉiujn 
tapiŝojn, kaj tiel skuos antaŭ lia nazo, ke li manĝos kvin 
funtojn da polvo». 


Simplanime senmaskiginte tiamaniere siajn rilatojn al 
tapiŝoj, ŝi leviĝis supren, persekutata de sonoroj. Sur la 
signala tabulo montriĝis tri numeroj kaj inter ili la numero 
137; pririgardinte la ciferojn, Betsy eksentis facilan 
scivolplenan teruron, inspiritan de la kuireja babilado. Du 
loĝantoj postulis konton kaj fiakron; la voĉo de la 137-a 
numero, interesiĝinte tra la kurteno, kioma estas horo, 
sciigis, ke li ankoraŭ ne estas vestita, petis kafon kaj 
glaseton da likvoro; poste Aisher oscedis. 


«Ĉu estis ci, kiu plendis? — pensis Betsy, rememorante, kiel 
hieraŭ ŝi purigis la numeron iom haste. — Ci estas falsa 


animo, se ci alparolas, kvazaŭ nenio okazis; bone, mi 
montros al ci, kiel mi scipovas respondi kun digno». 


Rememoro pri ankoraŭ kelkaj peketoj sugestis al ŝia 
suspekto ŝtalan certecon. 


«Tamen li estas bela kaj milda, kiel anĝelo; por unua fojo, 
eble, indas lin pardoni». 


Kaj ŝi, per tono de pena vigliĝo, en kiu, laŭ ŝia opinio, 
senteblis dolorplena riproĉo, respondis, ke la horloĝo 
montras la sepan kaj duonon, ke ĉiu vestas sin, kiam li 
deziras, kaj ke la kafon ŝi alportos senprokraste. 


— Bonege, — diris Aisher, — vi, Betsy, estas ne servistino, 
sed trezoro. Mi tre kontentas pri vi. 


Betsy intencis diri al Aisher pri la mallaŭdo de la 
administranto kaj demandi, ĉu ne Aisher kaŭzis al ŝi tiun 
malfeliĉon, sed en liaj lastaj vortoj ŝajnis al ŝi facila moko. Ŝi 
elŝovis la langon kaj, kontenta pri tio, ke la venĝa ago estas 
kaŝita de la kurteno, agace diris: 


— Mi terure ĝojas, sinjoro Aisher, se mi havas plezuron 
komplezi vin, — kaj eliris, firme decidinte estonte teni la 
koron fermita. 


Ŝi malleviĝis malsupren, kie ĉe la forno la kuiristo en blanka 
ĉapo jam estis sorĉanta inter vaporaj nuboj. Preninte pleton 
kun kafo, Betsy turnis sin al la bufedisto, kiu gutigis al ŝi en 
la nanan, kiel kampanulo, glaseton fajran likvan veluron, kaj 
ekkuris al la administranto. Ŝi decidis puni lin per surdigaj 
frapoj al la pordo, sed, por ŝia miro, la administranto 
malfermis tuj, kiam ŝi ekfrapis. 


— Ha! — diris li, rapide ĉirkaŭrigardante la manĝilaron. — 
Kial tia acerba fizionomio? Donu ĉi tien. Mi pririgardos la 


manĝilaron en lumo de fenestro. Atendu. — Li foriris, 
movante super la kafkruĉo la fingrojn, kvazaŭ salante 
panon, kaj post minuto eliris kun rideto, transdonante la 
pleton al la ĉambristino. — Do, memoru: akurateco kaj 
puremo estas la plej bona ornamo de virino. 


Superfluas diri, ke la servico, ĉiam pura, brilis nun blindige. 
Betsy, grumblinte: «Edifu vian edzinon», — foriris kaj 
alportis la kafon en la 137-an numeron. 


Drud, tirante sin, altrinkadis el la blank-ora taso. Trans la 
disŝovitaj kurtenoj en loga puro kaj freŝo de frua mateno 
brilis antaŭ li la hela balkono. 


«Ŝajne, sufiĉas esti ĉi tie. Jam io devigas min atente aŭskulti 
tiujn murojn». 


Sed la malpeza polvo, levita de la sekreta laboro, ne tuŝis 
lian spiradon, kaj la medito koncentriĝis sur la sensacio. 
Kvankam la urbaj gazetoj plene prisilentis la aferon, li 
ankoraŭ ne sciis tion. Lia interna vido vizitis ĉiujn angulojn 
de la mondo. Li vidis, kiel laŭ telegrafaj dratoj, en poŝtaj 
pakoj, sur ruĝaj langoj kaj en grizaj cerboj flugas 
okulumantaj, turniĝemaj informoj, pepante pro malpacienco 
doni sin kiel eble plej baldaŭ al alia drato, alia cerbo, pako 
kaj lango kaj kiel, simile al hommanĝanto, avide glutas ilin 
la Legendo, ĉirkaŭvolvita de trua mantelo de la Konfuzo, la 
fratino de ĉia historio. 


La tondro sonis en la cirkonstancoj kaj kondiĉoj, kiaj 
neeviteble iĝos komenco de negado. Lokoj, similaj al la cirko, 
estas ne tro aŭtoritataj; ajnan impreson de pagata spektaĵo 
post tempo kaj en distanco oni traktas kiel artefaritan; rideto 
kaj ŝerco estas ĝia eterna sorto. Ekzistas kaj ekzistos 
fenomenoj, fantomaj sen ĉiutageco; pri ili oni aŭskultos kaj 
konversacios, sed se ili ne ripetiĝos, — oni kredos al ili ne 


pli, ol al ĵuro, foje jam rompita. La evento en la cirko, 
misformiĝinte, mortos kiel malklara eĥo, disŝirita de 
ĉiaspecaj klaĉoj al siaj konsistaj eroj, el kiuj la plej grava — 
homo sen flugiloj sub la ĉielo — iĝos fablo de minuto, oferita 
al libertempa konversacio pri mirakloj, translimaj por la 
homa naturo. Kaj, eble, nur iu konservema ŝatanto de 
sonĝoj, nuboj kaj birdoj ekpensos super paĝo de 
impertinenta gazeto kun tremeto de facila revo, fermos la 
libron kaj distriĝeme rigardos ĉirkaŭe. 


«Sed, se... — Drud levis la peziĝintan kapon, metante la 
kusenon pli alte, — se mi decidos vivi malfermite, al la 
scienco okazos dolortordiĝo. Jam mi aŭdas milon da miloj da 
prelegoj, faritaj en varmega ŝvitbanejo de grandegaj 
aŭditorioj. Tie oni penos sugesti viglan penson, ke la traktata 
fenomeno, esence, konformas al ĉiaj leĝoj, ke ĝi estas 
neantaŭvidita akordo de esploreblaj fortoj. Kaj en silento de 
kabineto, kuraĝe ĉirkaŭmetinte sin per amasoj da libroj, iu 
konsternita, grizhara homo, travivinta la tutan vivon kun 
fiere levita kapo, en gloro kaj respekto, penos trovi en paĝoj 
sinuan padon, laŭ kiu eblus enrampi internen de tiu, 
forvorinta lian ŝvitkovritan sistemon, «akordo», ĝis li 
konvinkiĝos pri vaneco de la penoj kaj forsvingos ĝin per 
vortoj: «Ikso. Ekster la scienco. Iluzio», — simile al la 
babilema spritulo, pruvinta, ke Bonaparto neniam ekzistis. 


Kaj antaŭ li kun klareco de streĉita vido ekstaris rondo de 
grizbarbaj viroj en talaroj kaj perukoj, kiuj, kaptinte unu la 
alian ĉe la langoj, penis krii ion decidan. Tiam Drud 
komprenis, ke li ekdormas kaj pereas, sed tiu malgaja 
momento de la vundita konscio tuj dronis en malforteco; kun 
peno levis li la palpebrojn kaj, obeante al la fatala pigro, ree 
fermis ilin. En blua mallumo eknaĝis radiaj makuloj; ili 
estingiĝis, kaj la vizaĝo de la dormanto paliĝis. 


La sekvo de ĉio ĉi estis negranda kunveno de gapuloj ĉe la 
perono de la gastejo, el kie kvar sanitaristoj elportis sur 
brankardo senmovan korpon, ĉirkaŭvolvitan per tolaĵo. La 
vizaĝo same restis kovrita. La administranto, ĉeestante tiun 
scenon, responde al kondolencaj demandoj diris, ke oni 
forveturigas malsanulon, kiu ekmalsanis subite kaj grave; la 
malfeliĉulo estas senkonscia. 


— Eble, simpla nerva paroksismo, — diris li. — Mi, tamen, ne 
estas doktoro. 


Tiutempe la malsanulon oni kuŝigis en kaleŝegon, la 
sanitaristoj instalis sin interne, kaj al la koĉero eksidis pala 
homo en okulvitroj, kun griza vizaĝo. Li ion flustris al la 
koĉero. Tiu hastigis, trotigis la ĉevalon, kaj la kaleŝego, 
turninte sin post la angulon, ekglitis al la prizono. 


MX 


Vespere de la sekva tago Runa vizitis la ministron, fraton de 
ŝia patrino. Jam estis la dekunua horo, sed Daugovet 
akceptis ŝin. Li nur esprimis miron, ke ŝi, lia favoratino, 
kvazaŭ speciale elektis tian horon por malpligrandigi lian 
plezuron. 


Ŝi diris: 


— Ne, via plezuro, oĉjo, eble, kreskos pro tio, kion mi 
alveturigis. — Kaj ŝi ekridis, kaj pro la rido ekridis tuta ŝia 
belo, egala al revelacio. 


Belo beligas ankaŭ tiujn, kiuj kontemplas ĝin; ĉiuj ties 
nuancoj kaj lumoj vokos sentojn, similajn al ili, kaj Ĉio kune 
emocios kaj feliĉigos. Sed eĉ pli nerepuŝeble efikas 
perfekteco, kiam ĝi estas armita per konscio de sia forto. Nur 
per malproksimiĝo eblas batali kontraŭ ĝi, sed eĉ tiam al ĝi 
estas garantiita parto de venko — rideto de medito. 


Tial, konsiderante ĉiujn rimedojn por atingo de la celo, la 
juna belulino vestis sin kiel por monduma vizito — en 
brilanta malfermita robo, rememoriganta someran floron. El 
puntoj elstaris ŝiaj delikataj, blankaj ŝultroj; la nudaj brakoj 
spiris glatecon kaj purecon de la konturoj; la vizaĝo ridetis. 
En ŝiaj maldikaj brovoj estis ia ĉarma libereco aŭ, pli ĝuste, 
nervozeco de la linio, kio donadis al la rigardo siaspecan 
esprimon de kaprica malkaŝemo, kvazaŭ dirante ĉiam kaj al 
ĉiuj: — «Kion mi faru, se mi estas nekredeble, nepardoneble 
bela? Paciĝu kun tio, memoru kaj pardonu». 


— Infano, — diris la ministro, sidigante ŝin, — mi estas 
maljunulo kaj via propra onklo, sed mi devas konfesi, ke por 
rajto rigardi al vi per la okuloj, — almenaŭ, — de Gall mi 
volonte kaj kun abomeno redonus al la sorto mian potencan 
uniformon. Bedaŭrinde, mi ne havas tiajn okulojn. 


— Ankaŭ mi ne fidas blindulojn, tial mi ekparolos pri via 
senerara, firma amo al libroj. Cu vi ne perfidis vian amon? 


Daugovet vigliĝis, kio okazadis al li Ĉiam, se oni tuŝadis tiun 
demandon. 


— Jes, jes, — diris li, — min zorgigas nun «Epitafoj» de la 
1748 j., eldonitaj en Madrido sub komencliteroj G. J.; du 
ekzempleroj estis venditaj al Verfest kaj Grossman, mi 
malfruis, kvankam rilate de unu ekzemplero ekzistas espero: 
Verfest ne estas kontraŭ intertraktado. Tamen, — li ĵetis 
rigardon al la libro, kiun kunhavis Runa, — ĉu vi ne estas 
feino kaj ĉu ne la trezoro de Verfest estas kun ci? 


La ministro transiradis al ci en okazoj, kiam li deziris 
komprenigi per tio, ke li libere disponas sian tempon. 


— Mi konfesas, tiun supernaturan esperon sugestis al mi cia 
solena, interna lumo kaj la enigmaj vortoj pri ĝojo. Tamen 
fojfoje mi bedaŭras, ke mirakloj ekzistas nur en imago. 


— Ne, ne la «Epitafoj». — Runa ĵetis preteran rigardon al sia 
libro. — Tamen ĉiuokaze, tio, kion mi kaj vi vidis en la cirko, 
estas miraklo. Mi ne komprenas ĝin. 


La ministro, antaŭ ol respondi, silentis iom, pripensante 
vortojn, per kiuj li povus emfazi sian nedeziron paroli pri la 
mirinda okazo kaj la stranga ago de Runa. 


— Mi ne komprenas — kio estas komprenenda? Interalie, ci 
ektimis, ŝajne, pli ol ĉiuj ceteraj. Sincere dirante, mi 
bedaŭras, ke mi estis en «Soleil». Al mi estas malagrable 
rememori la scenojn, kiujn mi ĉeestis. Rilate de la fakto 
mem, aŭ, kiel ci esprimas, — la «miraklo», mi diros: artifikoj 
de cirkaj magiistoj ne logas min analizi ilian esencon, krome 
en mia aĝo tio estas danĝera. Mi, finfine, povus pro tio antaŭ 
dormo eklegi Ŝarazadon. Ĉarma freŝeco de malnovaj libroj 
similas vinon. Sed kio estas tio? Ĉu ci iom maldikiĝis, mia 
kara? 


Ŝi rememoris, kion ŝi travivis dum tiuj du tagoj, obsedata de 
deziro trovi la homon, kiu ekkantis sub la cirka kupolo. En la 
trinkaĵon, per kiu ŝi penis kontentigi la longan soifon, tiu Ĉi 
maljunulo, ŝia onklo, ĵetis venenon. Tial la hipokrito de 
Daugovet indignigis ŝin; ŝirminte la koleron per rideto de 
distriĝemo, Runa diris: 


— Mi maldikiĝis, sed ties kaŭzo estas vi. Mi eĉ pli 
maldikiĝus, se mi ne havus en la manoj tiun ĉi libron. 


La ministro levis la brovojn. 


— Kie estas ŝlosilo por la enigmoj? Klarigu. Mi jam iĝas 
duone serioza, ĉar ci maltrankviligas min. 


La junulino ŝerce metis la ventumilon sur lian manon. 


— Rigardu al miaj okuloj, oĉjo. Rigardu atente, ĝis vi 
rimarkos, ke en mi ne ekzistas deziro stultumi, ke mia 
humoro estas neordinara. — Vere ŝiaj okuloj koncentrite 
ekbrilis, kaj la duonmalfermita buŝo, tuŝita de rida ludo, 
tremeradis kun kvieta kaj loga esprimo. — Ĉu mi konvinke 
parolas? Ĉu vi vidas, ke mi bone fartas? Tiuokaze, bonvolu 
kontroli, ĉu vi kapablas elteni baton, ŝokon, fulmon? Ĝuste 
— fulmon, ne perdinte dormon kaj apetiton? 


En ŝiaj vortoj, en sonora malglateco de ŝia voĉo ŝajnis jubilo 
de surdiga sekreto. Silente rigardis al ŝi la ministro, sekvante 
per nevola rideto ĉiujn fajnajn radiojn de ludo de la belega 
vizaĝo de Runa, kun antaŭsento, ke la antaŭvortoj kaŝas ion 
gravan. Finfine al li transdoniĝis ŝia emocio; li patrece 
kliniĝis al ŝi, retenante maltrankvilon. 


— Sed, ho Dio, kio? Permesu al mi rekonsciiĝi! Mi ĉiam sufiĉe 
regas min. 


— Tiuokaze, — gravmiene diris la junulino, — kion pensas vi 
pri la aĉetaĵo de Verfest? Cu ekzistas espero, ke la «Epitafoj» 
ekbrilos en via kolekto? 


— Kara, se mi ne opiniu espero ciajn strangajn demandojn, 
cian ekzaltiĝon, — ne, ne, preskaŭ neniu. Kvankam mi 
interesigis unu tre lertan makleriston, ĝuste tiun, kiu 
interŝanĝigis al Gray la oran rulaĵon de Vedoj de la XI-a 
jarcento al kateĥismo kun notoj de Leono VI, krediginte la 
posedinton, ke la valorega manuskripto alportas malfeliĉon 
al ties proprulo, — jes, mi magnetigis tiun peranton per 
gravaj promesoj, sed Verfest, ŝajne, havas proponojn pli 
profitajn, ol la miaj. Mi konfesu, tiu ĉi konversacio profunde 
emocias min. 


— Tiuokaze, — Runa gaje suspiris, — ĉu la «Epitafojn» vi 
devos forgesi? 


— Kiel?! Ĉu nurtion ci sciigas al mi, agante preskaŭ terure?! 


— Ne, mi pripensas, ĉu konsolos vin io egala al la «Epitafoj»; 
kio same kiel ili aŭ eĉ pli forte logas vin; super kio vi 
forgesus ĉion, glatiginte la sulkojn? 


La ministro trankviliĝis kaj verviĝis. 


— Do, ĉio klaras al mi, — diris li, — verŝajne, libromanio 
estas cia vica hobio. Bone. Sed pertio ci devus komenci. Mi 
nomos raraĵojn, se eblas tiel diri, nemoveblajn, ĉar ili 
konsistigas familian heredaĵon. Vera, sed ne ĉiopova ŝatanto 
pensas pri ili kun platona korinklino de enamiĝinta 
kadukulo. Jen ili: «Interpreto kaj ekzegezo de Apokalipso» de 
Nostradamus, de la 1500-a jaro, propraĵo de Weis; «La 
inĝenia kavaliro Don Kiĥoto el Manĉo» de Cervantes, Vieno, 
de la 1652-a jaro, apartenas al Dorian Camboll; la eldono 
tute forbrulis, krom unu ekzemplero. Plue... 


Dum li estis parolanta, Runa, klininte la kapon, mediteme 
movadis la fingrojn laŭ la tranĉparto de sia libro. Si 
interrompis: 


— Kio, se oni al vi donacus la «Interpreton kaj ekzegezon de 
Apokalipso»? — senkulpe interesiĝis ŝi. — Cu al vi tio estus 
tre agrabla? 


La ministro ekridis. 


— Seci, kiel en fabelo, iĝus feino? — respondis li, kaptante 
sin, tamen, en tio, ke li atente rigardas al la manoj de Runa, 
neglekte turnantaj sian libron, kun superstiĉa sento de 
pasiiĝinta ĉasisto, kiam en krepusko delikata desegnaĵo de 
arbusto ŝajnas branĉkorna kapo de kaŝiĝinta cervo. — Kaj ci 
meritas esti feino. 


— Jes, pli ĝuste, — mi povus pace vivi kun ŝi. Sed ankaŭ vi 
meritas posedi la Nostradamus-on. 


— Mi ne disputas. Donu ĝin al mi. 
— Prenu. 


Kaj ŝi etendis la raraĵon kun simpleco de homo, 
transdonanta al kunparolanto tedintan ĵurnalon. 


La ministro ne komprenis. Li prenis kaj mallarĝiĝis la okulojn 
al la leda bindaĵo, poste ridetis al hela rideto de Runa. 


— Ĉu? Do, ĉu ci tion legas? Ja vere, se momente tiu ĉi, 
supozeble, scienca verko fariĝus la oro de Nostradamus, mi, 
probable, ŝtoniĝus por sama tempo, por kiom, tiel malfeliĉe, 
ŝtoniĝis Lot. 


Sen suspekto, kvankam strange kaj peze kunpremiĝis la 
koro, malfermis li la kovrilon kaj ekvidis la titolpaĝon kun la 
fama vinjeto, ĉirkaŭirinta ĉiujn specialajn librojn kaj revuojn 
de Eŭropo, — la vinjeto, en kies paliĝintaj strekoj rektiĝis 
kiel risorto, kunpremita de jarcentoj, kaj saltis en lian cerbon 
streboj de bibliofiloj de ĉiuj landoj kaj nacioj. Ĉio skuiĝis 
antaŭ li, la manoj malstreĉiĝis, la volumo falis sur la tapiŝon, 
kaj li levis ĝin per moviĝoj de frenezulo, estinganta imagitan 
fajron. 


— Kiel? — sovaĝe ekkriis Daugovet. — Nostradamus — kaj 
sen ujo! Sed pro ĉiuj sanktuloj de cia animo, — kiu ĝino 
ŝtelis por ci tion? Dioj! Tertremo! Revolucio! La suno falis sur 
la kap'! 


— Sur la kapon, — trankvile korektis la junulino. — Vi 
promesis ne emociiĝi. 


— Semi ne perdos la racion, — diris la malfortiĝinta 
ministro, alpremiĝante al la trezoro kun nebuliĝinta, pala 
vizaĝo, — mi ne plu emociiĝos. Sed ĉu vere Weis aŭkciis la 
bibliotekon? 


Dirante tion, li transportis la valoregaĵon sur rondan tableton 
sub lampon kun bronza skulptaĵo de Genio, kisanta Revon, 
kaj ŝaltis lumon; poste li iom ekregis sin. Runa diris: 


— Ĉio ĉi estas rezulto de mia sciigo al Weis, ke mi ĉesigas la 
dudekjaran proceson de «Tri Vojoj», per kio mi fordonas la 
arbaron kaj la bienon kun ĉiuj ties antikvaĵoj. Weis estas 
ekstreme memama. Kia jubilo por tia homo, kiel li! Mi eĉ ne 
tre penis insisti pri mia kondiĉo; la kondiĉo estis la 
Nostradamus. 


Ŝi rakontis, kiel okazis la intertraktado — tra peranto. 


— Malsaĝa, freneza Weis, — diris la ministro, — lia patro 
eksedziĝis disde la edzino, por akiri la unuan eldonon de la 
Gutenberga preĝolibro; mallonge dirante, li interŝanĝis la 
edzinon al Abstner kontraŭ tricent dudek paĝoj da antikva 
tiparo kaj, povas esti, agis prave. Sed pardonu mian staton. 
Tiaj tagoj ne oftas en la homa vivo. Mi sonorigas. Ĉu ci 
vespermanĝas kun mi? Mi deziras montri, kio okazas en mia 
animo, per speciala ago. Jen ĝi. 


Li premis la butonon de la sonorilo, vokis el la sino de obeo 
bonege poluritan figuron de lakeo kun senmova vizaĝo. 


— Gratis, mi vespermanĝas hejme. Tuj ordonu pri tio. La 
manĝo kaj la servico devas esti ĝuste la samaj, ĉe kiaj mi 
akceptis la reĝon; priservos vi kaj Velvet. 


Ridante, li turnis sin al la nevino: 


— Ĉar la donaco, merita reĝon, estas spiro de alta potenco, 
kaj ĝi tuŝis min per ciaj manoj. Ha! ĉu ci estas pensema?.. 
Jes, stranga tago, stranga tago estas hodiaŭ. Estas bonege 
skui la vivon per tiaj aferoj, per tiaj dolĉaj batoj. Kaj mi 
dezirus, imitante cin, fari ion egalan al cia ajna deziro, certe 
se ci ĝin havas. 


Runa, mallevinte la manojn, silente rigardis al lia ekstaza 
vizaĝo. 


— Tio endas, tio bonas, — prononcis ŝi mallaŭte kaj strange, 
kvazaŭ pensante, — spiro de granda potenco estas kun ni, 
kaj ĝi estu distingigita kaj prilumita per pompo. Kaj mi — vi 
pravas en via impeto — havas deziron; ĝi ne estas materia; 
grandega ĝi estas, komplika kaj senprudenta. 


— Nu, ne ekzistas neeblaĵoj sur la tero; diru al mi. Se rilate al 
ĝi ci ne povas esti Beguem, kiel estis kun la donaco, — mi 
alfrontos ĝin, kiel ministro kaj... Daugovet. 


lliaj okuloj klare kaj akre renkontiĝis. 
— Estu tiel, — diris la ministro. — Ni interparolu ĉe la tablo. 
X 


Tiel komenciĝis la vespermanĝo omaĝe al la reĝo-Libro. La 
tablo estis primetita, kiel ĉe la reĝo. Blazonoj, lilioj kaj 
blankaj rozoj kovris ĝin, sur blanka atlasa tablotuko, en 
plena brilo de lustroj kaj kandelabroj, kies lumoj, 
reflektiĝante sur porcelano kaj kristalvitro, priblovadis la 
halon per kirlo de oraj fajreroj. La konversacio ektemis pri 
fortaj deziroj, kaj baldaŭ venis oportuna momento. 


— Oĉjo, — komencis Runa, — ordonu, ke la servistoj foriru. 
Tion, kion mi tuj diros, devas aŭdi neniu, krom vi. 


La maljunulo ridetis kaj plenumis ŝian peton. 


— Ni komencu, — diris li, verŝante vinon, — kvankam, antaŭ 
ol malkovri al mi cian, evidente, specialan deziron, bone 
pripensu kaj decidu, ĉu mi havas fortojn ĝin plenumi. Mi 
estas ministro — tio estas multe pli, ol ci, eble, pensas, sed 
en mia agado ne maloftas okazoj, kiam ĝuste la posteno de 
ministro malhelpas agi laŭ propra aŭ aliula deziro. Se tiaj 
cirkonstancoj malestas, mi volonte faros por ci ĉion, kion mi 
povas. 


Li faris tiun klaŭzon pro amo al la junulino, rifuzi al kiu, 
ĉiuokaze, por li estus malfacile kaj ĉagrene, sed al Runa jam 
ekŝajnis, ke li konjektas pri ŝia intenco. Maltrankviligita, ŝi 
ekridis. 


— Ne, oĉjo, mi konscias, ke per mia decida «ne» mi jam 
kvazaŭ devigas vin; tamen, mi prenas la Dion kiel 
atestanton, — sole de vi dependas fari al mi grandegan 
komplezon, kaj vi ne havas sufiĉajn kaŭzojn por rifuzi ĝin. 


Rigardo de la ministro esprimis trankvilan kaj singardeman 
intereson, sed post tiuj vortoj ĝi iĝis iom fremda; jam 
sentante ion tre seriozan, la ministro interne malproksimiĝis, 
prepariĝante konsideri kaj pesi ĉiuflanke. 


— Mi aŭskultas, Runa; mi deziras aŭdi. 


Tiam ŝi ekparolis, iomete paliĝinte pro la konscio, ke per 
forto de tiu konversacio ŝi metas sin ekster la pasintecon, 
metante ĉion sur la karton en la senkompata ludo de 
«ĝeneralaj konsideroj», lukti kontraŭ kiuj eblas nur per 
vortoj kaj per la koro. 


— La deziron antaŭas negranda rakonto; vi, — kaj probable 
tre baldaŭ, dum vi komencos konjekti pri kio temas, — 
ekdeziros interrompi min, eĉ ordoni al mi halti, sed mi petas, 


kiom ajn tio kostus al vi, — elaŭskulti ĝis la fino. Promesu, ke 
tiel estos, tiam, en la ekstrema, en tiu okazo, se nenio 
mildigos vin, al mi restos malgaja konsolo, ke mi fordonis al 
mia deziro ĉiujn fortojn de la animo, kaj mi kun tremo 
enmanigas ĝin al vi. 


Ŝia emocio transdoniĝis kaj kortuŝis la maljunulon. 


— Sed, ho Dio, — diris li, — certe, mi elaŭskultos, en ajna 
okazo. 


Ŝi silente dankis lin per ĉarma moviĝo de la ruĝiĝinta 
vizaĝo. 


— Do, ne plu estas antaŭvortoj. Aŭskultu: hieraŭ mia 
ĉambristino Lizbet revenis kun interesa rakonto; ŝi tranoktis 
ĉe sia fratino, — sed eble, ĉe sia koramiko, — kion por ni ne 
decas esplori, — en gastejo «Romo»... 


La ministro aŭskultis kun streĉita rideto de ekskluziva 
atento, liaj okuloj iĝis eĉ pli fremdaj: okuloj de ministro. 


— Tiu gastejo, — daŭrigis la junulino, elparolante klare kaj 
nerve ĉiun vorton, kio donis al ili specialan personan sencon, 
— situas sur homplena strato, kie multaj preterpasantoj 
vidis, kiel oni elportis kaj haste forveturigis en kaleŝego 
nekonatan homon, deklaritan danĝere malsana; la vizaĝo de 
la malsanulo restis fermita. Tamen, Lizbet sciis de la fratino 
lian nomon; la nomo estas Simeono Aisher. La ĉambristino 
diris, ke Aisher, laŭ profunda konvinko de la oficistoj de la 
gastejo, estas kvazaŭe tiu sama enigma homo, kies elpaŝo 
trafis la spektantojn per teruro. Ne facile estis kompreni el 
ŝiaj klarigoj, kial Aisher-on oni opinias tiu homo. Tion 
koncernas malklara historio kun ŝlosilo. Mi rakontas pri tio 
tial, ke onidiroj inter la servistaro lige kun la enigma 
malsano de Aisher instigis en mi ekstreman scivolemon. Ĝi 
elkreskis, kiam mi eksciis, ke Aisher kvaronhoron antaŭ la 


forveturigo aŭ — ni interkonsentu pri tio — la forŝtelo estis 
gaja kaj sana. Matene li, kuŝante en la lito, trinkis kafon, ial 
anticipe esploritan de la administranto de la gastejo sub 
preteksto, ke la servistino estas malpurema, kaj li kontrolas, 
ĉu la manĝilaro estas pura. 


Vespere hieraŭ al mi oni venigis homon, indikitan de unu 
konato kiel iun modestan famulon de ĉiuj privataj agentejaj 
kontoroj, — lian nomon mi kaŝos pro dankemo. Li prenis 
multe, tamen jam en la profunda nokto liveris ĉiujn atestojn. 
Kiel sukcesis li akiri ilin — tio estas lia sekreto; laŭ la atestoj 
kaj laŭ komparo de tempo al mi iĝis klare, ke la malsanulo, 
elveturigita el la gastejo je la sepa kaj duono kaj la arestito, 
metita en la sekretan fakon de la prizono je ĉirkaŭ la naŭa, 
— estas unu kaj sama persono. Tiu persono, sinsekve 
transformiĝinte el sanulo en malsanulon, kaj el malsanulo en 
sekretan prizonulon, estis transdonita al la prizona 
administracio en la sama senkonscia stato, kaj la 
komandanto de la prizono ricevis rilate de sia kaptito tute 
esceptajn instrukciojn, ekscii kies enhavon, tamen, oni ne 
sukcesis. 


Do, oĉjo, ne estas eraro. Ni parolas pri la fluganta homo, 
kaptita pro nesciata kaŭzo, kaj mi petas vin klarigi tiun 
kaŭzon. Malklare kaj, eble, neplene mi konjektas la esencon 
de la afero, sed, supozante realan kaŭzon, tio estas 
nekonatan de mi krimon, mi dezirus scii ĉion. Krome, mi 
petas vin rompi la tutan iron de la ŝtata maŝino, permesinte 
al mi, ĉu sekrete aŭ malkaŝe — kiel vi deziras, kiel eblas, kiel 
tolereblas kaj permeseblas — viziti la arestiton. Jen ĉio. Sed, 
oĉjo, — mi vidas, mi komprenas vian vizaĝon, — respondu al 
mi ne severe. Mi ankoraŭ ne ĉion diris al vi; tio nedirita estas 
pri mi mem; min dume premas atendo de la respondo kaj de 
viaj neeviteblaj demandoj; demandu, al mi estos pli facile, 
ĉar nur kompreno kaj kompato donos ioman trankvilon; alie 


apenaŭ sukcesos mi klarigi mian staton. Minuton, unu 
minuton da silento! 


Minuton... Sed pasis, eble, kvin minutoj, antaŭ ol la ministro 
revenis el terura foro de malvarma blindiga kolero, en kiun 
lin ĵetis tiu konfeso, finita per tiom perpleksiga peto. Li 
rigardis al la tablo, penante reteni nervan tremon de la 
manoj kaj de la vizaĝo, ne kuraĝante ekparoli, penante 
venki paroksismon de furiozo, des pli teruran, ke ĝi okazis 
en silento. Finfine, rompante sin mem, la ministro eltrinkis 
unuglute glason da akvo kaj, ĵetinte rektan rigardon al la 
nevino, diris kun malviva rideto: 


— Ĉu vi finis? 
— Jes, — ŝi malforte kapjesis. — Ho, ne rigardu tiel al mi... 


— Necesas turni specialan atenton al ĉiuj privataj kontoroj, 
agentejoj; al ĉiuj Ĉi bandaĉoj de memdeklaritaj spuristoj. 
Sufiĉas. Ili nin kaptas je la gorĝo. Mi ekstermos ilin! Runa, 
miaj konsideroj en la afero de Aisher estas tiaj! Atentu. La 
esenco de la fenomeno estas nekomprenebla; ni metu ikson, 
sed, eble, la plej grandan ekde tiu tempo, kiam la homo ne 
flugas. Temas, certe, ne pri benzino; benzinon superregas 
benzino. Mi parolas pri la forto, la kapablo de Aisher; ĉi tie 
ne ekzistas rego. Sed nenia registaro toleros fenomenojn, 
elirintajn ekster limojn de atingeblo, en kio ajn konsistu tiuj 
fenomenoj. Ĵetinte flanken ekzemplojn kaj leĝojn, ni okupiĝu 
pri la afero esence. Kio li estas — ni ne scias. Liaj celoj estas 
nekonataj por ni. Sed ni konas liajn kapablojn. Ĵetu pensan 
rigardon de supre al ĉio, kion ni kutimiĝis vidi en la 
horizontala projekcio. Al vi malfermiĝos internaĵo de 
fortikaĵoj, dokoj, havenoj, kazernoj, artileriaj fabrikoj — de 
ĉiuj bariloj, konstruataj de la ŝtato, de ĉiuj konstruaĵoj, 
planoj, konsideroj, nombroj kaj kalkuloj; ĉi tie jam ne estas 
sekretoj kaj garantioj. Mi prenas — supoze — malbonan 


volon, ĉar la bona ne povas esti pruvita. En tiaj kondiĉoj 
krimo superas ĉiajn eblojn. Krom la danĝeroj, indikitaj de mi, 
al neniu kaj nenio ekzistas defendo; nekaptebla lu povas 
disponi la sorton, vivon kaj propraĵon de ĉiu senescepte, 
riskante nur, en ekstrema okazo, per kroma transportiĝo. 


Tiu fenomeno estas submetenda al senkompata kvaranteno, 
eble — al neniigo. En ĉio estas, tamen, flanko ankoraŭ pli 
grava. Tio estas la stato de la socio. La scienco, farinte 
rondon, laŭ kies linio estis parte solvitaj, parte krude 
distranĉitaj, pro libera moviĝo de mensoj, la plej malfacilaj 
demandoj de nia tempo, revenigis la religion al ties origina 
stato — al okupiĝo de simplaj animoj; malkredo iĝis tiom 
banala, ĝenerala, komuna fenomeno, ke perdis ajnan 
nuancon de penso, kiu antaŭe donadis al ĝi almenaŭ 
karakteron de ribelo; mallonge dirante, la malkredo estas la 
vivo mem... Sed pesinte kaj analizinte ĉion, kio estis pesebla 
kaj analizebla, la scienco ree aliris al fortoj, neatingeblaj al 
esploro, ĉar ili — en la radiko, en sia esenco — estas Nenio, 
doninta Ĉion. Ni lasu al simpluloj nomi ilin «energio» aŭ per 
ajna alia vorto, ludanta rolon de kaŭĉuka pilko, per kiu ili 
penas trabati granitan rokon... 


Parolante, li estis pripensanta samtempe ĉiujn 
cirkonstancojn de la stranga retiriĝo en la afero de Aisher, 
kaŭzita de la peto de la junulino. Interne li jam decidis 
permesi al Runa tiun viziton, sed decidis ankaŭ aldoni al la 
permeso sekretan instrukcion por la komandanto, kio donus 
al ĉio karakteron de ekscentra neceso, havanta ŝtatan 
valoron; li mem esperis ekscii tiamaniere ion, kion ajn, se ne 
ĉion. 


— ...granitan rokon. Profunde gravas tio, ke la religio kaj la 
scienco renkontiĝis sur tiu loko, de kiu ili unue disiris al 
malsamaj flankoj; pli ĝuste, la religio atendis ĉi tie la 
sciencon, kaj ili rigardas nun unu al la vizaĝo de la alia. 


Ni imagu do, kio okazos, se en streĉite atendantan vakuon 
de la moderna animo falos tiu bildo, tiu afekcia miraklo: 
homo, fluganta super urboj spite al ĉiuj leĝoj de la naturo, 
konviktante ilin pri ia monstra, miljara mensogo. Estas facile 
diri, ke la scienca mondo ĵetos sin al atako kaj ĉion klarigos. 
Sed nenia klarigo detruos la supernaturan efekton de la 
spektaĵo. Ĝi kreos eksplodeman atmosferon de pensoj kaj 
emocioj, similan al ekstazaj humoroj de la Krucmilitoj. Ĉi tie 
eblas religia spekulacio en giganta skalo. Malkvieto, kaŭzita 
de ĝi, povas finiĝi per katastrofaj konsekvencoj. Ĉiuj partioj, 
ĉiu en sia maniero, uzos tiun Aisher-on, koliziigante 
amasegon da plej kontraŭdiraj interesoj. Aperos aŭ vigliĝos 
sektoj; interesiĝo pri neaŭditaĵoj malfermos kluzojn de 
neretenebla fantazio ĉiaspeca; legendoj, superstiĉoj, 
onidiroj, antaŭdiroj kaj profetaĵoj miksos ĉiujn kartojn de la 
ŝtata ermitludo, kies nomo estas — Ekvilibro. Mi pensas, ke 
mi diris sufiĉe pri tio, kial tiu homo estas malliberigita. Ni 
parolu pri cia deziro; klarigu ĝin al mi. 


— Ĝi parencas al via amo al rara libro. Ĉio neordinara altiras 
min. Estis homo, kiu aĉetadis eĥon, — li aĉetadis lokojn, kie 
aŭdiĝis multobla, klara, bela eĥo. Mi deziras vidi Aisher-on 
kaj paroli kun li pro kaŭzo ne malpli forta, ol tiuj, kiuj 
devigas serĉi amon aŭ fari gloragon. Tio estas ekster la 
racio; ĝi estas en la animo kaj nuren la animo, — kiel alie mi 
klarigu al vi? Tio estas mi. Supozu, ke vivas homo, kiu 
neniam aŭdis vorton «oceano», neniam vidis ĝin, neniam 
suspektis pri ekzisto de tiu blua lando. Al li oni diris: 
«ekzistas oceano, ĝi estas ĉi tie, apude; iru pretere, kaj vi 
vidos ĝin». Kio tiumomente detenus tiun homon? 


— Sufiĉas, — diris la ministro, — cia emocio estas sincera, 
kaj la vortoj konformas cin. La permeson mi donas, sed 
metas du kondiĉojn: silenton pri nia interparolo kaj daŭron 
ne pli ol duonhoro; se ne ekzistas kontraŭdiroj, mi tuj skribos 
la ordonon, kiun alveturigos ci mem. 


— Ho Dio! — diris ŝi, ridante, salte ekstarante kaj 
brakumante lin. — Ĉu mi povus meti kondiĉojn? Mi 
konsentas pri ĉio. Skribu tuj. Jam estas profunda nokto. Mi 
veturas senprokraste. 


La ministro skribis longan, detalan ordonon, sigelis, 
transdonis al Runa, kaj ŝi, ne perdante tempon, ekveturis, 
kvazaŭ en sonĝo, en la prizonon. 


XI 


Tiun nokton, kiam Drud skuis kaŝitan akvon de homaj 
animoj, Runa pasigis en akra sendormeco. Ĉe la mateno jam 
ne memoris ŝi, kion ŝi faris ĝis tiu horo, kiam, heliĝinte pro 
aŭroro, la urbo rekomencis moviĝadon. Ŝajnis al ŝi, ke ŝi 
iradis en prilumitaj malplenaj haloj, sen celo, sen pensado, 
en tiu stato, kiam pensoj aperas spontanee, sen penoj kaj 
plano, reflektante incendion de grandega impreso, kiel 
ŝtono, ĵetita de sur krutaĵo, puŝante kaj tirante post sin aliajn 
ŝtonojn, estas jam fremda al la movo de la mano, ĵetinta ĝin, 
falegante kiel lavango. En ŝia koro aperis celo, montrinta 
dum unu nokto ĉiujn ŝiajn fortojn, antaŭe ne trovitajn, kiuj 
afekciis ŝin mem kaj facile movis tiajn pezaĵojn, pri kiaj ŝi ne 
sciis eĉ onidire. Tiel, ofte pro nescio, homo longe staras 
dorse al io sekrete dezirata: ŝajnas ekstere, ke li dormetas aŭ 
amuzas sin per etaj observoj, sed, subite turninte la kapon 
kaj ektreminte, li salutas per ekstaza krio miraklan 
proksimecon de la trezoro, kaj poste, koncentrinte tutan 
ekscitiĝon interne de si, fulmorapide ekposedas la akiraĵon. 
Ŝi vivis jam per nevenkebla vizio, miksanta ĉiujn nombrojn 
de la sorto. 


Alveturante al la prizono, Runa kun mirego rememoris, kion 
ŝi faris dum tiuj dudek kvar horoj. Si ne laciĝis; kvankam la 
ĉevaloj veturis rapide, ŝi senĉese deziris ekstari, puŝiĝi 


antaŭen: tio kvazaŭe — tiel ŝajnis al ŝi — spronas la 
moviĝon. Si ĝisveturis dum dek kvin minutoj. 


«Do, jen la prizono!» Ĉi tie, sur fermita placo, vagis ombroj 
de hundoj; lanternoj de la nigra pordego, kunpremita de 
turetoj, estis prilumantaj kradan giĉeton, en kiu aperis 
lipharoj kaj lakita viziero. Longe bruis seruro; laŭ ĝia 
komplika, malviva zumo ŝajnis, ke nur unufoje dum mil jaroj 
malfermiĝas tiu pordego, tegita per col-dika fero. Ŝi pasis ĝin 
kun sento de Rolando, dishakanta rokon. La gardisto, 
deĵetinte la laktolan kapuĉon de la mantelo, ekkondukis ŝin 
laŭ grandega korto; antaŭe pale brilis fenestroj de la sep 
etaĝoj de la konstruaĵo, ŝajnanta monto, kovrita per 
flagrantaj lignofajroj. 


La domo de la komandanto staris en ĝardeno, limante la 
prizonon. Ĝiaj fenestroj ankoraŭ komforte lumis, laŭ la 
kurtenoj glitis ombroj. Runa-n kondukis ĉambristino; 
evidente, ŝokita de tia neordinara apero en malfrua horo, ŝi, 
malferminte la pordon de la akceptejo, preskaŭ ĵetis al la 
vizitantino seĝon kaj impete forkuris kun la letero en 
malproksimajn ĉambrojn, de kie estis penetranta facila bruo, 
plena de paca viglo, rido kaj ekkrioj. Tiel la komandanto 
ripozis en la familia rondo. 


Li eliris tuj, post kiam finlegis la leteron. Kun sagaco de 
ekstrema spirita streĉo Runa ekvidis, ke ŝi parolas kun 
meĥanismo, funkcianta strikte, sed kun meĥanismo granda, 
inter kies radojn eblas enmeti varmon de la mano sen timo 
vundiĝi. La komandanto estis grandampleksa, belstatura, 
kun griza hartufo super la kruta frunto, el liaj grizaj okuloj 
rigardis soldato kaj infano. 


Ekvidinte Runa-n, li subpremis emocion de scivolemo per 
sento de ofica pozicio, kiun li okupis. lom kvazaŭ pretere, 
konfuziĝinte, li Ŝovis per la grandega manplato la lipharojn 


en la buŝon, ellasis ilin, grakĝemis kaj per egala, densa voĉo 
prononcis: 


— Mi ricevis ordonon. Laŭ ĝi, mi devas tuj akompani vin en 
la kameron kvindek tri. La intervidiĝo, kiel al vi, verŝajne, 
jam sciigis sinjoro ministro, devas okazi en mia ĉeesto. 


— Tion mi ne sciis. — Frapita, Runa eksidis, sed subite sentis 
tian alfluon de insista despero, ke ŝi momente ekstaris, 
koncentrante la spiriton kaj pensojn. — Mi vin petas permesi, 
ke mi iru sola. 


— Sed mi ne rajtas, — diris la komandanto, malagrable 
tuŝita en la simpla skemo de siaj moviĝoj. — Mi ne rajtas, — 
severe ripetis li. 


Paliĝante, la junulino kviete ridetis. 


— Tiam mi devas paroli kun vi pli detale. Via ĉeesto 
misformos mian interparolon kun Aisher; malaperos la tuta 
senco de la vizito. Li kaj mi — ni konas unu la alian. Ĉu vi 
komprenis? 


Ŝi volis, dirante tiel, nur voki nebulan penson pri ŝia persona 
sufero. Sed en stranga maniero la senco de tiu tirado 
koincidis por la unuflanke direktita menso de la komandanto 
kun la deziro de la ministro. 


— Mi komprenis, jes. — Ne dezirante plu paroli pri tio, pro 
timo transiri la oficialajn limojn, li tamen ree ĵetis rigardon 
en la leteron kaj diris: — Vi pensas, ke tiamaniere... — kaj, 
silentinte iom, — aldonis: — Klarigu, ĉar mi ne tute 
komprenis. 


Sed tio jam sufiĉis por Runa. El profunda ombro de 
dubsenceco momente saltis al ŝi diafanega diveno. Si 
ruĝiĝis, kiel papavo, kio, interalie, certigis la komandanton 


en lia respekte kaj profunde kaŝita malestimo al ŝi; kaj al ŝi 
donis doloron kaj ĝojon. Si daŭrigis, mallevante la okulojn: 


— Tiel estos pli bone. 


La komandanto, pripensante, rigardis al ŝi kun konscio, ke ŝi 
pravas; kaj pri la avareco de ŝiaj klarigoj li simplanime restis 
tute certa, ke, ne opiniante lin idioto, ŝi lasas lin kompreni 
per duonvorto. Dum li pensis, ŝi ripetis la peton kaj, 
rimarkinte, kiel perplekse la komandanto kuntiris la ŝultrojn, 
aldonis: 


— Tio restos inter ni. La stato estas escepta; ne plian 
escepton faros vi. 


Kvankam la letero de la ministro forigis ĉiajn suspektojn, la 
komandanto ankoraŭ hezitis, retenata de la formala 
konscienco rilate al la vortoj de la letero «en via ĉeesto». Lin 
persone ĝenis tia devo, kaj li pensis, ke estus bone liberiĝi 
de la trudita al li stato, des pli, ke, evidente, estis nenia 
risko. Tamen ne tiuj konsideroj donis puŝon al lia animo. lo 
inter niaj agoj kaj intencoj, simila al mano, flankeniganta 
baton, faris decidan influon al lia volo. Diverse oni nomas 
tiun nevolan trajton: «io puŝis min», «la spirito de la 
momento», «mi mem ne scias, kial tiel okazis» — jen 
esprimoj, per kiaj ni pentras la vizaĝon de la potenca 
konsilanto, aganta en niaj rilatoj per nekapteblaj rimedoj, 
des pli mirigaj, kiam ili agas kontraŭ ĉiuj argumentoj de la 
racio kaj emocioj, kio en tiu ĉi okazo ne estis. 


Li pensis ankoraŭ, ankoraŭ, kaj finfine, farinte decidon, ne 
plu hezitis: 


— Se vi ĵuros al mi... — diris li. — Pardonu min, sed, kiel 
responsulo, mi devas paroli tiel, — se vi ĵuros al mi, ke 
neniamaniere malbonuzos mian fidon, mi lasos vin en la 
kamero por la daŭro, indikita en la letero. 


Dum minuto, ne malpli, rigardis ŝi al li rekte kaj firme, kaj tiu 
peza paŭzo donis al ŝiaj vortoj tutan pezon, tutan gravecon 
de interna morala batalo, kion la komandanto komprenis kiel 
ŝokon. Ŝi ne mallevis la okulojn, ne ŝanĝiĝis ŝia mirakla 
vizaĝo, kiam li aŭdis la profundan kaj fieran voĉon: 


— Pri tio mi ĵuras. — Ŝi ne konsciis mem, kiom kostis al ŝi diri 
tiel, nur ŝajnis, ke interne, kvazaŭ pro eksplodo, falegis 
svelta konstruaĵo de pureco, sed super fumo kaj koto brilis 
pura fajro de ofero. 


— En tiu okazo, — diris post mallonga silento la 
komandanto, — mi petas vin sekvi min. 


Li surmetis la kaskedon kaj direktis sin tra la pordo, kontraŭa 
al tiu, en kiun eniris Runa. Ili eniris en turnon de hele 
prilumita koridoro, ĝi estis rekta, longa, kiel strato, 
malvarma kaj eĥoplena. En ĝia fino estis krada fera pordo; 
sentinelo, ĵetinte atentan brilon de la okuloj, movis ŝlosilon, 
sono de metalo tondris en abismoj de la grandega domo per 
minaca eĥo. Post tiu pordo altis, tra ĉiuj sep etaĝoj, mallarĝa 
interspaco; laŭ la etaĝoj ĉe ĉiu flanko tiriĝis placetoj, 
limigataj de balustrada fero. En egala distanco unu de la alia 
la placetoj estis kunigitaj per ŝtalaj ŝraŭbaj ŝtuparetoj, 
donantaj komunikadon al la etaĝoj. Vicoj de la pordoj de 
unulokaj kameroj estis tiriĝantaj laŭlonge de ĉiu galerio; ĉio 
kune ŝajnis internaĵo de giganta abela ĉelaro, prilumita per 
senmova elektra lumo. Sur la placetoj sensone paŝadis aŭ, 
starante sur kunigaj pontetoj, rigardadis malsupren 
sentineloj. Sur kapturna alto de la vitra plafono brilis 
arklampaj lanternoj; multege da malpli grandaj lampoj lumis 
sur la muroj inter pordoj. 


Runa neniam antaŭe estis en prizono, la prizono jam estis 
premanta ŝin. Cio afekciis, ĉio kondukis ĉi tie al silento kaj 
tristo; tiu pureco kaj klareco estis senkompate rompantaj 


ĉiujn ŝiajn pensojn, krom unu: «prizono». Asfaltaj, hele 
frotpurigitaj placetoj brilis, kiel flakoj; kupro de la 
balustradoj, blanka kaj griza farbo de la muroj estis purigitaj 
kaj lavitaj senriproĉe: lukso de malespero, kalkulita por 
longaj jaroj. Ŝi vigle imagis, ke ŝi ne foriros el ĉi tie; la sango 
frapis, kaj la piedoj peziĝis. 


— Tio estas ne tiom proksima, — diris la komandanto, — 
ankoraŭ la sama distanco restas malsupre, — kaj li aliris 
vojturnon; malfermiĝis galerio, simila al la pasita. En ĝia 
mezo kruta spiralo de ŝtala ŝtuparo kondukis en la 
malsupran etaĝon. Ĉi tie ili pasis sub volba plafono de la 
subtera etaĝo al la fino mem de la konstruaĵo, kie, trans 
arko, en transversa sekcio de la koridoro estis tiel nomataj 
«sekretaj» kameroj. Ĉe unu el ili la komandanto abrupte 
haltis. Ekvidinte lin, ĉe la fenestro de sur tabureto leviĝis 
armita sentinelo; li mansalutis ĉe la viziero kaj raportis. 


— Malfermu la 53-an, — diris la komandanto. Kun 
klopodemo, montranta ekstreman, sed silentan miregon, la 
sentinelo movis la ŝlosilon kaj la seruron. Poste li detiris la 
pezan pordon. 


— Bonvolu, — turnis sin la komandanto al Runa, tralasante 
ŝin antaŭen; ŝi kaj li eniris, kaj la pordo dense fermiĝis. 


Runa vidis la internaĵon de la kamero, tamen ne konsciis ĝin, 
sed rememoris nur poste. Sur la lito, mallevinte la kapon, 
sidis homo. Liaj piedoj kaj manoj estis en katenoj; fortika 
ŝtala ĉeno iris de fera zono, ŝlosita sur la talio, al rondo en la 
muro. 


— Kio do, ĉu oni deziras montradi min al scivolantoj? — diris 
Drud, ekstarante kaj bruigante la ĉenon. — Do rigardu. 


— Al vi estas permesita intervidiĝo en esceptaj kondiĉoj. La 
sinjorino estos ĉi tie dum dudek minutoj. Tia estas volo de la 


supera potenco. 


— Jen kiel! Ni vidu. — La vizaĝo de Drud, rigardanta al Runa, 
esprimis ĉagrenon. — Ni vidu, al kio ankoraŭ vi kapablas. 


La komandanto konfuziĝis; li ĵetis preteran rigardon al la 
pala vizaĝo de Runa, kiu respondis al li per rigardo de 
trankvila nekompreno. Sed li komprenis jam, ke Drud ne 
konas ŝin. En li vigliĝis suspektoj. 


— Mi vidas, vi ne rekonas min, — signife kaj libere prononcis 
Runa, ridetinte tiel kviete, ke apenaŭ kaŝis rideton ankaŭ la 
komandanto, cedinte al ŝia sinregado. — Sed ĉi tiu lumo... — 
Ŝi eliris en la mezon de la kamero, deĵetinte punton de la 
mantelo. — Ĉu nun vi rekonis? Jes, mi estas Runa Beguem. 


Drud komprenis, sed pro singardemo diris nenion, nur, 
kapjesinte, premis la tremerintan malvarman manon. La 
juvelŝtono de la fingroringo premis lian polmon. La 
komandanto, seke riverencinte al la junulino, direktis sin al 
la pordo; sur la sojlo li haltis: 


— Mi avertas vin, 53-a, ke vi ne rajtas uzi la mallongan 
avantaĝon de la stato por ajnaj celoj, rompantaj la 
prizonejan regularon. En alia okazo estos uzitaj eĉ pli striktaj 
rimedoj de via tenado. 


— Jes, mi ne fuĝos dum tiuj dudek minutoj, — diris Drud. — 
Ni komprenas unu la alian. 


La komandanto silente ĵetis rigardon al li, grakĝemis kaj 
eliris. La pordo dense fermiĝis. 


Nun la junulino, sen obstakloj, en distanco de du paŝoj for 
de si povis pririgardi la homon, sugestintan al ŝi la grandan 
revon. Li estis en malliberula kostumo el kruda striita 
flanelo; la implikitaj haroj havis aspekton, kvazaŭ li ĵus 


dormis; la vizaĝo maldikiĝis. Profundiĝis la okuloj; en ili 
kaŝiĝis ombro, ŝirmanta nekompreneblan flagradon de la 
grandegaj pupiloj, en kiuj, Ŝajne, moviĝas senfina 
homamaso, aŭ skuiĝas, rulante ondegojn, maro, aŭ vekiĝas 
dezerto por nokta vivo. Tiuj okuloj superŝutadis rigardanton 
per impresoj, havantaj nek nomon, nek mezuron. Tiel, eble, 
rigardas kuniklo en la okulojn de leono aŭ infano — al la 
vizaĝo de plenaĝulo. Runa-n kaptis malvarmo, sed la 
fleksiĝema animo de la virino baldaŭ restariĝis. Tamen dum 
la tuta daŭro de la intervidiĝo ŝi sentis sin kvazaŭ sub 
grandega sonorilo en surdiga potenco de ĝia vibrado. 


— Estas profunda nokto, — diris Drud. — Vi, ĉi tie, — ĉu laŭ 
permeso? Kiu vi estas? Por kio? 


— Ni parolu pli mallaŭte. Ni havas malmultan tempon. Ne 
demandu, mi mem diros ĉion. 


— Sed mi ankoraŭ ne fidas al vi, — Drud balancis la kapon. 
— Ĉio ĉi estas neordinara. Vi estas tro bela. Eble, oni 
aranĝas por mi kaptilon. Kian? En kio? Mi ne scias. Homoj 
estas inventemaj. Sed — hastu paroli; mi ne deziras doni al 
vi tempon por kaŝitaj konsideroj de mensogo. 


— Mensogo ne estas. Mi estas sincera. Mi deziras fari vin 
denove libera. 


— Libera, — diris Drud, paŝante al ŝi, kiom permesis la ĉeno. 
— Vi uzis malĝustan vorton. Mi estas libera ĉiam, eĉ tie ĉi. — 
Sensone movante la lipojn, li estis ion pripensanta. — Sed 
tie Ĉi Mi ne plu deziras esti. Oni min dormigis. Mi vekiĝis — 
en la feraĵoj. 


— Mi ĉion scias. 


— Atenton! Mi aŭskultas vin! 


Runa liberigis el faldoj de la robo etegan volvaĵon dikan je 
krajono kaj ŝiris ĝin. Tie brilis du insektaj pikiloj, du ŝtalaj, 
maldikaj, kiel tigeto, segiletoj — perfektaĵo de la teĥniko, 
priservanta sekretajn agojn. Tiuj produktoj, harditaj laŭ 
komplika maniero, uzata en Azio, dissegadis ŝtalon kun 
moleco de ligno, limigante la aferon per minutoj. 


— Ilin mi akiris hazarde, preskaŭ per miraklo, en la lasta 
horo, antaŭ ol elveturi; la persono, kiu enmanigis ilin, 
certigis, ke ne ekzistas pli bona instrumento. 


Drud prenis la donacon, rigardante al Runa tiel atente, ke ŝi 
konfuziĝis. 


— Mi prenas, — diris li, — mi dankas — mi miras, — kaj al mi 
iĝis bone. Kiu vi estas, mirakla gastino? 


— Mi apartenas al la rondo, forta per ligoj kaj riĉo; ĉio estas 
atingebla por mi sur la tero. Mi estis en la cirko. Ekde tiu 
memorinda vespero — sciu kaj kreskigu en vi tion, kion mi 
ne sukcesos diri — pasis du noktoj; ili kostas jarcenton. Mi 
venis al vi, kiel al forto neordinara; la sorto venigis min. Mi 
estas el tiuj, kiuj fidas al si. Mi ne havas etajn planojn, 
nanajn konsiderojn, ne havas kromajn pensojn kaj ruzon. Jen 
sinceraĵo... al kiu vi rajtas kalkuli. Mi deziras ekkoni vin en 
neĝenata kaj detala konversacio, tie, kie vi decidos. Mi estas 
unu el la fortoj, vokitaj de vi al konscio; tiu konscio logas; la 
celo estas ankoraŭ ne klara, sed grandega. Eblas ankaŭ, ke 
vi havas celojn, nekonatajn de mi: ĉio devas esti dirita en la 
sekva konversacio. Por multo mi nun ne havas esprimojn kaj 
vortojn. Ili venos. La ĉefa afero estas — scii, kie Mi trovos 
vin. 


Ŝi ekbrulis, — malrapide, elinterne, — kiel nubo, cedanta, 
momenton post momento, al la brilo de la suno. Sia belo 
trovis nun sian superan esprimon, — en la pozo, en la virge 


kuraĝa rigardo kaj en la voĉo, sonanta nerefuteble. Ŝajnis, 
traflugis bildoj de poemo, elaŭskultita en morna soleco; ĉiam 
pli delikate, ĉiam pli brile ekposedas ili la animon, obeigante 
ĝin al hela enkorpiĝo de Ĉarmaj sekretoj de la spirito kaj la 
korpo; kaj Drud ekkonsciis, ke en tiu mondo, kiun forlasis li 
por la mondo alia, ne renkontis li pli harmonian forton de 
virina jubilo. 


Ree deziris ŝi ekparoli, sed Drud haltigis ŝin per svingo de la 
katenitaj manoj. 


— Tiuokaze estis vi, — certe diris li, — vi — kaj neniu alia, 
kiu kriis al mi. Mi ne distingis vortojn. Runa Beguem — la 
virino, portanta liberigon kun tia forto, povas postuli pro tio 
ĉion, eĉ vivon. Kvankam ekzistas io pli grava. Sed la tempo 
pasas. Ni renkontiĝos. Mi matene malaperos, kaj vespere 
estos ĉe vi; tiuj ĉenoj, kiuj faras min simila al hundo aŭ 
furioza frenezulo, — estas la sola obstaklo, sed vi distranĉis 
ĝin. Ho! Oni min gardas. Speciala sentinelo ĉiam estas ĉi tie, 
ĉe la pordo, kun ordono mortigi, se necesos. Sed — kia estas 
via ideo? Unu afero estas vera: sufiĉas, ke mi ekdeziru — kaj 
mi konas tiun vojon, — kaj la homaro ekirus tuta en la 
landon de Florantaj Radioj, forskuante la pasintecon de sur 
siaj piedoj sen eĈ unu suspiro. 


— Ĉion farinte, eksciinte ĉion, kio necesas, mi foriras, sed ne 
forlasas vin. Foriru. Adiaŭ! 


— Dio benos vin, — diris Drud, — tio estas ekster danko, sed 
en mia koro. 


Li ridetis, kiel oni ridetas per la tuta vizaĝo, se rideto 
superplenigas la homon. Ne kapabla etendi unu manon, li 
etendis ambaŭ — ligitajn kaj disigitajn per la ĉeno de la 
mankatenoj; ambaŭ manojn etendis ankaŭ Runa. Li 
kunpremis ilin, milde skuinte, kaj la junulino deiris. 


Tuj, — kvazaŭ ili divenus la tempon, — la pordo knaris kaj 
malfermiĝis; sur la sojlo ekstaris la komandanto, kaŝante la 
horloĝon: 


— La tempo pasis, mi kondukos vin. 


Runa kapjesis, eliris kaj laŭ la sama vojo revenis al sia 
veturilo. 


Kiam oni longe rigardas al hele brulanta forno, kaj poste 
turnas la rigardon al mallumo — ĝi konservas stampitan 
brilon de braĝo, ties aeran lumon. Forveturante, inter domoj 
kaj stratoj Runa senĉese vidis la prizonon. 


XII 


Tiun, kiu maldormas en dormanta domo, la dormo, 
ĉirkaŭante, tegas kaj premas. Tiu fremda dormo similas al 
fluo, en kiu staras homo, rezistanta al la forto de la akvo. Ĝi 
puŝas, ŝancelas, logas kaj tiras; faru paŝon, kaj vi jam estos 
iom forŝovita. «Ili dormas, — pensas la maldormanto. — Ĉiuj 
dormas», — oscedante, diras li, kaj tiu pigr-envia penso, 
ripetiĝante multfoje per imagoj de komforta lito, kreskigas 
rigidiĝon. La membroj estas pezaj kaj senteblaj; la moviĝoj 
estas distritaj; la laca konscio estas senliga kaj hele vagas 
kie ajn kaj kiel ajn: jen ĉirkaŭ knaro de plandumo, bruo de 
sango en la tempioj, jen ĝi ekparolas pri la eterneco aŭ pri la 
kaŭzo de kaŭzoj. La kapon tenas la kolo — tio iĝas klara pro 
ĝia pezo, kaj la okuloj estas priverŝitaj per gluo, la homo 
deziras ekdormeti, transiri en tiun interesan kaj malmulte 
esploritan staton, kiam la sonĝo kaj la realo rigidiĝas en 
peno de reciproka dolĉa rezisto. 


Frapo, rompanta tian staton, diras nenion al la menso, nur — 
al la aŭdo; se ĝi ripetiĝas — la dormeto jam estas pli 
diafana; en nebul-demanda humoro la homo agordas la 
atenton kaj atendas novan frapon. Kiam li aŭdas ĝin — jam 


ne estas dubo: tio estas frapo — tie aŭ tie, iu senkondiĉa 
ago, postulanta respondan agon. Tiam, tremerinte kaj 
oscedinte, la homo revenas al la ekzistado. 


Tiu frapo, al kiu respondis profunda suspiro de la sentinelo, 
malleviĝinta sur la tabureton, aŭdiĝis elinterne de la 
speciale gardata kamero. La sentinelo rektiĝis, korektis la 
ledan zonon kun pendanta sur ĝi revolvero kaj ekstaris. 
«Eble, li ne plu frapos», — reflektiĝis en lia dormema vizaĝo. 
Sed ree sonis frapo — facila kaj egala, senpersonigita fare de 
eĥo; ŝajnis, frapas el ĉiuj siaj punktoj la tuta koridoro. Kaj en 
tiu frapo estis intima nuanco — iu trankviliga alvoko, simila 
al fingra balancado. 


La sentinelo, tirante sin, aliris la pordon. 


— Ĉu estas vi, kiu frapas? Kion vi bezonas? — severe 
demandis li. Sed ne tuj aŭdiĝis elinterne la respondo; ŝajnis, 
la prizonulo tra fero kaj tabuloj rigardas al la sentinelo kiel 
en ordinara konversacio, prokrastante la ekparolon. 


— Sentinelo! — aŭdiĝis finfine, kaj ombro de rideto Ŝajnis al 
la sentinelo. — Ĉu ci ne dormas? Malfermu la pordan 
giĉeton. Same kiel ci, ankaŭ mi ne dormas; ci enuas, same 
enuas ankaŭ mi; sed en konversacio por ni pli rapide kuros 
la tempo. Ĝi embarasiĝis en tiu ĉi Muroj. Necesas traigi ĝin 
tra la animo kaj la voĉo kaj sproni per gaja rakonto. Mi havas 
ion rakontindan. Nu do, malfermu; ci vidos ion agrablan por 
ci! 


Konsterniĝinte, la sentinelo dum minuto kolere enspiradis la 
aeron, intencante komenci pafadon per buntaj kaj minacaj 
vortoj, tamen uzis ne pli ol la ordinaran idiomon, kvankam ja 
levis la voĉon: 


— Ne parolu! Kial vi perturbas pro bagateloj? Vi bagatelojn 
diras. Estas malpermesite paroli kun vi. Ne frapu plu, alie mi 


denuncos al la supera deĵoranto. 


Li eksilentis kaj fiksaŭskultis. Trans la pordo laŭte ekridis la 
prizonulo, — Ŝajnis, li ekridis pri vortoj ne de plenaĝulo, sed 
de infano. 


— Nu, kion ankoraŭ? — demandis la sentinelo. 


— Ci multon perdas, fraĉjo, — diris la prizonulo. — Mi pagas 
per oro. Ĉu ci ŝatas oron? Jen ĝi, aŭskultu. 


Kaj en la poŝo aŭdiĝis tintado, kvazaŭ faladis moneroj sur 
amason de moneroj. 


— Malfermu la giĉeton; por ĉiu minuto da konversacio mi 
demetos por vi oran moneron. Cu ci ne deziras? Estu tiel. 
Sed ci povas riĉiĝi dum tiu ĉi nokto. 


La sonoro ĉesis, kaj baldaŭ ree aŭdiĝis velura obtuza 
tintado; la sentinelo rigidiĝis. Observante lian vizaĝon, 
ajnulo pensus, ke, tirante la nazon, li penas flari ian 
agrablan odoron, disvastiĝintan el nesciata loko. La sango 
frapis lian kapon. Ne komprenante, miregante kaj 
incitiĝante, li averte frapis la pordon per la ŝlosilo, kriante: 


— He, gardu vin! Mi lastan fojon diras al vi! Se vi havas 
kaŝitan monon — deklaru kaj deponu; estas malpermesite 
teni monon en kamero. 


Sed lia voĉo sonis kun senforteco de monotona legado; 
dolĉe ekdoloris la koro; svarmo de strangaj pensoj, similaj al 
maskuloj, enkurintaj en streĉite ridetantan homamason, 
konfuzis la humoron. En li komencis ekdormi la sentinelo, kaj 
ĥoro da interesiĝemaj voĉoj kapturne, arde flustris: 
«Rigardu, aŭskultu, eksciu! Rigardu, aŭskultu, eksciu!» 
Apenaŭ spirante, paŝis li sur la piedpintoj kelkfoje apud la 
pordo en hezito, konfuzo kaj maltrankvilo. 


Ree aŭdiĝis la sama egala, milde ekposedanta la animon, 
larĝe malfermintan la okulojn, voĉo de la prizonulo: 


— Oni devas, ci diras, deponi monon ĉe la estraro, ĉu? Sed 
kion mi faru kun plena sako da oro? Kaj la oro estas ne tiu; 
ne tute tiu, per kiu ci pagas al vendisto. Per ĝi eblas aĉeti 
ĉion kaj ĉie. Jen mi estas ĉi tie, ŝlosita kaj ĉenita, kiel 
krimulo; mi estas ŝlosita, sed mia oro ensuĉas tra la muroj 
tiujn ĉi miraklajn kaj rarajn aĵojn. Enrigardu en mian ejon. Ĝi 
nun estas malfacile rekonebla; tapiŝoj kovras la plankon, 
grandega tablo staras meze; sur ĝi esas karafoj, boteloj, 
kruĉoj, arĝentaj kalikoj kaj orumitaj glasoj; sur ĉiu glaso 
estas delikata arabesko de floroj, prenita kiel sonĝo. Ili estas 
alveturigitaj el Venecio; skarlata vino brakumas en ili orajn 
florojn. Sur la tablotuko en arĝentaj korboj kuŝas pano, pufa 
kiel vango, ŝvelinta pro dormo; ĉerizoj kaj vinberoj, rufaj 
oranĝoj kaj prunoj, kovritaj de grizblua vualo, similanta 
prujnon. Estas ĉi tie ankaŭ fromaĝoj, plenaj de ora butero, 
hispanaj cigaroj; ŝinko, kun tranĉaĵo simila al neĝo, tuŝita de 
frageta suko; rostitaj kokinoj kaj torto — vera punto el 
dolĉaĵoj, — priverŝita per ĉokolado, — sed ĉio estas miksita, 
ĉio estas en malordo. Jam dum la tuta nokto okazas festeno, 
kaj mi ne estas sola ĉi tie. Mia oro ensuĉis kaj sidigis ĉi tien 
tra la muroj junajn belulinojn; aŭskultu, kiel sonoras iliaj 
gitaroj; jen unu sonore ridas! Ŝi gajas — jes, ŝi palpebrumis 
al mi! 


Kiel el malproksime, mallaŭte eksonis kordo, kaj la sentinelo 
tremeris. Jam li ne estis rimarkanta, ke li staras arde kaj peze 
spirante, per la tuta koro transpaŝinte trans la pordon, de kie 
estis alfluganta rido, disŝutita inter melodioj de nevideblaj 
muzikiloj, ludantaj ion magian. 


— Dipatrino, helpu! — per la tremantaj lipoj flustris la 
soldato. — Jen mi estas sorĉita; mi, sekve, pereis! 


Sed nek zorgon, nek timon donis al li la piaj pensoj; kiel 
fremdaj aperis kaj malaperis ili. 


— Malfermu do, malfermu! — sonis virina voĉo, kies sono 
mem jam pentris tutan ĉarmon kaj gracion de la estaĵo, 
parolanta tiel tenere kaj sonore. 


En sinforgeso la sentinelo etendis la manon, deŝovis la 
riglilon kaj, deĵetinte la nigran giĉeton de la pordo, 
enrigardis internen. Nebulo de jubilanta bunteco superverŝis 
lin; tie brilis floroj kaj Ĉarmaj vizaĝoj, sed io malhelpis klare 
vidi la kameron, — kvazaŭ tra gazo aŭ nebulo. Ree klare 
resonis la kordoj, — esprimis amon, sopiron, kanton, eniris la 
animon kaj ligis ĝin. 


— Atendu, mi tuj, — diris la sentinelo, malŝlosante la pordon 
per la tremeganta mano; sed ne li diris tion, sed tiu, kiu estis 
murdita en li de la viva rado, — la reviviĝinta mortinto — la 
Infano-Giganto de la gaja Naturo. 


— Do kion vi ĉi tie faras? — balbutis la sentinelo, enirante. — 
Tio malpermesitas, mi, bone, sidos ĉi tie, tamen ĉesu diboĉi. 


Tiam li movis la okulojn, kaj peze falegis sur lin griza prizona 
vakuo, — kiel vento, disŝirinte fumon, montras post 
malapero de kurantaj kaj strangaj formoj la ordinaran 
perspektivon de tegmentoj, tiel la sentinelo subite ekvidis la 
malplenan liton, kun ŝiraĵo de la ĉeno super ĝi kaj 
mateniĝon en la fera krado: estis neniu; li estis kaj staris 
sola. 


Plonĝinte super la kapo de la sentinelo en la malfermitan 
pordon, Drud glitis sub la plafono de la giganta koridoro kaj, 
zigzage ĉirkaŭirante angulojn, traflugis, preterante kelkajn 
spiralajn ŝtuparojn, en la ĉefan interspacon de la prizona 
konstruaĵo. Li ne havis planon; li flugis, sekvante la 
disvolviĝantan malplenon. Ĉi tie li ĵetis rigardon supren kaj 


trovis eliron, la eliron — supre, la solan rektan eliron de 
Drud. Li ekflugis kun forto, doninta al liaj moviĝoj tiun 
malhelan strekon en la aero, kia similas al rapida svingo per 
bastono. La sentinelo de la tria etaĝo sidiĝis; sur la kvina 
etaĝo alia sentinelo forŝanceliĝis kaj alpremiĝis al la muro; 
la tuta sango defluis de lia vizaĝo al la piedoj. Ili ekkriis 
poste. Preskaŭ samtempe kun iliaj spasmaj moviĝoj Drud, 
ferminte la kapon per la manoj, trabatis la vitran volbon de 
la kastelo, kaj ties prilumita tegmento impetis malsupren, 
estingiĝante kaj mallarĝiĝante, dum li estis ekposedanta 
alton. Rompaĵoj de vitroj, flirtante en la prilumitan 
profundon de la interspaco, kun sonoro frakasiĝis malsupre; 
sed pli rapide ol la falo de la vitro la fuĝinto estis sur alto 
dudekoble pli granda. 


Finfine li haltis, spirante kun raŭko kaj doloro, ĉar li retenis la 
spiradon, sen kio la stridinta en liaj oreloj vento povus disŝiri 
la koron. Li ĵetis rigardon malsupren. Nemultaj lumoj estis tie 
— disĵetitaj, flagrantaj, maloftaj; kaj la mallumo milde 
ektretis ilin per sia nigra piedo. 


Drud dissegis la mankatenojn, poste la piedkatenojn kaj la 
zonon; poste li ĵetis la feron. Fajfante, ĝi ekiris malsupren, 
kaj li diris al ĝi: «Ci konvenos tie por flikaĵoj!» Tiu donaco, 
foriĝante kun rapido, kreskanta en aritmetika progresio, 
hurlante kaj zumante kiel obuso, atingis la prizonon kaj 
frakasis la fumtubon. 


XIII 


Matene de la sekva tago ŝanceliĝis kaj falis tri koroj. La 
sentinelo fuĝis; la komandanto demisiis; la ministro furioze 
kunpremis la manojn. Tondro frakasis la prizonon. 


— La kelo de Auerbach [10], — diris finfine la ministro. — 
Oni ne kredos tion; la prizono eĉ sen tio estas por multaj 


fabelo. 


Li kalkulis ĝuste: tio, kio estas nefindirita, ne ekzistas; 
nekredeblaĵo, rakontita de soldatoj, konfirmas ilian 
reputacion, en kies bazo delonge kuŝas la «supo el 

toporo» [11], kaj ankaŭ sennombraj forhakitaj kapoj de la 
malamiko. La ministro, kulpigante Runa-n, veturis al ŝi, kun 
teruro atendante, kiel renkontiĝos liaj okuloj kun la okuloj de 
la junulino, ekde nun nekomprenebla. Sed al li oni diris, ke ŝi 
forestas; en la fino de la semajno ŝi revenos el subita vojaĝo. 


Kiam li deveturis, Runa ĵetis rigardon en la fenestron. Lia 
kaleŝego, ŝajnis, glitas subpremite kaj morne inter furioza 
trafiko de stratoj. Kun trankvila rigidiĝinta konscienco Runa 
deiris de la fenestro kaj ekludis kun la hundo. 


Tiun tagon ŝi opiniis la tago de la viv-krizo, atendante venon 
de la vespero kun trankvilo de klara celo. Ŝi iĝis speciale 
atenta al si kaj al la ĉirkaŭaĵo; longe ŝi rigardadis en la 
spegulon, nehaste elektis robon; ofte, haltinte, en 
distriĝemo ŝi pririgardadis tuŝintan la atenton hazardan 
aĵon, kvazaŭ dezirante ligi ĝin kun tio, kion ŝi estis 
travivanta. De tempo al tempo al ŝi oni donadis vizitkartojn; 
ŝi ĵetadis ilin en bronzan korbon, respondante: «Mi estas ne 
tute sana». La tempo rampis malrapide, sed ŝi ne enuis. En 
la buduaro ŝi eksidis al la skribtablo; sur angulo de papero, 
enpensiĝinte, ŝi desegnis vizaĝon, rigardantan kun rideto el 
trans krado. Poste ŝi malfermis la taglibron — volumon kun 
ora tranĉparto kaj reliefaj kovriloj el malnova arĝento, kaj, 
atente trafoliuminte ĉion, tie skribitan, forstrekis ĉiujn 
paĝojn per krajono; sur la unua sekvanta la tekston pura 
paĝo ŝi metis solan akran linion: «La 17-an de majo de la 
1889-a — la 23-an de junio de la 1911-a j. — estis nenio». 


Per tio ŝi elkondukis ekster la pordon kaj forĵetis tutan sian 
vivon — ekde infana balbutado ĝis la terura tago en «Soleil» 


— por la unua atendo. 


La tago estis pasanta kviete. Tiel sidanta en boato homo, 
fordoninta sin al la fluo, estas trankvila kaj lasis la remilojn, 
sed moviĝas — kaj en sia animo jam venis — kien iras kaj 
turnas la fluo; al la celo ĝi portas lin. 


Kiam krepuskiĝis, — post la tagmanĝo, tuŝita de ŝi tre 
kaprice, malsimile al soifo, kiun ŝi de tempo al tempo 
kvietigadis per akvo kaj per teo kun vino, — la lakeo donis 
ankoraŭ karton. Ĉi-foje ŝi diris: «Petu» — sen maltrankvilo, 
sed kun streĉiĝo, esprimita per rideto. 


XIV 
La lakeo enkondukis la komandanton. 


Ankoraŭ ne pasis diurno, sed lia vizaĝo aspektis tia, kvazaŭ 
li travivus malfeliĉon. Peze, per rektaj soldataj paŝoj 
proksimiĝis li, rigardante en la vizaĝon de Runa, haltinte je 
ĉirkaŭ kvin paŝoj for de la junulino, kies malhelaj okuloj 
infane libere kaj milde renkontis lian aperon. Li riverencis, 
rektiĝis, prenis la donitan manon, aŭtomate premis ĝin, lasis 
kaj eksidis kontraŭ la mastrino. Ĉion ĉi li plenumis kvazaŭ en 
ritmo de interna egala nombrado. 


— Mi venis, — komencis li kaj daŭrigis pli laŭte, — por 
esprimi senliman dankon. — La komandanto paŭzis. — Ĉio 
okazis tiel strange. Sed pri tio mi ne juĝu. — Ekstarinte, li 
faris duan riverencon, kaj nevola, verŝajne senkonscia rideto 
de ekstrema kontento brilis sub liaj duongrizaj lipharoj, — 
por momento; post tio la vizaĝo ree malmoliĝis, kvazaŭ li 
ridetis por si, konversaciante kun si mem. — Jes, tiun tagon 
mi ne forgesos. La tuta vivo, — mia kaj de miaj infanoj, — 
estas savita, aranĝita, sekurigita. Mi povas ne servi. Sed 
estas cirkonstanco. Mi lasis vin al la intervidiĝo, sen mi, laŭ 


via peto, nenion petante, nenion postulante. Mi petas vin 
konfirmi tion. 


— Sed mi ne komprenas. — Runa kunigis la brovojn, 
komprenigante per facila movo de la mano, ke la parolo de 
la vizitanto miregigis ŝin. — Nin oni ne subaŭskultas, kaj mi 
petas paroli klare. Konfirmi por mi estas facile, — jes, mi 
dankas, vi por ĉiam ŝuldigis min. 


— Nun la stato ŝanĝiĝis. Mi ŝuldas al vi, aŭ se vi ne 
konsentas pensi tiel, mi diru, ke ni estas kvitaj. 


Li glatigis la lipharojn, direktis distritan rigardon al la 
diademo en la haroj de Runa kaj kaptis en brilo de la 
diamantoj rebrilon de sia feliĉo, kio ree inspiris lin. 


— Tio okazis je la tria horo tage. Mi volis fermi la fenestron 
en la kabineto; mia rigardo falis sur la tablon, kie kuŝis 
ordono pri mia senpostenigo pro la facile divenebla kaŭzo. 
Mi dum kvin horoj estis pridemandata kaj tre laciĝis. Kion mi 
povis diri al ili? La homo trabatis la tegmenton kaj forflugis, 
— sed, konsentu, — kia do tio estas klarigo? Mi mem ne 
povas kredi al la okazintaĵo, kaj, opiniante la cirkonstancon 
neklarigita, mia racio kapitulacas. Kion mi klarigu? Kiel mi 
komprenu? Kion mi kredu? Enigma historio. Pardonu, mi 
deflankiĝis. Do, sub la papero kuŝis plata lana sako, peza 
tridek du funtojn, plena de oraj moneroj, sigelitaj po staketoj 
en blankan paperon per blua vakso. Krome, estis tie Ŝama 
monujo kun kaŝiĝintaj en ties angulo tri briliantoj, kun suma 
pezo cent dek karatoj. Ne estis duboj, ke la donaco estis 
destinita al mi, ĉar ĉe ĝi estis letereto, — jen ĝi. — La 
komandanto donis, elŝirinte el la manumo malgrandan 
ŝirpecon, sur kiu, larĝe kaj neglekte skribita, staris: «Estu 
libera ankaŭ vi». 


Runa tralegis, redonis; ŝia mirego kvietiĝis pro ĝusta diveno. 
La komandanto daŭrigis: 


— Tiel. Tiu ĉi miraklo, certe, estas el viaj manoj. Cent dek 
karatoj. Kalkulante ilian prezon nun malkreskinta, laŭ la 
kurzo mi ricevas ducent kvindek mil plus tridek kvin en oro, 
entute tricent mil, tio estas preskaŭ triono de miliono. Mi 
faris tiujn kalkulojn nokte, ĉar mi ne dormis. Pardonu ilin al 
mi. Ili estas rezulto de la pasintaj fortaj emocioj. 


— Tion faris ne mi, — diris Runa, ridante kaj ĝojante, ke la 
homo estas feliĉa. — Tamen, sciu, ke, se tio ne okazus, mi 
farus por vi ĉion. 


La komandanto, palpebrumante, ĵetis atentan rigardon al ŝi, 
ridetis, rozkoloriĝis kaj etendis la manon, kun brilo en la 
okuloj, pensiganta, ke sala akvo ekzistas ankaŭ en lia koro. 


— Pardonu, ke mi unua etendas al vi, fraŭlino, mian manon; 
tio ne decas, sed mi devas premi la vian. Mi kredas ĉiam, se 
oni diras, rigardante rekte en la okulojn. Mi ĝojas, ke estas 
tiel. Nun mi estas tute trankvila — inter ni ne estis ombro. 


Ŝi donis la manon, sed rememoris sian mensogon kaj 
forturnis la vizaĝon. 


— Ombro estis, — diris ŝi, — sed nur en mi. Inter ni ne estis 
ombro. Adiaŭ. Pli bone ni jam ne diros, ol estas dirite, — 
kulpas pri la bono — vi. Iru, estu feliĉa kaj sciu, ke rompaĵoj 
de vitro povas iĝi briliantoj, se al ili ĵetos rigardon tiu, kiu 
foriris tiel strange de vi. 


La gasto ekstaris, alportis al la lipoj Ŝian nervan, aroman 
manon, turnis sin kaj foriris, same kiel venis, rigardante 
rekte antaŭ sin. Runa, deŝovinte la kurtenon, per rigardo 
sekvis lin. Li malaperis, kaj ŝi revenis al si. 


XV 


Mallumiĝis, sed ŝi ne esprimis la atendon per malpacienco 
aŭ sopiro kaj ne levadis sin supren. Ŝi sciis — per scio, ĝis 
nun neklarigebla, ke Drud venos supren; sciis ŝi ankaŭ, ke li 
sciigos ŝin pri sia apero per iu maniero, karaktera por li. 
Laciĝinte atendi, ŝi eksidis en la hele prilumita gastoĉambro, 
legante libron. 


Kiel strange estas varti ion ankoraŭ ne fariĝintan per la tuta 
vero de la animo, vidante kaj antaŭvidante tion en libro, 
rakontanta pri fremda afero! En sekreta lingvo estas skribita 
la libro en tiuj momentoj, kia ajn ĝi estu; ĝia teksto, pompa 
kaj fajna argumentado kaj pitoreska intrigo dormas 
senmove. La propra afero naĝas laŭ la linioj, forbruligitaj de 
la streĉo, lasante al la vido vicojn kaj saltojn de signoj, ekde 
nun — nekonataj. Nur malofte ekstaras klara iu sola vorto, 
sed des pli forte ĵetiĝas for la kunpremita animo, simile al 
perfidulo, rekonsciiĝinta por digno. Same kiel jen malaperas, 
jen reaŭdiĝas batado de horloĝo, tiel provizore povas iĝi 
klara la teksto, sed baldaŭ vokos alfluinta ondo de sopiro por 
forŝanceliĝi, ferminte la okulojn, al la proksima estonteco, 
alvokante ĝin per ĝemo de korbatado. 


Longa estas tia tago kaj markas ĝi la homon per eterna 
brulstampo. Legante aŭ, pli ĝuste, tenante sur la genuoj la 
libron, sed mem rigardante tra ĝi, Runa pasigis tiel horon kaj 
la duan; sed en la mezo de la tria en la supra etaĝo 
nekonata muzikisto komencis ludi rapsodion; li haltis kaj 
ekludis ree. Tiam ĉio revenis sur sian lokon, pli hele ekbrilis 
la lumo, pli laŭta iĝis strata bruo kaj, retenante sin, por ne 
kuri, la junulino leviĝis supren. 


El la malproksima pordo estis elkuranta lumo en krepuskon 
sur la prilumitan tapiŝon. La lumon krucis ombro de homo. 


Runa haltis, forgesinte ĉion, kion ŝi volis diri, sed, 
kunpreminte la manojn, ŝi ne iris plu, antaŭ ol ekregis sin. 


Ŝi baldaŭ sukcesis tion; ŝi eniris, kaj al ŝi, fiksrigardante, kun 
rideto aliris Drud. Li estis en nigra simpla kostumo, kiel 
homo tute ordinara; pli simpla kaj firma, ol en la antaŭa fojo, 
sentis sin la junulino, kvankam, samkiel en la prizono, plu 
sur la limo de la mondo perpleksiganta. Tamen en statoj, 
kiujn ni konscias, ekzistas sava blinda limo, — nenio 
videblas trans ĝi: estas nebulo, de ĝi ni fuĝas en la 
prilumitan rondon de ĉi-momenta agado. 


Drud diris: 


— Ĉu vi dubis? Se oni min vokas, mi venas nepre; mi venis, 
bruligis la lumon kaj muzikis. 


Runa per gesto sidigis lin kaj malrapide malleviĝis mem, 
rigardante nenien, krom en liajn okulojn, — per rigardo de 
nokta vojaĝanto, rimarkinta foran lumon. Kun nevola kaj 
simpla forto ŝi diris: 


— Ho, kiel mi atendis, — mi, atendinta neniam antaŭe! 


— Kaj nun ni estas kune, — daŭrigis li, ĉar tion ŝi deziris 
aldoni. — Runa, mi multe pensis pri vi. Ni forlasu la ne ĉefan; 
pri la ĉefa oni parolu tuj, alie ĝi ekdormos, kiel ondo, 
priverŝita per oleo de sur ŝipo. Mi venis por ekkoni kaj 
elaŭskulti vin; mi atendis tiun tagon. Jes, mi atendis ĝin, — 
kun medito ripetis li, — ĉar mi trovis belan forton. Ne estu 
inter ni sinĝeno; via interna brakumo estu facila. Parolu, mi 
aŭskultas. 


Ŝi ekstaris, etendinte la manojn kaj paliĝante, kiel pro bato; 
la bato tondris en ŝi. 


— Mi ĵuras, tiu ĉi tago egalas por mi al reviviĝo aŭ morto. 


Kaj Gall kiel fulmo strekis en ŝia animo. Ŝi ne komprenis 
ankoraŭ, kion signifas lia subite aperinta imagaĵo. En ŝi 
ekstaris vera inspiro de potenco — nesatigebla potenco, 
simila al lavango. En sinforgeso ŝi alparolis al si: «Runa! 
Runa!» — kaj, flustrinte tion kiel al la dio, eksidis kun rideto, 
elĉizinta sur ŝia mirakla vizaĝo reflekton de la tuta stato. 


En tiu momento eniris blanka novlandhundo kun homaj 
okuloj; celinte ilin al Drud, ĝi tiris la nazon, ekhurlis kaj 
ektremis, retropaŝante. 


Drud mallaŭte diris: 
— Ekkuŝu. Kuŝu kaj aŭskultu. 


Tiam, kvazaŭ kompreninte la vortojn, la giganto humile falis 
sur la flankon inter Runa kaj li, pendiginte la langon. 


— Mi pensis pri vi multe kaj bone, — diris Drud. Jam 
aspektanta ordinare trankvile, ŝi estis esploranta lian 
vizaĝon; ŝi haltigis la rigardon sur la senzorga linio de la 
buŝo, sur decidema esprimo de la mentono, sur la malhelaj 
lipharoj, sur la masiva frunto, plena de alta pezo, kaj 
enrigardis en la okulojn, kie, malhelante kaj fandiĝante, 
staris io, neatingebla por kompreno. Tiam, dum tempo ne pli 
granda, ol disŝiro de hareto, ĉiuj spuroj kaj eĥoj de fabeloj, al 
kiuj ni ĉiam donas ian parton de nia estaĵo, — subite, kun 
konvinkemo de proksima krio ekrigardis al ŝia vizaĝo el 
lando de paradizaj floroj, ornamita de anĝeloj kaj feinoj, — 
per ĥoro de okuloj, belegaj kaj karesaj. Kaptinte la 
ventumilon, ŝi abrupte faldis ĝin; la fajfo de la perlamoto 
forpelis la strangan staton. Ŝi diris: 


— Vi devas ekposedi la mondon. Se tiun celon vi ankoraŭ ne 
havas, — ĝi pli aŭ malpli frue aperos; estos pli bone, se vi 
nun konsentos kun mi. Do, mi imagas: ne en cirko aŭ aliaj 
okazoj, naskitaj de kaprico, sed kun plena konscio de la 


granda kaj facila celo vi deklaros pri vi per longa aera 
vojaĝo, kun kalkulo afekcii kaj pasiigi. Kio estis en la cirko — 
estos ĉie. Usono rekonsciiĝos de sia oro kaj superkrios ĉiujn; 
Eŭropo juniĝos; ekstaze hurlos Azio; sovaĝaj triboj bruligos 
sanktajn lignofajrojn kaj adoros la misteron. Vastiĝos tondro 
kaj rumoro; iĝos regulo sendormaj noktoj, kaj frenezuloj en 
sia mallibero komencos frakasi la kradojn; plenaĝuloj iĝos 
infanoj, kaj infanoj ludos vin. 


Se nun, dum ankoraŭ novas la fenomeno, la tenajloj de la 
registaroj ne hezitus frakasi vin, do post du-tri monatoj de 
ĉies ekstazo vi iĝos sub protekto de la socio. Aperos senlimaj 
esperoj. Al ili tributos ĉiuj homoj de stranga inklino de la 
animo, — en Ĉiuj sferoj kaj specimenoj de homaj aferoj. Kaj 
vi por ioma tempo ree malaperos, ĝis disflugos informo, kie 
vi troviĝas. 


Konforme al viaj stato, celo kaj karaktero de impreso, vi 
devos preni vivmanieron, efikantan la fantazion — la 
centran forton de la animo. Mi trovos kaj donos al vi monon. 
La komandanto scias pri via riĉo, sed ĝi povas evidentiĝi 
mizera. Tial giganta palaco sur mara bordo respondos al ĉiuj 
atendoj. Ĝi povu enlokigi homamasojn, procesiojn, 
loĝantaron de tuta urbo, sen malvasteco kaj kun lukso, 
plena de helaj koloroj, — la palaco, alta kiel ĉielo, kun 
kantanta profundo de reĝecaj ĉambraroj. 


Tiam komencos venadi al vi, por paroli kun vi, homoj de ĉiuj 
landoj, rasoj kaj etnoj. «Drud» sonos kiel «aero», «spiro». 
Vagantoj, serĉantoj de la «senco» de la vivo, revuloj de ĉiuj 
specoj; kaŝemaj animoj, elreviĝintaj, suferantaj pro spleno 
aŭ sopiro, kandidatoj al sinmortigo; malekvilibraj mensoj kaj 
duonfrenezuloj; delikataj — kun infana religio de floroj kaj 
birdetoj — konsciencaj sciencistoj; viktimoj de ĉiaj plagoj; 
entreprenistoj kaj aventuristoj; inventistoj kaj fantaziaj 
projektantoj; almozpetantoj kaj mizeruloj, — kaj virinoj, 


legioj da virinoj, kun nebuligita vido kaj kun eksplodo de 
admiro, por kies esprimo en la ordinara vivo ili ne havas 
lokon. Kaj tio estos via granda armeo. 


Samtempe kun tio vi akiros adeptojn, agentojn kaj kapitalojn 
kun blinda fido al vi: plej malsamaj, kontraŭaj inter si celoj 
penos fari vin sia apogpunkto. Gazetoj en ĉasado al profito 
publikigos ĉion, — kaj tion, kion sciigos al ili vi, kaj tion, kion 
elpensos aliuloj, superante, eble, per absurdeco de la 
elpensaĵoj la tutan sperton de la pasintaj jarcentoj. Kaj vi 
verkos libron, kiu estos presita en kvanto de ekzempleroj, 
sufiĉa, por ke ĉiu familio de la homaro legu ĝin. En tiu libro 
vi rakontos pri vi, al ĉio doninte tiun sencon, ke la sekreto 
kaj la kondiĉoj de la feliĉo estas en via volo kaj viaj manoj, — 
al kio kredos ĉiuj, ĉar sub la feliĉo oni subkomprenas la 
nerealigeblan. 


Post tio al vi venos eĉ pli multe da homoj, kaj vi parolados 
kun ili, aperante subite. Viaj plej simplaj vortoj faros ne 
malplian impreson, ol se ekparolus la ŝtona sfinkso. Kaj el 
nenio, el malplena frazo, ne havanta kroman signifon, 
ekbrulos legendaj promesoj, ruliĝantaj lavange, renversante 
la malnovan humoron. 


La malnova humoro diras: «Hazardludo kaj persisto». La 
nova humoro estos esprimita per vortoj: «Miraklo kaj feliĉo». 
Ĉar ĝis nun la problemo de la feliĉo ne estas solvita per 
atingeblaj rimedoj, ĝin oni deziros solvi per la rimedoj 
neatingeblaj, kaj pri la solvo oni responsigos vin. Tiutempe 
en eĥoj de via nomo, en ĵurnaloj, revuoj kaj libroj, 
observantaj ĉiun vian paŝon, ĉiun vian vorton kaj impreson, 
en privataj konversacioj, konsideroj, disputoj, malpacoj kaj 
salutaj krioj kaptiĝos tiu senobjekta kredo, kiun oni tiel 
delonge kaj sensukcese kaptadas per sistemoj, meritantaj 
nur malgajan rideton. 


Tiam — sen dinamito, pafado kaj komplikaj cerbaj spasmoj la 
konstanta, egala konscio de la racia miraklo — en via 
persono — faros ĉian potencon tiom falema, ke jam ĉe la 
unua klare esprimita kondiĉo: «mi — aŭ ili», la tero diros: 
«ci». Nenio haltigos ĝin. Ĝi pensos, ke ĝi ekposedas 
brilantajn flugilojn. 


La junulino eksilentis, tuta jubilanta kaj lumanta; Ŝtala, sed 
ankaŭ belega — en tuta forto de inspirantaj ŝin gigantaj 
kalkuloj — esprimo ne forlasis ŝian vizaĝon, sed pli mallaŭte, 
pli malrapide sonis la lastaj vortoj de Runa. Tiam komprenis 
ŝi, ke Drud interne forturniĝis kaj ke ŝiaj vortoj estas deĵetitaj 
retroen al ŝi, kun la sama forto. Ŝiaj nervoj estis rompiĝantaj. 
Ankoraŭ ne sukcesis ŝi eksenti la tutan forton de la bato, 
kiam aŭdiĝis akra kaj malvarma: 


— Ne. 
Li daŭrigis: 


— Mi devus haltigi vin. Aŭskultu. Sendube, per iuj grandaj 
paŝoj mi povus sklavigi ĉiujn, sed tiu celo por mi estas 
abomena. Ĝi malhelpos al mi vivi. Mi ne havas gloramon. Vi 
demandos — kio anstataŭas ĝin al mi? Rideto. Sed mi estas 
pasie alligita al floroj, maro, vojaĝoj, animaloj kaj birdoj; al 
belaj ŝtofoj, marmoro, muziko kaj ekstravagancoj. Mi 
moviĝas kun rapideco de vento, sed mi ankaŭ ŝatas vagadi 
laŭ pitoreskaj padoj. Mi volonte pririgardas libron kun bildoj 
kaj estas kontenta, kiam, malleviĝinte nokte sur vaporŝipon, 
mi sidas en la salono, kaŭzante nekomprenon: «De kie 
aperis tiu, ĉi tia?» Sed mi amas ĉion. Ĉu mi miksu tiun 
malnovan, trivitan ludkartaron, kiu nomiĝas la homaro? Ne 
plaĉas al mi tiu ludo. Sed almontru arabeskon de mia 
mondo, kaj mi eksplikos al vi tutan ĝian komplikan ĉifron. 
Rigardu: tie estas ombro — ĝin ĵetas la angulo de la tablo, la 
fotelo kaj la ligaĵo de la kurteno — konturo de konvencia 


estaĵo de homa aspekto, sed kun faldo de fora esprimo. Jam 
morgaU, kiam la ombro estos forgesita, la sola penso, egala 
al ĝi kaj naskita de ĝi, ekvivos senmorte, reflektinte por 
nekalkulite malgranda parto de la estonteco ian sian forton, 
montritan nun. La rozoj, kiuj troviĝas inter ni, komencas 
malfermi siajn petalojn, — kial? Proksimas mateniĝo, kaj ili 
tion scias. Antaŭ ol adiaŭi, mi diros al vi, kiajn vortojn mi 
atendis de vi. Jen tiuj abortitaj infanoj, jen iliaj kadavretoj; 
enterigu ilin: «Prenu min sur la manojn kaj montru al mi ĉion 
— desupre. Kun ci mi ne timos kaj fartos bone». 


Ekstarinte, li aliris la fenestron, rigardante, kiel Ŝvebas 
malhela antaŭmatena bluo, kaj kiel la steloj, tremante, 
prepariĝas forruliĝi trans la horizonton. 


— Mi ĵuras, — diris Drud, — ke mi sentas nek koleron, nek 
ofendiĝon, sed nur malgajon. Mi povus ami vin. 


— Ho! — prononcis Runa kun esprimo tiom neklarigebla, sed 
trafa, ke li paliĝis kaj rapide turnis sin al ŝi, ekvidinte alian, 
— malvarman, orgojle levitan vizaĝon. Nenio rememorigis 
en ŝi la ĵus brulintan ekscitiĝon. Ŝajnis, ke per forto de 
monstra sinregado momente ekstermis ŝi la memoron mem 
pri tiuj minutoj, kiam ŝi vivis per la celo, kiu estis, en la pasio 
de ŝia impeto, jam ĉe ŝia fiera piedo, levita, por ekstari sur la 
pintoj de la pintoj. Kaj Drud komprenis, ke ili disiĝis por 
ĉiam; en la rigardo de la junulino, mezurinta lin per 
momento de malvarma intereso, estis io perpleksiga. Tiel oni 
rigardas al pajaco. 


Li tremeris, rigidiĝis, poste rapide aliris ŝin, prenis je la 
manoj kaj devigis ekstari. Tiam io moviĝis en ŝiaj trajtoj per 
sufera kaj amara varmo, sed malaperis, kiel fajrero. 


— Rigardu do, — diris Drud, kaptante ŝin je la talio. Ŝia koro 
falis, la muroj ekmoviĝis, ĉio turniĝis for, kaj, rapide glitinte 


pretere, fortranĉis la halon la masiva konturo de la fenestro. 
— Rigardu! — ripetis Drud, firme alpremante la rigidiĝintan 
junulinon. — De tio ci foriras! 


lli estis inter pufaj arbustoj, — tiel ŝajnis al Runa; sed reale 
— inter pintoj de la ĝardeno, kiuj subite ĵetiĝis malsupren. 
Estis mateniĝo; kolero, malvarmo kaj miro igis ŝin enpiki la 
manojn en la bruston de Drud. Ŝi preskaŭ elŝiriĝis, kun 
stranga plezuro atendante proksiman kaj rapidan morton, 
sed Drud retenis ŝin. 


— Stultulineto! — severe diris li. — Ci povus vidi la teron, 
kiel kalikon de floro, sed anstataŭe ci deziras esti nur 
obstina raŭpo! 


Sed per ŝerco li ne dissolvis la pezon kaj rapide ekflugis 
malsupren, sentante, ke li aŭdos jam tre nemulte. 


— Se ne ekzistas potenco ĉi tie, mi estos malsupre. — Kun 
tiuj vortoj Runa, forpuŝinte Drud-on, tuŝis la teron, kie, 
apogiĝinte al arbo, ŝi venkis tremon en la kruroj; poste, ne 
retrorigardante, ŝi komencis supreniri laŭ la ŝtupoj de la 
teraso. Drud estis malsupre, rigardante post ŝin. 


— Do? — diris li. La junulino retrorigardis. 
— Ĉion aŭ nenion, — diris ŝi. — Mi deziras potencon. 


— Kaj mi, — respondis Drud, — mi deziras vidi en ĉiu 
spegulo nur mian vizaĝon; la mateno pardonu cin. 


Li kapsalutis kaj malaperis. Malproksime lumo estis 
ekbrulanta supre, determinante malklaran desegnaĵon de la 
malvarmiĝintaj aleoj. Runa plu staris tie, kie ŝi haltis, dirinte: 
«Ĉion». Sed tiu «ĉio» estis ĉirkaŭ ŝi, neforprenebla, 
imanenta al la homo, kaj tion ŝi ne komprenis. 


La lumo klariĝis, bruligis florojn, origis fendojn de kurtenoj 
kaj distranĉis krepuskan silenton de la luksaj haloj per densa 
brilo de la unua matena fajro. Tiam, plorante kun senmova 
vizaĝo, — malrapide kurantaj al la buŝanguloj grandaj 
larmoj ŝajnis roso, brilanta sur fiera floro, — la junulino 
skribis al la ministro kelkajn liniojn, plenajn de malvarma, 
iom kulpa indiferenteco. Kaj tie estis skribite, en la lasta 
linio: «Mi vidis kaj ekkonis lin. Estas nenio danĝera. Ne timu; 
tio estas revulo». 


XVI 


Du knaboj kreskis kaj ludis kune, poste ili plenaĝiĝis kaj 
disiĝis, kaj kiam ili denove renkontiĝis — inter ili estis tuta 
VIVO. 


Unu el tiuj knaboj, kiun ni nun nomas Drud aŭ la «Duopa 
Stelo», vekiĝinte meze de nokto, aliris la fenestron, spirante 
per humida vento, blovanta el mallumo. Malsupre, en 
malhela rebrilo, difuzita ĉirkaŭ la lumturo kiel ties fajra kapo, 
ekbrilante per verda ŝaŭmo, fluis al la nigra muro vipantaj 
rulaĵoj de ondegoj; leviĝante ĉe la grandega trunko de la 
turo, ili faligadis al ties fundamento pluvegojn kaj torentojn 
kun pafa forto. En la obskuro ruĝa aŭ flava fajro, ŝirmante 
stelon, montradis iron de vaporŝipo. Hurladis, ĝemadis 
sirenoj, donante al la momento guston de frenezeco. Ĉe la 
maldekstra flanko de la obskuro lumis fajra polvo de la fora 
urbo. 


Se ekzistas doloro, spektaĵo, distrante, faras la doloron pli 
furioza, kiam, rompinte kontempladon, la animo ree 
koncentriĝas pri sia vundo. Drud deiris de la fenestro. Lia 
animo tordiĝadis kaj doloris, kiel dorso de portisto sub 
apenaŭ eltenebla ŝarĝo; li suferis, tial li komencis iradi, por 
ne aŭskulti sin. 


Stebbs, la gardisto de la Liss-a lumturo, fininte klopodojn pri 
la lanterno, tio estas pleniginte la lampojn per kolza oleo, 
malleviĝis en la malsupran ejon. 


— Ha! — diris li. — Vi vekiĝis! 


Drud turniĝis, renkontinte per la malgajaj okuloj sian 
kamaradon de infanaj ludoj. 


— Ĉu ci malĝojas, eble malsanas? — diris li, sidigante la 
gardiston sur la liton apud si. — Nu, ni konversaciu, kiel 
antaŭe. 


— Ĉu kiel antaŭe? — ripetis Stebbs kun malĝoja emfazo. — 
Antaŭe mi eksidadis kaj aŭskultadis, miradis, ridegadis, 
pasigadis noktojn sen dormo, en mallumo, pripentrita post 
viaj rakontoj per intensegaj farboj. Estas tempo por 
vespermanĝo. — Li prenis el la angulo hejtolignaĵon kaj 
alsidiĝis al la kameno, priblovante la fajron. 


Drud transiris al li, sentante sin malbona kaj kulpa. 
Rimarkinte, ke la lignaĵojn oni fajrigu de malsupre, li lerte 
starigis la ŝtipojn, kaj la flamo ekbrulis. 


— Stebbs, — diris li, — ekde tiu tago, kiam mi kuŝis preskaŭ 
mortonta, kaj ci sidis apud mi kaj gutigadis en kuleron la 
dubindan inventaĵon de doktoro Marmaduke, pasis granda 
tempo, sed estis malmultaj bonaj minutoj. Ni faru bonan 
minuton. Ni eksidu kaj ekfumu, kiel antaŭe, la indianan 
pacpipon. 


Unue ni diru pri Stebbs, kian aspekton li havis. Stebbs havis 
negrandan alton, longajn harojn; la haroj ventumile kuŝis sur 
polva kolumo de malnova uniformo; lia ŝirita pantalono, el 
sub kiu apenaŭ videblis rufaj pintoj de la ŝuoj, balais la 
plankon per sia franĝo. La maldika vizaĝo, kies ĉiuj trajtoj 
strebis antaŭen, havis akrajn puncajn vangostojn; 


malfortika, sed larĝŝultra, ŝajne li reflektiĝis tia en kurba 
spegulo, — el tiuj, kiuj, kiam oni alkondukas al ĝi altulon, 
montras platigitan estaĵon. Sed li havis bonegajn hundajn 
okulojn. 


— Do: la «pacpipon»... 


— Kie ĝi estas? — Ŝajnigante sin indiferenta, Stebbs 
malrapide pririgardis la bretojn kaj ĉiujn angulojn de la ejo. 
— Mi trovis. Tiom delonge mi ne fumis ĝin, ke el la beko 
odoras acide. Kaj kian tabakon? 


— Prenu en la lada kesto. Eksidu apude. Atendu: ne tuŝu 
alumetojn. Kia estas tiu libro? En la angulo? 


— Tio, — diris Stebbs, — estas libreto sufiĉe serioza; ĝi mem 
falis tien. 


Drud prenis la libron. 


— «La arto, kiel formo de socia movado», — laŭte legis li kaj 
elŝiris el la verko faskon da paĝoj, aldirante: — Libroj de tiu 
speco estas bonaj por ĉio, krom sia rekta celo, — poste li 
bruligis la pipon per la teksto. Fuminte iom, li gravmiene 
enmanigis la pipon al silentinta Stebbs. Ankoraŭ paŭtante, 
sed jam kun feliĉa fajrero en la okuloj, Stebbs komencis 
pridemandi pri la prizono. 


— Venis la prokuroro, — diris Drud, rigardante en la fajron. — 
Li maltrankvilis; faris vicon da absurdaj demandoj. Mi ne 
respondis: mi elpelis lin. Ankoraŭ estis unu... — Drud eligis 
komplikan nubon de fumo. — Ĝenerale la lumturo ja bonas, 
Stebbs, sed mi morgaŭ foriros. 


— Denove, — malgaje rimarkis la gardisto. 


— Estas kaŭzoj, pro kiuj mi bezonas distriĝon. Gajon, gajon, 
Stebbs! Ci scias jam, kia gajaĵo okazis en la cirko. La saman 
mi planas en diversaj lokoj de la tero, kaj ci pri tio legos en 
ĵurnaloj. 


— Mi imagas! — diris Stebbs. — Mi, fakte, malmulte parolas, 
ĉar mi kutimiĝis; sed, kiam mi rememoras, kio vi estas, sub 
mi kvazaŭ brulas seĝo. 


Drud kuntiris la brovojn, kaŝinte rideton en la lipharoj. 


— Ĉu la suno ne mirigas cin? — demandis li tre serioze. — 
Kaj tiu bato de ondo? Kaj ci mem, kiam ci kun miro, kvazaŭ 
reflektiĝinte en profundo de cia propra koro, diras: «Mi, mi, 
mi», — fiksaŭskultas tiun nekompreneblan momenton kaj 
kolektas en la trueton de cia pupilo centmilan horizonton de 
la ĉielo kaj la maro, — ĉu tiam ci estas stulte kaj 
memkontente trankvila? 


— Nu, sufiĉas, — kontraŭis Stebbs. — Sed jen kion diru: ĉu vi 
eble ekamis? 


Li prononcis tiujn vortojn kun nuanco de tiom grava kaj 
naiva zorgo, ke Drud pardonis lian sagacon. 


— Apenaŭ... — balbutis li, puŝante ŝtipon per la piedo. — 
Sed la kontrasto estis konsterna. La tuta afero estas en la 
kontrasto. Cu ci komprenis ion? 


— Ĉion! — kun teruro flustris Stebbs. — La kafo estas preta. 
— Sufiĉas pri tio; ĉu ci forlasis cian versoverkadon aŭ ne? 


— Ne, — diris Stebbs kun aplombo; liaj okuloj brileris vigle 
kaj avide. Plurfoje li vidadis sin en aspekto de krudfera 
monumento, etendanta la aŭguran manon super sunplena 
placo. Sen en lia malgranda animo la poezio kuŝis 


ventraltere, ĉar ĝi ne havis lokon, por turniĝi. Tiel, hajlo, 
naskita de elektra kirlo, sonore frapas tamburinon, sed 
obtuze — barelon. — Ne. En tiu ĉi punkto ni disiĝos. Pri 
versaĵoj mi nun sukcesas pli facile; estas rekte, — mi ne diru: 
geniaj, sed elstaraj versoj. 


Tuj kiam li ekparolis pri versaĵoj (verki kiujn li povis kelkfoje 
dum tago), kun certeco, ke Drud mokas lin, — tiel evidentaj 
estis por Stebbs iliaj mitaj virtoj, — tiam liaj vangoj 
frambkoloriĝis, la voĉo eksonoris, kaj la manoj, enpikiĝinte 
en la harojn, deĵetis ilin supren kiel teruran arbuston. 

— Ĉu vi deziras, mi legos «Telegrafiston el la infero»? 


— Imagu — jes, — ridante, kapjesis Drud, — jes, kaj kiel eble 
plej baldaŭ. 


Kun kontenta aspekto Stebbs elŝarĝis el kofro stokon da 
kajeroj. Foliumante ilin, li balbutis: «Nu... tio estas ne 
polurita...», «en la unua redakcio», «ĉi tie estas nemalbone», 
— kaj similajn frazojn, aspektantajn kiel paroksismo. Finfine, 
li haltis sur manuskripto, bunta pro inkmakuloj. 

— Aŭskultu! — diris Stebbs. 

— Mi aŭskultas! — diris Drud. 

La gardisto ekkriis kantece: 

En vente printempa varmego 

Mi kovriĝu per nubo blanka, 

Forlasu la teran regnon, 


Iru en la subteran flankon. 


Tie estas l' Infer'. Tie brulas 


Kandeloj el homa graso; 

Pri renkonto memor' sin rulas 
Kun ul' de l' transmonda raso. 
Per miaj plorantaj kordoj 
Depeŝon de l' bordo de Stikso 
Mi sendas al la cismondaj 
Serĉantoj de fajrblova Ikso. 
Tondrante per suba krako, 

L' demono... 

— Kaj nun, — diris Drud, — legu alian. 
Stebbs obeeme haltis. 


— Mi scias, — milde rimarkis li, — al vi tiu formo ne plaĉas, 
sed tamen nun ĉiuj verkas tiel. Kia do estas via impreso? 


— Nenia. 
— Kiel? Ĉu entute nenia impreso? 


— Jes, pli ĝuste — en tiu senco, kiun ci avidas. Ci emociiĝas, 
kiel enamiĝinta surdmutulo. Ciaj versoj, kiel malakra segilo, 
tiras la animon, ne disigante ĝin. Krei ja estas — disigi, 
enigante la sian en la mason de la fremda animo. Rigardu: 
legante la libron de Merimeĉe [12], mi jam ne elprenos 
Karmen-on el ŝia brilanta nesto; ĝi kreiĝis neglatigebla; la 
artisto distranĉis la animon, eniginte la diamanton. Per kio li 
sukcesis tion? Per tio, ke li kunigis ĉion de mia animo, 
similan al tiu impeta imagaĵo, eĉ se tio konsistus en glitado 


de rigardoj, dissemitaj inter homamasoj, en Muzikaj 
rememoroj, en skulptaj ornamaĵoj, en pejzaĝo, humoro aŭ 
sonĝo, — nur ĝi estu simila al la ciganino Karmen per 
karaktero de impreso. El paneroj oni bakas panon. El sableroj 
maturiĝas vinberoj. 


Ivanhoe, Ahasvero, Quasimodo, Karmen kaj multaj, same 
marmoraj, aliaj, estas rikoltitaj de la kreinto sur grenkampoj 
de nia animo. Kiel kuntiriĝas nebulozo, kreante planedon, 
tiel kreskas la imagaĵo; ĝi fortikiĝas, tiras sin, krakante per la 
fingroj, kaj vekiĝas al vivo en nia distranĉita animo, 
kontentiginte la fantazion, kiu senlige kaj disere sopiris ĝin. 


Se plumo, per kiu ci skribas, ne estas plumo de cigno aŭ 
aglo, — por ci, Stebbs, se papero ne estas viva, karesa kaj 
pura amiko, — same por ci, Stebbs, se ne ekzistas penso, ke 
ĉio intencita kaj plenumita povus esti ankoraŭ centoble pli 
perfekta, ol nun, — ci povas ekdormi, kaj cia sonĝo estos la 
simpla vivo, kreaĵo de la diaj fortoj. Kaj ci diros al Li: «Sub 
faldoj de cia vesto mi pasos kaj mortos; dankon pro ĉio». 


Sufiĉas por mi vipi cin. Memoru: «depeŝon per vervaj 
kordoj» sendas stabaj skribistoj al lavistinoj. «Sin rulas» — 
oni diras pri ondoj. Krome, ĉion, kion mi diris, ci sentas mem, 
sed ne ripetos tion pro malkapablo kaj obstino. 


Elaŭskultinte tion, Stebbs morne formetis la kajeron, lavis la 
tasojn, ŝutis sur la fuUlmokovritan tablon biskotojn kaj deŝiris 
el la barelo tavolon da salita porkaĵo. Dishakinte ĝin per 
peza tranĉilo, li, pripensinte ion, bonkore ekridegis. 


Drud interesiĝis — ĉu lia senkompata tirado efikis tiel bone 
al la verva koro de la poeto. 


— Vi divenis, — diris Stebbs kun kviete venka brilo de la 
humidiĝintaj okuloj, — mi simple vidas, ke pri poezio vi 
malmulte komprenas. 


— Vere tiel; mi neniam verkis versaĵojn. Sed tamen aŭskultu 
min: kiam ĉi tie, en tiu ĉi sturnejo aperos ridetanta virina 
vizaĝo, ĝi, kun plena neglekto al la genieco, deprenos de ci 
la pantalonon, alkudrinte al ĝi ĉiujn butonojn, kaj ci 
malŝparados malpli da papero. Ci envolvados ŝin por nokto 
en varman litkovrilon kaj ŝmiros ŝian panon per butero. Jen 
kion mi dezirus, Stebbs, por ci. Donu al mi ankoraŭ sukeron. 


Stebbs komencis levi la okulojn al la plafono, sed subite 
malsereniĝis. 


— Virino pereigas kreadon, — balbutis li, — tiuj estaĵoj — ili 
vin prenos en siajn manojn kaj forvoros. — Forpelinte 
svarmon de blondaj vizioj, kunflugintaj, kiel muŝoj al sukero, 
tuj kiam oni ekparolis pri ili, Stebbs vigligis la harojn per la 
kvin fingroj; poste li etendis la manon. — Aŭskultu! Ĉu estas 
malbone? Tondrante per suba krako, l' demono disŝiras 
montfendon; per tiu eksploda atako li festas sian alvenon. 
Ho, se mi... 


— Haltu! — diris Drud; ĉi tiam, blovinte en la fenestron kun 
subita forto, la vento preskaŭ estingis la lampon; susuris 
folioj de la grandega kajero de Stebbs kaj io, simila al sono 
de eksilentanta kamertono, kantis en la angulo. 


— Kio tiel karese kaj delikate sonoras tie? — demandis Drud. 
— Cu Eolo perdis sian harpon? 


Stebbs diris: 


— Unue mi klarigos, poste montros. Dum longaj noktaj horoj 
mi elpensis kaj realigis maŝinon por ĝuigado de aŭdo. Post 
Kristnasko, Novjaro, naskiĝtago kaj multaj aliaj tagoj, ne 
tiom gravaj, sed neklarigeble rilatantaj al anima gajo, restas 
multaj malplenaj boteloj. Jen, rigardu, vidu: ĉi tio estas la 
fortepiano de Stebbs. 


Dirante tion, li eltiris el trans kurteno vertikale starigitan 
lignan framon; sub ties supra lato pendis sur dratoj vico de 
malgrandaj kaj grandaj boteloj; iliaj fundoj estis forsegitaj. 
Balanciĝante en la manoj de Stebbs, tiu muzika konstruaĵo 
malakorde tintis; preninte bastoneton, la gardisto strekis per 
ĝi la tutan vicon de boteloj dekstren kaj maldekstren; 
aŭdiĝis trilo, simila al tiu meza inter rido kaj hurlo sono, kiun 
eligas nervoza homo, se oni lin forte tiklas. 


— Kion do mi ludu al vi? — diris Stebbs, farante per sia 
bastoneto «drin-drin» kaj «di-di-do-don». La sono estis 
neprofunda, mallaŭta kaj agrabla, kiel simpla rideto. — Kion 
mi ludu? Ĉu dancon, kanton aŭ, se vi deziras, operan 
melodion? Mi iom post iom vastigis mian repertuaron ĝis dek 
ok — dudek verkoj; miaj preferataj melodioj estas «Vento en 
montoj», «Fandango», «Sankta Luĉia» kaj ankoraŭ io, 
ekzemple: valso «Aroma floro». 


— Ni provu «Fandangon», — diris Drud, vigliĝante kaj rajde 
eksidante sur la seĝo kun la pipo en la dentoj. — Komencu, 
kaj mi fajfos, tiel ni havos fluton, kordon kaj sonoron. 


Transĵetante la bastoneton inter ekkantintaj boteloj per la 
rapida senlaca mano, Stebbs komencis ludi la faman 
melodion, plenan de fiera jubilo de fajra vivo. Sed jam ekde 
la unuaj taktoj la karaktero de la instrumento, kreita por 
liriko, sed ne por dramo, devigis la koncertantojn rezigni pri 
la unua numero. 


— Ni provu ion alian. — Drud komencis fajfi mallaŭte, 
fiksaŭskultante. — Jen tion... — kaj ĝi same sonoras en 
orkestro. 


— Fajfu ankoraŭ, — Stebbs, klininte la orelon, komprenis kaj 
kaptis la motivon. — A ha! En la meza registro. 


Li sonorigis per la bastoneto; Drud prenis la tonon, 
koncentrite fajfante; tio estis elektriza sono de elasta kaj 
milda tembro. Li fajfis bonege. Stebbs same estis inspirita. Ili 
ludis la valson el «Faŭsto». Pasis la silenta ombro de 
Margarita; post ŝin penseme, kruele kaj karese ridetis juna 
homo en pompa kostumo kun maljuna kaj glorama animo. 


— Ja tio estis sukcese, bone! — ekkriis Stebbs, kiam ili finis. 
— Nun ni ekfumu. Kion ni ludu plu? 


Ridante, babilante kaj maltrankvilante, ke Drud ne revenu el 
la kvieta lando de sonoro al la malgaja distriĝemo, li haste 
ludis, subtenante en li la infanan deziron daŭrigi la savan 
amuzon. Tiel, transirante de unu verko al alia, ili komencis 
kaj traludis kanteton «Ben-Belt», kiun kantas Trilby ĉe 
Dumouriez; «Malproksimas Tipperary»; «La Sudan Krucon»; 
la Duan valson de Godard, la «Malnovan frakon» de 
Beranger kaj «Sanktan Luĉia-n». 


Tiutempe venis mateniĝo; la unua peno de la tago, 
markanta sian vojon en la tempesta giganto-nokto, 
ĉirkaŭigis la flavan makulon de la lampo per griza matena 
malordo; jam videblis en la fenestro ondoj kaj ŝaŭmo. La 
vento estis kvietiĝanta. 


Drud kvazaŭ rekonsciiĝis. Li ĵetis malgajan rigardon ĉirkaŭen 
kaj ekstaris: 


— Nu, Stebbs, ankoraŭfoje, antaŭ ol ni disiĝos, — «Sanktan 
Luĉia-n». 


Stebbs viŝis la okulojn; la vitro komencis sonori: 
Brilas surmare stel' de arĝento, 


Dolĉe favoras ondoj kaj vento; 


Dancas la barko kvazaŭ folia — 
Sankta Luĉia, Sankta Luĉia! 


Drud mallaŭte fajfis. Jam vidis li ankaŭ tion, kio estis dirita 
en la dua strofo: 


Maro, venteto, ambaŭ ridetas, 
Nia barkisto zorgojn forĵetas: 
«Venu, atendas vin barko mia — 
Sankta Luĉia, Sankta Luĉia!»14)- 


Li vidis tion, kaj lia animo estis kvietiĝanta. Kiam ili finis, 
frapinte la ŝultron de Stebbs, Drud diris: 


— Dankon! La nokto estis bona; ni faris ankaŭ bonan 
minuton. Adiaŭ! 


Poste li vestis sin, — kiel oni vestiĝas por vento kaj 
malvarmo: botoj, dika jako kaj ĉapo kun rimeno, iranta sub 
la mentono. Stebbs, sen neceso, fervore helpis la vestiĝon; li 
estis tute ĉagrenita. 


Finfine la aŭroro eliris el nuboj, disseminte ŝtalan, blankan 
kaj skarlatan kolorojn sur la heliĝinta akvo. Drud aliris la 
fenestron. Tiam, plorante malkaŝe kaj amare, kiel etulo, 
Stebbs kaptis lin, fortirante malantaŭen. 


— Ĉu vi deziras, mi forbruligos ĉiujn kajerojn, se vi restos por 
ankoraŭ unu tago? Mi ĵuras, mi faros tion! 


Drud, ridante, brakumis lin. 


— Por kio do, — milde diris li. — Ne, Stebbs, mi estis ne tute 
prava; ludu, versaĵoj estas cia ludo. Ciu homo devas ludi. — 


Li moviĝis en la vakuon, sed revenis, frapante sian poŝon. — 
Mi forgesis alumetojn. 


Stebbs donis la ujon. 
— Atendu, mi revenos, — diris Drud. 


Li faris internan penon, similan al profunda suspiro, vokita 
de ekstazo, — penon, pri kiu li neniam povus precize diri, 
kiel li sukcesas fari ĝin, kaj komencis malproksimiĝi; kun la 
manoj post la dorso, kuniginte kaj firmiginte la piedojn sur 
nevidebla apogo. Lia vizaĝo estis turnita al la nuba lando, 
leviĝanta super la verdeta matena ĉielo. Li ne retrorigardis. 
Dum estis malgrandiĝanta lia figuro, naĝanta kvazaŭ laŭ 
deklivo de nebula monteto, Stebbs nevole ekvidis fantoman 
vojon, pri kiu la homa menso, ĉiam havanta aferojn kun 
pezeco, ne povas rifuzi eĉ al sendependa fenomeno. Tiu 
vojo, pli etera ol la aero mem, serpentumis per blua pado 
inter eglanterioj, kaprifolioj kaj robinioj, inter ombroj kaj 
ŝanĝiĝoj de nemateriaj formoj, kreitaj de ludo de la mateno. 
Laŭ sunluma deklivo ĝi supreniĝis, kaŝante sian daŭrigon en 
nubaj neĝoj de la luksa naĝanta lando, kie ĥoroj kaj 
disverŝoj de moviĝoj turniĝas super la tero. Kaj en tiuj 
blankaj masoj malaperis Drud. 


Parto Il Forfluganta sonoro 
I 


Printempe de la sekva jaro en gazetaro aperis mirindaj kaj 
strangaj mesaĝoj. Tiuj mesaĝoj estis traktantaj unu saman 
fenomenon, kaj se la reputacio de la «sesa granda regno» 
estus iom pli respektinda, ol tiu, kiun ĝi havas en la okuloj 
de la ceteraj kvin grandaj regnoj, — la faktoj, rakontitaj per 
ĝiaj paĝoj, probable, ekscitus troan intereson. Ne estis dubo, 
ke tiu ĉi sensacio havos ordinaran sorton de dukapaj infanoj 
aŭ de la malkovro, kiel transformi plumbon en oron, — kio de 


tempo al tempo estas liverata kiel freŝa manĝaĵo. Ŝajnis, 
redaktoroj mem, profunde sciantaj la animon de la leganto, 
taksas sian monstran materialon ne pli alte ol «Transflosado 
de Niagaro en barelo» aŭ «Reviviĝo de enmurigita kristanino 
de la tempo de Kaligulo», publikigante ĝin en fakoj 
«Miksaĵo», kun titolo: «Homo-enigmo», «Miraklo aŭ 
halucino», «Nekredebla okazintaĵo», kaj kun aliaj, pli aŭ 
malpli senresponsigantaj etikedoj, per kio ili kvazaŭ volis 
diri: «Jen, ni lavas la manojn: manĝu, kion oni donas». 


Tamen, kiel diris iu E. B., — «ne ĉiuj rufuloj havas saman 
sorton», kaj tiu aforismo estas konvene menciinda ĉi tie. 
Dek, dek kvin, dudek fojojn miregadis la leganto, trakurante 
per rigardo en malsamaj anguloj de la mondo liniojn pri 
nekaptebla fantomo, veninta al iu el tiuj, kiujn ni ne 
renkontis kaj ne renkontos, kaj kies nomoj por ni estas son' 
de vortoj vanaj; nenion ŝanĝis, nek movis en lia vivo la 
legitaĵo kaj finfine estis forgesita, nur fojfoje li rememoradis, 
kiel ektremis en li pro hazarda tuŝo iu rara kordo, pri kiu li 
mem ne suspektis. Kia sono estis tio? Malgraŭ tuta streĉo de 
la memoro, en la plej malgaja el kapricoj de la Bizaro — en 
obtuza obskuro glitas la penso, mallerte batiĝas ties navedo, 
ŝiriĝas la varpo, implikante nodon sur nodo. Estas nenio. Kio 
do estis? Gazeta anekdoto — kaj sopiro. 


Sed ni transĵetu ponton de ni al tiu presita teksto. Literaturo 
de faktoj entute estas la plej fantazia el ĉiuj ekzistantaj 
desegnoj de la realo, la samo, kiel orkestro por surdulo: tien- 
reen iras arĉo, pufiĝas vango apud kupra trumpeto, saltas 
tambura bastoneto, sed mankas sonoj, kvankam videblas 
tiuj movoj, kiuj naskas ilin. Ni konsideru kiel kontraŭdiron la 
faktojn, kies esenco estas tiom okulfrapa, ke la karno kaj la 
spirito de la evento, alivorte — evidenteco kaj penetro en la 
esencon de la fakto, nemulte aldonas al la impreso, ricevita 
per la mesaĝo. Vere tia fakto estas ebla. Ekzemple, se falus 
en Ĉikago dudekduetaĝa domo, ni, sciigitaj pri tio, interne 


saltos, kvankam baldaŭ jam ne pensos pri tio. Por 
konvinkiĝi, ke tio estas vero, ke faktoj kiel faktoj, eĉ 
trasorbitaj per sufoka peĉo de publicistaj kaj partiaj 
lignofajroj, neniel ĝenas kaj nian vivon, kaj nian penson, 
sufiĉas rememori tiun indiferentan atenton, kun kiu ni 
trarigardas ĵurnalon, ne memorante en la sekva tago, kion ni 
legis hodiaŭ, kvankam ni tenis en la manoj nenion alian, ol 
tremon, batalon kaj vivon de la tuta mondo, liveritajn en 
manlero de restoracia fakturo. 


En tiu nia tirado estus vane serĉi reformajn strebojn aŭ 
troajn postulojn, al iu ajn kaj al io ajn. Ni simple notas la 
vakuon, kien ni ne deziras iri. Kiel, efektive, ni listigu, kie, 
kiam kaj kiu konsterniĝis kaj ektimis, kiu povas esti miopa, 
kaj kiu inklinas al halucinoj surbaze de malklaraj onidiroj? 


Kiel ni determinu kaj decidu, kie pasas la ideale rekta streko 
de la reala evento? Entute, tiaspecaj serĉoj estas afero de 
specialistoj. Tamen, aginte pli simple, imaginte sin — kiel 
tiujn multajn N. kaj C. — en la stato de Saint-Germain [13], 
elveturanta samtempe el ses pordegoj, oni povas inter 
zigzagoj kaj konusoj de stranga korespondaĵo vidi ion, 
egalan al la komunaĵo de la disĵetita kaj amasa impreso; por 
tio oni nur diru «mi». Mi iras ie, rimarkante ombron aŭ 
homon, glitantan alte supre, en tuta strangeco de tia vido; 
aliaj formoj, aliaj statoj de la sama renkonto malklare 
distingiĝas unu de alia en grafita duonlumo de sonĝo; kaj mi 
ne scias — Ĉu estas mia klara imago pri tio, kiu transformas 
la tutan malklaraĵon en formojn de klaraj scenoj, ĉu tio estis 
rakontita al mi, aŭ okazis kun mi. Eble, plej interesaj estas 
kelkaj eraroj, aperintaj sub influo de onidiroj pri la estaĵo, ne 
konanta distancon. 


Tiu fumtubisto, kies loto estis infekti per superstiĉa timo 
nervozajn preterpasantojn, verŝajne, ĝis la fino de sia vivo 
memoros pasiigan kaj profundan impreson, faritan de lia 


fuma figuro sur fono de la lila vespera ĉielo. Li rekonsciiĝis, 
kiam ekvidis malsupre grandegan nigran flakon de 
homamaso; iom post iom malklara ĥoro de ties rumoro 
kreskis en ŝokantan tumulton, kaj la malamiko de fulgo 
malleviĝis pro postulo de polico de sur la tegmento de 
sesetaĝa domo malsupren, kie li tuj iĝis la kaŭzo de elreviĝo, 
mokoj kaj insultoj. Eble, en tiu homamaso estis ankaŭ tiu 
knabo, kies figura ĉina kajto, sovaĝe murmurante per la 
knarilo super la turo de la urbodomo en Elt, altiris ekscititan 
atenton de ĉasisto Buriko, kiu tuj ĵuris, ke li mortigos la 
diablon per duobla ŝargo el sia lieĝa dutuba fusilo, metinte 
anticipe super la mitrajlaj ŝargoj pikilojn de erinaco. Tiun 
ĵuron neniu aŭdis, sed du surdigajn pafojn aŭdis vizitantoj 
de apuda kafejo, kun intereso observantaj tion, kiel, perdinte 
la ŝnuron, trafitan de kugleto, la kajto turniĝas kaj plonĝas, 
simile al ludkarto, super la akra tegmento de la Elta 
urbodomo. Tio estis vespere, tial neniu vidis naturan ruĝon 
de honto sur la dika vizaĝo de la minaca Buriko, post kiam 
oni eksplikis al li lian trompiĝon. En alia okazo ektremis kaj 
longe preĝadis kamparano, irinta kun sako sur la ŝultroj laŭ 
herbeja pado en ĉirkaŭaĵoj de Nova Romo. Estis mateno, kaj 
super la herbo flugis homo. La herbo kaŝis biciklon, tial la 
kamparano forŝanceliĝis kaj aĥis. Ĉirkaŭ li estis tiel silente, 
tiom multe da floroj, kaj tiel abrupte ĵetiĝis la homo, 
neaŭdebla en sia moviĝo. 


Nun venis tempo mencii pri tio, ke junulinon, kiu eksidis en 
unu el ĝardenoj de Liss kun libro en la manoj, kaj siajn 
modestajn pakaĵojn metis apude sur herbo, — enpensiĝinte, 
observis homo de speciala, — aparta de ĉiuj, — vivo. Li 
rigardis al tiu juna estaĵo tiel, ke ŝi ne povis vidi lin, ne povis 
eĉ suspekti pri lia ĉeesto. Ŝi ĵus venis en la urbon. Kun 
nehasta, trankvila atento, simila al tio, kiel fiŝistoj 
pririgardas kaj fingrumas nodojn de ĉeloj de sia reto, li 
konsideradis ĉiujn detalojn de la impreso, farata al li de la 
junulino, ĝis komprenis, ke antaŭ li estas homo, enirinta, ne 


sciante pri tio, en danĝeran seneliran rondon. Super 
kristalvitro leviĝis martelo. Kaj li aliris ŝin. 


La junulino, pri kiu temas, venis en Liss-on per nokta trajno. 
Ŝi aĝis dek naŭ jarojn, — preskaŭ plenajn, ĉar ĝuste dek naŭ 
devis veni en la sekva tago, je la deka horo vespere. Ne sen 
bedaŭro ŝi rememoradis pri tio; en senzorgaj kondiĉoj ŝia 
naskiĝtago povus esti festita per dolĉa kuko kaj gaja 
hejmsido inter similaj al ŝi knabin-aspektaj amikinoj kun 
malpaciencaj kaj vervaj kapoj. Tamen al ŝia anonco en la 
«Ĵurnalo de Liss» sekvis letero de Torp, proponanta oficon de 
kompanino kaj legistino. 


Parizo meritas meson. La ĵurnalo eraris, presinte la modestan 
anoncon en la fako miksaĵo, kio, siatempe, erarigis Torp-on. 
— «Kia estas via nomo?» — demandis la junan vojaĝantinon 
en la stacidomo salutema, kalva homo de tro frua kadukeco, 
kun tremeradanta kruro, interesite de ŝia maniero ĵetadi 
rigardon al siaj malgrandaj piedetoj en lakaj ŝuetoj, 
antaŭnelonge aĉetitaj el lasta mono, — super pano kaj 
spektaĵoj la junulino taksis belan, sveltan piedveston. — 
«Tavi» — diris ŝi simplanime, ruĝiĝante per tiu delikata kaj 
ĉarme pura ruĝo, kiun oni ne vendas sub ora sigelo, kaj kiun 
ne vokas artefarita anima moviĝo. — «Kaj via familinomo?» 
— Lunserpe levinte la maldekstran brovon, la junulino ĵetis 
al li ĉagrenan rigardon, elpafinte «Tum» tiel, ke ĝi sonis, kiel 
«Bum», — per ŝtala tono de klara deziro ĉesigi la 
konversacion. «Tra-ta-ta!» — kantetis la dando, forirante kun 
alte levita kapo, kaj Tavi Tum — ni interkonsentu nomi ŝin 
simple Tavi — eksidis por atendi tagiĝon sur marmoran 
benkon. Almanĝante ŝinkon kun pano, ŝi legadis «Du 
Dianojn»; al ŝi aliradis komisiistoj, proponante gastejojn, 
sed, ne vidante en tio neceson, ĉar jam ĉi-matene ŝi devis 


ekloĝi ĉe Torp, Tavi restis sidi meze de rumoro kaj homamaso 
de la stacidomo. 


Tiutempe unu post alia venadis matenaj trajnoj; 
maltrankvilante kaj interkriante, vojaĝantoj impetadis kiel 
brua akvokirlo; tondro de veturiloj, fajfoj, sono de 
manĝilaroj, disportataj de bufedaj servistoj, kaj grincado de 
vagonaj kuploj penetradis en alton de la volboj per 
forfluganta eĥo. Kiam Montgomery kaptis la malsupran finon 
de la ŝnura ŝtuparo, kondukanta sur la fortikaĵon Calais [14], 
la bruo de la stacidomo insiste superis lian decideman 
spiradon; Tavi fermis la libron, suspiris kaj ĉirkaŭrigardis. 


Stagninta pro nebulo en la sino de la nokto, la mateno 
finfine venkis la obskuron. Elektra lumo ankoraŭ estis 
etendanta sian ĉien penetrantan maŝinan flavon, sed al ĝia 
rigida brilo jam almiksiĝis tago, rebrilante sur la planko kaj 
sur vizaĝoj per freŝa makulo. Trans la fenestroj el lokomotivo 
blovis vaporo, dissolviĝante sur tegmentoj de staciaj 
konstruaĵoj: sur griza vitro bluaj nuboj kaj verda strio de frua 
ĉielo estis ĉirkaŭvolvantaj la sunleviĝon, pretan ekiri super 
la vekiĝanta Liss. 


La urbo estis vekiĝanta, sed Tavi oscedegis; la laco kaj la jam 
estingiĝinta ekscitiĝo de alveno iĝis dormemo. Penante 
vigliĝi, ŝi decidis promeni laŭ stratoj. Ĉar por ŝi estis 
tutegale, kien iri, Ŝi ekiris rekten kaj baldaŭ rimarkis 
negrandan ĝardenon. Ĉi tie, inter kverkoj, priblovantaj la 
vizaĝon per humideco de apenaŭ movita foliaro, ŝia animo 
heliĝis; tamen ne lacigan laboron, ne kruelan dependecon 
vidis ŝi en la estonteco, sed gajan familion, malfermitan 
malavaran domon, kie kiel amikino aŭ dezirata gastino ŝi 
loĝos, farante ĉion laŭfortan volonte kaj senzorge. Tiel 
revante, ŝi hastis antaŭi la tempon. Ŝi devis dum tri horoj en 
tago legadi por Samuelo Torp. Lia letero, detale listiganta tre 
profitajn kondiĉojn de la dungo, nenion diris pri tio, kial Torp 


ne ŝatas aŭ ne povas legi mem; por Tavi, kiu amis librojn tiel, 
ke ŝi kisadis ilin kaj forpuŝadis, kolerante, kiel kontraŭ homo, 
— estis neeble kompreni strangan plezuron aŭdi legadon de 
alia homo, kun fremda voĉtono kaj en difinitaj horoj, kiel 
servon aŭ laboron. Laciĝinte pensi pri tio, Tavi eligis «hm», 
revenante al Montgomery. 


Kiele estas grimpi sur okdekfutan alton, nokte, laŭ 
ŝnurŝtuparo, ne sciante, ĉu supre atendas amika mano aŭ 
bato? Tremante tuta, Tavi grimpis kun la kuraĝa grafo, 
balanciĝante kaj batiĝante al la muro de la fortikaĵo Calais. 
Tio estis okazanta en tempesta nokto, sed la ĝardeno plenis 
kaj fumis de la suna lumo; supre de la fortikaĵo sonoris 
glavoj, sed laŭ la aleo saltadis paseroj, sinforgese pepante 
pri ĉio, kio estis lumanta kaj varmiganta ĉirkaŭe; ekblovis 
varma vento; sur la sablo ektremis ombro de folioj, kaj la 
legado iĝis neebla; la zorgo pri la venanta vivo superis. 


Kiam ŝi, ferminte la libron, ekstaris, ĉirkaŭrigarde serĉante 
malfermiĝantan pordon de kafejo, al ŝi aliris homo, 
rigardante tiel rekte kaj atente, ke ŝi retropaŝis, sed tuj 
rekonis en li la pasaĝeron, kiu eniris en la trajnon nokte en 
nekonata stacio. Enmemoriginte lian vizaĝon, ŝi per nenio 
distingis lin tiam disde aliaj noktaj figuroj, dormetantaj, 
apogante sin sur vojaĝsako, aŭ, starante en la pasejo, 
konversaciantaj duonvoĉe ĉe fenestro, en cigara fumo. Kun 
certeco ŝi povis nur diri, ke li veturis kun ŝi en la sama 
vagono. Kun rapideco, distingiganta ĉiujn ŝiajn decidojn kaj 
solvojn, ŝi tuj trovis, ke la nekonato estas ĝusta portreto de 
grafo Montgomery, kaj kvankam la kostumo de tiu epoko kaj 
la polvokovrita vojaĝa palto de la nekonato kontraŭis al ŝia 
impreso, estis al ŝi tamen agrable rideti malfermite al 
almenaŭ iu en la fremda urbo. Kvankam Tavi antaŭnelonge 
ĉesis esti knabino, ŝi sciis, kiel bone estas iam rideti aŭ diri 
ion kun facila sento, pretere, sen kroma penso kaj ligo kun io 
ajn. 


— Mi vin rekonis, rekonis, — diris ŝi, doninte la manon, — 
ŝajne, vi sidis diagonale de mi. Tiel morne. Sole kun vi mem. 
Kio estas bona? 


— Matene bona estas ĉio, — diris la nekonato. Tavi miris pri 
riĉeco de esprimoj de lia vizaĝo; ili momente, glate 
ŝanĝiĝante, inklinigadis atenti kaj aŭskulti; vortoj kvazaŭ 
ricevadis koloron, formon kaj egalecon al la fenomenoj, 
esprimitaj per ili. Al ŝi iĝis klare, ke «matene bona estas ĉio», 
kaj ŝi ekridis. — Mia nomo estas Benjameno Kruks. Ne 
sencele mi aliris vin. Vi, evidente, ĉi tie estas soleca, tial mi 
deziras scii, kie kaj ĉe kiu vi loĝos, por esti utila al vi, per kio 
mi povas. Aranĝinte miajn aferojn, mi tuj sciigos al vi mian 
adreson. En ajna okazo, — mi parolas pri nigraj horoj, — 
senhezite turnu vin al mi. 


Ĉion ĉi Kruks esprimis sen ajna konfuziĝo, nehaste kaj 
kviete, kiel hejme. Tavi atendis, ĉu li aldonos naturan en tia 
okazo pardonpeton; ĉu li mem nomos sian proponon 
trudiĝemo, tamen Benjameno Kruks silentis, atendante 
respondon, tiel senĝene, ke la junulino haste diris: 


— Nu jes. Tio estas, — mi ne scias, kio... Certe, mi vin 
dankas, kaj estas kortuŝita kaj... kion ankoraŭ? Mi ĉion 
konfuzis. Min oni dungis al Torp. Samuelo Torp loĝas sur la 
strato Vizoj, 7; mi devas loĝi ĉe li kaj legadi. Pardonu, ke mi 
vin retenas, sed devas ja mi paroli sincere, se tiel okazis. Li 
vokis min pro la anonco. Ne deziris mi, sincere dirante, 
veturi hieraŭ, ĉar morgaŭ estas... hm... mia naskiĝtago, se vi 
permesas. En tiu tago mi naskiĝis. Tamen estis sendita mono 
por la vojo. Kaj mi — kiel mi tion esprimu, — tre gajas en 
festoj, se estas mono, mi ĝin ne ŝparas. Tial per kio mi povus 
veturi post la naskiĝtago? Tielas mia karaktero. Ve! Kial vi 
ridas? 


— Ho, ne, — malrapide prononcis Kruks, — mi nur ridetis al 
rememoro. Foje al mi oni donacis areton da kolibroj — en 
blanka aluminia kaĝo, plena de verdaĵo. Mi ellasadis ilin. 
Tiujn birdetojn vi devas koni laŭ desegnaĵoj kaj libroj. Do, mi 
ellasadis ilin, rigardante, kiel super moderna strato, kun ties 
krakado de kafmuelilo kaj lumo de fornego, ekflugadis nokte 
tiuj flirtantaj juvelaĵoj, — malgrandaj, kiel floraj feinoj. 


— Neimiteble! — ekkriis Tavi. — Kaj ĉu ili realflugadis poste 
al vi? 


— Mi vokadis ilin per sono de speciala fajfilo, per mallonga 
trilo; aŭdinte la signalon, ili revenadis tuj. 


La junulino entuziasmiĝis. 
— Jen ankaŭ, — vaksaj cignoj, malplenaj interne, ŝatas, se 
oni movas magnetigitan bastoneton, — ili naĝas kaj disiras, 


kiel vivaj. Tio estis antaŭlonge. Al mi iu donacis ilin. Mi tre 
ŝatis, iam, movadi la bastoneton. 


Ŝi interne velkis, malgajiĝinte per tiu anguleto de la animo, 
kiu observas nin en pasinteco kaj nuno. 


— Hm-jes, maljuneco malĝojigas, jene, sinjoro Kruks, sed 
tamen, ĉio aranĝiĝos... 


— Nepre, — konfirmis li, — mi deziras al vi sukceson kaj 
firmecon. Via kanteto estas bona. 


— Tavi Tum ne kantas, — diris, ruĝiĝante kaj ridetante, la 
junulino. — Tavi Tum povas nur zumi mallaŭte. 


— Sed aŭdas multaj. Iru kaj ne retrorigardu. 


Tavi kun perplekso obeeme turnis sin kaj deiris, bolante pro 
deziro retrorigardi; kvankam ŝi hontis montri scivolemon, 


sed strange prononcis Kruks tiujn vortojn, — kion li volis 
diri? «Mi ne povas», — ĝemis Tavi, — kaj retroturniĝis. 


Trans la krado de la ĝardeno kuniĝis ombroj, blankaj muroj, 
brilo de vitroj. Ŝi vidis malklaran konturon de veturilo; al la 
veturilo aliris Kruks, eksidis kaj diris ion per la mano. 
Videblis nek lia vizaĝo, nek la malhela veturigisto, — tiu 
sceno montriĝis kvazaŭ tra fumaĵita vitro. «Sunaj radioj 
rekte en la okulojn», — pensis Tavi; tiam la ĉevaloj ekkuris 
ĉiam pli rapide, la radoj ekturniĝis, dissolviĝis; dissolviĝis la 
veturigilo, Kruks; ĉio malaperis, kvazaŭ neniigita de la 
propra moviĝo sur la sama loko, kaj trans la krado venteto 
ĵetis polvon. 


— Tion mi sonĝas tage, — diris Tavi, konsterniĝinte kaj 
frotante la okulojn. — Certe! La okuloj jam kungluiĝis. Li 
foriris, kaj nenio pli. Sed kiel simple bone povas esti pro 
bagatela konversacio. 


Kun sento, ke ŝi ĵus estis en varma mano, la junulino aŭdis 
frapon de rigliloj, — kontraŭ la ĝardeno malfermiĝis kafejo. 
Puŝinte ties pordon, la junulino transsaltis strion de rubaĵo, 
balaata de dormema servistino, okupis tablon kaj komencis 
trinki teon, trarigardante gazetojn. Ŝi tiom laciĝis, ke trasidis 
ĉi tie en dolĉa rigidiĝo pli ol horon, poste eliris, malrapide 
transirante de vitrino al vitrino kaj pririgardante kun 
grandega plezuro montratajn tie aĵojn, en kion ŝi sinforgese 
absorbiĝis, kaj nur ekvidinte horloĝon kun hormontriloj, 
pretaj pinĉi la ciferon dek unu, vigliĝis, prenis fiakron kaj 
ekveturis al Torp. 


Plurfoje pensis ni pri la demando, — ĉu eblas nomi pensoj 
tiun brilantan animan vibradon, kiu superplenigas junan 
estaĵon en serioza momento de la vivo. Transflugo de 


humoroj, emociiĝo kaj obtuza kanto de la sorto, kaj meze de 
tiu melodio tute klaraj pensoj similas brilon de radioj sur 
riveraj ondetoj, — jen, eble, estas pli aŭ malpli vera 
karaktero de la interna sfero, enrigardante en kiun, 
mallarĝiĝas blindigita okulo. De tio ne malfacilas transiro al 
la strato, al kiu, fininte la vojon, turnis la fiakristo, — al 
brilanta perspektivo de ĝardenoj inter krudferaj bariloj; 
emajlo, bronzo kaj arĝento kunplektis en ĝi bizaran 
arabeskon; kontraŭ aleoj, kondukantaj de la pordego al 
blankaj kaj ruĝetaj peronoj, plenaj de spegula vitro, brilis 
marmoraj fasadoj, similaj al senemocia roko. Tiu mondo 
ankoraŭ dormis, sed matena fajro de la ĉielo inter pompaj 
floroj jam estis gardanta la malfruan vekiĝon. 


Ĉirkaŭrigardante, Tavi tremis, kiel en ekzameno. Vidante, kio 
ĉirkaŭas ŝin, kaŝiĝis ŝi en sian profundon mem, subpremata 
de timemo kaj de ĉagreno pro la timemo. Ŝi ne povis esti 
gastino inter tiuj luksaj nestoj, sed nur estaĵo de la mondo, 
fremda al la belegaj kradoj, gardantaj la brilantajn 
ĝardenojn; ili estis metitaj, por apartigi ŝian vivon disde la 
vivo, enfermita en la ĝardenoj, per bela linio. Tiu impreso 
estis forta kaj premanta. 


La fiakristo haltis, la vojo estis finita. Sonorigante ĉe la 
pordego, Tavi estis pririgardanta tra ties forĝitaj feraj folioj 
en ombro de la alvetura aleo maŭran portikon kaj vazojn kun 
akraĵoj de agavoj. Pasis tre malmulta tempo, — Ŝajnis, ĵus 
malleviĝis ŝia mano, tuŝinta la sonorilon, — kiam el post la 
angulo de la domo elpafiĝis homo en lakea jako, direktante 
sin kure al la pordego. Li komencis umi kun la seruro, 
demandante: 


— Ĉu el la buroo? El kiu kontoro? 


Tralasinte Tavi-n, li malsprite ekrigardis al la valizo kaj la 
skatolo. 


— Kaj por kio la aĵoj? 


La junulino rimarkis, ke lin io ĝenas, io turniĝas sur lia lango; 
rigardinte al ŝi pli atente, la servisto decide subridis... 


— Tamen, — diris li, prenante la pakaĵojn de la junulino, sed 
ŝirmante por ŝi la vojon, — se vi deziras ricevi mendon, pagu 
al mi, alie la parencoj turnos sin al aliulo. 


— Ĉu vi pensas, ke mi kudras robojn? — kolere demandis 
Tavi, incitita de la mallerta akcepto. — Mi venis por servi en 
tiu ĉi domo kiel legantino al sinjoro Torp. 


— Ĉu legistino? — diris la lakeo, apoginte sian flankon per la 
mano, en kiu li tenis la vojaĝsakon. — Se vituj tiel dirus... 


— Nu jes, legantino, — korektis la junulino, sentante al la 
vorto «legistino» grizan abomenon. «Ĝi estas kvazaŭ en 
uniformo», — sukcesis ŝi pensi, — kaj poste, laŭte: — Portu 
kaj diru, ke mi venis, venis Tavi Tum. 


— Sinjoro Torp, — diris la lakeo per tono de oficiala funebro, 
— laŭ Dia volo forpasis hodiaŭ matene, je la sepa kaj 
kvarono, subite. Li mortis. 


La junulino, dekurinte, fermis la vizaĝon, poste, timeme 
rektiĝinte kaj kaŝinte la manojn post la dorson, kiel en ludo, 
kie oni povas kapti, ekgapis al la lakeo per rigardo de 
perplekso. 


— Vi diras, ke li mortis? Tio estas — forpasis? 


— Kaj mortis, kaj forpasis, — indiferente respondis la lakeo. 
— La aorto. Ce ni oni scias, ke vi venos. Mi kondukos vin. 


Li kapsignis al la domo, invitante iri. Ne malgajo, ne timo 
kunpremis la facilan spiradon de la junulino kaj ne bedaŭro 


pri la brila salajro, tiel nereteneble faleginta en vakuon, el 
kie ĝi sendis lastan malavaran brilon, sed elokventeco de la 
koincido — tiu ĉiam klara por emociita menso sonoro de 
interplektitaj voĉoj. Konfuziĝo kaj bruo plenigis la koron de 
Tavi. Rigardante al sia forkuranta valizo, ŝi iris post la lakeo 
tiel malglate, kiel, implikiĝante en densa lupolo, iras laŭ 
densejo homo, serĉante padon. 


La lakeo haltis, streĉite atendante la junulinon per la okuloj, 
duonfermitaj pro humila espero. Kiam Tavi atingis lin, li 
flustris: 


— Fraŭlino, ĉu vi havas iun malgrandan moneron, la plej 
malgrandan? 


Ĵetinte senkomprenan rigardon, Tavi mergis la manon en la 
poŝon; kaptinte tie, kune kun nuksa ŝelo, arĝentajn 
monerojn, ŝi morne ŝovis ilin al la lakeo. 


— Mi tre dankas vin, — diris tiu. — Ĉu vi pensas, ke tio estas 
trinkmono? F-fi. — Ĉar laŭ ŝia vizaĝo estis videble, ke ŝi vere 
tiel pensas, la lakeo, post paŭzo, aldonis: — Tio estas por 
fortuno. Mi vidas, ke vin favoras la fortuno, tial mi petis. Nun 
mi iros en la klubon kaj sen miso gajnos tutan bankon en 
kartludo. 


— Ĉu min? Favoras fortuno? — Sed estis io en la rigardo de 
la lakeo, kio sufloris al ŝi ne serĉi la sencon de la donaco. 
Post tio la defilado finiĝis en reciproka silento, pretere glitis 
kelkaj viraj kaj virinaj figuroj, — muroj kaj ŝtuparoj, pasejoj 
kaj koridoroj; finfine Tavi povis eksidi kaj koncentriĝi. 


IV 


Antaŭ ĉio rememoris ŝi, ke inter rigardoj, dissemitaj sur la 
vojo al tiu ĉi blua kun oraj floroj fotelo, glitis rigardoj de 
stranga esprimo, plenaj de kvazaŭe indiferenta rideto. Du aŭ 


tri homoj malvarme pririgardis ŝin, kvazaŭ taksante prezon 
de tuta ŝia estaĵo, — eble, pro scivolemo, eble, nur ŝajnis al 
ŝi, ke iliaj rigardoj estas acerbaj en strata maniero, — sed 
ŝian senteman spiritan mondon ĉirkaŭis maldikega araneaĵo 
de dubsenceco. Ĉar al ŝi oni diris, ke post ioma tempo eliros 
al ŝi la mastrino-vidvino, Tavi ne multe pensis pri rigardoj kaj 
impresoj, konstruante kaj turnante siajn pensojn ĉirkaŭ la 
tragika evento. Almetante la glaciajn dorsojn de la subite 
malvarmiĝintaj manoj al la brulanta vizaĝo, ŝi tremeradis kaj 
suspiradis. Ŝin oni lasis sidi en unu el trapasaj haloj, kun 
altaj traaj pordoj; radiplenaj fenestroj, malfermantaj meze de 
intensaj ombroj pompan belecon de la ĝardeno, tuŝantan la 
ĉielon, estis prilumantaj kaj ĝenantaj la nerve streĉitan 
junulinon; en la severa spaco de la halo naĝis radioj, tuŝante 
la murojn per tremanta makulo. «Morto!» Tavi ekpensis pri 
ĝia malpleniganta forto; timante mergiĝi en la fotelon, 
kvazaŭ ties kvieta kavo estis proksima al la terura perdo de 
la domo, ŝi sidis sur la rando, tenante sin per la manoj je la 
rulaĵoj kaj kuntirante la brovojn al sia timema reflekto en 
foro de spegula interspaco, ĉirkaŭita de masiva skulptaĵo. 


Tiam el la pordo, al kiu ŝi jam komencis rigardi kun 
malpacienco, eliris nigrahara virino, aĝa kvardek — kvardek 
kvin jarojn. Ŝi estis rekta, alta kaj angulece maldika; ŝian 

de nigra brilo de la okuloj, forviŝantaj la tutan ceteran 
vizaĝon. La seka distranĉo de la maldikaj lipoj, kunpremitaj 
malpaceme kaj pasie, estis peze tuŝanta la koron. La nigra 
robo, kuntirita sub la mentono kaj ĉe la manradikoj per 
kordona plektaĵo, en lumo de la suno, semanta sur la tapiŝoj 
senzorgan fumeton de koloraj rebriloj, similis karbigitan 
trunkon inter floroj kaj radioj. 


— Do, ĉu vi venis? — laŭte diris la vidvino, senceremonie 
ĉirkaŭrigardinte la junulinon, — vi venis, certe, kun agrablaj 
kalkuloj pri... oportuna ofico. — La interrompo de la frazo, la 


tono mem de la interrompo, jam timigis Tavi-n, en ĝi brilis 
kolera, pasia bato. — Neniu atendis, ke li mortos, — daŭrigis 
la vidvino, — probable, vi malplej multe el ĉiuj atendis tion. 
Ĉu vi ne aŭdis la sonoron? Ĉu ne? — ŝi malvarme ridetis. — 
Do, vi ne hastis? Servistino eniris, ekkriis: li kuŝis sur la 
planko, ĵetinte for la manon, kun la alia ĉe la kolumo. Preta! 
Ĉu vi havas familion? fratinojn? fratojn? Eble, vi havas 
fianĉon? Sed, karulino, kia estas via nomo? 


Tavi penis paroli, spasmo retenis ŝin; finfine, la propra nomo 
per balbuta pepo elŝiriĝis el ŝiaj paliĝintaj lipoj. Dum la 
vidvino kun peza rideto estis atente observanta la 
venintinon, la junulino fartis pli kaj pli malbone; jam larmoj, 
fidelaj kunuloj de amaraj minutoj — larmoj kaj rido ofte 
esprimadis la tutan Tavi-n, — jam larmoj ofendite petis 
permeson aperi sur ŝiaj okuloj, kaj la vizaĝo komencis 
infanece ĉagreniĝi kaj paŭti, — sed la virino per instinkta 
moviĝo kaptis ian indikon. Ŝi morne suspiris; ne kompato — 
amara distriĝemo, okupita malproksime pri malhela penso, 
reflektiĝis en ŝia vizaĝo, kiam, preninte la tremerintan 
manon de la junulino, ŝi ekparolis denove. 


— Ĉu vi estas kontenta pri tio, kio okazis? Ĉu vi komprenas, 
ke antaŭ vi sola ekstaris tiu muro? Vi naskiĝis sub feliĉa 
stelo. Eble, la mortinto aŭdas min, des pli bone. Mi laciĝis 
pro la malamo. Baldaŭ venos horo, kiam ripozos ankaŭ mi. 
Dek jaroj da turmentoj kaj malamo, dek jaroj da timo kaj 
abomeno — Ĉu mi ne meritas ripozon? Oni diras, la morto 
pacigas, — kiel mi komprenu tion, se la koro en malica jubilo 
ĝojas al la morto? Mi malamas lin, eĉ nun. 


Parolante tiel, ŝi rigardis en la fenestron, jen altirante la 
manon de Tavi, jen forpuŝante, sed ne ellasante el la 
malmolaj, varmegaj fingroj, kvazaŭ en lukto inter kolero kaj 
kareso; ŝajnis, la ŝoko de la fatala mateno skuis ĉiujn 
emociojn de la pasinteco, viviginte ilin per mallonga fajro. 


— Ne timu, — diris ŝi, vidante, ke Tavi suferas kaj tremas, — 
pri malamo en tago de morto vi ankoraŭ ne aŬŭdis, sed mi 
devas paroli kun vi tiel; eble, mi devas diri pli. Mi ne scias, 
per kio vi kortuŝis min, sed mi vin pardonas. Jes, pardonas! 
— kriis ŝi, rimarkinte, kiel malheliĝis la okuloj de Tavi. — Vi 
koleras, pensante, ke mi ne havas rajton, kaŭzon pardoni 
vin, ke unuafoje ni vidas unu la alian. Sed ĉu vi scias, ke oni 
povas pardoni arbon, ŝtonon, veteron, tertremon, ke eblas 
pardoni homamason, vivon? Pardonu min ankaŭ vi. Por 
feliĉulo estas pli facile pardoni. 


Sufokiĝante, la junulino elŝiris la manon, stamfinte. Larmoj 
kaj ofendiĝo estis sufokantaj ŝin. 


— Por kio mi venis? Por kio mi estis vokita ĉi tien? Kion mi 
misfaris? Ĉu mi kulpas, ke Torp mortis? Klarigu, mi nenion, 
nenion komprenas. Jam duan fojon mi aŭdas hodiaŭ, ke mi 
estas «feliĉa», kaj tio estas por mi tiom ofenda, tiom amara... 
— Ŝi ekploris, malsekigante per larmoj la naztukon, 
restarigis la spiradon kaj, viŝinte la okulojn, ekridis kun 
kulpa vizaĝo. — Nun mi vin aŭskultas. Tamen diru al mi laŭ 
ordo, alie mi konfuziĝos. 


La mano de la vidvino ekkuŝis sur ŝian kapon, korektinte 
buklon, tuŝantan la okulojn. 


— En tiu aĝo, en kiu vi estas nun, mi estis rompita, — ŝi 
kunpremis palman folion, eltirinte ties kripligitan plumon 
kun facila rideto, — tiel, kiel mi rompis tiun ĉi vegetaĵon; la 
folio velkos, flaviĝos, sed ne mortos; ne mortis ankaŭ mi. 
Poste... mi vidis, kiel oni rompas aliajn foliojn. Sekvu min. 


V 


Preninte la manon de Tavi, kvazaŭ tiu hazarda proksimeco 
subtenis ŝian decidon, ŝi trapasis la tutan malsupran etaĝon 
al la ŝtuparo kaj levis la kapon. 


— Tie estas la kabineto de la edzo, — diris la vidvino, — tie 
vi devis plenumi viajn devojn. 


Ili leviĝis laŭ la Ŝtuparo al malhela, skulptita pordo. Ne tuj 
malfermis ĝin la vidvino; antaŭ ol fari tion, ankoraŭfoje 
atente en profundon de profundoj de la okuloj de Tavi 
enrigardis ŝi, kvazaŭ kun dubo kaj obstino; por momento 
venĝema streko kuŝiĝis sur ŝian malheliĝintan vizaĝon kaj, 
danĝere brilerinte, malaperis. Jam plurfoje dum la irado ŝi 
ekparoladis kun si mem; nun Tavi aŭdis: «Ho Sinjoro Dio, 
helpu al mi kaj instruu ne diri troe». — Strange, sed tiu 
preĝa flustro definitive timigis Tavi-n; ŝi jam turniĝis kun 
deziro rapide forkuri malsupren, sed ekhontis. — Katriona 
estis multe pli kuraĝa ol mi, — diris Ŝi, rememorante la 
belegan romanon de la aŭtoro de «Novaj Arabaj 

noktoj» [15], — kaj neniom pli aĝa. Kion do timas mi? Tiu 
virino suferis; verŝajne, ŝia vivo estis plenplena de malfeliĉo. 
Ŝi estas en malĝojo, nenio pli. 


Kaj samtakte kun la lasta vorto Tavi kuraĝe transpaŝis la 
sojlon, iom senrevigita de tio, ke anstataŭ kamero de Blua 
Barbo [16] aŭ io konforma al ŝia korbatado — ŝi ekvidis 
nurnure tre luksan kaj tre grandan ĉambron, kies 


malproksimaj objektoj, pro hela kaj profunda perspektivo, 
ŝajnis vidataj tra malgrandigaj lensoj de binoklo. 


— Ĉi tie mi lasos vin, — diris la vidvino, — kaj vi 
ĉirkaŭrigardu. Jen ŝrankoj, en ili estas libroj — la ŝatata kaj 
ĉiama legaĵo de mia forpasinta edzo. lon vi komprenos en ĉio 
ĉi, kaj kiam vi decidos foriri, sonorigu. Mi tuj venos. Ekzistas 
aferoj, pri kiuj estas malfacile paroli, — aldonis ŝi, rimarkinte, 
ke Tavi jam enspiras, konforme al la nova miro, sufiĉan 
kvanton da aero, — sed kiujn oni devas scii. Do, vi restas; 
sentu vin kiel hejme. 


Tra malgajo de ŝiaj vortoj sentiĝis obtuza subrido. Dum Tavi 
estis cerbumanta, kiel ŝi rilatu al ĉio ĉi, la vidvino de Torp, 
preninte de sur la tablo parton de paperoj, eliris kaj fermis la 
pordon; estiĝis silento, Tavi estis sola. 


— Oni nin jen mallaŭdas, jen karesas, jen lasas kaj... — ŝi 
tuŝis la pordon, — ne, ne ŝlosas; sed kesto da enigmoj jam 
estas elŝutita sur mian kapon. Ĉiuj enigmoj estas 
nerompeblaj, kiel aveloj. 


Ŝia rigardo haltis sur valoraj kadroj de pentraĵoj, poste sur la 
pentraĵoj mem. Da ili estis pli ol dudek, ne kalkulante 
panelon, kaj ĉiuj ili Ŝajnis ilustraĵoj de unu sama verko — 
tiom samnaturan signifon havis iliaj temoj. Alkovojn, feinojn, 
niksojn, simbolajn virinajn figurojn de sezonoj, amorajn 
scenojn de diversaj epokoj, baniĝantajn aŭ dormantajn 
virinojn; fine, pentraĵojn de pli komplika enhavo, kies centro 
tamen ĉiam estis kiso kaj amo, — Tavi trarigardis tiel rapide, 
ke preskaŭ ne enmemorigis iliajn voluptajn kaj voluptigajn 
bildojn. Ŝi hastis. Ŝia karaktera trajto estis nerva impeto 
kapti per atento tuj ĉion aŭ kiom eble plej multe. Tial, rapide 
transirante de tabloj al bretaroj, de bretaroj al ŝrankoj kaj 
statuoj, ĉie, tiel aŭ alie — en formo de Pompea bagatelaĵo, 
etudo aŭ skulptaĵo — ŝi renkontadis bildon de nuda virino, el 


kio ŝi konkludis, ke la forpasinto havis inklinon al pentroarto; 
eble, li pentris mem. «Sed kion mi devas rigardi, kion mi 
devas vidi?» En malkompreno ŝi movis la brovon, tiris la 
ŝultron, penseme pririgardante tra ŝrankaj vitroj belajn 
bindaĵojn de libroj, jam logantaj ŝian pasion al legado, kaj 
diris al si: «Ni komencu de la ĉefa. Verŝajne, tiujn librojn mi 
devus legi al la mortinto. Ni rigardu». 


Malferminte ŝrankon, la junulino kaptis miniaturan volumon 
kun ora tranĉparto; pro sia kutimo rigardi en la koron de la 
libro, en ties mezon, kion ŝi ĉiam faradis kun celo senti, ĉu la 
animo pasie ekinteresiĝos, ŝi elektis vicon da paĝoj hazarde 
kaj atente tralegis ilin. Dum la tiparo kondukadis ŝin al 
malhelaj lokoj, kies signifo estis neatingebla por ŝia sperto, 
sed parolis tamen per sia centono ion specialan, similan al 
ruza pekkonfeso aŭ aludo, ŝiaj brovoj kuntiriĝadis ĉiam pli 
morne, distranĉante la blankon de la konveksa kaj pura 
frunto per sulko de severa streĉo. Kaj malrapide, kiel pro 
forta doloro, retenata per eksterordinara peno, de ŝiaj ŝultroj 
mem, laŭ la kolo, laŭ la oreloj, laŭ la tuta plu trankvila 
vizaĝo leviĝis skarlate densa ruĝo de honto. 


Sed ŝi ne faligis kaj ne ĵetis la mirindan eldonaĵon. Ferminte 
la volumon, Tavi diligente enŝovis ĝin sur la antaŭan lokon, 
fermis la pordon de la ŝranko, malrapide aliris la sonorilon 
kaj kun ĝuo tenadis la fingron sur la butono ĝis kiam ĝi 
ekdoloris. Ĉio iĝis klara por ŝi; ĉiuj enigmoj de tiu ĉi mateno 
trovis ekzaktan klarigon, kaj kvankam sur ŝi estis nenia 
kulpo, ŝi fartis tiel, kvazaŭ ŝia verda palmo jam estis kaptita 
per malmola mano. Sed ŝi ne ofendiĝis, — la ombro de la 
morto staris inter ŝi kaj la sorto de tiu ĉi domo, — la morto 
forportis ĉion. 


VI 


Senprokraste venis la vidvino; preskaŭ kun teruro rigardis al 
ŝi la pala kaj kvieta Tavi. «Do tiele vi vivis!» Al tiu penso de 
la junulino, kvazaŭ diveninte ĝin, sonis respondo: 


— Jes, ĉiuj ni ne scias, kion ni faros en tiu ĉi mondo. Sed — 
ĉu mi aldonu ion? 


— Ne, ne. Sufiĉas, — hastis diri Tavi. — Nun mi foriros. 
Atendu. Antaŭ ol adiaŭi kaj foriri, mi deziras vidi la 
mortinton. 


— Ĉu vi?! 
— Ĵes. 


La vidvino, duonferminte la okulojn, silente serĉis per 
rigardo la sencon de tiu deziro; sed la ordinare moviĝema 
kaj nerva vizaĝo de Tavi estis nun persiste gardanta sian 
penson; kaj ĝenerale ŝi jam estis ne tute tiu, la antaŭa; ŝiaj 
vortoj sonis bonkore kaj firme, kun malhastemo de kaŝita 
volo. Por distranĉi la silenton, Tavi aldonis: 


— Ordinara ĝentileco postulas tion de mi. Jam ne ekzistas tiu 
homo. Mi venis al li, per lia mono, unuvorte, interne mi 
devas adiaŭi ankaŭ lin. 


— Eble, vi pravas, Tavi. Iru ĉi tien. 


Dirinte tiel, la vidvino pasis la diagonalon de la kabineto al 
kurteno, levinte kiun, ŝi malfermis kaŝitan post ĝi pordon de 
apuda ejo. Kurtenoj tie estis mallevitaj, kaj fajro de alta 
kandelo malproksime brileris el krepusko en la pluvegon de 
taga lumo, kiu dronigis la kabineton. 


— Li estas tie, — diris la vidvino. — Baldaŭ oni alveturigos la 
ĉerkon. 


— Kaj vi? — Tavi, retenante super la kapo faldon de la 
kurteno, per milda rideto vokis eniri tiun virinon, kies vizaĝo 
turmentis ŝin. — Ĉu vi ne eniros? 


— Ne. Tio estas pli forta, ol mi. Simple mi ne povas. — Ŝi 
mordis la lipon. — Se mi eniros, mi ridos, — tiele, — dum la 
tuta tempo; ridos kaj jubilos. Sed vi, kiam vi rigardos al lia 
vizaĝo, rememoru, rememoru la sesopon kaj korfavoru ilin. 
Du venenis sin. La sorto de la aliaj estas tiu sama, kiun vaste 
uzadas kosmetikaj vendejoj. Ne tuj li atingadis la celon, ho 
ne! Komence li kreadis atmosferon, etoson... kutimon, poste 
— libroj, sed de malproksime, tre de malproksime; eble, 
ekde «Romeo kaj Julieta», — kaj pluen, per absorbado... 


— Li mortis, — diris Tavi. 


La vidvino de Torp kvazaŭ atendis nur tiun rememorigon. 
Sian vizaĝon misformis kaj skuis kolero, sed, reteninte sin, ŝi 
svingis la manon: 


— Iru! — Kaj la junulino aliris sola al la mortinto. Torp kuŝis 
sur altaĵo, kovrita per tukoj ĝis la mentono; lumoj de 
kandeloj vagis sur konveksaĵoj de la genuoj, de la manoj kaj 
de la brusto per ombraj faldoj; la karna vizaĝo estis 
trankvila, kaj Tavi, apenaŭ spirante, rekte rigardis lin. Sur la 
tuta vizaĝo de la mortinto jam pasis nekaptebla misformado, 
ŝanĝanta fojfoje trajtojn ĝis plena malsimileco kun tiuj, kiaj 
ili estis vivaj; en tiu ĉi okazo tiu ŝanĝo ne estis okulfrapa, 
nur pli severa kaj pli maldika iĝis tiu vizaĝo. La mortinto, 
ŝajnis, aĝis kvindek aŭ kvindek kvin jarojn; liaj sufiĉe densaj 
haroj, lipharoj kaj barbo nigris malnature, kvazaŭ farbitaj; li 
havis dikan ĝibetan nazon; la lipoj de morte viola koloro 
malagrable intense kontrastis sur la pala haŭto de la 
molaĉaj, kavetaj vangoj. La okuloj enkaviĝis; sub la 
palpebroj staris ilia malviva, blanka strio, rigardanta en la 
nevideblan. Kiel, kial haltis subite la putra, grasa koro? Sub 


tiu kranio volviĝis mortintaj vermoj de pensoj; de la lastaj, 
kiu povas ekscii ilin? Tavi povus vidi kaj malvolvi buletojn de 
la cerba muko al ilia antaŭmorta, floranta ĥaoso — brilo de 
freneziga orgio, priluminta per vizio la parfumodoran 
dormoĉambron; per vizio pli granda kaj pli akra ol sonĝo, 
kun ekstarintaj ĉe la gorĝo tentoj de la tuta vivo, 
interkaptintaj baton de la koro per sia dolĉa elektra mano. 
Tiu forto, kiu egale ludas per mirakloj de maŝinoj kaj per 
ĉarmo de kordoj, faris firman baton. Nur minuton Ĉeestis ĉi 
tie Kruks. Sed ne ekzistas aeraj spuroj. 


Tavi rigardadis, ĝis ŝiaj pensoj, impetante laŭ grava kaj 
speciala vojo, tuŝis la vortojn «vivo», «morto», «naskiĝo». 
«Kaj morgaŭ estas mia naskiĝtago! Tio estas tiel agrabla, ke 
ne eblas esprimi». Tiam en ŝi eklumis rideto. 


— Mi vin pardonas, — diris ŝi, levetiĝante sur la piedpintoj, 
por kunigi tiujn vortojn kun rigardo al la tuta vizaĝo de Torp. 
— Torp, mi pardonas vin. Kaj mi devas ion legi por vi, tion, 
kion deziras mi. 


Ŝi revenis en la kabineton al la ŝrankoj, kuntirinte la brovojn 
tiel serioze, kiel kuntiras ilin infanoj, eltirante dornon, kaj el 
simplaj bindaĵoj elŝiris iun hazarde. La libron ŝi malfermis, 
nur alirinte ree al la mortinto. Tio estis Heine, «Vojaĝo al 
Harco». 


— Aŭskultu, Torp — el tie, kie vi estas nun. 

La linioj implikiĝis en ŝiaj okuloj, sed finfine haltis, kaj, 
trankviliĝante mem, mallaŭte, preskaŭ neaŭdeble, legis Tavi 
la unuan, kio trafis al la rigardo: 


Mi estas princino llzo, 


La llzenŝtejna reĝino; 


Envenu en mian kastelon, 
Ni ĝuos feliĉon sen fino... 12). 


— Mi ne plu legos, — diris la junulino, ferminte la libron, — 
alie mi ekdeziros peti ĝin por vojo. Kaj mi foriras. Adiaŭ. 


Ŝi ree levetiĝis, facile kisis la mortinton en la frunton per 
kiso, simila al kondolenca manpremo. Poste ŝi haste foriris, 
ĵetinte la kurtenon tiel rapide, ke laŭ ŝia ardiĝinta vizaĝo 
pasis vento. Kaj tiu kiso estis la sola kiso de Torp dum tuta lia 
vivo, pro kiu al li indus ree malfermi la okulojn. 


VII 


Distriĝema kaj malgaja eliris Tavi sur la straton. Ŝi ne prenis 
monon, malgraŭ eĉ tio, ke restanta al ŝi monsumo ne sufiĉis 
por aĉeti bileton; la mono estis proponita al ŝi sen ofendo, 
sed la koro de Tavi firme ekribelis. 


— Mi dankas vin, — diris ŝi al la vidvino, — mi deziras nur 
solan — plej baldaŭ foriri el ĉi tie. 


Tiel ŝi foriris kaj ektrovis sin inter skuanta bruego de stratoj 
de la varmega Liss kun premita kaj svenanta koro. 


Dum ioma tempo jen kolere, jen afliktite, ne rimarkante, kiel 
kaj kien ŝi iras, la junulino estis okupita de malimplikado de 
la obskura historio; ĥoro de kontraŭdirantaj divenoj, sen 
bazo kaj ligo, turmentis ŝian koron, kaj, laciĝinte, ŝi lasis 
tion, observante stratan trafikon, por ekspiri facile. lom post 
iom ŝi sukcesis se ne distriĝi, do almenaŭ restarigi la 
ekvilibron; tremerinte lastfoje en febra abomeno per siaj 
ŝultretoj, ŝi komencis ĉirkaŭrigardi, rimarkinte, ke ŝi 
malproksimiĝis for de la centro. La stratoj estis pli grizaj kaj 
malpli homplenaj, la homamaso estis pli malpura; 
tondrosimilajn elpendaĵojn anstataŭis rustaj folioj de fero 


kun malhelaj literoj, el trans bariloj pendis debila verdaĵo. 
Malfermita pordo de triaranga taverno allogis la apetiton de 
Tavi; laca kaj malsata, enirinte kun malserena aspekto, ŝi 
eksidis al tablo kun malpura tuko kaj petis raguon, kio 
senprokraste estis al ŝi donita, — malbela, sed tre varmega, 
tiel, ke ekdoloris la lipoj. Ne atentante rigardojn de 
frekventuloj de la ejo, Tavi kuraĝe okupiĝis pri la manĝaĵo, 
en kiu da salo kaj pipro estis, probable, pli multe, ol da ĉio 
alia, kaj priverŝinte brulon de la gorĝo per glaso da akvo, ŝi 
eliris, havante praktikeman animagordon. 


Kion ŝi faru? Kiel ŝi akiru monon, por reveni hejmen, kaj pri 
kio ŝi okupiĝu ĝis la sepa horo de vespero? Je la sepa estis 
forironta la trajno. Sed la simplanima, grandanima Kruks 
povis nun, ne tro penigante sin, sciigi por ŝi sian adreson 
tien, kie ŝi nun ne estas. «Se mi faros tiele... — rezonadis ŝi, 
kondamnante medalionon, la donacon de la forpasinta 
patrino, al lombardejo kaj decidante vendi la novan ĉapelon, 
kartona skatolo kun kiu estis balanciĝanta sur ŝia kubuto, — 
nu, la ĉapelon eblas vendi; kaj kontraŭ la medaliono...» — 
Kaj, enprofundiĝinte en precizajn kalkulojn, ŝi ekiris, 
balbutante: — Se tiel kaj tiel, estos jen tiel kaj ĉi tiel... AŬ ne 
tiel? Sed kiel? 


En io ne akordis inter si la imagataj de ŝi ciferoj, kaj ŝi haltis, 
levinte la kapon, kun miro aŭskultante strangan oran 
sonoron, mallaŭtan, kiel deliro de rojo en nekonata lando. 
Sur la strato ne estis homoj, nur malproksime antaŭe 
malklaraj figuroj estis glitantaj sur vojkruciĝo; dekstre estis 
malrapide moviĝanta ŝarĝa ĉaro; ĉu la veturigisto dormis aŭ 
nur dormetis, mallevinte la kapon, kovritan per truita ĉapelo, 
— estis malfacile kompreni. Ŝajnis, ke la ĉaro elveturis el 
apuda pordego, el tiu, kiu jam estis frape fermiĝanta, 
montrante malsupre ies deirantajn piedojn. Kun ĉiu paŝo de 
la malvigla ĉevalo la ĉaro, skuiĝante, semis tiun puran 
staminan sonoron, kiun fiksaŭskultis la mirigita junulino. 


Ŝi ekiris malrapide, pririgardante kaj cerbumante, kio ĝi 
povus esti. Sub la tolo, pendanta, tuŝante la radojn, altis io 
simila al tiaro, elmontrante sian nedifinitan konturon per 
anguloj de faldoj, malhelpantaj kunigi aludojn de formoj de 
la stranga ŝarĝo en iun fidindan tutaĵon. Tiu, evidente, 
malpeza ŝarĝo estis facile balanciĝanta de unu flanko al la 
alia, sonante, kvazaŭ la homo veturigis amason da 
tamburinoj. Ne elteninte, Tavi aliris pli proksime, 
demandante: 


— Diru al mi, bonvole, kio tiel sonoras ĉe vi? 


La veturigisto ĵetis apatian rigardon al ŝi el malproksimo de 
solecaj konsideroj, interrompitaj de la demando, kies valoro 
estis por li obtuza kaj malhela enigmo. 


— Ha! — diris li, svingante la manon kun ĉagreno, ke li 
devas sproni siajn malrapide rampantajn pensojn al pli 
rapida iro. — Nu, sonoras, kaj kiel tio vin koncernas? Iru plu, 
kun Dio. — Ĉi tiam, sperte fidante la ĉevalon, al kiu la vipo 
estis nur agrabla, ĉar ĝi forpeladis ojstrojn, li apatie vipis la 
animalon, sed tiu nur svingis la voston, espriminte per 
grimaco de la malantaŭa kruro falsan vigliĝon, kaj ne pli 
rapide, ol antaŭe, turnis sin post angulon, al ŝoseo. 


Kiam Tavi, nature, ekrigardis al tiu flanko, ŝi ekvidis post la 
domoj verdan trabrilon. La tuta ŝoseo estis kovrita de 
publiko, hastanta, kiel al incendio; svingante foliojn, kuradis 
ĵurnalportistoj; ĉaretoj de vendistoj de fruktoj kaj refreŝigaĵoj 
ĵetiĝadis inter veturiloj, plenaj de sinjorinoj kaj dande 
vestitaj viroj; sub la piedoj tien kaj reen kuradis strataj 
hundoj, bojante al siaj fratoj, kies kombitaj korpetoj dece 
defilis antaŭ silkaj jupoj, konforme al longeco de ĉenetoj, 
alfiksitaj al la kolringoj. Okulfrapa bukedo traglitis en vitroj 
de aŭto, soniganta densajn, terurajn magiaĵojn; karakolante, 
impetis rajdantoj; lambastonoj de almozuloj, trenataj por 


rapideco de iro sub la akseloj, vigle balanciĝadis inter 
ombreloj kaj bastonetoj; patrinoj trenadis anhelantajn 
infanojn kun nepriskribebla despero en ties ruĝiĝintaj 
vizaĝetoj; kuntirante la lipojn, paŝetadis maljunulinoj; 
knabaĉoj furioze kriadis, kuregante sur la pavimo, kvazaŭ en 
atako. Ĉi tie la mistera ĉaro malaperis kaj perdiĝis, kaj Tavi 
demandis la unuan renkontiton: «Kien hastas tuta tiu 
homamaso?» 


— Ĉu vi estas fremda? — diris tiu, retroturniĝante dum irado. 
— Do vi, sekve, ne scias: hodiaŭ estas «lopoj»! Flugoj! 
Flugoj! — kiel klarigo kriis li, senceremonie antaŭinte la 
junulinon. 


Ŝi momente vigliĝis; entuziasmiĝinte, ĉar ŝi ŝatis ĉiaspecajn 
spektaĵojn, ŝi enkuris en unuan vendejon, haste elpetinte 
preni por konservado ĝis la vespero sian malhelpantan 
pakaĵon, kaj ekiris kun sama rapideco, kiel la homamaso, al 
la nekonata loko. Rememorante de tempo al tempo la zorgon 
pri reveno hejmen, ŝi trankviliĝadis per tio, ke palpadis sub 
la robo la medalionon kaj pense malfermadis la kartonan 
skatolon. «Jen la mono», — ripetadis la malsukcesa 
vojaĝantino. La homamaso, la suno kaj la konscio de 
sendependeco gajigis ŝin. Tiutempe la ŝoseo turniĝis angule 
al la kampo; kaj rekte, se oni daŭrigus ĝian linion, staris alta 
ŝtona muro, trans kiu inter arboj, svenintaj en varmego, 
videblis sinuo de ĉina tegmento kun flago super ĝi, 
malfermita spaco de pordego buntis pro moviĝado de 
hastantaj homoj. luj estis forirantaj, iuj estis enirantaj, sed 
oni pli multe eniradis, ol foriradis, kaj, ne konante la ordon, 
Tavi turnis sin tien. La internaĵo de la korto estis distranĉita 
de tabula barilo, ĉe la mallarĝa trapasejo oficisto estis 
kontrolanta biletojn. 


— Vian bileton, — ĵetiĝis li al la junulino, jam preterinta lin. 


Ŝi turniĝis, sukcesinte diri nenion, kiam la biletisto okupiĝis 
pri aliaj enirantoj, forgesinte ŝin aŭ opiniinte ŝin iu el la 
«nekontrolindaj», kiaj ĉiam multas ĉie, kie oni kontrolas 
biletojn. Kontenta, ke al ŝi fortunis, ĉar ŝi tute ne povis aĉeti 
ajnan bileton, Tavi pasis pluen kaj ĉirkaŭrigardis. 


Tio estis korto, aŭ, pli ĝuste, malgranda pavimita per platoj 
placeto, ĉe kies du flankoj estis amfiteatre leviĝantaj benkoj 
de pavilonoj kun flankaj kaj horizontalaj markezoj. 
Spektantaro estis sufiĉe abunda; pririgardinte ĝin, Tavi 
rimarkis, ke tio estas ne miksita homamaso de publikaj 
spektaĵoj, sed tiel nomata «elita» publiko, precipe de 
inteligenta tipo. Inter la tribunoj lokiĝis kovritaj per blua 
drapo tabloj kun inkujoj kaj folioj de skribpapero; ĉi tie 
kunsidis ĉirkaŭ tridek homoj en pigraj pozoj de varmega 
tago, kun malbutonumitaj veŝtoj kaj malsekaj haroj sur la 
fruntoj, en ĉapeloj, ŝovitaj al la nukoj. «Kien do ci trafis, mia 
kara?» — perplekse demandis sin Tavi, vidante, ke ne ĉi tie, 
verŝajne, okazos la flugoj. Sed jam ekstaris el post la tablo, 
tondrante per sonorileto, homo de apopleksia kompleksio; 
lia potenca, kruta vizaĝo, preskaŭ senbrova, kun 
vangoharetoj, kiuj, ŝajnis, apenaŭ tenas sin sur la dikaj 
vangoj, — malfermiĝis per ronda «O» de la sukoplena buŝo; 
li postuleme kriis: 


— Ordon! Ordon! Silenton! Mi malfermas eksterordinaran 
kunsidon de la Klubo de Aeronaŭtoj. 


Tiutempe Tavi ekvidis alirintan al la tablo Kruks-on, tiun 
saman, kiu neatendite malaperis matene. Kvazaŭ propran 
patron renkontis Tavi, — tiel ekĝojis ŝi en la fremda 
homamaso de la nekonata urbo al tiu trankvilige rekta 
vizaĝo, — kaj, haste eksidinte sur plej proksiman benkon, 
kriis de tie: 


— He, Montgomery, kion vi faras ĉi tie? Kruks! Kruks! 


Tuj liaj okuloj direktis sin al ŝi kaj tuj trovis ŝin; rekoninte 
sian matenan renkontitinon, li kapsignis, alpremis al la lipoj 
la fingron kaj ridetis signife. Tiam subite al ŝi iĝis trankvile, 
kiel hejme; kvankam acidaj vizaĝoj de sinjorinoj kaj levitaj 
kun facila rideto brovoj de viroj turniĝis al ŝi fronte, 
esprimante per tio miron aŭ indignon, — ŝi nur rozkoloriĝis, 
sed ne konfuziĝis. 


Preninte liberan seĝon, Kruks eksidis, mallevinte la okulojn. 
Sur li nun estis leda kontinua jako, altaj botoj kaj nigra 
kaskedo; ties rimeneto estis pasanta de unu tempio al la alia 
sub la mentono. Ĉi tiam la sciavido de Tavi atingis la zeniton, 
kiu nomiĝas rigidiĝo, kaj la personeco de Kruks, kaj la etoso, 
kaj la neatendita por ŝi kunsido de aeronaŭtoj — ĉio estis 
kiel malmuntitaj detaloj de nekonata maŝino, kiun, 
muntante antaŭ ŝiaj okuloj, oni estis preparantaj por 
funkciigi. Ŝi tremis. Ĉu vidis vi, kiel baraktas, ne kapabla 
kviete sidi sur la loko, juna, stulta knabino? La mondo 
ankoraŭ estas spektaĵo por ŝi, kaj en tiu spektaĵo, 
interrompante la ĉefan agadon, svarmas scenoj de ĉiaspecaj 
aliaj spektakloj. En tiuj minutoj stabileco de ŝia interna 
mondo estas ne pli granda, ol stabileco de vizioj, kreataj de 
fuma ludo. Momento de kvieto ekzistas nek en ŝia vizaĝo, 
nek en la pozo, nek en la ritmo de spirado, ŝi deziras stamfi, 
ekstari, rigardi antaŭe kaj flanke, urĝi kaj brui. 


La korpulenta homo estis la prezidanto. Atinginte silenton, li 
diris: 


— Okazis jeno: en la kancelarion de la Klubo venis motivita 
petskribo de sinjoro Kruks, kiu estas inventinto de 
flugaparato de novatipo, en kiu li petas ne nur fari elprovon, 
sed ankaŭ disponigi al li, Kruks, lokon en la hodiaŭa 
konkuro. Laŭ la statuto de la Klubo, ajna monoplano, 
biplano, paraŝuto, balono aŭ aerostato devas esti, por eviti 
ridindajn kaj malfeliĉajn akcidentojn, anticipe taksita de 


ekspertoj, por ne havi rilaton kun provoj teĥnike neeblaj, aŭ, 
por kio estas nemalmultaj ekzemploj, senkondiĉe absurdaj. 
Tial, ĉar restas ankoraŭ horo da tempo antaŭ la komenco de 
la konkurso, la prezidantaro rezoluciis: pririgardinte la 
aparaton de Kruks, permesi al li, kondiĉe de teĥnika 
scienceco de lia inventaĵo, disponi la aerodromon por 
publika eksperimento; kaj, se Kruks tion deziros, enskribi lin 
en la liston de aviistoj de la tago, kun rajto pretendi je 
premioj pri alteco, daŭro kaj precizeco de alteriĝo. 


Dum fluis kaj finiĝis la parolo de la prezidanto, punca honto 
kovris la vizaĝon de Tavi; ĝis larmoj, ĝis plena konsterniĝo 
konfuziĝis ŝi, kompreninte nun, ke ŝi senceremonie familiare 
vokis neniun alian, ol faman — certe! — inventiston. 
Timante, ke li ree ekrigardos al ŝi, la junulino eksidis tiel, ke 
ŝi elrigardu el post ies granda ĉapelo. «Ho Dio, savu, indulgu 
kaj mallongigu mian langon», — flustris ŝi; tamen tute penti 
ŝi ne sukcesis; leviĝis bruo, rumoro; spritaj aŭ scivolemaj 
notoj miksiĝis kun krioj de malpacienco. 


Tiam ĉies rigardoj turniĝis al Kruks, kiu ekstaris kaj faris per 
la mano signon kun deziro paroli. Ree mallaŭtiĝis la bruo; la 
homoj, sidantaj ĉirkaŭ la tablo, sulkigis la fruntojn kun 
gravaj mienoj, signifantaj ilian perfektan kaj seneraran 
ĉioscion. 


— Jen kio, — diris Kruks nelaŭte, sed tiel distingeble, ke liaj 
vortoj sonis klare por ĉiuj, — mi konstruis aparaton, kiu en 
konstruo kaj sistemo de la motoro havas nenion komunan 
kun la moderna aeroplano. Mi havas nek vaporon, nek 
gason, nek benzinon, nek elektron; nek ŝvebantajn 
planeojn, nek helicojn; ne estas ankaŭ speciala hezito en 
elekto de materialo, el kiu estas konstruita la aparato. Tiel el 
tolo aŭ silko, kiel el simpla papero aŭ folia fero povas esti 
konstruita ĝi sen ajna perdo de ĝia mova kapablo; ĝi flugas 


per forto de sona vibrado, donata de kvar mil nanaj arĝentaj 
sonoriletoj, kies sono... 


— Kies sono?! — interrompis voĉo, espriminta per sia tono 
komunan perplekson. — Pri kio vi parolas? 


AŬdiĝis rido. La silento forŝoviĝis. La ekvilibro de atento, 
ricevinte baton al ambaŭ pesiltasoj, malaperis, kiel 
malaperas ĉiuj fantomoj de sociaj konvencioj. luj interŝanĝis 
rigardojn; iuj, retrorigardante, serĉis la malpacienculon, 
demandintan, al kio kondukas la stranga parolado de la 
mistera inventisto. La prezidanto, kaptinte la sonorilon, estis 
prepariĝanta restarigi la silenton; sed al li oni ion flustris, kaj 
li jam mem, kun ioma dubo, en konsterniĝo, ĵetis preteran 
rigardon al Kruks, staranta, atendante eblon paroli plu, kun 
simpleco de forta homo, kiun flankenpuŝis sur strata angulo 
kuranta homamaso. Tiam Tavi komencis timi pri Kruks; se en 
io ajn malvenkus tiu homo, por ŝi tio estus neeltenebla; en ŝi 
jam sukcesis maturiĝi definitiva inklino al li. Al ŝi plaĉis, ke li 
estos, evidente, unu kontraŭ multaj, sed, konante forton de 
mokado, ŝi timis, ke la sceno, senrilate al ties rezultoj, 
ricevos komikan karakteron. Tiutempe aŭdiĝis ankoraŭ 
ekkrioj; pasis kaj ĉesis bruo. 


— Eble, — diris la prezidanto al Kruks, — vi estas iom laca; 
eble, vi estas malsana, emociita; en tiu okazo por ni ne estos 
ofendo en prokrasto de via ege interesa ekspliko ĝis 
almenaŭ la sekva tago. 


Kruks ridetis sen konfuziĝo; kun aspekto de plena plezuro li 
aŭskultis tiun singardeman kaj mildan replikon. 


— Mi devas peti vin permesi al mi diri ĉion, kion mi deziras, 
povas kaj opinias necesa diri. Sed por ke tiuj, preskaŭ 
miraklaj novaĵoj, kiuj estas malkovritaj de mi, estu ne 
senbazaj, mi devos prezenti mian aparaton al la kunveno. Ĝi 


ne estas granda; kaj havas nenion komunan kun tiuj 
mallertaj makaonoj, en kiuj oni veturas kun tia bruo kaj 
risko... 


Espriminte tion kun klara firmeco, ne permesanta plu havi 
du opiniojn, tiel pri stato de liaj mensaj kapabloj, kiel pri la 
intencoj, Kruks ree kaptis la silenton je la haroj, kaj la atento 
de la aŭskultantoj duobliĝis. Tavi aŭdis, kion oni diras ĉirkaŭ 
ŝi. 


— Sed eble? — diris iu, subkomprenante per tio, ke ne 
ekzistas limoj por malkovroj. Kelkaj rapidaj disputoj ĉesis; 
kreskanta intereso infekte transkuradis laŭ benkoj. 


— Aŭskultu, aŭskultu! — ekkriis oni finfine de sur sidlokoj, 
vidante, ke la juĝantaro hezitas. — Ni deziras aŭdi! — La 
prezidanto decidiĝis, sed sian decidon li prezentis, kiel iun 
diplomatian koncedon. 


— Se vi insistas, — diris li, — ni konsentas. Tamen ekzistas 
entuziasmoj, kies neantaŭvidita formo povas devigi nin 
bedaŭri pri la eksperimento; ties malkontentigaj 
konsekvencoj influos kaj vin, kaj nin ĉiujn, ĉar ni ege 
bedaŭrus pri ĉio nescienca, pri ĉio, se eblas tiel diri, 
diletante kuraĝa, ne konformanta al la celoj de la Klubo de 
Aeronaŭtiko. Sekve, se vi estas certa, almenaŭ parte, pri 
pozitivaj flankoj de via inventaĵo, pri ties bazaj principoj, — 
bonvenu, sinjoro Kruks. Mi ne kaŝu, ke la komenco de via 
ekspliko ŝajnis al ĉiuj tiom grave stranga. — Do, ni vin 
aŭskultas. 


Agordinte tiamaniere sin, Kruks-on kaj la aŭskultantaron en 
bondezire averta senco, la prezidanto faris severan kaj 
gravan mienon; li, kaj post li ĉiuj ekrigardis al Kruks, simile 
al ekzamenantoj, kies kaŝita penso: «lernanto, falu al la 
piedoj!» — spiras kanibalismon. 


— Finfine, — diris Kruks, — dankon al Dio! Vin konfuzis la 
kvar mil sonoriletoj; mi pliigu tiun konfuzon: ĉu pli ol kvar 
mil aŭ malpli, neniom gravus. Kiel infanoj, rulantaj neĝan 
skulptaĵon, malmulte zorgas pri tio, Ĉu para aŭ nepara 
nombro da neĝeroj enlokiĝos en la homsimilaĵo de vintro, 
neĝblovoj kaj frosto, kiun ili modlis, tiel ankaŭ mi ne insistas 
senkondiĉe pri kvar mil; mi volonte cedas el ili arbitran 
nombron aŭ aldonas al kvar tiom, kiom entute enlokiĝos sur 
mia aparato; al mi plaĉas multe da sonoriletoj; la afero estas 
ne en nombro, sed en la efiko. 


Se li ridetus, se almenaŭ por momento tuŝus tiun klaran 
vizaĝon ruza ludo, ekbruegus tondro kaj ridego 
nereteneblaj. Tamen Kruks rigardis kaj parolis tre serioze, kio 
efikis, spite al liaj vortoj, plej aflikte. Ankoraŭ estis nek 
protestoj, nek akra enmiksiĝo flanke de tiuj, kiuj perceptas 
kiel mokon aŭ defion ĉion, malhavantan pretan kaĝon en lia 
cerbo, kutima al trankvila maĉaĵo, antaŭ ol kompreni la 
esencon de la fenomeno, sed jam montriĝis laŭ vizaĝaj 
esprimoj densiĝo de protesta atmosfero. Ĉion detruanta 
ironio kurbigis la lipojn de la anoj de la prezidantaro, 
kondamnitaj pro propra facilanimeco zorgi pri solida ritmo 
de la tago, pri inda respekto de la loko kaj de la afero, pri kiu 
ili estis okupiĝantaj, alkroĉinte insignojn, montrantajn 
radojn kaj flugilojn. Ĉion ĉi bone komprenis, taksante en sia 
maniero, Tavi, la junulino, staranta sur vojkruciĝo de la sorto, 
— la sento de la sorto tuŝis ŝian humoron; nevole ligis ŝi la 
sonoriletojn, pri kiuj parolis Kruks, kun la neekstermeble 
tenera rememoro pri la ĉaro kaj la sonoro, kiun ŝi aŭdis 
antaŭ horo. 


Kun la koro, pendigita sur ora fadeno de juna maltrankvilo, ŝi 
atendis, kiel agos finfine Kruks. Ŝajne li intencis kvietigi la 
venton de la rompita rilato al si; lia parolo tuŝis nun multajn 
aferojn. 


— Ni konsideru, — diris li, — almenaŭ nekomplete, 
anatomion kaj psiĥologion de movado en la aero. Ĝis nun 
flugas nur birdoj, insektoj kaj aĵoj; la homo kunvojas al 
flugantaj objektoj, li mem flugi ne povas, krom en sonĝo. 
Alkroĉiĝinte al balono, havanta signifon de kvazaŭ 
memstara organismo, moviĝanta laŭ arbitro de atmosferaj 
Ŝanĝiĝoj, li estas en ne pli komplika stato, ol afido, sidanta 
sur leontoda semo, kiam ĝin deŝiris kaj portas vento en la 
spacon. Aeroplano ŝajne pli memstare invitas rigardi al tiuj 
fantazioj. Tamen ni eltrovu la esencon de la deziro, la ideon 
de la flugo, ties mensan idealan staton. Ĉi tie ne eviteblas 
sonĝo; nur ĝia emocianta arabesko sufloros kun klareco de 
malblindiĝo tion, kio inspiras la puran flugon. Ĝin regas 
facila kaj profunda ekstazo; sentoj, nekonataj ekster sonĝo, 
tiom strangaj, ke kun ili oni povus kompari eble nur 
kantadon sur la oceana fundo, sonas akorde en tiuj specialaj 
kondiĉoj de sonĝo, faliganta la fizikan sopiron — la dum 
jarcentoj kreiĝintan abomenon al la piedoj, kaptitaj de la 
giganta magneto. Ni rememoru, kiel ni flugas en tiu tempo, 
kiam nia korpo, ĉirkaŭvolvita per litkovrilo, obeas al sia 
kuŝejo: la deziro mem nature apartigas nin, levante kaj 
forportante sur sekuran alton. Ne ekzistas alia motoro, krom 
kaptanta emocio, kaj ne ekzistas pli granda peno, ol la peno 
de parolo. Notu, ke en la lando de sonĝo forestas flugoj 
praktikaj: transportado de poŝto, de pasaĝero aŭ premia 
konkuro estas ekskluditaj; tiu stato logas nur per mirinda 
moviĝo en alto; ĝi tuta estas en si mem, estas nenio flanke, 
nenio transe de tiu spaco, etendiĝinta en la animo mem; sen 
penoj kaj kalkuloj. 


Sed kiel do en la realo flugas li? AŬ, pli ĝuste, kiel li moviĝas 
super la tero, kiam vi, levinte la kapon, haste sendas post 
lian spasme kurbiĝintan figuron la nomon de la «Reĝo de la 
naturo»? Jen... 


Ĉi tiam aŭdiĝis karaktera zumado de motoro; laŭta unutona 
kantado ekfluis en alto, kaj la anoj de la Klubo, ekrigardinte 
al la ĉielo, ekvidis aeroplanon, trairantan la vidkampon kiel 
peza makulo. 


— ... jen la atingo, kiu aperis al ni ĝustatempe por 
demonstro. Kiom da duboj! Kaj da timoj?! Ĉu ĝi ne falos? 
Eble, ne falos. Komprenu, kion tio signifas! Ĝia moviĝo estas 
libera tiel, kiel iro de Ĉevalo; ĝia rapideco estas deviga; ĝia 
motoro estas malfidinda; ĝia kreinto estas alkatenita al 
punlabora kuglego de ekvilibro pro la vivo kaj mono; ĝian 
falon oni atendas; ĝia alteriĝo estas danĝera, ĝia turno estas 
malfacila; ĝia aspekto estas malbela; ĝia flugo estas flugo 
de muŝo en botelo: eblas nek halti, nek ŝvebi; surdiga bruo, 
atmosfero de fabriko, klopoda laboro; centoj de kripluloj, 
kadavroj, kaj ĉu tio estas — flugo? Envii al libelo, en 
matematika precizeco de kies moviĝoj lumas klareco de 
transkuranta radio; rigardi al skulpta arabesko de hirundo, 
kiun ĝi pentras super sia spegulaĵo en brilanta akvo, — per 
admirinda mizereco de faritaj penoj; suspiri pri aglo, kuŝanta 
inter nebuloj kun trankvileco de nubo mem, — ĉu tio estas 
nia sorto? Kaj ĉu tio estas nia vanaĵo — la eterna disŝiro, 
superverŝita per brilo de sonĝoj? 


Nemulton mi bezonus, por pruvi al vi, kiom malperfektaj kaj 
kiom krudaj estas tiuj aparatoj, per kiuj vi kun tia peno kaj 
danĝero plugas la aeron, alkroĉiĝinte al ili, Ĉar moviĝas nur 
la aparatoj, sed ne vi mem; same kiel oportune estas paŝadi 
en fera pantalono, naĝi sur trabo kaj dormi sur arbo, tiel — 
rilate al la vera flugo — okazas via flugado. Ĝi estas vi mem. 
La plej bona aparato devas esti obeema, kiel malpeza vesto 
dum kurado; en ajna momento en ajna direkto kaj kun ajna 
rapido, — jen kion vi devas atingi. Intencinte paroli pli longe, 
mi renkontis maltoleremon kaj mokadon; tial, ne plu tuŝante 
viajn teĥnikajn superstiĉojn, ni transiru al la eksperimento. 
Antaŭ tio por ĉies aŭdo sen pozo kaj bedaŭro mi deklaras, ke 


mi ne prenos la premion, kvankam mi superos senescepte 
ĉiujn rekordojn. Rigardu kaj juĝu. 


En la profundo de la korto estis duonmalfermita pordego, ĝin 
oni malfermis plene, kaj du laboristoj enportis tiom 
malpezan konstruaĵon, ke nenia fizika peno estis rimarkebla 
laŭ iliaj vizaĝoj. lo, ĉirkaŭvolvita per tolo, balanciĝis, 
mallaŭte sonorante. Tavi, emociiĝante, ekstaris: «tio estas ĝi, 
tio, kion veturigis la ĉaro». Eksidinte, ŝi ne povis sidi kaj 
ekstaris denove, same kiel ekstaris ĉirkaŭ ŝi ĉiuj, 
pririgardante la strangaĵon. Poste okazis ĉies moviĝo; la 
spektantoj ĵetis sin al Kruks, ĉirkaŭinte la inventiston per 
densa homamaso; kaj samloken, tiel sukcese, ke inter ŝi kaj 
la mistere sonoranta objekto estis libera spaco, trafis nia 
malkvieta vojaĝantino. 


Per abrupta movo Kruks deŝiris la tolon. Parto de la 
spektantoj, ne sciante, Ĉu ili koleru aŭ ridu, depaŝis en 
profunda senreviĝo de seriozaj homoj, cedintaj al kurioza 
mistifiko; laŭte ekkriis la dua parto; la tria ŝtoniĝis; la 
kvara... sed pli ĝuste ni diru, ke kiom estis da homoj, tiom 
estis da partoj; ja ni priskribas pretere. Ĉu okazis al vi kuri 
plenrapide tien, kien jam ekkuris, henante kaj muĝante, 
strata homamaso? Ne grandan miraklon vi atendas vidi, 
kiam, trapuŝiĝinte en la centron mem de la tumulto, vi vidas 
nurnure etulon kun salivkovrita kuko en la mano kaj kun 
vizaĝo, punca pro ploro; la vartistino perdis lin; «kie ci 
loĝas?» — demandas oni la infanon; kaj li kun mirego, ke oni 
ankoraŭ ne kondukis lin al lia preciza adreso, larme diras: 
«tie!», 


Dum flanke de la tegmentoj pendis jam en fumo de fabrikaj 
tuboj tri alligitaj balonoj; dum korpulenta aerostato, simila al 
ĉirkaŭligita per ŝnureto kolbaso, svingante iajn plumetojn, 
moviĝis sur alto de kvindek futoj, kaj kvar viglaj aeroplanoj, 
rompante per malglata zumado supran silenton, ĵetiĝadis 


super la korto de la Aeronaŭtika Klubo kun gracio de 
tegmentoj, deŝiritaj de vento; dum, sekve, la kurteno de la 
aerospektaklo leviĝis kaj estis plenumataj la «atingoj», — 
tiam antaŭ la okuloj de la juĝistoj aperis la brilanta inventaĵo 
de fantazia formo. Ĝi longis ĉirkaŭ dek futojn kaj altis ĉirkaŭ 
kvin. Ĝiaj konturoj antaŭe similis pruon de boato, etendita 
kaj maldikigita per zigzago de cigna kolo; kaj ĝusta similaĵo 
de la cigna kapo estis finanta tiun kolon-buspriton. La korpo 
profile similis Pompean boataspektan lampon; la poŭpo de la 
stranga ŝipo, en tiu loko, kie ordinare situas direktilo, estis, 
samkiel la antaŭa parto, etendita kaj fleksita internen, 
kvazaŭ super la kapo de la interna sidanto, per akra serpo. 
La maldika framo el nekonata materialo estis, kiel skeleto de 
lampa kloŝo, tegita per luksa blua silko, riĉe brodita per 
arĝenta kaj kolora arabesko. Tiu arabesko estis tiel bela, ke 
multaj, speciale virinoj, ektremis pro admiro; tuj aŭdiĝis iliaj 
plezurplenaj, sinceraj, ardaj ekkrioj. La flankoj de la aparato 
estis tegitaj per malhelverda same silka ŝtofo kun oraj laŭraj 
folioj; sed kiel la plej rimarkinda kaj bizara parto de la 
miraklo ekbrilis tutaj girlandoj, festonoj, ĉenoj kaj kvastoj da 
nanaj sonoriletoj el pura arĝento, malpezaj, kiel vezikoj; ilia 
punto ĉirkaŭis la ŝipon. Kruks tuŝis sian kreaĵon, kaj ŝajnis, 
ke ĝi ekĝojis per sonoro, disŝutinte etetan ridon. 


— Kvar mil sonoriletoj, — diris Kruks, kiam ĉesis krioj, 
venkitaj de mirego. Kaj li ĵetis al Tavi tiom atente mildan 
rigardon, ke simpleco kaj vigleco de trankvilo, ŝargita per 
ega scivolemo, tuj revenis al ŝi. — Tiu inventaĵo estas 
sekreto; mi diros nur, ke kohereco de sonoro kaj la maniero 
de ties regado produktas aeran vibradon, movantan la 
aparaton en ajna direkto kaj kun ajna rapido. Nun mi eksidos 
kaj flugos; kaj vin mi lasas libere fari teĥnikajn supozojn. 


— Li flugos! — moke movante la rondajn vangojn, diris, kun 
cigaro en la dentoj, germana piloto. — «En teatro; sur kabloj 
kaj pulioj...» — aldonis alia. — «Tio estas frenezulo!» — 


aŭdiĝis serioza voĉo. — «Stulta mistifiko!» — determinis 
junulo kun lanugo sur la lipo. Subite strida fajfo distranĉis la 
tumulton; kiel signalo al malordo, ĝi kaŭzis ĥoron de 
malakorda fajfado, krioj kaj insultoj. Sed Kruks nur distrite 
ĉirkaŭrigardis; ree rimarkinte Tavi-n, li diris al ŝi: 


— Ni baldaŭ revidiĝos, ja Torp mortis, kaj vi nun ne devos 
servi. 


Tiuj neatenditaj vortoj tiel afekciis la junulinon, ke ŝi 
depaŝis; nur: 


— Ĉu vi scias? — sukcesis ŝi diri, kiam la sceno rapide 
turniĝis al la fino. 


Vidante, ke Kruks eksidas interne de sia aparato, la 
prezidanto, decide forpuŝinte malhelpantojn, aliris la 
strangan aviiston. 


— Mi ne povas permesi al vi fari ajnajn eksperimentojn, 
evidente kaj apriore senutilajn, — maltrankvile ekkriis li. — 
Vi aŭ estas malsana, aŭ havas celon, tute fremdan por ni; 
kiu sanmensulo allasos por momento la penson, ke — fu! — 
oni povas flugi per tiu... per tiu... Mi ne scias kio, — per tiu 
maltaŭga ĉifonaĉo! Bonvolu foriri. Foriri kaj forporti vian 
konstruaĵon! 


— Mi havas rajton, — malvarme diris Kruks, respondante 
samtempe al li kaj al tiuj laŭtvoĉuloj el la homamaso, kiuj, 
kriante ĝis raŭkeco, subtenis la prezidanton. — Rajton! Kaj 
mi ne rezignos tiun rajton. 


— Ne mi, ne mi sola; mia opinio, mia postulo estas ĉies 
opinio, ĉies postulo! Ĉu vi aŭdas? Jen kion vi faris. Ĉu ni 
povis scii, kun kiu kaj kio ni havos aferon? Forlasu la 
kunvenon. 


— Diru ĉiuj, ke ili deziras tion, — diris Kruks. 


— Bonege! — La prezidanto nervoze ekridis kaj tiel skuis la 
sonorileton, samtempe stamfante, ke silento, kaptinte la 
momenton, ekstaris kiel muro. — Gesinjoroj! Altestimataj 
moŝtoj! Helpu ĉesigi tion! Sinjoro Kruks, — se almenaŭ 
unusola homo ĉeestanta ĉi tie, normala kaj plenaĝa, diros, 
ke li atendas de vi realan flugon, — malhonoru vin mem aŭ 
malhonoru nin ĝis la fino! Kiu supozas tion? Kiu atendas? 
Kiu kredas? 


Tiam, dise, sed tiom rapide, ke ĉesis la ree leviĝinta bruo, 
tiel nerompeble perfide estiĝis silento vera, plena de 
nevideble turnitaj malsupren dikfingroj, ke Tavi kunpremiĝis: 
«un', du, tri, ok», nombris ŝi, atendante nombron dek, por 
venki la homamason, iĝintan malamata por ŝi, kaj devigis 
sin diri «dek», kvankam post «naŭ» ŝi tenis turmentan, kiel 
doloro, paŭzon. La silento, metinte la kubutojn sur tablon, 
obtuze alpremiĝis al la manoj per la mentono, rigardante 
malsupren; Kruks ĵetis rapidan rigardon al la junulino. Tiam, 
tuta interne eksonorinte kaj iĝinte ĝis senkonscieco 
malpeza, ŝi paŝis antaŭen, skuante la montrofingron, 
ruĝiĝante kaj kolerante al sia deviga heroeco. Sed nur 
instinkto movis ŝin. 


— Mi! Mi! Mi! — kriis ŝi kun rido kaj teruro. Tiam ĉiuj rigardoj, 
kiel ŝajnis al ŝi, trais Ŝian korpon; la homamaso moviĝis kaj 
haltis, eksplodo de ridego priverŝis la junulinon per febro kaj 
varmego, sed, preskaŭ plorante, tirata de la impeto, ŝi, 
kunpreminte la pugnon, movadis la montrofingron, kolere 
kaj senhelpe ripetante: — Jes, jes, mi; mi scias, ke li flugos! 


La venkita prezidanto eksilentis; li konsterniĝis. La ĵurianoj, 
kaptinte liajn manojn, furioze flustris ion malklaran, pro kio 
li, tute ne kompreninte ilin, tute cedis al la atako de Tavi. 


— Mi plenumas la promeson, — diris li, svingante la manon 
kaj dispuŝante la konsilantojn, — sed mi ne plu estas 
prezidanto; la infano kaj la frenezulo posedu la klubon! 


— Ve, mi ne bezonas la klubon, — diris Kruks, — ne necesas 
ĝi ankaŭ al mia defendantino. Deiru! — Kaj, ĉar neniu jam 
kontraŭis al la konkero, li lokiĝis interne de la aparato, kiu 
evidentiĝis, malgraŭ sia fragila aspekto, tre stabila; ĝi 
kvazaŭ algluiĝis al la tero, ne knarinte, ne sonorinte; kaj la 
blanka cigna kapo fiere rigardis antaŭ sin, spirante misteran 
silenton. Eksidinte, Kruks prenis kvaston da perlaj fadenoj, 
alfiksitaj al la flankoj de la ŝipo, kaj ektiris ilin; tiam, 
komence mallaŭte, kaj poste kun rapidege kreskanta forto 
de miloj da nanaj kordoj, pro kiuj tremas la brusto, ĉiuj faskoj 
kaj girlandoj de sonoriletoj eksonoris, simile al varmegaj 
kampoj da griloj, kie krias kaj sonoras ĉiu folio. Ĉu per tiu, ĉu 
per alia forto — plenumiĝis moviĝo: la boato glate leviĝis sur 
alton de lignofajra fumo kaj haltis; tiu loko, kie ĝi ĵus staris, 
brilis per polva pavimŝtono. 


Kio liberiĝis, kio kaŝiĝis en la ŝvitinta animo de la 
homamaso, kiam tondris tiu bato, malfermiginta ĉiujn 
buŝojn, elŝoviginta ĉiujn okulojn, kaptinta ĉiujn gorĝojn per 
mallonga spasmo, — priskribi povas neniu plumo; nur 
malforta komparo kun kartona cirka pezaĵo, kaptinte kiun 
profano anticipe streĉas la muskolojn, sed, momente ĵetita 
per la propra peno sur la teron, ankoraŭ ne kapablas 
kompreni, kio okazis, — povas simili la impreson, kun kiu 
retiriĝis kaj diskuris ĉiuj, tuj kiam Kruks leviĝis supren. Dum 
ioma tempo li estis senmova, poste kun reguleco de ŝraŭba 
kanelo kaj kun rapideco de biciklo li komencis foriri supren 
laŭ potenca spiralo, ĝis la boato kaj li mem malgrandiĝis ĝis 
amplekso de bukedo. Sed tiam, disŝirinte finfine ĉiujn 
katenojn, atingis lin hurlo kaj muĝo de tia ekstazo, tia 
furioza kaj sovaĝa jubilo, ke ĉapeloj, ekflugintaj supren, 
ŝajnis, ne eltenis varmegon de la kapoj, ardigitaj de 


sinforgeso. Nur mortinto, se li konservus el siaj malaperintaj 
sensoj la unusolan: la senson de atento, povus kompreni la 
deliron kaj blindecon de la krioj, kiuj, intermiksinte ĉiujn 
finojn kaj komencojn, similis plie bruegon de rapide 
veturantaj Ŝarĝaj ĉaroj, ol homajn vortojn; jam estis nek 
skeptikuloj, nek filozofoj, nek pretendoj, nek memamo, nek 
incitiĝemo, nek ironio; kiel Kohinuro [17], ĵetita al amaso de 
mizeruloj, eksplodigus la plej danĝeran el eksplodemaj 
subteraĵoj de la animo, tiel tiu spektaĵo, tiu nevenkebla 
evidenteco ĵetiĝis al la spektantoj akvofale, renversinte ĉion. 


— Hu ra! Hu ra! Hip! Hu ra! — kriegis entuziastoj, 
ĉirkaŭrigardante, ĉu krias la aliaj, kaj vidante, ke, 
penegante, krias ĉiuj, — aplaŭdis, transkurante tien kaj reen, 
puŝante kaj skuante la manojn de tiuj, kiuj, siavice, jam 
delonge skuis ilin. — Nova erao! Nova erao de aeronaŭtiko! 
Hip, hu ra! Potenco, plena venko super la aero! Mi mortas, mi 
malbonfartas! — kriis sinjorinoj. Aliaj, kun okuloj plenaj de 
solenaj larmoj, dece viŝadis ilin, aldirante kiel en deliro: 
«Super elektro; eble, super radiumo... kion ni scias pri tio?» 
— «Ho mia Dio», — aŭdiĝis ĉie, kie oni jam trovadis nek 
vortojn, nek pensojn, kaj povis nur ĝemi. 


Super ĉio ĉi, fajrerante, apenaŭ aŭdeble sonorante kaj 
florante simile al valorega ornamaĵo, balanciĝis, haltinte, la 
silka aparato de Kruks. Li tie sidis, kiel sur seĝo. Liaj lipoj 
moviĝis, li ion diris, kaj pro la alteco malsupre nur post unu 
aŭ du spiroj, kiel el la aero mem, aŭdiĝis: 


— Kvar mil sonoriletoj. Sed povus esti ankaŭ malpli. 


La boato turniĝis, ekiris laŭ kurbo for, tiel rapide, ke neniu 
traspuris la direkton, — poste iĝis punkto, paliĝis kaj 
malaperis. Tiam, tremante kaj plorante pro nekomprenebla 
fiero, Tavi diris al tiuj, kiuj estis trankviligantaj kaj 


konsolantaj ŝin, pridemandante samtempe, kiu estas Kruks, 
ĉar ili pensis, ke ŝi proksime konas lin: 


— Kial vi miras? Tiu aparato estas inventita kaj... havas, 
certe, nu... helicojn, kaj necesajn motorojn. Flugas ja viaj 
aeroplanoj?! Mi sciis, ke ĝi flugos. Ja tre plaĉis al mi la 
sonoriletoj! 


VIII 


Kiel ofte, salutante kvietan lumon de la vivo, ni fideme 
submetas nin al ĝia trankviliga potenco, pensante pri nenio 
kaj en la pasinteco, kaj en la estonteco; nur la nuno, simile 
al folioj antaŭ la okuloj de laca vojaĝanto, eksidinta sub 
arbo, balanciĝas kaj brilas, kaŝante ĉion foran. Sed mallonga 
estas tiu kvieto. Ĉu ĉesis aŭ ne ĉesis tiu muziko, kies tondro 
deŝiradis nian maltrankvilan egoon disde komfortaj 
momentoj, — ne gravas; reviviĝas, plifortiĝante, kaj 
ekstarigas nin longa sona tremo, simila al krio. Ĝi potence 
sonoras, kaj la demono de rememorigo, ĉu en forgesita 
aspekto de amatino; ĉu en espero, etendinta sian blankan 
manon el nigraj dezertoj de la estonteco; ĉu en trafinta la 
penson akra ĉizilo de aliula penso, — eksidas, kunmetinte la 
flugilojn, ĉe viaj piedoj kaj kisas la okulojn... 


Ekde tiu tago, kiam por ĉiam foriris Drud, la vivo de Runa 
Beguem iĝis malĝusta; ne tuj ŝi rimarkis tion. 


Komence senŝanĝe fluis ankaŭ ŝia ekstera vivo, sed, 
korodante la trankvilan formon, en ŝia aŭtokrata animo iĝis 
falsa tiu freŝa, malvarma tono, per kies forto ŝi regadis siajn 
tagojn kaj noktojn. Estis en ŝi nek kolero, nek bedaŭro, nek 
senreviĝo, nek malgajo, nek envio; malvarme forturniĝis ŝi 
de la revoj, malvarme rigardis al tio, kio ekstaris malobeema 
antaŭ ŝia volo, kaj lasis ĝin ekster si. Ŝi ekvivis tiel, kiel ŝi 
vivis antaŭe; iom pli gaje, nur iomete pli vaste kaj 


komunikeme. Gall forveturis kun sia regimento en 
malproksiman kolonion; ŝi bedaŭris tion. Ĉiam pli malofte, 
pli malvive, kiel malsanon aŭ ekstravagancon, pri kiu ne 
eblas paroli kun iu tiel, ke tiu komprenu kaj ĝuste taksu ĝin, 
rememoradis ŝi la tagojn, falintajn kiel disŝiro en Ŝaŭmon de 
ŝia vivo, kaj Drud-on ŝi rememoradis pli kiel vizion, 
brilerintan per homa formo, ol kiel vivan personon, kies 
manon ŝi tenis en la sia. Sed tiu unusola monato estis nur 
ripozo, kaj ĝi forglitis: jam la obskuro estis proksima; ĝi 
frapis ĉe la pordo kaj eniris. 


Ĝi eniris en griza tago de nebulo, — en la cerbon, la nervojn 
kaj la sangon, tuj, kiel, iomete gutetinte, poste ektorentas 
pluvo. Tio estis post malkvieta dormo. Ankoraŭ ne 
komenciĝis tago; Runa vekiĝis kaj eksidis, ne sciante, per 
kio ŝi revenigu dormon; dormo ne estis, nek pensoj, nek 
incitiĝo — estis nenio. 


Ŝia rigardo vagadis egale, de la planko kaj meblaro 
direktante sin supren, kiel ni rigardas en serĉado de apoga 
punkto por penso. Kaj jen ŝi ekvidis, ke la dormoĉambro 
estas alta kaj hela, ke muzojn kaj geniojn, kunplektiĝintajn 
sur figura plafonpanelo, tenas bela flugo, kaj en monstra 
viveco montriĝis al ŝi la senmovaj kreaĵoj de farboj. — «lli 
flugas, flugas», — diris, humiliĝinte, la junulino; larĝe 
malferminte la okulojn, rigardis ŝi per la animo, nun ankoraŭ 
pli alten kaj malproksimen, trans forflugantajn limojn de la 
domo, en noktan vakuon de la ĉielo. Tiam, kun akreco de 
pinglo, almetita al la okuloj mem, Drud rememoriĝis al ŝi tuj, 
tuta; alte super si ekvidis ŝi lian ombron, liajn moviĝojn kaj 
vizaĝon. Li flugis, kiel fajfe ĵetita tranĉilo. Tiam ne restis eĉ 
eta anguleto de la memoro, en kiu ne ekbrulus neeltenebla 
lumo de la preciza, la dua trasento; ree ekvidis ŝi la 
homamason, la cirkon kaj sin mem; ĥoro de muziko abrupte 
blovis al la vizaĝo venton de la melodio, kaj super la 


prilumita areno, leviĝinte per nerimarkebla puŝiĝo, emerĝis 
kiel levita kandelo tiu homo kun bela kaj terura vizaĝo. 


Ŝi skuiĝis, ekstaris, rekonsciiĝis, kaj timo dense alpremiĝis al 
ŝia rapide ekspirinta brusto. En la certa silento de la 
dormoĉambro estis velkanta la luksa vakuo; en tiu vakuo 
leviĝis kaj ekiris el ŝia animo ĉio, egala al alto, — ombroj de 
birdoj, fumo de nuboj kaj senformaj estaĵoj, similaj al 
siluetoj, glitantaj ĉirkaŭ kaleŝega lanterno. Ŝi tenis la manon 
ĉe la koro, timante ĵeti rigardon malantaŭen, kie estis la 
sonorilo, — kun malvarmaj kaj sensentaj piedoj. Kaj jen rekte 
kontraŭ ŝi, malklariĝinte, iĝis diafana la muro; el la muro 
eliris, ridetis kaj, facile vokinte per la mano, malaperis, same 
kiel venis, Drud. 


Tiam kvazaŭ oni elŝiris la plankon el sub ŝi; timo kaj sango 
frapis la kapon; kiel en malhela arbaro, meze de brilo kaj 
silento de sia luksa komforto, ŝi trovis sin, sentante ĉie 
misteran danĝeron, alŝtelirintan neaŭdeble. Timante fali, ŝi 
kliniĝis al la tapiŝo, per fiero reteninte krion. Sed la 
rigidiĝinta koro, ree batinte, ekiris; pensoj revenis. La 
sonorilo! La sava porcelana punkto! Ŝi alpremis ĝin, 
sufokiĝante kaj suferante pro malpacienco, timante 
retrorigardi, por ne ekvidi tion, kio, ŝajne, rigardas el ĉiuj 
anguloj al la dorso. Kun ĝuo de laca suspiro rigardis Runa al 
la praktikema sana vizaĝo de la juna virino, kies 
interrompita dormo estis kvieta, kiel ŝia plummatraco. La 
kirlo dissolviĝis, ordinaraĵo ree iĝis ordinara, — ĉirkaŭe. 


— Konversaciu kun mi kaj iom sidu ĉi tie, — diris al la 
servistino Runa, — mi ne povas dormi, malbone fartas; 
rakontu ion. 


Kaj ĝis kiam la tagiĝo ĉirkaŭigis la kurtenojn per hela streko, 
la servistino, vorton post vorto, transiris al babilado de tiu 
speco, kiu ne lacigas kaj ne distras, sed permesas al oni 


pensi mem. Kiel ŝi vivis, kie servis antaŭe; kio estis ĉe la 
gemastroj ridinda, malbona aŭ bonega. Runa senatente 
aŭdadis ŝin, fiksaŭskultante kiel malsanulino premantan la 
animon pikilon de minaco; aŭdadis kaj eltenadis. 


Pasis nemultaj tagoj, kaj mondumanoj, renkontiĝante aŭ 
skribante unu al la alia, komencis ripetadi: «Ĉu vi estos en la 
vesperfesteno de Beguem?» — «Ĉu ĉe grafo W estis Runa 
Beguem?» — «Kiu estis en la festo de Beguem?» — 
«Prezentu min al Runa Beguem». — «Rakontu pri Runa 
Beguem». Kvazaŭ denove naskiĝis la belulino Beguem kaj 
denove komencis vivi. Ŝiaj frenezaj mendoj ŝvitigadis kaj 
entuziasmigadis la plej bonajn firmaojn de la urbo; ĉe 
juvelistoj, tajlorinoj, pli imponaj kaj famaj, ol eĉ kelkaj 
aristokrataj familioj, ĉe vilaoj kaj teatroj, ĉe helaj, kiel nokta 
incendio, peronoj de nobelaro haltadis nun ĉiutage la 
kaleŝego de Beguem, kiu miksis la vivon kaj faris ĝin ĝuiga 
monotoneco de festo. Kvazaŭ retrorigardinte kaj 
rekonsciiĝinte, rememoris ŝi, ke ŝi aĝas nur dudek du jarojn; 
ke fremdiĝo, eĉ originala, iom post iom estingas dezirojn, 
forprenante de la koro oran arabeskon kaj kolorajn 
girlandojn de sennombraj ĝuoj. Per malavara mano ŝi turnis 
ŝlosilojn, kaj, brue bonvenigante ŝin, aŭdiĝis el ĉiuj pordoj 
ĥoroj de salutoj; ŝi iĝis reĝino de la mondumo, feliĉo kaj celo 
de tiom multaj amoj, ke jam en unu premo de vira mano Ŝi 
aŭdis tutan parolon, — amkonfeson aŭ envian suspiron, aŭ 
tiun nervan tremon de malvarmaj animoj, kiu brulvundas, 
kiel glacio, efikante iam pli forte ol ĉiuj monologoj. Ŝajne 
mondumaj kunvenoj kaj baloj, akceptoj kaj vesperfestenoj 
ricevis nekompareblan brilon, eksciton de delikatega aromo, 
ekde kiam tiu fajna kaj forta belo komencis rideti en ili; pli 
spritaj iĝadis sprituloj; pli elegantaj iĝadis dandoj; speciala 
lumo, rebrilo de admirinda radio, transdoniĝadis eĉ al 
malbelaj kaj maljunaj vizaĝoj, se tiuj homoj estis en ŝia 
kompanio. Ĉio turnadis sin al ŝi, ĉio distingadis ŝin. Ĉiu, 
aŭskultante ŝin aŭ observante, kiel ŝi turniĝas en paro kun 


bela frako, kie hardivido kaj staturo, fiera okulo kaj velura 
liphararo bruletas, detruataj pro proksimeco de tiu juna 
fajro, flirtiganta sian blankan skarpon meze de riĉa kaj libera 
homamaso, pensis, ke ĉi tie estas pinto de vivĝoja trankvilo, 
kiun tuŝis la flugilo de feliĉo, ke ne ekzistas homo, pli feliĉa, 
ol ŝi; kaj, pensante tiel, sciis nenion — ĉiuj. 


«Forgesu, forgesu!» — aŭdadis fojfoje Runa en eksplodo de 
jubilantaj voĉoj, en ero de violona takto aŭ de frapado de 
radoj, forportantaj ŝin al nova vigliĝo; sed «forgesu!» per si 
mem perfide rememorigas pri tio, kion ĝi penas forviŝi. Ne 
amon, ne bedaŭron, ne pasion sentis ŝi, sed doloron; ne eblis 
klarigi tiun doloron, nek eĉ interne kompreni ĝin, kiel, preter 
regula penso, ofte komprenas ni multon, kio kuŝas kontraŭ 
niaj kutimaj sentoj. Sopiro estis pereiganta ŝin. Kien ajn ŝi 
venadis, en kian ajn staton ŝi metadis sin hejme aŭ en 
fremda domo, ne ekzistis por ŝi defendo kontraŭ impresoj, 
kiuj ronĝas siajn truojn en profundo de nia animo; ili jen 
subite ekbriladis, kiel fulmoj, jen facile kaj kviete, 
surmetante pezaĵon sur pezaĵon, palpadis limojn de sufero. 
Rigardante al la kupolo de la teatro, ŝi malrapide levadis la 
manon al la okuloj, por ŝirmi tion, kio komencadis aperi en 
alto; la alto turniĝadis; turniĝadis, tremante, la volbo; lumo 
de la lustroj, fadante aŭ ekbrulante, blindigadis, kovrante 
per nebulo la brilantan sinuon de la teatraj loĝioj, sub kiuj, 
simila al sveno, lumis vertikala abismo. Tiam ĉiuj impresoj, la 
tuta esenco de la momento, de la spektaĵo, de la sceno kaj 
de kompleza postdorsa duonflustro de trankvilaj viroj, kies 
nura proksimeco estus jam fidinda defendo ĉe ajna alia 
danĝero, — ĉio iĝadis neeltenebla ĝeno; kaj, ĝisatendinte 
baton de la koro, la baton, naskiĝantan samtempe en la 
tempioj kaj en la animo, al la bariero de la najbara loĝio 
aliradis Drud. 


Tiam, paliĝante kaj ridetante, ŝi diradis al ĉeestantoj, ke ŝi 
malbone fartas, poste ŝi forveturadis hejmen, sciante, ke ŝi 


ne dormos. Dum tuta nokto en la dormoĉambro kaj en 
ceteraj ejoj de ŝia domo bruladis lumo; fiksaŭskultante sin 
mem, kiel pordon, trans kiu, mallaŭte spirante, staras 
malamiko, sidadis aŭ paŝadis ŝi; jen ekridante malestime, 
sed pertia rido, pro kiu eĉ pli malvarme kaj malhele estis en 
la koro, jen plorante kaj tremante, bataladis ŝi kontraŭ la 
timo, strebanta elŝiri krion. Sed krio estis nur en la animo. 


— Sufiĉas, — diradis ŝi, kiam kelkaj tagoj da trankvilo kaj 
bona humoro donadis certecon, ke tiu deliro dissolviĝis. 
Belega, kun belega rideto supreniradis ŝi laŭ la ŝtuparo, kie 
sur turniĝoj, reflektita de speguloj, akompanadis ŝin la dua 
Runa, aŭ eksidadis en duonrondon de foteloj, inter glitantaj 
ventumiloj, aŭ, mallevinte bridrimenojn, rajdadis laŭ aleo, 
parolante al kunuloj tiujn ekscitantajn vortojn, en kiuj, 
malgraŭ ties trompa proksimeco al la feliĉa linio de kaŝita 
promeso, kiel nevidebla malvarma pezaĵo pendas granda 
«ne», — plu kun la sama penso «sufiĉas» kaj eĉ sen tiu 
penso, nur en humoro de feliĉa libero, tuta koncentrita en 
Ŝaŭmon kaj ŝtalon. Tiam, rigardante en spegulon kun subita 
tristo, vidadis ŝi, ke en ĝia profundo apud ŝi iras pensema 
Drud; ke ventumiloj, kiel perlaj flugiloj, kun fajfo batadas la 
aeron; ke ĉiam pli grandaj, pli blankaj ili estas, kaj sento de 
flugo, de akra kaj impeta rapido plenigadis ŝin per dolĉa 
turmento. Ŝi karesis la ĉevalon, sed, forturninte la kapon kaj 
kuntirinte la piedojn, tiu, ektreminte, ne plu iris; 
retropaŝante, la animalo ŝajne vivis en tiu momento per 
nervoj de sia sinjorino, kies koro batis, kiel la hufoj batis la 
sablon; mallevinte la kapon, staris, per trankvila mano 
tenante la bridrimenon, Drud. Li ĵetis rigardon kaj malaperis. 


IX 
Ĉiam pli kaj pli ŝi timis vivi. Ne elteninte, ŝi turnis sin al 


Grantom — unu el tiuj pozitivaj, sed malmulte famaj homoj, 
al kiuj nin altiras ĉirkaŭanta ilin atmosfero de scienca 


memcerteco kaj praktika pureco; kies kalva kapo kun 
Darvin-simila vizaĝo kaj severhoma rigardo super la oraj 
okulvitroj kvazaŭ koncentras por ni ombrojn kaj lumon de 
fido en unu varma impeto. Pensante pri frenezo kaj timante 
ĝin, sed ne dezirante, tamen, rakonti ĉion, Runa ĉirkaŭiris 
tion en formo de halucino, dirinte al la profesoro, ke ŝi fojfoje 
vidas senspure malaperintan konaton. Sian rilaton al la 
elpensita persono ŝi transportis de la originalo, signinte tiel 
ĉiujn nuancojn de impresoj per desegno de ordinaraj 
renkontiĝoj. Nur unu aferon aldonis ŝi, por karakterizi la 
ĝeneralan formon: «ŝajnis al mi, ke en lia naturo kuŝas io 
mirinda kaj mistera, kio okupadis miajn pensojn, kaj finfine 
iĝis senbaza, stranga antaŭjuĝo». Sed la reto de ondaj linioj 
de ŝia klarigo estis en io ne tute ĝusta, malglata estis la linio 
de tiu rakonto, kaj Grantom sentis la mensogon. 


— Por vi estos pli malbone, se vi ne estas tute sincera, — 
diris li, tamen ne insistante scii pli detale; elaŭskultinte kaj 
esplorinte Runa-n, li, frapetante per krajono, kvazaŭ 
emfazante per frapo kelkajn vortojn, diris al ŝi: — Vi estas 
sana. Ĉio estas normala en vi; normalas la animo kaj la 
korpo. Mi diros eĉ pli: fizike vi estas senriproĉa. lom 
konversaciinte kun vi, mi vidas, ke la ekstrema nervozeco, 
kaŭzita de specialaj cirkonstancoj, manifestiĝas des pli akre, 
ĉar ĝi troviĝas en la fermita rondo de la forta volo, retenanta 
ĝian manifestiĝon. Pri tio mi deziras paroli kun vi pli detale; 
dume ni transiru al kuraco, ĉar vi ĝin bezonas. 


Li ĵetis al ŝi esploreman rigardon, sed pretere; tiel oni 
rigardas, havante kaŝitan penson; sen atento eblus la 
sencon de tiu rigardo opinii eraro de supraĵa impreso. Sed la 
tono, la tono — tiu senerara kromgusto de la parolo — 
agordis Runa-n eĉ pli atente, ol ŝi estis antaŭ tiu minuto, — 
se entute povas esti malsame atenta homo, atendanta 
savon. Grantom daŭrigis: 


— Edziniĝo. Jen la unua, kio — ĉu vi deziras aŭ ne deziras — 
detruos la duan sferon, kies pordo en momentoj, ne 
kalkuleblaj de la scienco, malfermiĝas antaŭ vi subite, 
montrante misteran brilon de duoblaj bildoj de la psiĥofizika 
mondo, kiuj abundas en la neatingebla. Rimarku — ĝi estas 
malfermita ne por ĉiuj. 


Li eksilentis, duonferminte la okulojn kaj atente celigante tra 
la okulvitroj obtuzan rigardon al la palaj trajtoj de Runa; 
kuntirinte la brovojn, ŝi estis orgojle ridetanta, penante 
kunligi kelkajn strangajn frazojn de Grantom kun la 
specifeco de sia stato. Ŝajne li rimarkis ŝian penon: la 
apenaŭ sentebla nuanco de inklino, pli granda, ol tiu, kiun 
rajtas atendi nur kliento, tuj malaperis, kiam li, dekliniĝinte 
en profundo de la fotelo en ombron de la lampo, revenis al la 
praktika konsilo. 


— Sana homo, kun amanta kaj forta animo, — ne povas esti, 
ke vi ne renkontos tian simplan, sed, el certa vidpunkto, 
plenan feliĉon, — tia homo, — diras mi, — geedzeco kaj 
infanoj — unuvorte, familio — elkondukos vin per varma kaj 
fidinda mano al paca lumo de tago. Ni supozu, tamen, ke 
realigon de tio malhelpas kaŭzoj neforigeblaj. Tiam fuĝu en 
vilaĝon, manĝadu simplajn manĝaĵojn, baniĝadu, ellitiĝadu 
frue, trinkadu akvon kaj lakton, forgesu pri libroj, iradu 
nudpieda, nigriĝadu de la suno, laboradu ĝis elĉerpiĝo sur 
kampoj, dormadu sur pajlo, interesiĝu pri animaloj kaj 
vegetaĵoj, ridadu kaj ludadu ĉiujn ludojn, kie ne eblas eviti 
negravan batbluaĵon aŭ falon en malsekan herbon, vespere, 
kiam aroma fojno disportas sian odoron, miksitan kun tuba 
fumo, — kaj vi iĝos sama, kiel ĉiuj. 


La trankvila parolo gajigis kaj esperigis la junulinon. 


— Jes, mi tiel faros, tio estas ĉarma, — diris Ŝi kun 
entuziasmo, plena de pitoreskaj bildoj; kvazaŭ jam iĝinta 


duonsovaĝa, forta kaj sunbruna, ŝi kuraĝe svingis la manon. 
— Mi elskuos tie ĉiujn pomarbojn; kaj grimpi trans barilon? 
Estinte knabino, mi grimpadis sur arboj. Grantom! Bona 
Grantom! Savu min! 


— Mi savos. — Li diris tion kun pensemo kaj severa energio, 
sed tiel, ke endis atendi ankoraŭ vortojn, eble, kondiĉojn. 
Poste Grantom turnis la lampon, montriĝinte en ties hela 
lumo tuta, kun senmove ridetanta vizaĝo. La rideto kuntiris 
al liaj ĉarme duonfermitaj okuloj de vigla kaj saĝa maljunulo 
reton da sulkoj, tiuj okuloj nun brilis akre, samkiel rebriloj de 
la okulvitroj. — Sed aŭskultu, — subite vigliĝante, diris li, — 
ne al multaj mi diras tion, kion vi aŭdos; nur al tiuj, kiuj 
respondas al mi per sia anima konstruo. Vi komprenos la 
dirotan. Ne miregu kaj ne konfuziĝu pro la demando; ĉu vi 
estas certa, ke tio estas halucino? 


Suspektante ruzan elprovon, Runa, iom emociiĝante, diris: 
— Jes, mi estas tute certa; estus strange opinii alie; ĉu ne? 


— Opinii, — diris Grantom, rigardante al ŝia frunto, — opinii. 
AŬ — scii. Kion scias ni pri ni mem? Tamen ni, vere, scias ion, 
starantan ekster la limo de pura empirio. Ĉu vi ne opinias, ke 
nia nervozeco, la entuta sumo de nervozeco, sonanta nun 
per tia signifa kaj alta tembro, estas fenomeno, karaktera 
ankaŭ al la pasintaj epokoj? Ni notu nur tiun grandegan 
diferencon, ne tuŝante la kaŭzojn. La homo de la dekkvina 
jarcento konis la forton de anima streĉiĝo, sed ne forton de 
ties disaj branĉoj; ĉiuokaze, de branĉoj tiom sennombraj, 
tiom similaj al diserigebleco de asbestaj fadenoj; tie, kie la 
homo de la dekkvina jarcento simple kriis «mi deziras», la 
nuna «mi deziras» estas vestita en delikataj ŝtofoj de 
Ŝanĝiĝeme kontraŭdiraj animaj inklinoj kaj melodioj, kie ĝia 
bazo mem estas jam ne deziro, sed — mondopercepto. Nun 
ni rigardu pli proksimen. Ni tremeras pro falsa noto, sulkiĝas 


pro malĝusta aŭ erara gesto; infektiĝi aŭ infekti aliulojn per 
sia humoro estas tiom ordinara afero, ke ĝi oftas en ĉiuj 
klasoj kaj vivkondiĉoj; la vortoj «mi sciis, ke vi tion diros», 
«ĝuste tion mi ĵus pensis», kompreno per duonvorto, aŭ eĉ 
pro unu rigardo; retroturniĝo responde al rigardo al la dorso; 
sento, ke antaŭ ni iu estis tie, kien ni ĵus eniris; ŝanĝiĝemo 
kaj profundeco de humoroj — estas nur mizeraj kaj 
ordinaregaj ekzemploj de povo de nia nerva percepto, 
akceptanta amplekson de natura forto. Ĉu vi ne opinias nun, 
ke, eble, baldaŭ venos tempo, kiam en tiu interplektiĝo, en 
tiu kunfluiĝanta akumulo de la nerva forto malaperos Ĉiuj 
konvenciaj baroj kaj rimedoj de interkomunikado? Ke la 
vorto iĝos nenecesa, ĉar la penso ekkonados alian penson 
per silento, ke sentoj ricevos komplikegajn formojn; ke en tiu 
unueca spirita oceano aperos animoj-ŝipoj, navigantaj kaj 
direktantaj sin rekte al la celo? En kia do sfero agas tiuj 
fortoj? 


— Mi preterlasos, — daŭrigis li, mallevante la voĉon, — ĉiujn 
miajn konsiderojn rilate de tiu punkto, malgraŭ tuta ilia 
intereseco, por aliri al la ĉefaĵo, rilate al vi. Ekzistas sfero — 
aŭ devas ekzisti — simile al tio, kiel devis ekzisti Ameriko, 
kiam tion komprenis Kolumbo, — en kiu ĉiuj niaj klaraj 
imagoj estas sendube realaj. Per tio mi volas diri, ke ili 
ricevas ekziston en la momento de nia klara peno. Tial mi 
traktas halucinon, kiel fenomenon de strikta realeco, 
kapabla perdi formon kaj formiĝi ree. Kvankam por mi estas 
valora via trankvilo, mi kun ĝeno kompatis vin; mi 
tremeradis pro via ĝojo dormigi la animon per vilaĝo. Se nur 
vi havas forton, — paciencon; se vi havas konscion de 
granda elektiteco de via naturo, al kiu jam estas malfermitaj 
raraj kaj nekalkuleblaj trezoroj, — enkonduku en vian vivon 
tiun mondon, kies brilojn jam donis al vi malavara, kaŝita 
mano. Memoru, ke timo neniigas la realon, distranĉantan ĉi 
tiun mondon, kiel glavo en ankoraŭ ne firmiĝintaj manoj. 


Runa, mallevinte la okulojn, aŭskultis kaj ne povis levi la 
okulharojn. Grantom parolis malrapide, sed libere, kun 
modera simpla forto de preciza konvinko; tamen ŝi ne 
levadis la okulojn, atendante ankoraŭ ion, kio, ŝajnis — se ŝi 
ekrigardus, — neniam estos dirita. Pro la kapablo, kiun havas 
tre multaj, kaj la instinkto, ŝi ŝtopis la buŝon al ĉiuj impresoj, 
nur per la racio markante periodojn de la parolo de Grantom, 
sed pense ne respondante al ili. Grantom daŭrigis: 


— La realoj, pri kiuj parolas mi, estas realoj veraj, ekzistantaj 
ĉie, kiel lumo kaj akvo. Tiel, ekzemple, mi, Grantom, 
sciencisto kaj kuracisto, estas ne tute tio, kion oni pensas pri 
mi; mi estas Ĥozireneo, la homo, forgesinta pri si en iu 
momento, jam ne havanta memoron; kaj mia vizaĝo, kaj 
miaj gustoj, kaj la temperamento, kaj la kutimoj havas tute 
nenion komunan kun Grantom de ĉi tiu tipo. Sed pri tio ni 
parolu alifoje. 


Tiam Runa sentis, ke ŝi devas kaj povas ekrigardi nun tiel, 
kiel esprimiĝis ŝia humoro. Ŝi ekrigardis — kun impresiĝemo 
de Ĉasisto, kies fingro pretas ektiri la ĉanon, kaj ekvidis 
Grantom-on alie: la okulojn kun strio de blankaĵo super la 
akra pupilo. La vizaĝo, perdinte la fokuson, — tiun 
nevideblan centron, al kiu en harmonio gravitas ĉiuj vizaĝaj 
trajtoj, — similis krudan kaj teruran desegnaĵon, plenan de 
falsaj linioj. Antaŭ ŝi sidis frenezulo. 


— Grantom, — milde diris la junulino, — do, kio? Edziniĝo 
kaj vilaĝo? Ĉu mi kunigu tion — dume? 


Grantom moviĝis, kuntiris la ŝultrojn, levis la brovojn kaj, 
suspirinte, korektis la okulvitrojn. Eĉ eta spuro de la 
misformiĝo ne restis nun sur lia vizaĝo, rigardanta el sub la 
okulvitroj kun ĝentila sekeco de homo, erarinta pri la 
kunparolanto. Runa donis la manon. 


— Jes, — konfirmis li, — faru ĉion, kiel mi diris aŭ simile. 
Kuracilojn vi ne bezonas. Estu sana. 


Kaj ŝi eliris, pensante, — ĉu li diris tion, kio ŝokis ŝin. Sed li 
diris tion, ĝuste tion, kaj ŝi ne divenis lian specialan 
minuton. 


X 


En la sekva tago al ŝi oni alveturigis rozojn el Ardo; tiu 
regiono famis pro floroj, kreskigante perfektegajn specojn 
kun simpleco de paradizo. Ŝi esploris ilian humidan belon 
kun atento kaj amo de patrino, kombanta implikitajn buklojn 
de sia knabo. Nur nun, kiam ĉio escepta, kvazaŭ havanta la 
unuan puŝon en Drud, kviete ekposedis ŝin kiel magneto, 
lokiganta ferajn fajlaĵojn arabeske, — ŝi ekperceptis kaj 
miregis pri la natura magio de floro, kreita por adorigi la 
mondon. Antaŭ ŝi sur ronda tablo kuŝis aromanta amaso, 
kun malhelaj verdaj folioj kaj kun pikanta glita glataĵo de 
malmolaj tigoj. La ĉien penetranta aromo, ŝajnis, estis ĝuste 
tiu rozkolora lumo, kaŝiĝanta inter petaloj, kiun malhavas 
artefaritaj rozoj. La floroj mem kuŝis inter sia kuraĝa foliaro 
en mirakla diverseco de la belo, tiom ĉarme senhonta, kia 
ekzistas en dormanta junulino, disĵetinta la brakojn. Pala 
lumo de atlase volviĝintaj petaloj tenere kontrastigis 
patrician lukson de nokte skarlata korolo, kies malmolaj 
petaloj, ŝajne ligitaj de voto, ruĝis ne malfermiĝante. Inter 
ilia purpuro kaj aŭroro kiel neĝo, falinta en majo, buntis 
blankaj rozoj, per kiuj, nevole kolorigante ilin, la vorto 
«rozo» komunikas komfortan vivecon, spirantan blankan 
ĉarmon. Kaj flavaj — Ĉu ni nomu ilin tiel, ripetante la 
malnovan pekon de la malfidela vorto, — ne, ne oraj, ne 
flavaj, sed tio, kio en la brilanta specialeco de tiuj vortoj 
restas nedirita, — estis inter la ceteraj reĝinoj similaj al rara 
veluro, en kies faldojn kuŝiĝis densa radio. 


Runa dismetis ilin, merginte en florujojn, kaj tie, pli belaj ol 
ĉiuj delikataj arabeskoj de la valora vitro, ili okupis la 
destinitajn lokojn por renkontadi rigardojn. 


Dum la junulino okupadis sin pri tio, en ŝi kreiĝis letero; sed 
ne tuj ŝi komprenis, ke tio estas letero. Distriĝeme 
enprofundiĝante en la florojn kaj ilian aromon, egalan al la 
amo mem, ŝi aŭdadis vortojn, aperantajn en desegnaĵo de 
penoj; en la animo de moviĝo de la fingroj kaj rozoj, en la 
tuŝado mem. Jen malkroĉiĝis la tigoj, kunigi kiujn ŝi deziris 
por efekto, al tio malhelpis volviĝinta internen florburĝono, 
kaj sen sono komenciĝis parolo: — «Mi deziras renkontiĝi 
kun vi, kontroli kaj revizii min». — Tiuj vortoj estis direktitaj 
al la firma kaj fidinda mano, ne simila al la virineca mano de 
Lids, sendinta tiun floraron, pri kiu ŝi absorbite estis 
okupiĝanta nun, — al la imagata mano ŝi estis alparolanta, 
al la neekzistanta, sed necesa, kaj en tia mano pense vidis ŝi 
siajn rozojn. — «Prenu ilin, — diris tiu, kies vizaĝon ne vidis 
Runa, — nenion timu apud mi». — Sur ŝian manon falis 
petalo. — «Mi atendas, ke vi skribos al mi», — sugestis li; 
tiumomente, pikinte la fingron, pro kio la moviĝo de la mano 
hazarde kunigis du rozojn, blankan kaj vinruĝan, ŝi ekvidis 
ilin alpremiĝintaj, en tiom malsama, sed tiom interne 
proksima kaj reciproke necesa belo, ke tio ne povis ne esti. 
— «Kion scias ni pri ni mem kaj, se mi skribas al vi, — ĉu tio 
estas hazarda? Esti kune, — dume tio estas ĉio, pri kio mi 
pensas. Ĉu vi ĝojas pri tiuj vortoj?» — tiel, sen penso pri la 
nevidebla ĉizilo, skulptanta humoron, improvizis ŝi la 
parolon al la firma mano; ĉi tiam oni donis al ŝi leteron. 


Lasinte la florojn, Runa komencis legi afablan kaj spritan 
rakonton de brava gajulo: — flato, ŝercoj, observaĵoj, 
spritaĵoj kaj himnoj, — tiu facila, nur por trankvila koro 
rimarkebla premo de vira vaporo, per kiu efikas psiĥologoj 
de la kora sporto. Sen rideto legis ŝi la kutiman kaj artan 
flaton, sed tie estis postskribo, kie unu nomo — Gall — peze 


maltrankviligis ŝin: «Jen nigra novaĵo, nature kaŭzanta 
respektan silenton, — kaj mi formetas la plumon; kapitano 
Gall mortis en Azuĝo pro febro. Pacon al lia bona animo». 


Ŝi kvazaŭ estis vipita al la okuloj, kaj, tuŝinte ilin per 
malvarma mano, ankoraŭfoje legis Runa la elokventan 
postskribon. La samon legis ŝi, — nek pli, nek malpli; nur pli 
— en sia animo, kompreninte, ke la letero, ĵus naskiĝinta en 
ŝi, dum ŝi estis dismetanta la florojn, — estas ĉifita jam per 
tiu bato; ke ĝi estis pensata kaj destinata en Azuĝon, — por 
saviĝo — al la pereinta oficiro. 


XI 


Fine de septembro Runa transloĝiĝis en Gvinklon, kie montoj 
ĉirkaŭas la valon per ĉiela neĝo, strikte ordoninte al la 
servistaro al neniu sciigi ŝian adreson, kaj al ĉiuj 
malpermesis skribi al si. Ŝia rondo, eksciinte pri tio, 
interŝanĝis rigardojn kun ceremonia rideto, salutanta 
kapricon, iĝintan leĝo. 


Ŝi luis de vilaĝa familio ĉambron kun malriĉa meblaro, 
vivante, kiel vivis ĉirkaŭantaj ŝin homoj, superinte mokajn 
aŭ malbondezirajn rigardojn, ŝi laboradis en vitejoj kaj en 
ĝardenoj, lacege trenante korbojn, plenajn de vinberoj kaj 
prunoj, fosante la teron, lavante sin en rojo, ekdormante kaj 
ellitiĝante kun ĉielruĝo, nutrante sin per acida pano kaj 
lakto, ne sciante librojn, malproksime forirante en la 
arbaron, en kies sovaĝa maso ŝi malgaje pririgardadis sian 
internan mondon, kiel oni rigardas al valorega vazo, 
perdanta sian fermitan unuecon pro disiginta ĝin fendo. 
Malgraŭ tuta ŝia laco, tuta ŝia sopiro en tiu ĉi mondo, kie 
same sonas kareso kaj insulto, kie emo anstataŭas deziron, 
kie neniu vidas foliojn kaj florojn tiel, kiel vidas ilin ni, 
kvazaŭ legante libron, — nenion perdis ŝi kaj el la staturo, 
kaj el siaj esprimoj kaj, tremante per la maldika ŝultro sub 


pezo de fruktaj korboj, ŝi iradis same, kiel eniradis al balo. Ŝi 
sunbruniĝis, ŝiaj manoj ruĝiĝis kaj komencis malboniĝi, sed 
ŝi sekvis al la plano kun persisto de homo, suferanta pro 
sendormeco, kiu, turninte la vizaĝon al la muro kaj 
nombrante ĝis cent, pretas ankoraŭ kaj ankoraŭ ripetadi la 
nombradon, — ĝis li ekdormos. Tiel pasis semajno, dua, — 
en la tria ŝi eksentis, ke por ŝi estas bona kaj plaĉa tiu ĉi 
tero, etendiĝinta sub floranta laboro; ke «mi» kaj «ŝi» 
kunigeblas en «ni», sen penso, nur per suspiro de 
trankviliĝo. Ŝi komencis kanteti, pace rideti al 
preterpasantoj, ŝovadi vergon per la piedpinto. Runa 
fortikiĝis. 


Foje vespere kvietiĝis vento; la okcidenta ĉielo paliĝis kaj 
sereniĝis, kiel spegulo, reflektinta vakuon. Tri nuboj ekstaris 
super la ruĝa strio de la horizonto — grandaj, malrapide 
ruliĝis ili al la malheliĝanta zenito, — ŝirpeco de la belega 
lando, ne konanta vizitojn. Kiam la imagpovo atribuadis al la 
monumenta malpezeco de tiuj efemeraĵoj teran formon de 
pejzaĝo, plena de blanka lumo, tuj ĝi kun sento de 
vojaĝanto jam vagadis supre, en fabela soleco de 
nekomprenebla kaj eterna celo. Estis facile enpensiĝi sen 
deziroj en klara sonĝo de la animo, malferminta la okulojn, 
super rebriloj de tiu lando, sed ne estis facile reveni al si, — 
tiam, malgaje kaj fore sonorante, faladis, perdiĝante, io 
simila al ornamaĵo. 


Ne baldaŭ rimarkis Runa, ke al ŝia facila kontemplado aliris 
maltrankvilo, sed, distinginte inter helaj ombroj de la 
vespero malhelan obtuzan strekon, ŝi ekstaris, kiel ĉe 
danĝero. Etendinte la manon, ŝi penis forpuŝi tiun atakon, — 
kirlon, kiu — la koro ne trompis ŝin — aperis en la nubaj 
ĝardenoj de Hesperidoj. Sonoraj voĉoj de ludantaj infanoj 
subite iĝis malklaraj, kiel trans muro; la fortoj forlasis ŝin; 
senhelpe direktinte rigardon al la glata iro de la nuba 
masivo, ekvidis ŝi, ke rekte al ŝia vizaĝo impetas, kiel 


alfluganta birdo, brilantaj, meditemaj okuloj, — nek trajtoj, 
nek korpaj linioj estis en tiu terura iluzio, — nur solaj, 
ricevintaj neeblan vivon en la skarlata vesperruĝo, falante 
kaj flugante, estis proksimiĝantaj de sur aeraj rapidfluoj la 
okuloj de Drud. Kiel ĉe renkontiĝo, estis ili jam proksimaj kaj 
distingeblaj, sed, tuj kiam la koro de la malfeliĉulino ekstaris 
jam sur la sojlo de sveno, ili momente malaperis. 


Dum du tagoj Runa estis malsana, en la tria, kun subita 
abomeno-al tio, kio tiom antaŭnelonge subtenadis kaj 
gajigadis ŝin, — revenis hejmen. Ŝi ne perdis esperon. Male, 
en tiu nova espero, tiel simple etendinta al ŝi la manon, 
renkontis ŝi kvazaŭ bonan amikon, pri kiu forgesis. Sed la 
amiko estis ĉi tie, apude, — sufiĉis nur kun fido turni sin al li. 
Lia voĉo estis same trankvila, kiel en la infanaj tagoj, — 
eterna, kiel bruo de rivero, kaj simpla, kiel spirado. Indis 
aŭskulti, kion diros li, aŭdi kaj kredi al li. 


Tiun tagon ŝi pasigis kviete, ŝin maltrankviligis nek 
bagateloj de la vivo, nek timo, nek rememoroj. La pasinteco 
estis iranta kvazaŭ trans diafana muro, nemovebla kaj 
ellasanta animajn malfeliĉojn, kaj ŝi trankvile pririgardadis 
ĝin. Kiam vesperiĝis, Runa eliris sola, tra la ĝardena pordeto, 
en la reton de duagradaj stratoj de la urbo; post ili estis 
interstrateto kun malgranda preĝejo, staranta sur eta placo. 
La vespera diservo finiĝis; kelkaj pasantoj preteris ŝin, 
elirinte el la prilumita pordo, en kies profundo brilis arĝento 
kaj kandeloj. Jam disiris ĉiuj, la templo estis duonmalhela kaj 
malplena; la preĝeja gardisto, balaante la plankon trans la 
kolonoj, movadis sian grandegan ombron el angulo en 
angulon, restante mem nevidebla; egalmezura bruo de lia 
broso, kraketado de brulanta vakso kaj silento, ankoraŭ 
plena de varma preĝeja odoro, ŝajnis, ĉiam estis kaj ĉiam 
estos ĉi tie, logante anime ripozi. 


Kvankam kandeloj estis finbrulantaj en la kromaltarejoj, 
donante al la vizaĝoj de sanktuloj per siaj lilantaj fajroj 
specialan esprimon de sekreta, enprofundiĝinta vivo, la 
altaro estis prilumita hele; tie brilis koloraj kaj oraj fajreroj de 
sanktaj vazoj; grandegaj, neĝblankaj kandeloj estis levantaj 
kvietan flamon al duonmallumo de la volboj, ĝia rebrilo kiel 
ora akvo striis sur malheliĝintaj farboj de la ikono de la 
Dipatrino de Tempestoj, antaŭ ĉirkaŭ tridek jaroj mendita kaj 
oferita de la maristoj de Liss. La furiozema marista frataro 
ornamadis sian valoraĵon, kiel povis. Plurfoje, ronĝitaj de 
tropikaj skabioj, nigriĝintaj pro alkoholo kaj varmego, farĉitaj 
per malsanoj kaj agoj, pri kiuj eĉ paroli oni devas nur 
pripensinte esprimojn, forgesintaj, kiel krucosigni sian 
frunton, kaj el preĝoj memorantaj nur «Donu», venadis ĉi 
tien harkovritaj ulaĉoj post multjara vojaĝo, lavitaj kaj 
razitaj; tremante pro postebrio, lasadis ili antaŭ la sankta 
junulino el Nazareto tion, kion ili povis aŭ deziris kunpreni. 
Sur lignaj bretoj kuŝis ĉi tie diversegaj aĵoj. Modeloj de ŝipoj, 
oceanaj konkoj, etaj orumitaj ankroj, kablaj rulaĵoj, 
ĉirkaŭvolvitaj per koraloj kaj perloj, pecoj de veloj, pecoj de 
Mastoj aŭ rudroj — de tiuj, kies ŝipo eltenis atakon de la 
morto; ĉinaj skatoloj, moneroj de ĉiuj landoj; inter bunteco 
de tiuj donacoj kuŝis sur la dorso kun koleraj, krudaj vizaĝoj 
lignaj idoletoj, elveturigitaj el dio scias kiu bizara lando. 
Rigardante al tiuj strangaj kolektoj, oni nevole pensis kaj pri 
malriĉeco kaj pri ega riĉeco de tiuj, kiuj povas donaci tiel, 
mem sincere adorante sian donacon, kaj pro ĝi plian fojon 
vizitante la preĝejon, por, pririgardante iun sekiĝintan 
marerinacon, ripeti la plezuron, pensante: «La erinacon 
alportis mi; jen ĝi staras». 


Inter tiu pensiganta lukso, kreita de homoj, konantaj la 
morton kaj la vivon tute ne per onidiroj, la rigardo de la 
dieca virgulino estis kun milda kaj serioza atento turnita al 
la vizaĝo de la infano, sidanta sur ŝiaj genuoj, kiu, per la 
maldekstra mano tenante la dekstran manon de la patrino, 


per infana gesto etendis la alian al la spektanto, kun la 
polmeto antaŭen. Liaj okuloj — tiuj ĉiam pensemaj okuloj de 
la eta Kristo — rigardis al la fora sorto de la mondo. Ĉe liaj 
piedoj, pentrita teĥnike tiel senriproĉe, ke, sendube, per tio 
ĝi rekompencis ĝeneralajn mankojn de la pentraĵo, kuŝis 
ŝipa kompaso. 


Ĉi tie Runa ekstaris sur la genuojn kun mallevita kapo, 
petante kaj preĝante pri savo. Sed ne kuniĝis ŝia animo kun 
la prilumita trankvilo de tiu paca bildo; nek simplecon, nek 
facilecon sentis ŝi; nek mallaŭtajn, per si mem aperantajn, 
sole necesajn vortojn, nek — alie — flustron de silento; nur 
metante sian malfeliĉon pense inter la altaro kaj si, kiel 
perfore venigitan malamikon. lo nekaptebla kaj malmola ne 
povis dissolviĝi en ŝi, malhelpante al larmoj eliri. Kaj ŝi pasie 
deziris tiujn larmojn. Same kiel la pensoj, same kiel la animo, 
estis ĝenita ŝia spirado, — plie kaj antaŭ ĉio ŝi sentis sin, — 
tian, al kia ŝi kutimis, — kaj distrite observante sin, ŝi ne 
povis eliri el la kapto de tiu pririgardanta ŝin, — en ŝi mem, 
— trankvila observado. Ŝi kvazaŭ staris en varma ĉambro 
nudpieda sur malvarma planko. 


— Do ĉu kredas mi? — demandis ŝi kun despero. 


— Kredas, — respondis al si Runa, — kredas, certe, ne eblas 
ne scii tion, sed mi malkutimis senti kredon mian. Dio, benu 
ĝin en mi! 


Elturmentita, ŝi levis la rigardon, memorante, kiel la impreso 
de la okuloj de la enpensiĝinta infano donis al ŝi komence 
esperon pri absorbanta impeto. Pli alte leviĝis la flamo de la 
kandeloj, la altaro iĝis pli hela, blindige ekbrilis la ora 
ornamo de la preĝejo, kvazaŭ fajra linio ĉirkaŭis ĉion 
konture. Kaj ĉi tie, la solan fojon dum tuta tiu tempo — sen 
ombro de timo, ĉar la ĉirkaŭaĵo kiel memsugestiita defendo 
lumis kaj brulis en ŝi, — ekvidis ŝi, tra la ora nebulo de la 


altaro, ke Drud eliris el la kadro, eksidinte ĉe la piedoj de la 
eta Kristo. En malpura kaj kruda vesto de fiŝisto estis li, 
kvazaŭ nur ĵus eliris el boato; ridetis al li Kristo per kontenta 
rideto de knabo, vidanta amuzan onklon, kaj ĵetis al li 
amikeman rigardon Ŝi. La veninto prenis akran konkon kun 
la rando, volvinta internen, kaj almetis ĝin al la orelo. «Jen 
bruas maro», — mallaŭte diris li. — «Bruas»... «maro»... — 
flustris eĥo en anguloj. Kaj li donis la konkon al Kristo, por ke 
li aŭdu, kiel bruas maro en la koroj. La knabo per 
malpacienca gesto kaptis ĝin, pli granda ol lia kapo estis tiu 
konko, sed, kun ioma peno reteninte ĝin kun helpo de la 
patrino, li komencis same, kiel almetadis ĝin al la orelo Drud, 
aŭskulti, kun okuloj, direktitaj en tiun foron, de kie 
murmuregis la ondo. Poste la fingro de la plenaĝulo 
malleviĝis sur la indikilon de la kompaso, movante ĝin tien 
kaj reen — ronde. La infano ekrigardis kaj kapjesis. 


Ekvidinte la virinon, senmove rigidiĝintan en profunda, 
longa riverenco, la gardisto dum ioma tempo atendis, ke ŝi 
leviĝos — li intencis fermi kaj ŝlosi la preĝejon. Sed la virino 
ne moviĝis. Tiam, vokinte, kaj poste tuŝinte ŝin, la timigita 
homo alportis malvarman akvon. Rekonsciiĝinte, Runa donis 
al li tutan monon, kiun ŝi kunhavis, kaj, pretekstinte 
malsanon, petis voki fiakriston, kio estis plenumita. Laca kaj 
frakasita, kiel oni laciĝas post longa vojaĝo, ŝi revenis 
hejmen, demandante sin, — ĉu indas kaj ĉu eblas nun vivi? 


Parto Ill Vespero kaj foro 
| 


Antaŭ la dekdua horo de nokto Tavi revenis en San-Riolon. 
Ĉiuj malgrandaj kaj grandaj eventoj de tiu ĉi tago, al kiuj 
ankoraŭ nenio similis en ŝia vivo, veturis kaj eltrajniĝis kun 
ŝi, kaj ŝi ne povis forpeli ilin. Ili vivis kaj obsedis ŝin sub 
signo de Kruks. 


Laŭ vitra galerio de la malnova domo, inter tolaĵoj, 
pendigitaj por sekigo, inter sennecesaj kestoj kaj alia rubo, 
forrulante per la piedo malplenan botelon aŭ stumblante je 
kato, Tavi palptrovis sian pordon kaj, per la laca mano 
enmetinte la ŝlosilon, penseme turnis ĝin. Ĉi tie ŝin kaptis 
malgranda katalepsio, simila al la granda katalepsio en Liss, 
kiam, almetinte al la lipoj la fingropinton, ŝi staradis dum ne 
malpli ol duonhoro ĉe vitrino en profunda Sokrata 
distriĝemo, decidante ĉion kaj decidinte nenion. Post 
emocioj kaj penoj tiu malgranda katalepsio solviĝis finfine 
per multenombraj fortaj suspiroj, kaj ankaŭ per glorama 
rigardo al si elekstere, kiel al multsperta homo, — iaspeca 
hardita veterano, nun malfacile mirigebla perio ajn. 


Ricevinte finfine definitivan rondan iron, la ŝlosilo traplugis 
la misterajn internaĵojn de la seruro, iĝinte varma pro la 
varmega mano, kaj elŝiriĝis el la fero kun krako, pleniginta la 
koron de Tavi per memestimo, kaj ankaŭ per deziro fari 
abrupte ion eĉ pli difinitan. Enirinte, ŝi malserene 
ĉirkaŭrigardis. 


Polvokovrita elektra lampo, ĉirkaŭ kiu tuj aperis muŝoj, 
ekbrilis per sia ardigita maŝo meze de malordo, revenante al 
kiu post aliaj impresoj, ni unuafoje rimarkas ĝin. Malvarmo 
kaj vakuo ĉirkaŭas ĉiun aĵon; malvive, kiel sekiĝinta bukedo, 
en polvo kaj balaaĵo renkontas nin la forlasita loĝejo. Ŝajnas, 
ke dum jaro ni forestis ĉi tie, — tiel akras malpacienca soifo 
de komforto, — kun ĥaoso, restinta post la hastaj kaj 
esperplenaj preparoj al forveturo. 


Ĉiujn etaĝojn de tiu ĉi domo ĉirkaŭis tegmentitaj vitraj 
galerioj, kun eliranta al ili vico de pordoj de malvastaj 
loĝejetoj, kiuj havis kuirejon apud la pordo mem, kun 
negranda posta ĉambro, kies du fenestroj estis turnitaj al 
duonsekiĝintaj arbustoj de la polva korto. Ĉi tie vegetadis 
malriĉaj metiistoj, etaj vendistoj, noblaj almozuloj kaj 


matrosoj. Tavi ne havis meblaron, ne havis ankaŭ iajn 
parencojn. La meblaro en la loĝejo restis post la antaŭa 
loĝinto, ebriema ŝipestro, antaŭlonge forlasinta sian metion; 
li mortis per aĉa morto dum interbatado sur la Berada ponto; 
ŝanceliĝinte, la peza korpo de la purpurvizaĝa maljunulo 
renversis la putran parapeton, kaj la atestantoj povis rakonti 
nur, ke, falante, li sakris terure kaj laŭte. La fluo forportis 
liajn korpon, pekojn kaj sakradon al akraj rokoj de la 
Muĝanta Fendo; la korpon oni ne trovis. Post li restis — 
komodo, kies kestoj ŝveladis fojfoje pro nesciata kaŭzo, ne 
fermiĝante dum semajnoj; lito, kelkaj tapiŝaj faldeblaj seĝoj, 
ŝranko kun ĉifonoj kaj skatoloj por tabako, gipsa farbita 
saraceno kaj paro da teleroj; cetero, eĉ se ekzistis io pli 
bona, — malaperis. 


Tavi memoris nek la patron, nek la patrinon; ŝia patrino, 
forlasinte la edzon, fuĝis kun preterveturanta bela 
trezorejŝtelisto; la patro aniĝis al militservo kaj pereis en 
batalo. Sian infanaĝon Tavi pasigis ĉe duonblinda 
patrinkuzino, suferante pli ol la maljunulino pro ties 
malsanoj kaj fomentaĵoj, ĉar ili tre ĝenis ŝin. En la dekkvina 
jaro librovendisto, konato de la onklino, prenis la junulinon 
por labori en la vendejo; ŝi vendadis librojn kaj vivis 
duonmalsate. Poste li bankrotis kaj mortis, kaj Tavi presigis 
la anoncon. 


Jen la biografio, en kiu estas pli da senco, ol en brila klakado 
de plandumoj de Kazanovo [18] laŭ duonmondumaj kaj 
palacaj pargetoj de la mondo. Sed ne pri tio pensis Tavi, 
eksidinte en la kuirejo antaŭ la fornelo kaj boligante teon; 
tiom akraj estis ŝiaj novaj impresoj, ke ŝi ne povis deŝiriĝi de 
ili. Kien ajn ŝi rigardus penseme, la muro faladis en nokton 
kiel hela makulo kaj en ties radia fumo super kandeloj de la 
terura ĉerko flugis arĝentaj girlandoj de la stranga aparato. 
Jen ŝi imagadis, ke, kvazaŭ tuŝita de giganta fingro, turniĝas 
bunte la grandega disko de la urbo; jen sento de homo, 


hazarde trafinta en batalon kaj bonŝance ĝin forlasinta, 
leviĝadis kune kun danka fumo disde la ekdolorintaj 
kalkanoj al la lacaj okuloj; jen sincere miregadis ŝi, ke ne 
okazis io eĉ pli afekcia. 


— Tavi, mia kara, — parolis la junulino, — kiel ci rigardas al 
tio? Ĉu mi sciis, ke ekzistas urboj, kie cin oni povas formanĝi 
tutan? Vere, Torp estas la Blua Barbo. Kaj kio do estas Kruks? 
Sed tio, verŝajne, estas tute honesta homo. Ja li estas naiva, 
kiel bovido. Li povus alflugi en sia aparato kaj eksidi al ili 
rekte sur la tablon. 


Imaginte tion, ŝi ekridegis, faliginte la vizaĝon en la 
polmojn; esprima tremo de kvieta amuzo, rido kaj plezuro 
estis kuranta en ŝiaj ekfajrerintaj okuloj, rigardantaj al la 
imagataĵo el la fingroj, kiel el vualo. Ŝi apartenis al tiuj 
nemultaj vere feliĉaj naturoj, por kiuj ĉio en la mondo estas 
same simpla, kiel ilia kvieta bonanimeco; aeroplano kaj 
papilio apenaŭ forte diferencis el vidpunkto de Tavi, eble nur 
per tio, ke papilio ne havas helicon. Tial pli mirinda ŝajnis al 
ŝi la furioza ekstazo de la spektintoj, ol la eksperimento 
mem. 


— Li leviĝis, sed li diris, ke leviĝos; kaj diris — kial: vibrado 
de sonoj, produktataj de sonoriletoj. Kiel bele okazis! Veron 
diris iu, ke la arto de aeronaŭtiko komencas novan eraon! 
Delonge tempas fari tiujn aĵojn belaj kaj diversaj, kiel oni 
faras ja, ekzemple, meblojn. 


Tra tiaj pensoj, plenaj de akra rememoro, kiel ŝi estis 
ĉirkaŭita de sciaviduloj, imagintaj, ke ĝuste tiu ĉi junulino 
ĉion scias, kaj kiel ŝi fuĝis de ili, sencede hantis la vizaĝo de 
Kruks mem; ŝi plu aŭdis lian voĉon; kiel li diris: «Ni baldaŭ 
revidiĝos». — Por kio li diris tion? Kial li scias, ke Torp 
mortis? Ŝi komencis, finfine, incitiĝi, ĉar nek klarigi, nek 
elpensi ion ŝi sukcesis, eĉ la dorso ekdoloris pro meditoj. «Ĉu 


li demandis, almenaŭ, — ĉu mi deziras vidi lin?» — jen la 
demando, stumblinte je kiu, Tavi komencis ripetadi: — «Ĉu 
mi deziras vidi lin?» «Ĉu mi deziras vidi lin?» — ĝis tio tedis 
al ŝi. «Mi deziras. Jes, deziras, kaj fino; li havis al mi bonan 
rilaton». Pro tiu penso ŝi eksentis sin orfe laca, priŝtelita kaj 
perdita; al la okuloj aliris larmoj. Tavi ploretis iom, manĝis 
pecon da pano, trinkis teon, kvietiĝis kaj enlitiĝis, firme 
decidinte vigligi la morgaŭan naskiĝtagon per gajo kaj 
regalo de siaj nemultaj konatoj. 


Turnante sin kun la vizaĝo al la muro, ŝi tuŝis la bruston, 
sentante, ke io mankas. Mankis la medaliono, lasita de ŝi en 
la Liss-a lombardejo. 


«Sed mi elaĉetos ĝin, kiam vendos la ŝalon, — pensis la 
junulino. — Mi mendas vidi bonan sonĝon, tr-r-e interesan. 
Kruks-on mi deziras. Verŝajne, mi vidos, kiel mi flugas kun li 
tien-reen, en tiu lia umaĵo. 


— Aĥ, Kruks, ne scias vi, ke unu junulino pensas pri vi kaj 
nenion komprenas kaj dormas... dormas... ddor...» 


Ĉi tiam tubiĝis la lipoj, kun la almetiĝinta al ili montrofingro; 
poste Tavi eksilentis, vidante ĉion, kion ne vidos ni. 


Je la sepa de mateno Tavi vekiĝis, ekvidinte ĉion, kion vidas 
ni. Dum du minutoj ŝi penis elpeli noktan malvarmon, 
penetrintan sub la litkovrilon, subŝovadis ĝin ĉirkaŭ si, viŝis 
la okulojn kaj restarigis la momenton. Ĝi havis festan 
kromguston, kun enigmo hieraŭ kaj senmoneco hodiaŭ. Inter 
la nuno kaj la antaŭlonga pasinteco, fragmento de la 
neekkonebla historio, kuŝis la vojaĝo al Liss. 


Kvankam, laciĝinte, ŝi dormis firme, sed vekiĝis tiom frue pro 
interna ordono, kian senkonscie ni donas al ni, se la venanta 


tago metas antaŭ ni klopodajn celojn. 


— En ĝuste tiu ĉi tago mi naskiĝis, — diris la junulino, 
eltirante el sub la litkovrilo siajn manojn, karesante ilin kaj 
pririgardante kvazaŭ de ekstere. 


Kun ĉagreno ŝi trovis, ke ili meritas grimacon, ĉiuokaze, ne 
estas bonaj tiom, kiom ĉe statuoj aŭ en famaj pentraĵoj. Sed 
— tolereble. Kontemplinte la manojn, kun maltrankvilo ŝi 
palpis la krurojn — ĉu ili ne estas kurbaj, — kio, se ili estas 
kurbaj? Unu kruron ŝi eltiris el sub la litkovrilo, levinte 
supren, sed krom blankeco, rekteco kaj malgranda piedo, ŝi 
rimarkis nenion. Subite ŝi imagis, ke iu vidas tiujn edifajn 
ekzercojn kaj, pluginte la liton, kaŝiĝis en ĝi, kiel en akvo, 
tirante tien de sur la seĝo la vestaĵojn, ĵetitajn hieraŭ, kaj 
vestis sin por komforto sub la litkovrilo. 


Kun la ŝalo, envolvita en ĵurnaloj, ŝi eliris el la kuirejo. Al ŝi 
komencis renkontiĝi najbaroj. Gaja, ĝiba lavistino vigle brue 
paŝis post ŝin laŭ la ŝtuparo, kaptis ŝian manon kaj kriis, kiel 
al surdulino: 


— Ĉu ne forveturis? Kiam revenis? 


Geedzoj Strek, vagantaj aktoroj sen scenejo, koketaj 
gemaljunuloj, estis akvumantaj el bolkruĉo florpotojn; 
ekvidinte Tavi-n, ili akorde ĵetiĝis al ŝi kun afekta scivolemo 
en la okuloj. 


— Ĉu vi aranĝis viajn aferojn, Tavi? — diris la maljunulino; la 
maljunulo, levetinte unu brovon, estis preparanta konforman 
esprimon, depende de tio, kia estos la respondo. 


— Jes, viajn aferojn, — ripetis li. — Malkovru en vi talenton, 
talenton de teatro, ĉe via avantaĝa staturo... 


La edzino interrompis lin per glacia rigardo, pro kio, 
kuntirinte la ŝultrojn al la oreloj, li eksilentis kun dolĉo kaj 
afableco en la vizaĝo, forskuante fadeneton de sur la 
maniko. 


— Do, ĉe kiu vi servos, mia kara? — interesiĝis sinjorino 
Strek per tono de negrava malbonfarto. 


Ankoraŭ kelkaj personoj, en ŝuoj sur la nudaj piedoj, kun 
pipo aŭ kun harpinglo en la dentoj faris al Tavi la samajn 
demandojn, kaj al ili ĉiuj ŝi respondis, ke ŝi ne konsentis pri 
avaraj kondiĉoj ĉe malfacila laboro. 


— Nu, iel-tiel! — estis ĉies respondo. Plej mallonge 
interparolis la junulino kun Kvang, kies masiva figuro, 
sidante sur matraco ĉe la pordo kaj etendinte la krurojn 
transverse de la galerio, ne formetus ilin, eĉ se ĉi tie defilus 
eskadrono; — ilin oni devis ĉirkaŭiri aŭ transpaŝi. Kvang 
estis hejtisto. Ekvidinte Tavi-n, li nur tremerigis la kruron, 
tamen ne formetis ĝin, sed gratis la dorson. Elpreninte el la 
buŝo la pipon, li diris en diskurantan ringon de fumo: 


— Ne sukcesis? 


— Ne, —Ĵetis, irante, Tavi. Dum tio la interparolantoj eĉ ne 
rigardis unu la alian. 


— Mis'? — diris Kvang. 
— Fju, — fajfis Tavi. 
Kvang fumis plu. 


Estis venanta unu el tiuj ekstazaj pro sia brilo, varmegaj kaj 
sonoraj tagoj, kiam ondiĝanta, facila freŝeco de bela mateno 
similas afablan manon, tuŝantan la okulojn, antaŭ ol ili 
ekrigardos trans la fajran linion de emocioj en ilia plena kaj 


peza florado. Hastante reveni hejmen antaŭ estiĝo de 
varmego, Tavi iris rapide, trafinte en la urban centron antaŭ 
malfermo de vendejoj. Ŝi jam iam havis aferojn kun vendejoj, 
komercantaj pri hazardaj aĵoj de plej diversa destino; al unu 
tia vendejo ŝi nun turnis sin. 


— Tiun ĉi ŝalon mi vendas, — severe diris ŝi al la vendisto, 
forlasinta sian matenmanĝon por profito. 


Maĉante, li komencis esplori la ŝalon, turnante ĝin antaŭ sia 
acide morna vizaĝo tiel skrupule, kiel, verŝajne, ne turnis ĝin 
eĉ teksistoj. 


— Dum vi rigardas, mi parolos en vian telefonon, — diris la 
junulino kaj, rememorinte necesajn numerojn, komencis 
telefoni. 


— La loĝejo de doktoro Emmerson, — diris el malproksime 
en ŝian orelon virina voĉo. 


— Nu, kaj kiom vi deziras kontraŭ via aĵo? — demandis la 
vendisto. 


— Ĉu Rita estas hejme? — diris Tavi. — Tridek ĝi kostis, eble, 
dudek kvin ne bankrotigos vin? — «Si estas hejme, kaj mi tuj 
vokos ŝin». 


— Aŭskultu, fraŭlino, — diris la vendisto, — por kio vi diras 
tiom multe, se mi vendos al vi saman, kaj eĉ pli bonan, 
kontraŭ dek kvin — du, tri, cent ekzemplerojn vendos. 


— Ja estas mi, kiu vendas, — milde respondis la junulino. — 
Rita, ĉu estas ci? — «Jes, mi, kiu estas tio?» — la voĉo estis 
trankvila kaj iom obtuza. — Ja estas mi, Tavi. 


— Prenu dek du, — diris la vendisto. 


— Prefere mi forĵetos ĝin. — «Tavi, kion ci diras? Mi ne 
komprenis». — Ne konsterniĝu, Rita, mi parolas kun ci kaj 
kun ankoraŭ unu. Venu hodiaŭ al mi vespere kun cia 
ventrodiketa Buts. Ĉu tio? — La naskiĝtago. 


— Prenu dek kvin! — kriis la ŝakristo. 


— Nu, ne gratulinde, — bone, mi prenos dek kvin, — 
maljuniĝas ni, Rita, ĉu facilas porti preskaŭ du dekojn?! Mi 
atendas kaj regalos per diversaj bongustaĵoj. Kio? Nu, estu 
sana. 


Deirinte, ŝi submetis la manon, serioze kaj malgaje 
observante, kiel la mastro de la vendejo mallevas en ĝin unu 
post alia arĝentajn monerojn. Li faris tion, montrante la 
dentojn kaj rigardante al la vizaĝo de la junulino. 


— Estu sana, — diris li, — alportu, kio estos; ni ĉion aĉetos. 


— Aĉeti, reaĉeti, transvendi kaj retransvendi, — distrite diris 
Tavi, ekstarinte sur la sojlo kaj retroturniĝante kun moka 
rideto, — sed unu aferon vi ne aĉetos. 


— Nu, kion do? — tuŝita en sia komerca entuziasmo, 
demandis la vendisto, vigliĝinte kaj frotante la manojn. 


— Vi ne aĉetos naskiĝtagon, kiel aĉetis ĝin mi. Jen! — ŝi 
kunpremis la monon, levis la manon kaj ekridis. — Ne 
aĉetos! Trafagator, Ekliador kaj Makridator! 


Kun tio, elkriinte tiujn vortojn imite al okulta romano, kiun ŝi 
legis antaŭnelonge, ridante, elflugis kaj malaperis la 
junulino sub brilo de la frua suno, malhelpanta rigardi rekte 
per blanka blindeco en larmantaj okuloj. 


Aĉetinte tion, pri kio ŝi revis jam hieraŭ, — ruĝan rozon kaj 
blankan lilion, Tavi alpinglis ilin al la robo. En ŝia korbo kuŝis 


jam ovoj, viando, butero kaj faruno; inter la provianto 
elstaris arĝenta kolo de malhela vina botelo; kelkaj oranĝoj 
flamis sub la batista kubuto. Tiel, armita, kun konscio de 
farita heroaĵo venis ŝi hejmen, eksidis, ŝmacis per la lipoj en 
mastruma medito kaj ekflamigis fajron en la fornelo. 


Ekflaminte, la fajro strekigis fendojn de krudferaj tabuloj. La 
ĉambro kaj la kuirejo ardis pro la suno; komforta iĝis la 
malordo mem; la rozo kaj la lilio, en blueta lakta kruĉo, 
metita sur la tablon kun derampinta tablotuko, ĝojige floris. 
Rigardante al ili, Tavi ekdeziris trafi en ĝardenojn, plenajn de 
verda arĝento de foliaj interspacoj, kie florbedoj brulas per 
floroj, kaj silento, hela, kiel laŭta batado de la koro, regas 
puran minuton. Mallevinte viandon en kaserolon, ŝi rigardis 
ĉirkaŭe kaj ekvidis simplan, solecan horon, varmigitan de la 
matena suno. Tiam ekdeziris ŝi, ke la koro batu dolore kaj 
dolĉe; ŝi barbare ekzekutis siajn provizaĵojn kaj, haste, 
stamfante pro malpacienco, plaŭdĵetis sur la viandon pecon 
da butero, decidinte sali poste, kiam ĝi estos preta; bolante 
kaj kolerante, ŝi pistis en argila taso farunon, priverŝinte ĝin 
per lakto kaj ovoj, knedis farĉon kaj plenigis per ĝi pirogon. 
Kiam ŝi proksimiĝis al la fino de tiuj okupoj, ŝi imagis, kiel 
ĉio bongustos; tiam, ĵetinte peteman rigardon al la pirogo 
kaj la viando, jam iom pli gardeme ŝi ŝovis la manĝaĵon en la 
bakujon; poste ŝi lavis la manojn, prenis libron kaj eksidis 
kontraŭ la fenestro. 


La delikata odoro de la rozo kontraŭis al la mizereco. Soifo 
de lukso ekposedis Tavi-n; verŝinte sur naztukon el flakono 
guton da parfumo, ŝi enspiris ĝian aromon kun aspekto de 
relativa kontentiĝo kaj metis la naztukon apude sur la 
tablon. Sed estis io en la alia mano, kaj ŝi malfermis ĝin: sur 
la genuojn falis peco de malnova fromaĝo, kaptita survoje, 
en distriĝemo. Laŭ kutimo, fromaĝo petis panon. Sen deziro 
ŝi alŝovis per la piedo seĝon, sur kiu ekde la hieraŭa vespero 
kuŝis panpeco, pinĉis la kruston. La fromaĝo estis tiom 


amara, ke ŝi kraĉis, sed, entuziasmiĝinte, diligente elskrapis 
per tranĉilo la ŝimon, ree eksidis kaj komencis maĉi, ne 
forgesante almetadi la naztukon al la nazo; tiutempe ŝiaj 
brilantaj okuloj rapide, — tien-reen, — estis trairantaj la 
paĝon. 


Dum en la bakujo furioze siblis la viando, pufiĝadis kaj 
faladis la pirogo, decidinte prefere forbruli, ol cedi al ia 
literaturo, rajdanto el Sainte-Croix laŭ ŝtona vojo, levante 
polvon, rapidis al la Alensona duko kun sciigo pri atako de la 
angloj, kaj, tenante sin je la rajdanto, sidis la trasorbita de 
parfumo Tavi. Dum la lordo, guberniestro de Kalezo, estis 
postulanta de Diano neeblajn pasiojn, — la saŭco ekfluis 
super la rando, sed Tavi per glacia rigardo diris al la lordo: — 
«Ho, ne!» Kaj kiam la kavaliro, la heroo de ĉiuj tempoj kaj 
landoj, estis liberiganta la kaptitinon, la pirogo, krevinte, 
eligis parton de la farĉo, kaj Tavi, ruĝiĝante, decidis jam diri 
al la kavaliro kun grandega glavo: — «Jes». 


Ho vi, mortintaj homoj, kun infana trajto de la okuloj, 
mornigitaj de la vivo! Al vi ridetas kaj vin salutas ĉiuj, kiuj 
spiras per aero maltrankvila kaj dolĉa de la neekzistanta 
lando. Ĉu dormis Tavi aŭ ne — ne sciis ŝi; sed, laciĝinte, ŝi 
vidis, kiel inter la armeoj de la angloj kaj de la francoj aperis 
indianoj. Bindaĵo de kiu libro ne retenis ilin? Ĉio malaperis. 
Movinte la manon sur la okuloj, Tavi rekonsciiĝis kaj revenis 
al la mastrumado. 


Ordigante la ĉambron, ŝi forviŝadis polvon per polvotuko, 
bruadis per la seĝoj, purigadis kaj viŝadis la manĝilaron, kaj 
pro la klopodoj ardiĝis ŝiaj delikataj vangoj. Sentante, ke ili 
brulas, Tavi aliris al la spegulo, ronketante kaj kraĉante. 


— Fu, fu! kiel diablino, kiel fumtubisto; ne pli bonas mi, ol 
tiu ĉi Saraceno! 


Vere, ŝia nazo estis en polvo, strio de fulgo malpurigis la 
vangon, kaj la kolo griziĝis pro polvo. Jam Tavi kaptis 
viŝtukon, por viŝi sin, sed, premita, kun suspiro mallevis la 
manon, balancante la kapon: 


— Estas neniu, por kiu mi purigu min kaj lavu: ne indas, por 
mi sufiĉas belo. 


Vere, por ŝi eĉ sen tio sufiĉis belo. 


Ne ekzistas pli oportuna momento por priskribi virinon, ol 
kiam ŝi mem rememoras pri tio; priskribi, ni diru, ĉe konvena 
okazo. Se venis tia okazo, estus peko preteri ĝin, atendante 
novan okazon. Probable, sagaca leganto rimarkis, ke, 
emfazante niajn vortojn — «por ŝi eĉ sen tio sufiĉis belo», — 
alivorte, ŝi estis bela spite al la vizaĝeto, malpurigita de 
polvo kaj fulgo, ni subkomprenas ne la klasikan harmonion 
de trajtoj, kiu ĝuste ne povas esti tuŝita de fulgo, ĉar fulga 
makulo momente malbeligos ĝin. Provu eksperimenti kun 
statuo, malpuriginte ties belajn, sed tute malhavantajn alian 
esprimon, krom esprimo de konvencia perfekteco, trajtojn 
perio malhela, almenaŭ per sama fulgo, — momente 
malaperos la ĉarmo. Makulo aŭ strieto donos al kvieteco de 
perfektaj formoj de marmoro perean trajton, same 
senkompate detruantan la finitecon, kiel inka makulo sur 
blanka papera folio subite faras malpura la tutan folion. En 
sama maniero perfekta belulino, virino de senriproĉa kaj 
strikta belo, perdas ĉion, se al ŝi polviĝos la nazo aŭ ŝian 
vangon malsanktigos inka makulo; tia estas la naturo de 
ajna perfekteco, potenca, sed ankaŭ sendefenda, se al io en 
io ĝi abrupte cedis. 


Tamen vigla kaj gaja junulino kun malregula, sed ĉarma kaj 
fajna vizaĝo, kun radia kaj varma, kiel mallaŭta sonoro, 
rigardo, kies esprimo estas senfine diversa; junulino, ĉiam 
teksanta ĉirkaŭ si nevideblan spuron de facilaj kaj senzorgaj 
moviĝoj; maldiketa, sed bonstatura, kun malfermita kaj pura 
voĉo, kun rideto, glitanta kiel tremo de somera foliaro, — 
povas, malutilante al si per nenio, malpuriĝi kaj polviĝi kiom 
ajn; ŝia ĉarmo, vokanta zorgeman rideton, venkos nigran 
jugon de fulgo tial, ke ĝi havas pli da rimedoj portio, ol la 
senmova statuo, aŭ viva, sed malrapide radianta impresojn 
diino. Ĉu povas tiu lasta eksalti, ridegante kaj frapante siajn 
flankojn? Ne. Sed tion povas ajna simple beleta junulino, 
malmulte zorganta pri tio, kiel aspektas tia eksperimento. 


Jen ĉio, kion ni deziris diri, uzinte la konvenan momenton. 
Tiutempe, viŝante la aĵojn, starantajn sur la komodo, Tavi 
komencis pensan konversacion kun Saraceno el gipso. 
Plurfoje la malaperinta ŝipestro batpurigadis sian pipon je 
ĝia soklo, per kio li forbatis la farbon, ĉirkaŭiginte la piedojn 
de Saraceno per teruraj kavoj. Saraceno, alportinte la manon 
al la okuloj, estis rigardanta malproksimen, per la alia mano 
li tenis la brakon de cimitaro. 


— Nu, kiel statas la aferoj ĉe vi, en Saracenio? — demandis 
la junulino. 


— Nemalbonte, iel-tiel. 


— Jen, oni diras, ke vi klerigis Hispanion, — daŭrigis Tavi. — 
Estis vi, oni diras, grandaj, sed malgrandiĝis. Kial do? 


— Mi estas gipsa, mi ne scias, — diris Saraceno. 


— Aŭskultu, — apoginte sian flankon per la mano, ekparolis 
la junulino, — elprenu finfine cian cimitaron, fajfigu ĝin en la 
aero kaj eligu batalkrion; dum kiom da jaroj ci tenas la 
anson, sed ne povas eltiri la klingon. Vigliĝu kaj prezentu! 


— Tio ne sukcesos, — respondis Saraceno, — sed jen kion mi 
diros al ci, blanka kristana junulino: mi rigardas en 
malproksimon, kie mi vidas cian sorton. 


Tiel klare sonis tiuj vortoj, kvazaŭ Tavi mem prononcis ilin. 
Kaj pro la senmova rigardo de la gipsa figuro, kun penso pri 
ĝia direkto, nevole turnis ŝi sian rigardon al la flanko, kien 
rigardis la maŭro; li rigardis al la muro. Sed trans ties enua 
limo brilis giganta oriflamo de la mondo, kun glitanta 
helblua zigzago, kiu estis kvazaŭ la estonteco de Tavi mem. 
Tiel, ofte, en ombroj de ombroj de la nevidebla, desegnas 
nekompreneblajn signojn nia animo, atentante ilin kaj 
promesante al ili en la lingvo de meditanta silento ĉion, kio 
malhavas vortojn. 


Dum purigado, lavado de manĝilaro, kurado al vendejo, 
kuirado kaj diversaj konsideroj, koncernantaj ĉion ĉi, pasis la 
varmega tago, cedinte la lokon al sufoka vespero. Sed estis 
nenio forgesita el la okazintaĵoj de la memorinda Liss-a tago; 
male, ju pli malproksime, des pli persiste kaj peze ruliĝis 
pensoj, des pli nepenetreblaj iĝadis la eventoj; estis en ili 
neatingebla kaj nekomprenebla ligo. Malgraŭ ĉiuj suferaj 
penoj de Tavi streĉi la nodon el Kruks, sciinta, ke Torp mortis; 
el Kruks, afektinta la homamason per agoj, superintaj la 
insultan bruon per krio de tuja agnosko; el Kruks, dirinta, ke 
ili baldaŭ revidiĝos kaj ke ŝi ne plu devos servi, — tamen la 
tuta komplika plektaĵo de la nodo restadis nenio alia, ol 
nedisigebla ŝnuro, streĉante kiun, ŝi nur ŝtonigadis la nodon, 
havante fortojn nek por malligi, nek por disŝiri ĝin. La morto 
de Torp estis, ŝajne, cizelita per duobla reliefo sur medalo el 
unu peco, kuniganta ŝin kaj Kruks-on. Meditante pri Kruks, ŝi 
ne povis ne agnoski en li forton kaj trankvilan certecon, 
permesantajn atendi ion, sed, imagante sin kun sia perdita 
vivo, ŝi konfuziĝadis, ne komprenante, kion ŝi povas havi 
komunan kun li, — la homo, kiu, se ne hodiaŭ, do morgaŭ, 
superbrilos, eble, Edison-on [19]. 


IV 


Antaŭ la oka vespere, jam enuiĝinte esti sola, Tavi impete 
ĵetiĝis malfermi la pordon, aŭdinte orfe decan frapon, kun 
kia eniras homo, retrorigardanta al siaj spuroj. 


— Mi cin divenis, — kriis ŝi, — tio estas ci, Rita, kvieta 
museto, kaj cia, verŝajne, maldikiĝinta Buts! 


Rufeta, seka junulino, kun etaj trajtoj de la vizaĝo, solide 
transpaŝis la sojlon, retrorigardante al sia malantaŭe 
sekvanta adoranto. 


— Tio estas mi, — tire diris Ŝi, — sed kial Buts maldikiĝis? 


Post ŝia dorso subridetis estaĵo tiom diketa kaj ronda, ke 
ŝajnis, ke metita sur la flankon, li povus turniĝi en tia stato, 
kiel turbo, sed timo tuŝi la kuŝejon per iu dua punkto de la 
figuro. 


— Kial do Buts maldikiĝis? Li manĝas, dankon al dio. Sed 
kara mia, mi gratulas cin. Buts, gratulu. Jen por ci torto, Tavi. 


Preninte per unu mano la torton kaj akceptinte mallongan 
kison al la lipoj, kiun ŝi respondis per impeta ŝmaco al la 
orelo, per la dua mano Tavi kaptis Buts-on, altirinte lin 
proksime al si. Buts estis homo aĝa dudek du jarojn, en tuta 
florado de pompa belo de dekjaraj gigantetoj, ĉe kies ĉiu 
turniĝo oni rememoras la bebon Gargantuon. 


— Do vi ne deziras maldikiĝi, Buts, — diris Tavi, pinĉinte lian 
tremerintan kubuton, — domaĝe, ja tiam vi pli plaĉus al mi! 
Kiel vi ŝvitis! Pro tio, ke vin premas la kolumo. Rita, ci ne 
zorgas, ke li leviĝu laŭ ŝtuparo malrapide, — kiel lia koro 
batas, kiel li spiras — kompatinda, kompatinda! Vi bezonas 
pudron. Ĉu vi deziras, mi vin pudros? 


Ridante, ŝi jam ĵetis sin por preni la pudrilon, sed Buts, 
levinte ambaŭ manojn, defendis sin per tiu moviĝo kun plej 
mizera aspekto; sincera timo kaj konfuzo esprimiĝis en lia 
punciĝinta vizaĝo, kaj la okuloj humidiĝis, sed, cedinte al io 
ridinda, li subite gruntis, subridetis kaj mallaŭte ekridis. 


— Pud... pud-ron, — elparolis li, finfine, anhelante kaj viŝante 
la vizaĝon per tuketo, — ne, ne, mi neniam, neniam, 
neniam... pudr... pudras min! Dankon! Estu sana! 


Tiuj, diritaj haste, sed kun arda abomeno al pudro, vortoj de 
Buts faligis la mastrinon sur tabureton por reteni senfortigan 
ridegon per la manoj, alpremitaj al la vizaĝo; eĉ Rita ekridis 
kun bonanima trankvilo. 


— Tamen, karulino, — interesiĝis Ŝi, — ci estas tiom ekscitita, 
ke mi maltrankviliĝis. Cu? Kio okazis al ci? 


Nova frapo al la pordo interrompis tiun rimarkon. 


— Mi dum la tuta vespero estos tia! — sukcesis diri Tavi. — 
Vidu, kara mia, mi havas nervojn. 


Plu ridante, ŝi malfermis la pordon, akceptinte en brakumon 
nigrabuklan, kun malhela simieta vizaĝo, en grandega 
ĉapelo, Celestina-n Dufort, kiu iam servis kun ŝi en la libra 
vendejo. 


— Saluton, Celestinjo, saluton! 
— Gratulon, Tavinjo, gratulon! 


— Jes, aĝo maljuna ne estas oportuna. Celestinaĉo, fia, kun 
kiu ci venis? Ah, tio estas cia frato! 


Preninte la manojn reciproke, ili saltis unu antaŭ la alia tri 
fojojn; poste Tavi estis rafinite kaj sprite gratulita de Flak, la 


frato de la junulino; lia sinteno, lia mokema, memcerta 
vizaĝo, speciala brilo de trejnitaj kaj frivolaj gestoj, 
popularaj en publikaj baloj, faris tiun junulon kun vivsperta 
vizaĝo lerta galantulo, eltrovema en ĉiu minuto. 


— Floru kaj ornamu per vi la vivan vojon, florante ĉiujare pli 
pompe kaj intense! — tiel finis li la gratulon. 


Atente kun moviĝema rideto elaŭskultinte kiel mallaŭdon 
tiun ĉi tiradon, Tavi solene donis al li sian bastone etenditan 
manon kaj, furioze skuante la manon de la kompleza 
gratulinto, kun suspiro prononcis: 


— Aĥ! Vi trapikis mian koron! Ĉu li trapikis mian koron aŭ 
ne? — Tuj turnis ŝi sin kun serioza rapidparolo vice al ĉiuj: — 
Ĉu trapikis aŭ ne? Trapikis aŭ ne? Trapikis aŭ ne? — 
kunpuŝiĝinte kun ĝentile flankeniĝinta Buts. Kortuŝe klininte 
la kapon, la dikulo verve gluglis: 


— Ne, ne, ne! — kaj timeme strabis al Rita, sed lia arlekenaĵo 
estis renkontita per indulga grimaco. 


Tiam Tavi intencis elpuŝi la gastojn el la kuirejo en la 
prilumitan, puran ĉambron, sed tra la duonfermita pordo 
aŭdiĝis malsupre metala trilo de mandolinoj, al kio Flak, 
movinte la brovon, rimarkis: 


— Ho, jen venas Ralf kaj Murray! 


Vere, du altaj junuloj, metinte antaŭ si same altan, grandan, 
viraspektan junulinon kun malbela, sed agrabla vizaĝo, 
ekstaris kontraŭ la pordo, elmetinte unu piedon kaj, tuŝinte 
perla manoj siajn velurajn beretojn, elŝiris el la kordoj 
«freneze pasiigan» valson. Ili same eniris kun la valso, same 
riverencis, plu ludante. Tiam la plej ĉarma koboldo, kiu iam 
sidis sub jupo, pinĉis la surojn de la junulinoj, ili kun ĝemo 
ĵetiĝis al la galantuloj, almetiĝis al brakumintaj ilin brakoj 


kaj ekturniĝis sur unu loko, ĉar turniĝi ronde en tia 
malvasteco ne povus eĉ kokidoj. Kvankam Buts pli 
turniĝadis, ol dancis, Tavi, ŝajne, estis kontenta. 


— Sed vi ĉarme dancas! — flustris ŝi. — Tiel malpeze, kiel 
lanugbulo! 


Kaj la bonkora dikulo tutkore pardonis al ŝi la malrespektan 
pudron. Tiutempe la alta junulino, kies nomo estis Alica, 
estis senpasie taŭzanta kaj turnanta en la manoj afekte 
brilantan Rita-n; finfine, Celestina batiĝis per la dorso 
kontraŭ unu el la muzikistoj kaj la balo finiĝis. 


— Ĉar vi estas pli pitoreskaj, — diris Tavi al la junuloj en 
beretoj, kies samaj kostumoj konsistis el bluaj bluzoj kun 
ruĝaj atlasaj kolumoj, — do ni aranĝu buntecon. Kio, se mi 
sidigos unu el vi apud mi, — ĝuste vin, Murray, ĉar vi 
agrable ridetas al mi, des pli ke mia blanka robo kaj la nigra 
zono tre konvenas?! Ralf, karulo, venu ĉi tien! Alica, 
permesu, amiketo, ke mi iomete alpremiĝu al ci. 


Ili brakumis unu la alian kaj karesis la kapojn reciproke kun 
rido kaj varmeco. 


— Jen, nun estas iel pli ĝoje, — nu, venu, venu, sidiĝu, sidiĝu 
ĉiuj, ĉiuj, ĉiuj! Tiu seĝo estas lama; ĉi tiu, kvankam ne lama, 
sed estas rompebla por vi, Buts; nu, ĉu ĉiuj eksidis? Uf! 


Tiel, babilante, ridante, trapuŝante iun kaj sidigante- 
residigante alian, Tavi lokigis ĉiujn ĉe la ronda tablo, kaj 
mem eksidis inter Alica kaj Murray. Ne sen fiero ŝi rigardis al 
la tablo. Alica alportis dolĉan pirogon, Rita torton, Ralf 
elprenis kolbason, kaj Murray skatolon da konfititaj fruktoj; 
krome, interpalpebruminte, ili base promesis unu al la alia 
«drinki sufiĉe», pro kio la sinjorinoj, eliginte «hm!», kuntiris 
la ŝultrojn, demandante unu la alian: — Ĉu ci komprenas 
ion? Ne. Kaj ci? Eĉ malpli. 


Ekde tiu momento Tavi-n oni povis vidi en tri statoj: sidanta, 
turniĝante sur la seĝo, kaj svinganta antaŭ si la 
montrofingron, tenante la ceteran pugneton kunpremita, 
kvazaŭ en ĝi estis nukso; ekstarinta, por, stamfinte, plifortigi 
per tio signifon de iuj siaj rapidaj vortoj; kaj ŝvebanta 
duonfleksiĝinta super la tablo, primetita per manĝilaro. Ŝi 
ridadis kaj paroladis senĉese, sed kiel ŝtono kuŝis io sub la 
koro, malhelpante libere spiri. Tiel iam doloras dento, — 
doloras, kiam ni rememoras pri ĝi. 


Kiel oni manĝas kaj trinkas — ni scias, nur eble se tintas 
faligita kulero, aŭ misglutas, ŝpruciginte kafon el la buŝo, 
ridema najbaro, kaŭzinte ŝrikon kaj forŝovadon de seĝoj, — 
nur tio estas menciinda. 


— Do, kio pri cia vojaĝo, Tavi? — demandis Alica kaj ĵetis 
rigardon al interrompinta ŝin Rita. 


— Ĉu ci maldecidis servi entute? — diris Rita. — Vere, cia 
festeno konvenos al ĉiu! 


Tavi renversis la subtason, ĵetis, kaptis ĝin kaj komencis plu 
ĵetadi, dirante: 


— Kun tiu ĉi afero mi misis, misis! Malfruis. Tie dungiĝis alia 
ulino. 


Subite ŝi ekdeziris rakonti ĉion, sed, malferminte la buŝon 
kaj jam brilinte per la okuloj, ŝi eksentis, ke ŝi ne povas. 
Ekzistas minutoj, kiujn ne eblas tuŝi sen miro, kaj probable, 
eĉ subrido de la aŭskultanto, ĉiuokaze, oni rakontas ilin inter 
kvar okuloj, sed ne en flirto de gaja vespero. 


— A... e... e... — per tiuj pepaj sonoj limiĝis ŝia malforta 
impeto; ŝi rozkoloriĝis kaj puŝis Murray-on, skribinte per la 
fingro sur lia vango: — «Fju». 


— Ni lasu tion, — indiferente diris Tavi, — hodiaŭ mi ne 
deziras paroli pri mia malsukceso. 


— Do, estu tiel! — ekkriis Ralf, frapante sian genuon. — Ni 
okupiĝu pri grava afero. Alportu la botelojn, Murray, kaj 
korktirilon mi jam havas. 


Ne dirante eĉ vorton, Murray lunatike leviĝis, eliris kaj 
revenis kun boteloj, pendantaj sur siaj gorĝoj inter liaj 
fingroj, kiel grapolo. 


— Jen kia manego, — diris Flak. — Sed kie do estis tiu Ĉi 
riĉaĵo? 


— Timante, ke ni renkontos ĉiujn ebriaj, — diris Murray, — 
kaj al neniu dezirante pereon, mi lasis ilin en la galerio. 


Rideginte iom, la kompanio komencis pririgardi la etikedojn. 
Celestina, per la fingroj ĉirkaŭmovante la literojn, legis: 
«Rumo». 


— Rumo! — ekkriis ŝi kun teruro. — Sed tio nin mortigos! Ĉu 
ci drinkos tiun aĉaĵon, Alica? Kaj ci, Rita? Mi — ne, neniam! 


— Estas ankaŭ muskatvino, — ĝentile kontraŭis Ralf, — jen 
ĝi, la akveto por kanarioj, la malgloro de la drinkantoj kaj la 
mizero de la filozofio! 


— Kaj kio estas tio? — demandis Rita, serioze esplorante la 
botelon. 


— Simpla ricinoleo, — diris Murray. Finfine ĉiuj finparolis kaj 
finŝercis pri tio, kaj Murray komencis verŝi; la sinjorinoj 
etendadis al li la glasojn, alpremante mezurantan fingreton 
preskaŭ al la fundo mem, sed iom post iom levante ĝin pli 
alte, kiam leviĝadis la nivelo de vino, gluglanta el la botelo. 


— Kaj mia, mia, mia modesta boteleto, kiun mi aĉetis, — 
diris Tavi, — ĉu mi ĝin alportu? 


— Nepre, nepre! — ekkriis la viroj. Buts silente ŝvitadis, 
riverencadis kaj lumis, viŝante la vizaĝon. 


— Do ni drinku! — proponis la plej malpacienca Flak. 


Tiam iu gustumis, iu renversis la glason, kaj ĥoraj gratuloj 
ekbruis ĉirkaŭ Tavi, kiu, iom misglutinte la vinon, ternis, 
nerve svinginte la manon signe de danko. 


— Al ĉiuj, ĉiuj, ĉiuj! — diris ŝi, tuj pensinte: «Interese, kiel 
gratulus min mia mistera konato Kruks?» 


Sed ŝiajn pensojn interrompis ekkrio: 


— Do mi devas rakonti, — daŭrigis la ekkriinto, — tio estis 
Murray, — ke en la interesega numero de la hodiaŭa ĵurnalo 
mi legis mirindegan aferon, — kaj mi pensis, Tavi, ke vi, eble, 
hieraŭ aŭdis pri tio, ĉar vi estis en Liss. 


— Ankaŭ mi legis. Stultaĵoj, — diris, maĉante pirogon, Rita. 
— lo nekredebla. 


— Do, ĉu vi ne scias? — kriis Murray. — Mi kunhavas tiun 
ĵurnalon. Temas pri nova inventisto. Li flugis tiel, ke ĉiuj ahis. 
Cu vi vere nenion aŭdis? 


Retenante signojn de maltrankvila emocio, Tavi kun senpeka 
aspekto turnis al li la vizaĝon, palpebrumante kun atenta 
nekompreno, kun facila nuanco de senzorga memorstreĉo. 


— Mi aŭdis, — tire diris ŝi, — mi aŭdis ion tian, ion tiaspecan, 
sed, verŝajne, mi ekdormis kaj preteraŭskultis tion, kion oni 
diris en la vagono. Nu, legu! 


Murray malfermis la ĵurnalon, serĉante la artikolon, kiu 
mirigis lin. 


— Silenton, — diris Rita, kvankam ĉiuj senvorte atendis la 
legadon; sed Murray ne tuj sukcesis trovi la necesan 
kolumnon. La societo, tusetante, atendis komencon de la 
legado. Estis silento; al tiu silento respondis subite estiĝinta 
malagrable klara ekstera silento de la domo; kvazaŭ ĝi 
momente mergiĝis en dormon, kvazaŭ ekdormis la tuta 
urbo. 


— Kio estas tio, kia silento estas ĉie! — rimarkis, nerve 
ĉirkaŭrigardante, Alica. — Ĉu vere jam estas tiom malfrue? 


— Jen, — diris, dismetante la ĵurnalon, Murray. — Juĝu vi 
mem, kia tumulto okazis en Liss. Aŭskultu! — Sed li haltis, 
same kiel ĉiuj fiksinte sian atenton sur alio: rapida, laŭta 
frapo rigidigis kaj la leganton kaj la aŭskultantojn. 


— Kio estas tio? — ekkriis Tavi, sed eĉ pli laŭte kaj 
postuleme tondris novaj batoj kaj, iom paliĝinte, ŝi moviĝis 
kun maltrankviligita vizaĝo en la kuirejon, geste petante 
ĉiujn sidi trankvile. Ĉe la pordo ŝin antaŭis Murray; 
flankeniginte la junulinon, li forte malfermis la pordon; trans 
ĝi, en mallumo, moviĝis homamaso. 


Tiuj, kiuj komprenis, kiuj sukcesis kompreni, en kio estas la 
afero, jam ekkriis kaj salte ekstaris, bruante per seĝoj, sed 
Tavi, alpreminte la manon al la brusto, estis paŝon post paŝo 
retroiranta al la ĉambro. 


— Fulmotondro! — diris, ĉirkaŭrigardante la gastojn, Flak; 
samkiel li, ĉiuj rigardadis al si reciproke, vidante, ke ĉiuj 
estas palaj kaj ŝokitaj. Sed Tavi kun falinta koro povis nur 
rapide spiri, ne kredante al siaj okuloj. Ses ĝendarmoj 
ĉirkaŭis ŝin; ankoraŭ du, enirinte, haltis ĉe la pordo; la 
ceteraj, disiginte la gastojn, plenigis la tutan loĝejon, 


ekstarinte observe kaj senmove, kaj en iliaj vizaĝoj brilis io 
ĉenhunda, preta ekataki laŭ ordono. 


Kiel aĵo, kiun ni ĵus kontemplis kviete kaj senzorge, elŝirita 
momente el la manoj per fremda, malamplena movo, 
malaperas kun detruanta la humoron doloro de interna bato, 
tiel momente estis elŝirita, rompita kaj forĵetita la gaja floro 
de tiu ĉi vespero. Timo enŝovis sian angoran pikilon en la 
falintajn korojn de la palaj gastoj; ekstarinte, ili ekkriis kaj 
interŝanĝis rigardojn, vidante laŭ la vizaĝoj de la aliaj, kiom 
palaj estas ili mem, kiom kaptitaj kaj ŝokitaj de la aspekto de 
armiloj. 


— Tavi! — ekkriis Alica. 


— Mi rezignas kompreni ion ajn, — kun aflikto diris la 
junulino, malserene pririgardante haltintan sur la sojlo 
homon en nigra uniformo, kiu siavice atente rigardis al ŝi. Li 
havis rigardon, kutime markantan la centron de la sceno; en 
la mano li tenis tekon, kunpremante per la alia mano sian 
akran mentonon. 


— Do klarigu, kion ĉio ĉi signifas, — diris Tavi, penante rideti, 
— Ĉu vi venigis ilin? Vidu, kiel vi timigis nin. Mi tuta ankoraŭ 
tremas. Vi ja eraris, certe, ĉu? Tiuokaze pardonpetu kaj 
foriru; kaj mi ankoraŭ pripensos, ĉu mi pardonu vin. Tiun 
loĝejon okupas mi. Mia nomo estas Tavi Tum. Jen ĉio, kion vi 
ne bezonis scii. 


— Tavi Tum, — diris la nekonato, — determini vian 
personecon — estas ĝuste tio, kion ni bezonis. Vi estas 
arestita. 


Tiuj vortoj eligis ĉiujn el la stuporo. Tavi, movinte la ŝultron, 
depuŝis la ekkuŝintan sur ĝin manon de la ĝendarmo kaj 
foriris en angulon, forturninte sin kun la vizaĝo, tuŝita de 


larmoj kaj orgojla rideto. Ralf kaj Murray ĵetiĝis al la centro 
de la ĉambro, malhelpante kapti la mastrinon. 


— Vi tute freneziĝis, — arde ekparolis Murray, etendante la 
manojn, por haltigi la ekirintajn soldatojn, — hontu!.. Ne 
ekzistas pli senofenda kaj milda estaĵo, ol tiu ĉi junulino, 
kiun vi atakas sepope! 


Lin deĵetis moviĝo de kubuto. 


— Ĉi tie estas homo, kiu scias, kion li faras, — akre respondis 
la oficisto. — AŬ Ĉu vi deziras, ke mi arestu ankaŭ vin? 


Celestina, ĵetiĝinta sur la liton, amare ploregis, Rita, 
tremante, sensence parolis, ĉirkaŭrigardante kun mizera 
rido: 


— Ni iru for, for de ĉi tie! Ho mia Dio, kia teruro! 


Sed Buts, subite sangruĝiĝinte, ekstamfis, kaptis kaj ĵetis 
seĝon. 


— Manojn for, mi ne permesos! — pasie kriis li. 


— Silentu! — laŭte diris la ĝendarmo. Sed, jam 
malkuraĝiĝinte mem, Buts eksilentis kun indigna aspekto, 
konfuziĝis kaj kvietiĝis. 


Nun, kiam estis dirita ĉio plej terura, venis, kiel ĉiam en 
okazoj de rapida kaj streĉita agado, mallonga silento, simila 
al terura bildo, senmova, sed elokvente memorata por ĉiam. 
Ĉiuj rigardoj celis la kaptitinon, kiu vane penis elŝiriĝi el 
kvar fortaj manoj, meĥanike tenantaj ŝin. Plorante, kun 
malfermitaj venĝemaj okuloj, kun malestime kunpremita, 
sed larmoplena buŝo, dum la vizaĝo tikis kaj angoris jam 
tute infanece, Tavi finfine Ĉesis tiri sin kaj elturni la manojn, 


sed, kiom ŝi povis, kunpreminte la manojn, abrupte kaj 
impone skuis ilin. Si parolis kaj sufokiĝis: 


— Mi postulas, — diris ŝi kun tuta vervo de despero, — ke vi 
klarigu al mi vian ŝercon! Hodiaŭ estas mia festo, la tago de 
mia naskiĝo, kaj vi prenis min, kiel stratan ŝtelistinon! Jen 
miaj gastoj, miaj amikoj, — kion ili pensos pri mi?! 


— Tavi, stulta! — hastis interrompi ŝin, viŝante larmojn, 
Alica, — ne diru sensencaĵojn! 


— Ni pensos, ke ci estas infana bolaĵo, — diris, premante 
ŝian manon, Murray. — AŬskultu, kun tiuj homoj estas 
senutile disputi. Ni restos atendi cin. Ne batu ilin kaj veturu, 
se okazis tiel. La eraro estas tro kruda. Diablo scias, kion ili 
tie konfuzis. 


— Unu vorton, — diris Tavi al la homo, estranta la areston, — 
kian kaŭzon havas via fia afero? 


— Al vi oni donos klarigojn sur la loko, — diris tiu, movante 
per rigardo la soldatojn direkte al la elirejo. — Mi agas laŭ 
ordono kaj tute nenion scias. 


— Vi mensogas, — respondis Tavi kun indigno kaj amaro, — 
mensogas, vi kutimas mensogi. Kion vi faras ĉi tie kun la 
tuta taĉmento? Mi ree vin demandas: por kio tiu fiaĵo? 


— Sufiĉas, — diris la oficisto, — adiaŭu kaj iru sen protestoj 
malsupren. Vin oni veturigos. Nu, gesinjoroj, — li turnis sin al 
la gastoj, — vin Ĉiujn mi restigos ĉi tie dum ioma tempo. 
Okazos traserĉo. Antaŭ ol ĝi finiĝos, neniu eliros el ĉi tie. 


— Lasu do min brakumi ilin, — diris Tavi al la ĝendarmoj. Ili 
lasis ŝin; ŝi brakumis la geamikojn, levetiĝinte sur la 
piedpintoj, kiam atingis Murray-on kaj Ralf-on; al ŝi oni donis 
ĉapelon, skarpon, varman ĵaketon. Blinde ŝovante la 


tremantajn manojn en ĝiajn perdiĝintajn manikojn, ŝi haste 
vestiĝis, respondis al ekkrioj per aerkisoj, svingis la manon, 
eliris en bruo de sabroj kaj botoj kaj, rimarkinte, ke la oficisto 
retrorigardis al la prokrasto kun tia aspekto, kvazaŭ li 
intencis krii, trankvile montris al li la langon. 


V 


Kunpreminte la dentojn, glutante larmojn kaj tremegante, 
kvazaŭ puŝata de mortiganta vento, Tavi rapide ekiris laŭ la 
galerio, inter soldatoj, dense paŝantaj ĉirkaŭe. En la korto, 
malsupre, moviĝadis lanternoj, frapadis hufoj; el pordoj de 
najbaraj loĝejoj elrigardadis infanoj kaj virinoj, alkroĉiĝintaj 
unu al la alia, kvazaŭ al ili same minacis malfeliĉo. Kun timo 
kaj demando rigardis ili al la malheliĝinta vizaĝo de la 
junulino. Tavi per lastaj fortoj kapsalutadis aŭ senhelpe 
ridetadis al tiuj, kiujn ŝi konis. Kiam la procesio atingadis 
tian pordon, eligantan lumon kaj voĉojn, ĝi abrupte 
frapfermiĝadis kaj el post ĝi aŭdiĝadis obtuzaj insultoj. La 
soldatoj hastis; du el ili iris antaŭe, mansvingante por ke 
foriru tiuj, kiuj hazarde iris renkonten, kaj la homo tuj 
alpremiĝadis al la muro; nur Kvang, ekstarinta senmove sur 
la mezo mem de la pasejo, kun la brulanta pipo en la dentoj, 
deiris tiel malrapide, ke la ĝendarmo minace ektiris la 
sabron. 


— Mi nenion pensas! — sukcesis krii Kvang al la junulino. — 
Gis revido kun triumfo! 


Tavi brilis al li per la okuloj tiel esprime, ke li komprenis 
tutan ŝian konsterniĝon. 


— Nu jes, — atingis ŝin vortoj el post la dorso, — kaptis kiel 
birdon kaj nenio pli. 


Tiuj malklaraj, sed ardaj vortoj ankoraŭ estis varmigantaj ŝin 
kiel blovo de varma vento, kiam ĉio subite haltis: sur la 


ŝtuparon enkuris soldato, kriante: 


— La kaleŝego forveturis! Tie freneziĝis ĉiuj ĉevaloj: ili 
tremas kaj ŝiriĝas, la koĉero nenion povis fari. Li tiris la 
bridon, kaj ili ekkuris! 


Zumo de ekkrioj superbruis tiujn vortojn; tiutempe la 
procesio tumultiĝis, kaj kiam ĝi reordiĝis, jam sonis hastaj 
ordonoj. Kun profunda ĝuo aŭdis Tavi, kiel parto de la 
soldatoj, forlasinte ŝin, brue ekkuris laŭ la ŝtupoj malsupren 
— por ion aranĝi kaj klarigi. 


— Jen al vi, — diris ŝi tra la dentoj. — La ĉevaloj ja pli saĝas 
ol vi! 


La soldatoj, restintaj kun ŝi, puŝante ŝin, kondukis la 
junulinon sur la korton, prilumitan de la domaj fenestroj, kie, 
saltinte en la selojn, ili kun peno retenadis la ĉevalojn, 
timigitajn de io; tiuj henadis kaj batadis per la hufoj, 
retropaŝante aŭ ĵetiĝante for kun ronkado, plena de teruro. 
— Nu, kion do ni faru? — diris iu kun ĉagreno. 


— Sidigu la fraŭlinon sur la selon, — kriis alia. — Atentu kaj 
memoru, ke la afero estas danĝera! 


— Armilojn tenu pretaj! 

— Haltu: tenu la arestitinon meze! 

— Kion li timas? — sonis singardema flustro. 

— Tion neniu scias, ĉi tie la diablo mem nenion komprenos. 


Tavi estis alkondukita al ĉevalo; al ŝi etendiĝis la mano de la 
soldato, kliniĝinta en la selo; la alia, malantaŭ la junulino, 
neatendite kaj forte levis ŝin. Si ŝiriĝis, batinte kun despero 


per la piedo la flankon de la ĉevalo, pro kio tiu subite 
trakuris tra la pordego sur la straton, de kie sonora, fendanta 
krakado de la hufferoj kontraŭ pavimŝtonoj komprenigis 
ĉiujn, ke la rajdanto apenaŭ retenas la animalon, pretan 
mordi la buŝbridaĵon; ĝi ronkis kaj henis. Tiam aŭdiĝis 
furiozaj krioj de la homoj, impetintaj por fini tiun aferon. 


— Kia diablino estas tiu knabinaĉo, — diris tiu, kiu estis 
tenanta Tavi-n. 


— Mi ne deziras, — malserene diris ŝi, luktante kontraŭ 
absorbanta ŝin haoso de la batalo kaj kontraŭ la malmolaj 
manoj, rezisti al kiuj Ŝi preskaŭ ne plu povis. 


— Kia malbenita nokto! — aŭdiĝis super ŝia orelo. 
— Alportu la lanternon! — kriis oni malproksime. 


— Mi ne povas regi, — diris la ĝendarmo en la selo, kun kiu 
devis veturi Tavi. — Ekstaru ĉe la flankoj kaj retenu per la 
brido tiun diablon. 


Estis malhele, kiel por homo kun ligitaj okuloj: videblis nek 
steloj, nek la luno; maloftaj stratlanternoj de la urborando 
flagris el malproksime. Puŝe alblovadis vento. Ŝajnis, ke en 
tia obskuro por ĉiam forgesita estas la tago kaj ke malaperis 
ĉio, krom frapado kaj voĉoj. La lanterno, donita per hasta 
mano, prilumis por Tavi la kaskojn de la tenantaj ŝin soldatoj 
kaj la ĉevalan kapon, levitan per bridrimeno supren, kun 
frenezo en la grandegaj okuloj; el ĝia buŝo fluis ŝaŭmo. Nun 
ĉiuj krioj kaj voĉoj estis malantaŭ la nuko de la junulino; 
finfine oni ŝin preskaŭ ĵetis sur la selon, kie, kaptita je la 
talio per brako, firma kiel barelringo, ŝi trovis sin sidanta kun 
ardanta vizaĝo, forbruligita de sekiĝintaj larmoj. 


— Rajdu, Prost! — kriis oni al la soldato, forveturiganta Tavi- 
n. — He, disiru, ĉiuj en la selojn kaj sekvu lin; atente gardu! 


— Liberigu la ĉevalon, — diris la ĝendarmo. 


Tiuj, kiuj tenis la ĉevalon, diskuris; la soldato ĵetiĝis, aĥis kaj, 
antaŭ ol en la stuporiĝinta aŭdo eksilentis tondro de pafo, 
frapinta kvazaŭ al la vizaĝo mem, malpremis la manojn, 
falaĉante kun la kapo malsupren, kaj Tavi, perdinte 
ekvilibron, glitis for de la selo; ŝia piedo tordiĝis, kaj, falinte, 
ŝi pensis, ke Ŝi estas murdita. La ĉevalo, ekheninte, 
malaperis. 


Eksplodo de krioj, bruo de paŝoj kaj tintado de sabroj 
eksonis de ĉiuj flankoj. Ekstarinte, Tavi apogiĝis al la muro, 
kie ŝin oni tuj kaptis, skuante kun furiozo kaj kolero, ĉar ili 
pensis, ke pafis ŝi. 


— Priserĉu, deprenu la revolveron! — interparolis oni antaŭ 
ŝia vizaĝo. — Ligu ŝin! 


Ofendita de la maldelikata tuŝo, Tavi lerte elturnis la manon, 
batinte la vizaĝon de la proksimulo; samtempe tri pafoj, eĥe 
puŝinte la obskuron, kun brilo, vipinta la okulojn kvazaŭ 
meze de la tumulto mem, renversis ĉion; ŝanceliĝante, du 
soldatoj depaŝis kaj falis kun ĝemo; la ceteraj, en paniko, 
ĵetiĝis kien ajn, haste kaptante kaj forpuŝante unu la alian. 


— Oni nin murdas! Kien vi rigardas, necesas ĉirkaŭi la 
domon kaj la tutan straton! Sur ĉevalojn! Kie estas la 
arestitino?! 


Rigidiĝinte, Tavi alpremiĝis al la muro, kun la mano, levita 
por defendo; senfortiĝante pro timo, ŝi komencis krii, dum la 
paniko kaj bruo de ĉevalaj hufoj kune kun kreta brilo de 
sabroj estis turniĝantaj ĉirkaŭ ŝi, fleksigante la genuojn. 
Subite en ŝian orelon mem sonis rapida flustro: 


— Retenu vin; obeu min en plena silento. 


— Sed kiu estas tio? — per sama flustro, sufokiĝante, 
demandis la junulino. 


— Mi estas Kruks. 


Ŝi ne sukcesis rekonsciiĝi, kiam ĉirkaŭ ŝia dorso volviĝis la 
brako per abrupta kaj trankvila peno, firme deŝiranta ŝin 
disde la tero; samtempe la bruo de la tumulto 
malproksimiĝis, kvazaŭ sur ĝin oni ĵetus grandan drapon. 


VI 


Li levis ŝin en la brakoj, ĉirkaŭvolvinte per ili la malpezan 
korpon de la junulino tiel trankvile, kvazaŭ nenio minacis al 
li, kaj nehaste korektis la pozon, kiam rimarkis, ke ŝian 
ŝultron tro premas lia maldekstra mano. Sed jam estis 
obtuzigitaj ŝiaj sentoj, kaj nur profunda suspiro, enprenanta 
kun doloro novan forton por la senfortiĝanta koro, montris al 
Drud, kiel estis malfacile kaj kiel iĝis facile al ŝi. Ŝi estis 
afekciite kvieta kaj senfine beate malforta. Sed la sento de 
plena sendanĝereco kaptis jam ŝin per glata varmo; ŝi 
kvazaŭ kaŝiĝis en dika muro, fermiĝinta post ŝi. Tiu impreso 
estis subtenata de plena silento, en kies foroj susuris nur 
malglataj kaj mizeraj sonoj, similaj al bruo de robo aŭ plaŭdo 
de obtuza akvostrio, pro kio ŝi pensis, ke ŝi estas kaŝita ie 
proksime de domo, en loko hazarda, sed neatingebla. Laŭ ŝia 
vizaĝo glitadis vento, malvarmigante la tempion, kio povis 
esti nur en malfermita spaco. 


— Do helpu al mi, — diris ŝi apenaŭ aŭdeble, — ĉion klarigu 
al mi kaj kiel eble plej baldaŭ, mi malbone fartas; la racio 
forlasas min. Cu tio estas vi? Kie mi estas nun? 


— Paciencu kaj fidu, — diris Drud. — Ankoraŭ ne estas 
tempo por klarigo; dume prefere silentu. Mi sen minaco diras 
tion. Cu al ci estas tre maloportune? 


— Ne, ne tro. Sed ne plu necesas min teni. Mi ekstaros, lasu 
min. 


— Ankaŭ portio venos tempo. Tie, kie ni staras, estas 
malseke. Mi estas en akvo ĝis la genuoj. 


Tavi instinkte subfleksis la krurojn. La «ci» de Drud tuŝis 
nenion en ŝia animo, alpremiĝinta al savo kaj defendo; li 
diris «ci» kun simpleco de homo, reganta la situacion, ne 
donante signifon al la formo. Ŝi eksilentis, sed senĉesa vento 
enigme verŝiĝadis al la vizaĝo, kaj la junulino nenion povis 
kompreni. 


— Mi ne parolos, — kulpe diris Tavi, — sed ĉu mi povas 
demandi vin nur pri unu afero, per du vortoj? 


— Nu, parolu, — milde konsentis Drud. 
— Pro kio estas tiel mallaŭte? Kial estas vento en tiuj muroj? 


— La vento blovas en fenestron, — diris, silentinte iom, 
Drud, — ni estas en malnova tenejo; ĝia fenestro estas 
detruita; la tenejo estas malpli alta, ol la tero; akvo kaj vento 
vagas en ĝi. 


— Ĉu ni ne dronos? 

— Ne. 

— Mi diris nur tiujn du vortojn, kaj nenion pli, mi silentas. 
— Mi vidas tion. 


Ŝi kvietiĝis, balancante la piedon, pendantan sur la fleksaĵo 
de la Drud-a kubuto, kun celo elprovi lian humoron, sed 
Drud severe levis la piedon, dirinte: 


— Ju malpli ci moviĝados, des pli bone. Atendu kaj silentu. 


— Mi silentas, silentas, — haste respondis la junulino; 
stranga fenomeno renversis tutan ŝian atenton sur rondon 
de luma polvo, senmove staranta rekte sub ŝi kiel fosforeska 
nebula arabesko; laŭ ĝi kun malrapideco de muŝoj vagis 
flava kaj ruĝa punktoj. 


— Kio lumas? — nevole demandis ŝi. — Kvazaŭ braĝoj estas 
disŝutitaj tie; klarigu al mi finfine, Kruks, kara mia, — vi savis 
kaj bonkoras, sed kial ne diri tuj? 


Pensante, ke ŝi ekploros, Drud gardeme karesis ŝian manon, 
malvarmigitan de la vento. 


— En la humida kelo lumas, putras la volbo; putraj traboj 
plenas de mikroskopaj insektoj; sub ili estas akvo, kaj la 
lume brilanta putraĵo reflektiĝas en ĝi. Jen ĉio, — diris li, — 
baldaŭ estos fino. 


Ŝi kredis, ĵetis rigardon supren, sed nenion vidis; estis venta 
mallumo, katenita de silento, dum la reflektaĵoj en akvo, pri 
kiuj diris Drud, ŝanĝiĝante kaj transirante de unu arabesko 
al alia, desegniĝis kiel disa duonrondo. Ŝia angoro, finfine, 
atingis la limon; la strebo kompreni la okazantaĵon iĝis 
doloro de akra furiozo, — ankoraŭ nemulte, kaj ŝi eligus 
ploregon kaj frenezan krion. Ŝia tremo plifortiĝis, la spirado 
estis plena de ĝemo kaj sopiro. Kompreninte tion, Drud 
kunpremis la dentojn, ŝtoniĝante pro streĉiĝo, pligrandiginta 
la rapidon duoble; finfine li povis diri: 


— Rigardu. Ĉu ci vidas ĉi tiun fenestron? 


Glutante larmojn, Tavi viŝis la okulojn, rigardante en la 
direkto, iom klinita malsupren, kie, sen perspektivo, kio 
donis al la almontrita de Drud fenomeno imagatan permane 
atingeblan proksimecon, brilis en mallumo mallarĝa 
vertikala kvarangulo, kies internaĵo fumis per malklaraj 
konturoj; fiksrigardinte, eblis agnoski la kvarangulon 


fenestro; ĝi estis pligrandiĝanta kun tiu nerimarkata 
senteblo, kian donas ekzemplo de hormontrilo, se oni ne 
deŝiras la okulojn de ĝi. Tiu momento, aliĝinte al la magneto 
de la renversita konscio, lokiĝis, kiel feraj fajlaĵoj, per 
senmova arabesko; la timo malaperis; gaja, sensenca «hu 
ra!», superfluinte, bruis en la orelojn de Drud per jubilo de 
ĉion priluminta diveno, kaj Tavi eksaltis en ŝiaj manoj simile 
al kaprido, kaptita dum ludo. 


— Nenio pli, ol strangega bizarega sonĝo, — diris ŝi, 
ridetante; — nu, do mi parolos kun vi. En sonĝo ne 
hontindas; neniu ekscios, kion mi faras kaj parolas. Kion mi 
deziras, tion mi diros; mi bedaŭras, ke mi vidas vin nur en 
sonĝo. Tamen ĉu mi vekiĝu? Sed la sonĝo ne plu timigas... Ni 
ion devus klarigi, estimata Monte-Kristo [20]. Ne aŭdacu, ne 
aŭdacu alpremi min forte! Sed teni vi povas. En sonĝo mi ne 
ĝenas min, la afero ne gravas. Sciu, ke vi estas agrabla por 
mia koro. Kaj ĉu mi estas agrabla por vi? Kie estas via 
maŝino kun sonoriletoj? Kial sciis vi, ke mortis la maljunulo? 
Kio vi estas, diru al mi, mistera homo? Kaj kiel vi vivas? Ĉu 
ne sentas vi enuon, malfacilon inter sentalentaj stultuloj? 


Parolante tiel, ŝi ridis kaj skuis lian ooeeman manon, 
alpremiĝante al lia brusto, kie ŝi sentis sin komforte, 
pensante samtempe pri rajtoj de sonĝo ne sen riproĉo al si, 
sed en ekstrema pigro kaj laco. 


— Ĉu mi ruĝiĝas? — pensis ŝi laŭte. 


— Do, ĉu tio estas cia sonĝo? — demandis Drud tiel speciale, 
kiel sonas voĉoj en sonĝo. 


— Nu jes, sonĝo, — senzorge paroladis la junulino, tenante 
lian manon kaj rigardante al la alfluganta fenestro, — sonĝo, 
— ripetis ŝi, levinte la kapon, por pririgardi la brikan 


masonaĵon. La fenestro ĉirkaŭprenis ilin kaj transĵetiĝis 
malantaŭen. 


— Sonĝo, — frotante la okulojn, diris, stamfinte, Tavi — Drud 
jam mallevis ŝin. La sensentiĝintaj kruroj devigis ŝin apogiĝi 
al la tablo, kaj pro la moviĝo, tintinte, lada kruĉo ruliĝis sur 
la planka plato. Stebbs, senvorte, levis ĝin, lumante kaj 
ridetante per tuta sia estaĵo. 


Ŝi tremeris, rektiĝis kaj transmovis la rigardon de Stebbs al 
Drud; depaŝis, emociiĝante, prenis la kruĉon kaj ĵetis ree, 
aŭskultante, kiel tintas la lado. La voĉo de la aĵo, 
nemalkomponebla al fantomoj, malkovris la veron. 


— Tio ne estas sonĝo, — malrapide elparolis la junulino, 
eksidante kaj kunmetante la manojn; ĉio ekbrilis kaj tondris 
en ŝi kiel mirakla bato. 


Drud ekrigardis al Stebbs, dirinte per la mano, ke li foriru. 
Tavi, kunpreminte la manojn, aliris du paŝojn pli proksime, 
tiel ke Drud estis nun apud ŝi. 

— Rigardu al mi longe! 


Li ekrigardis kun tiu esprimo, kies deziron li divenis en ŝi, — 
obeeme kaj simple. 


— Nun ne rigardu al mi. 


— Dio estu kun ci, mi ne rigardas, — emocie diris Drud, — 
eksidu kaj ekregu cian koron. En ci mem ci trovos ĉion. 


— Ne tuŝu, ne paroligu min, — apenaŭ aŭdeble diris Tavi. — 
Alie io konfuziĝos... 


Sed la okazintaĵo en ties tuta skalo estis super ŝiaj fortoj. Ŝi 
tremeris. 


— Tre multe da ĉio, — diris Tavi, ekrigardante al Drud kun 
pala kaj peza vizaĝo. 


La faktoj estis pli fortaj ol ŝi, kaj ŝi povis venki ilin nek per 
rezonado, nek per emocio; tiel abrupte la vivo ĵetis ŝin sur la 
alian bordon, de kiu la antaŭa bordo videblas nuren nebulo, 
kaj ĉi tiu bordo estas mireginda, sed silentas. 


— Ankoraŭ doloras la manoj, tiel premis min la soldato. Mi 
demandas — pro kio? 


— Cin oni spionis, strebante ekscii, kie trovi Drud-on. Ni 
interŝanĝis vortojn, kiam miaj sonoriletoj estis ankoraŭ 
amuzaĵo, kiam ci per cia bona koro leviĝis por defendo de la 
mokato. Pro tio vin sekvadis paŝe, kaj poste veture, unu deca 
homo kun saĝa vizaĝo. Mia nomo estas Drud — ĉu ci aŭdis 
pri mi? 


De ŝia vizaĝo ne foriradis meditemo kaj obeemo, kaj la 
rigardo, vagante kun kvieta distriĝemo, estis plena de 
ombro, — ĝi ne ludis, ne brilis. Ŝiaj impresoj haltis, ŝirmante 
la konscion per grandega blinda makulo, kaj Drud komprenis 
tion, sed ne maltrankvilis. 


— Ne, ne aŭdis, — diris, plu indiferente, la junulino, — kaj 
kiu vi estas? 


— Mi estas homo, sama, kiel ci. Mi deziras, ke al ci estu 
trankvile. 


— Al mi estas trankvile. Al mi estas bone kun vi. Ĉi tie estas 
tiel bone sidi. Kaj tio estas kio? — Tavi malforte movis la 
manon. — Ja tio estas antikva kastelo, ĉu? 


— Tio estas lumturo, Tavi; sed ĝi, kaj ankaŭ ĉiuj miaj aziloj, 
— ili multas, — por ci estas kaj estos kasteloj. Cio ĉi estas 
por ci kaj cia. 


Ŝi pensis iom, poste ridetis. 
— Jen kiel! Sed kion do... kion do... per kio mi distingiĝis? 


— Probable, pertio, ke ci mem ne scias tion. Sed mi iris, kaj 
ci haltigis min. Vere, nemulta tempo pasis, tamen jam venis 
la tempo, por ke mi zorgu pri ci kaj kun malfermita koro 
aŭskultu cin. Ni, soluloj inter multaj similaj al ni, vivas laŭ 
aliaj leĝoj. Horo, jaro, kvin aŭ dek jaroj — ĉu ne estas 
tutegale? Eraradis ankaŭ mi, sed mi lernis ne erari. Mi vokas 
cin, junulino, koro, parenca al mi, iri kun mi en la mondon ne 
atingeblan, probable, al ĉiuj. Tie estas kviete kaj brile. Sed 
estas malfacile por sola koro reflektadi tiun brilon; ĝi iĝas 
kiel brilo de glacio. Ĉu ci kun mi degeligos la glacion? 


— Mi ĉion diros... Mi diros ĉion; sed mi nun ne povas. — Ŝi 
spiris malforte kaj mallaŭte; ŝia rigardo estis strange 
trankvila; de tempo al tempo ŝi flustradis ion neaŭdeble aŭ 
balancadis la kapon. — Ja mi estas nepostulema; por mi 
estas tute egale; por mi nur ne estu malfeliĉo. 


— Tavi, — diris Drud tiel laŭte, ke la sango revenis al ŝia 
vizaĝo, — Tavi, vekiĝu. 


Ŝi rigardis al siaj manoj, movis la fingrojn laŭ la okuloj. 


— Ĉu mi sonĝas?! Sed vere, — ĉio estas en nebulo ĉirkaŭe. 
— Kio estas tio? kio okazas al mi? Veku min! 


Li metis la manon sur ŝian kapon, poste karesis, kiel 
emociiĝintan infanon. 


— Nun ci iĝos ci mem, Tavi; la nebulo disiĝos, kaj ĉio estos 
nek mirakla, nek stranga; ĉio estas simpla, kiam du pensas 
pri unu. Rigardu, — jen tablo; sur ĝi estas pano, ovaĵo, 
kafkruĉo kaj tasoj; en tiu ĉi ejo loĝas la gardisto de la 
lumturo, Stebbs; malbona poeto, sed bona amiko. Li, vere, 


estas amiko por mi, kaj mi tion aprezas. Ĉi tie naskiĝis ankaŭ 
cia imago — antaŭ jaro, nokte, kiam ludis ni sur vitra harpo 
el flakonoj; kaj poste mi jam vidadis cin ĉiam, ĝis finfine 
trovis. Jen ĉio; sama, kiel ĉe aliaj, kaj la homoj estas samaj. 
Nur la sorto de unu el ili — de mi — estis koni nek 
distancojn, nek alton; en ĉio alia mi tre cedas al Stebbs; li 
estas kaj pli forta, kaj pli lerta, kaj krome bonege plonĝas, 
kion mi ne povas lerni, kaj pro tio mi fojfoje envias. Ĉu ci 
deziras, mi voku Stebbs-on? 


— Deziras. — Ŝi ekrigardis de malsupre al staranta antaŭ ŝi 
Drud, poste kaptis lian manon per ambaŭ siaj manetoj kaj, 
ferminte la okulojn, firme skuis ĝin, streĉinte la vizaĝon; 
malfermis la okulojn kaj ekridis per rido, plena de kvieta 
kontentiĝo. — Ĉu vi ankoraŭ multon montros al mi? 


— Sufiĉe, por ke ci neniam enuu. Stebbs! 
Li komencis voki, malferminte la pordon. 


— Mi iras, iras! — diris Stebbs de sur la ŝtuparo, kie li staris, 
atendante vokon. Li estis kombita, lavita, kaj, kvankam la 
afero estis okazanta nokte, lia pantalono estis purigita per 
benzino kaj sapo. 


— Kiel bone! — diris li. — Kia bonega nokto! Ne eblas deŝiri 
la okulojn disde stelaj mondoj, kaj mi spektis ilin... Kion vi 
diris? 


— Stebbs, — interrompis lin Drud, — eksidu; duan fojon mi 
adiaŭas cin tiel subite. Sed kun mi estas la vivo, kiun mi 
serĉis, kaj ŝi bezonas profundan ripozon. Krome, pri la 
lumturo scias tiuj, kiujn ni ne ŝatas. Tial mi ne restos por 
longe, nur manĝos. Sed ci estos sciigita baldaŭ kaj venos por 
ĉiam. 


— Dankon, Monto, — diris Stebbs. — Kian nomon havas cia 
nova Amiko? 


Drud ekridis: 


— «Granda eta amiko», — estas ties nomo, — «Tavi» estas 
Ŝia nomo, «Rapida rojo», «Ĉarma sonoro»... 


— Jes, da ni estas dek kvar, — aldonis Tavi, — sed ne ĉiuj 
estas kalkulitaj. La ceterajn, tamen, vi konas... Kaj tio estas 
vero, mi estas amiko por vi, amiko, sed ja por ĉiam, ĉu?! 


— Li scias tion. Li estas Monto, — diris Stebbs, plenigante la 
teleron de la junulino. Sed ŝi ne povis manĝi, nur haste 
trinkis kafon kaj ree komencis rigardi vice al Drud kaj al 
Stebbs, dum Stebbs estis demandanta, kien nun direktos sin 
Drud. Lin turmentis scivolemo. La junulino estis ne tute laŭ 
lia gusto, sed Drud alportis kaj gardis ŝin, tial Stebbs rigardis 
Tavi-n kun malkompreno de poŝtisto, malkovrinta ĉifritan 
leteron. Sed lia sorto estis alkutimiĝi kaj alligiĝi al ŝi tre 
baldaŭ, — multe pli baldaŭ, ol opiniis li tiuminute, pense 
ĉiam kunigante kun Drud la Venuson de Tannhauser [21], 
kia Ŝi estis montrita sur la pentraĵo, malpli — Dianon [22], 
ankoraŭ malpli — Psiĥon [23]; lia psiĥologia senreviĝo estis 
tamen agrabla. 


Scivolema kiel kaprino, Stebbs ne kuraĝis tamen demandi 
pri la eventoj, sciante anticipe, ke li ne ricevos respondon, 
ĉar neniam Drud hastis malfermi la animon al tiuj, kiuj ne ĵus 
tuŝis ĝin. Sed li tamen diris iomete: 


— Ci pensos, ke mi ŝin savis, kiam ci ekscios poste, kio 
okazis; ne, — ŝi la savon portis en sia brusto. Ni iris laŭ la 
sama vojo, mi atingis, kaj ŝi retroturniĝis, kaj tiel ni iros kune 
nun. 


Poste li ekstaris, alportis grandan litkovrilon kaj aliris al la 
junulino, dirante: 


— Ni ne prokrastu, ĉi tie ne estas loko por longe sidi, ni uzu 
la mallumon kaj tiun ĉi ripozon, por daŭrigi la vojon. Matene 
jam ne estos enigmoj por ci, mi diros ĉion, sed hejme. Jes, mi 
havas hejmon, Tavi, kaj eĉ plurajn; ekzistas ankaŭ multaj 
amikoj, kiujn mi tute povas fidi, kiel min mem. Timu nenion. 
La tempo donos al ni kaj simplecon, kaj facilecon, kaj unu 
rigardon al ĉio, kaj multajn bonajn tagojn. Tiam tiun Ĉi 
abruptan nokton ni rememoros, kiel konsolon. 


Ruĝa, kiel peonio, kun kuraĝaj larmoj en la okuloj, Tavi 
krucigis la manojn, kaj Drud dense ĉirkaŭvolvis ŝin, 
ĉirkaŭliginte, por ne defalu la litkovrilo, per trikita skarpo de 
Stebbs. Nun ŝi havis amuzan aspekton kaj sentis tion, facile 
movetante la manojn, por eksenti plenaĝecon. 


— Ĉio zumas interne, — agnoskis ŝi, — ho-o! la koro batas, la 
manoj estas malvarmaj. Kielas tio — esti birdo?! Cu? 


Ĉiuj triope ĥore ekridegis ĝis doloro en la flankoj, ĝis 
spasmoj, tiel ke eblis nenion diri, sed eblis nur skui la 
manojn. Tiam, plie pro timo, ol pro natura vigleco, Tavi-n 
kaptis petolemo, kaj ŝi komencis balanciĝi, aldirante: 


— Sezamo, Sezamo, malfermu! Kabano birdpieda [24], 
turniĝu dorse al la arbaro, vizaĝe al mi! — Kun kareso kaj 
maltrankvilo ekrigardis al ŝi Drud. — Ho, ne koleru, kara! — 
arde ekkriis ŝi, penante etendi la manojn, — ne koleru, 
komprenu min! 


— Kiel mi povas koleri, — diris Drud, — se iĝis hele? Ne. — Li 
agrafis la zonon, kovris la kapon kaj svingis la manon al 
Stebbs. — Mi hastas. Kiomfoje mi jam adiaŭis cin, sed tamen 
ni renkontiĝas kaj renkontiĝos plu. Ne malgaju. 


Li aliris al Tavi; nevole ŝi depaŝis, rigidiĝis kaj rekonsciiĝis, 
kiam Drud facile levis ŝin. Sed jam ekmoviĝis ĉirkaŭe ĉio, 
simile al lavango; frostigante kaj tiklante, de la piedoj mem 
al la koro leviĝis glacio, la spaco disiĝis, rumoro de fabelo 
superis murmuron de malproksima, malsupra akvo, kaj 
vento ŝtopis la orelojn. 


— Tavi? — demande diris Drud, sentante, ke li ree egalas por 
ŝi al rapidege fluganta nokto, ke li estas Monto. 


— Ha! — malforte eliĝis el la litkovrilo. Sed tuj kun ekstazo ŝi 
liberigis kaj levis la kapon, kriante, kiel al surdulo: — Kio 
lumas tie, malsupre? Tio estas putraj traboj, ligno putras, 
lumas, jen kio! Kaj eĉ se neniu kredos, ke eblas vivi tiel, eĉ 
se neniu scias! Nun min ne eblas disigi de vi, kiel bekon 
disde tekruĉo. Kiel en unu kanto... — Ŝi rompis, sed tra la 
dentoj emocie kaj kolere finis: — «Por mi edzo ci estos, kaj 
mi estos cia edzin'», — kaj antaŭ tio jene: «Se ci min ne 
forgesos, kvankam ondojn disigas destin'... ta-ta-ta-ta-ta-ta- 
ta-ta estos kaj... ta-ta-ta, ta-ta edzin'» 


Ŝi jam ploris, tiel malgaja ŝajnis al ŝi, ke «ondojn disigas 
destin'». Poste komencis paroli Drud kaj diris ĉion, kio 
necesas por profunda animo. 


Same kiel ĉiuj sonoj de la tero havas reflekton ĉi tie, tiel ĉio, 
soninta en alto, mistere reeĥas malsupre. En tiu horo, — en 
tiuj minutoj, kiam la du koroj pacience lernis bati akorde, 
grizhara majstro de beletro, sidante ĉe sia luksa tablo en 
sutano laŭ la maniero de Balzac [25] kaj en velura nigra 
ĉapeto, meze de priskribo de monduma akcepto, okupinta 
kvar tagojn kaj fariĝinta sufiĉe sukcese, subite eksentis 
alfluon de turmentaj kaj obtuzaj linioj de forglitanta versaĵo. 
Senforta forigi tion, li komencis skribi sur la marĝenoj ion 
senligan. Kaj ĝi rezultis tiel: 


Se ci ne forgesos, 

Kvankam ondojn disigas destin', 
Por mi edzo karesa ci estos, 

Kaj mi estos cia edzin'. 


Li tralegis, rememoris, ke la vivo pasis, kaj miris pri la 
barbara versaranĝo de la kvarverso, skribita per la mano, ĝis 
la ungoj mem plena de respekto, kun kiu oni premadis ĝin. 


Ĉu ne brilon de rojo, ĵetanta siajn gajajn akvojn en sovaĝan 
belon de fluo, vidas ni inter akvokirloj de ĝi, distranĉanta la 
verdan landon laŭ poreterne fiksita vojo? Malaperis kaj ne 
malaperis tiu rojo, sed, ĉerpinte akvon de la fluo, ĉu ni ne 
trinkas kun ĝi ankaŭ la akvon de la rojo? Egale — ekzistas 
rido, simila al la nia, kaj ekzistas malgajoj, kiuj tuŝus ankaŭ 
nian animon. Vento strias fumon, ventmontrilo kaj flago 
ŝiriĝas, vimplo krakas, flugas polvo; paperetoj, balaaĵo, altaj 
nuboj, aŭtunaj folioj, ĉapelo de preterpasanto, gazo kaj 
stamino de skarpo, petaloj de pomarboj, — ĉio strebas, 
deŝiriĝas, impetas kaj — en tiu momento — estas unu. Per 
obtuza muziko maltrankviligas ĝi la animon, haltintan meze 
de la vojo, kaj logas. Sed la animo estas pli peza, ol ŝtono; 
envie kaj senforte pririgardas ĝi la kirle viviĝintan foron, 
oscedas kaj fermas la okulojn. 


VII 


Dum kvin monatoj ses nekomunikemaj, silentemaj homoj 
faradis unu aferon, ligitaj per komuna plano kaj per komuna 
celo; tiujn homojn movadis estro, renkontiĝante kaj 
parolante kun ili nuren tiuj okazoj, kiam tio estis absolute 
necesa. Ili ricevadis kaj elspezadis grandajn monsumojn, 
glitante laŭ ĉiuj komunikvojoj kun senlaceco kaj persisto, 
sufiĉaj por organizi grandan migradon aŭ kaŭzi militon. Se al 


ili ne sufiĉis mono aŭ ili renkontadis obstaklojn, 
distranĉeblajn sole per ora grandega glavo, — krakado de 
telegramoj trakuradis la landon, donante sian enfermitan 
tremon al blanka mano, malfermanta per malpacienca virina 
moviĝo senbrilajn vitrojn de bankaj ĉeloj, kie kombita homo 
numeradis, subskribadis kaj metode finadis la aferon de 
transformo de ankoraŭ ne sekiĝinta subskribo en kolorajn 
briketojn de papermonoj aŭ de oraj paketoj, tirantaj la 
manon al la tero. 


Komence kursoj de la ses homoj, dediĉintaj, ŝajne, tutajn 
siajn vivojn al tiu afero, por kiu ilin alvokis la estro, estis 
ĉirkaŭprenantaj grandegajn spacojn. Iliaj vojoj ofte 
kruciĝadis. lam ili renkontiĝadis kaj paroladis pri sia afero, 
ricevante novajn direktivojn, post kio ili direktadis sin en 
lokojn, iel rilatajn al ilia tasko, aŭ revenadis al malnova 
spuro, starigante novan vidpunkton, kiu faris la vojon pli 
interesa, la taskon — pli klara, artifikojn — pli vastaj. Ili ĉiuj 
estis ligitaj kaj samtempe ĉiu estis sola. 


lom post iom iliaj vojaĝoj perdadis la grandiozan skalon, 
koncentriĝante ĉirkaŭ kelkaj linioj, markitaj sur siaspeca 
mapo, en kiu ni komprenus nenion, per komplikaj signoj. De 
la periferio ili kuntiriĝadis, rondirante, al iu centro aŭ, pli 
ĝuste, al teritorio kun malstabilaj limoj, en kies limo la celo 
senteblis pli klare, pli probable, kvankam determinate de 
nemultaj ŝancoj de simpla hazardo, sed tamen donante 
certajn esperojn. 


Jam hantis ia obtuza elnodiĝo. Jam la faktoj, kelkfoje 
kontrolitaj, ripetiĝadis kiel brila, kuranta streko, simila al fora 
eksplodo de sensona pafo; jam la rekta spuro ĵetiĝis sub la 
piedojn, momente kuniginte ĉiujn skrupulajn konsiderojn en 
unu lastan agon... la ago efektiviĝis, la manoj, kaptinte 
vakuon, tremeris, sensentiĝante en lacego, kaj retroa bato 
plene frakasis la sekretajn kaptilojn... Poste venis tago, en 


kies lumo afekcie klare ekstaris sur siajn lokojn ĉio, vidata 
de ordinaraj okuloj de ordinaraj homoj, — kvazaŭ okazis 
nenio. 


Ni revenas al Runa Beguem, kies animo aliris mornan limon. 
Ŝia voĉo iĝis seka, la rigardo — senmove trankvila, la 
moviĝoj — lacaj kaj abruptaj. Sed neniam dum la tuta 
tempo, kiam ŝi serĉadis morton por la arda koro de la 
senkulpa kaj sentima homo, ŝi nomis la aferojn per iliaj veraj 
nomoj kaj neniam pensis pri ili en terura sopiro. Ŝi estis 
pereanta kaj defendanta sin kun malvarma despero, trovinte 
apogon en la certeco, ke la morto de Drud liberigos kaj 
trankviligos ŝin. Tiu certeco, simila al intuicio aŭ al impeto, 
kaŭzita de netolerebla turmento, sed daŭranta senfine, kreis 
la celon, konfiditan al la estro, kaj nur kun li paroladis ŝi pri 
tio, sed ĉiam kun peto kiel eble malpleje zorgigi ŝin. 


Ne ekzistas afero kaj celo, kiuj pli aŭ malpli frue ne 
ekposedus la tutan penson kaj la tutan animon de iu unu 
homo, kiu antaŭ tiam, eble, vivis sen specialaj planoj, sed 
kun antaŭsento kaj humoro de sia rolo. Lin necesis elpreni el 
la egala herbo de kapoj, ekkoni kaj distingi inter multegaj 
vizaĝe similaj al li, inter sozioj kun trompa impreso de la 
originalo. Ŝajnis, ke nenio tia konformas la fortojn kaj la 
sperton de la junulino, kies forveturojn kaj alvenojn 
mondumaj gazetaj novaĵoj notadis en alta tono. Vere, ŝi ne 
povis fari tion ĉe tuta konscio de specifaĵoj de la tasko kaj ĉe 
klara kompreno por si mem, kio estus farenda; necesus 
publika elvokado aŭ trarigardo de loĝantaro de kelkaj urboj 
kun elprovoj, kiuj okupus plurajn jarojn. 


La necesa homo venis mem, kvazaŭ li estis kaptanta la 
minuton de senforteco, por frapi, eniri kaj ekparoli. Sur la 
dezerta nokta strato aŭdiĝis frapado de radoj, sonanta ĉiam 
pli laŭte, kaj Runa, forpelinte dormon, — pli ĝuste, malvivan 
senmovecon de penso, kun kiu ŝi penis forgesi sin sur 


kuseno, bruliganta la vangon, — fiksaŭskultis la bruon de la 
nevidebla veturilo. 


— Kiu veturas nokte? kien? — demandadis ŝi, nevole 
rimarkante, ke ŝi fiksaŭskultas kun stranga atendo, ke la 
sango sovaĝe batas; ŝajnis, ĝuste al ŝi estis direktita tiu 
soleca frapado de la nokto. Ĉiam pli laŭte sonis ĝi, pli klara 
kaj hasta iĝadis ĝia kraka trilo; iu hastis, kaj Runa levetiĝis, 
aŭskultante, ĉu ekbruos ree la radoj. Sed la bruo ĉesis 
kontraŭ ŝia domo; alia bruo, aperanta pigre kaj malklare, 
tuŝis la streĉitan aŭdon; mallaŭta, kiel kula kanto, fora 
sonoro, ankoraŭ sonoro, — pli proksime, frapo de fora pordo, 
susuro kaj malapero de malklaraj paŝoj. Ne elteninte, ŝi 
sonorigis mem, kun faciliĝo sentante, kiel tiu memstara ago 
elkondukas ŝin el la stuporo. 


Mallaŭte frapinte, eniris la servistino. 


— Al vi oni alveturis, — diris ŝi, — kaj ni nenion povis fari. 
Kaleŝego kun blazonoj; el ĝi eliris homo, insiste ordoninta 
transdoni al vi leteron. «Kiam ĝi estos legita, — diris li, — vi 


tuj ricevos ordonon senprokraste venigi min al via sinjorino». 
Ni interkonsiliĝis. Vidante, ke ni ne kuraĝas maltrankviligi 
vin, li disdonis al ni, ridante, po kelkaj oraj moneroj. Al ni iĝis 
klare, ke tia, evidente, grava persono ne kuraĝus 
maltrankviligi vin pro bagateloj. «Ni risku!» — pensis ni... 


— Kiel! — nevole indigninte, diris Runa. — Nur kelkaj oraj 
moneroj... Mi trarigardos tiun leteron. Ve al vi, se ĝi estas 
nesufiĉe serioza por tia senekzemple aŭdaca vizito. 


Ŝi disŝiris la koverton, severe rigardante al la servistino, kiu 
sukcesis balbuti: 


— Neniu scias, kial ni enlasis lin. En li estas io, kvazaŭ li 
scias, kion li faras. Li estas tiel trankvila. 


Runa jam ne aŭdis ŝin. Direktinte la rigardon al la atlasa 
folio, ŝi estis vidanta kaj travivanta la vorton — unu vorton: 
«Drud»; la frazo mem povus ŝajni sensencaĵo al ajna alia 
animo. Ŝi legis: «Laŭ spuroj de Drud» — nenio kroma estis 
en tiu letereto, sed tio estis sufiĉa. 


— Donu veston, — rapide diris la junulino, momente 
kunpreminte la leteron, kiel oni kunpremas naztukon, — 
konduku tiun homon en la marmoran gastoĉambron. 


Tiam, meze de nokto, ekbrilis la fenestroj, turnitaj al la 
ĝardeno. La lumo heligis statuojn kaj tapiŝojn; malnaturan 
viglon spiris tiu horo de nokta angoro, fermita en sensona 
ringo de sekreto. Malsanece regante sin, eniris Runa kun 
malvarma kaj senmova vizaĝo, kaj ekvidis tie la homon, kiu 
turnis al ŝi duonfermitan rigardon de la mallarĝaj pezaj 
okuloj. Tiuj okuloj esprimis akran, preskaŭ manian atenton, 
egalan al malagrable akra sono; ĉirkaŭ la vangostoj de la 
malhela vizaĝo krispis grizaj haroj, bukle falantaj sur la 
bruston, revivigante la dekokan jarcenton. Kurba linio de la 
razita buŝo kolorigis la tutan vizaĝon per morna lumo, 
rememorigante la rideton de la Gioconda [26]. Tia vizaĝo 
povus tremerigi, se, kantetante, oni senzorge turniĝus al ĝi. 
Li estis en nigra surtuto, kaj la ĉapelon li tenis en la manoj. 


Runa eniris kun demando, sed kiam ŝi ekvidis la vizitanton, 
ŝi tuj komprenis, ke ne necesas la demando. Tio estis kvazaŭ 
daŭrigo de ĵus ĉesinta interparolo. 


— Mi ne nomos min, — diris la nekonato, — kaj ankaŭ ne 
eksplikos al vi, kial nur nun, sed nek malpli, nek pli frue, mi 
eniras ĉi tien. Sed vi atendis min, kaj mi venis. 


Tremante, per gesto ŝi invitis lin eksidi kaj, kunpreminte la 
manojn, eksidis mem, rajte atendante ion neaŭditan. Sen 
gestoj kaj rideto daŭrigis sian parolon la gasto; li kunmetis 


sur la akra genuo la flavajn manojn, iĝinte pli senmova, ol 
marmoraj Leandro kaj Hero [27] malantaŭ li kun iliaj malĝojo 
kaj morto. Li diris: 


— Mi scias, kiel vi vivas, mi scias, ke via vivo plenas de 
eterna timo, ke via juneco estingiĝas. Kaj same mi scias, ke 
pensante en unu direkto, ĉiam pensante pri unu kaj la samo, 
sen ombro de espero venki tiun spuron de fulmo, pribrulinta 
vin meze de via bela lazura tago, vi venis al iu trankvila kaj 
malgaja decido. 


Per tiuj vortoj ŝia stato estis kaptita kaj montrita al ŝi mem. 


— Vian nomon, — diris ŝi, forŝanceliĝante, kaj tiel raŭke, ke 
tio estis proksima al ekkrio. — Unuan fojon mi vin vidas. 
Kioman fojon vi vidas min? Ĉu mi parolis kun vi? Kie? Diru, 
kiu perfidis min? Jes, mi jam ne vivas; mi sonĝas kaj pereas. 


— Kiu ajn mi estu, — diris la nekonato, ĉesiginte sian 
senmovecon kaj facile balanciĝante kun profunda kaj 
malbonsigna distriĝemo, — mi, samkiel vi, estas malamiko 
por li, sekve, — amiko de vi. Ekde nun, se nia interparolo 
kunigos nin, vi nomos min simple — «Estro». Drud devas ne 
plu vivi. Lia ekzisto estas netolerebla. Li enmiksiĝas en la 
leĝojn de la naturo, kaj li mem estas rekta negado de ili. En 
tiu estaĵo kaŝiĝas gigantaj fortoj, kiuj, se li ekdeziros direkti 
ilin al ajna flanko, kreos katastrofojn. Eble, mi sola scias lian 
sekreton; li mem neniam malfermos ĝin. Vi renkontis lin en 
la momento de amuziĝo — de brila defio al ĉiuj, kiuj, 
renkontante lin en homamaso, malproksimas de pensoj aliaj, 
krom tiu, ke ili vidas ordinaran homon. Sed lia influo estas 
grandega, liaj ligoj estas sennombraj. Neniu suspektas, kiu li 
estas, — unu, dua, tria, deka nomo malfermas por li fidemajn 
pordojn kaj orelojn. Li vagadas en atelieroj de junaj 
drinkemuloj, sugestante al ili aŭ delogante ilin per pejzaĝoj 
de nekonataj planedoj, fajfas por poetoj oratoriojn kaj 


simfoniojn, dum la vivo kriegas pri plej nedigestebla 
simpleco; esperigas inventistojn, malkvietigas sonĝojn kaj 
enmiksiĝas en la sorton. La senmovan, por ĉiam donitan, 
kiel klara bildo, vivon kirlas li, kaj ŝanĝas, kaj en brilantan 
foron movas ĝin kun rido. Sed ne sufiĉas tio. Ekzistas vivoj, 
kiujn la severa leĝo destinis al seneliraj malriĉo kaj suferado; 
malvarma glacio kiel firma krusto kuŝas sur ilia neaŭdebla 
fluo; kaj li rompadas tiun glacion, lasante al la suno penetri 
en la mallumon de la profunda akvo. Li determinas kaj 
solvas okazojn, kiuj laŭ lia volo komencas brili fabele. La 
mondo plenas de liaj vortoj, subtilaj spritaĵoj, mortigaj 
rimarkoj kaj animaj moviĝoj sen scii pri la fonto, 
disvastiginta ilin. Tiu homo devas malaperi. 


Kie malfortulo malamas — tie fortulo neniigas. Volo kaj oro 
parolas nun inter si. Faru elspezojn necesajn, eble, 
frenezajn; sed memoru, ke ne ekzistas saviĝo sen batalo; ne 
vi faros tiun baton. Ni komencos de malproksime, firme 
kunpremante per ringo. En la mondo vagadas ciganoj, kaj ili 
scias multon, kio estas atingebla al neniu, krom iliaj 
malpuraj nomadejoj. Ili estas avidaj kaj kaŝemaj. Tamen 
ĉemane mi havas kelkajn homojn de speciala speco, 
enprofundiĝintajn, same kiel mi, en kontempladon de fumaj 
figuroj de la vivo, en ties glitantan kaj apenaŭ aŭdeblan 
flirtadon. Ni venu laŭ la ora pado al tiuj ĉifonaj, harkovritaj 
nomadoj, kie, sub baskoj de koloraj tendoj, kaŝiĝas ruza belo 
ni devas paŝi. Sed ni ne neglektu ankaŭ helpon oficialan, 
nur kun singardemo kaj ekstrema elekto, se ni ne deziras, ke 
nia serĉado iĝu konata de ĉiuj. Tiuokaze niaj kartoj iĝus 
miksitaj kaj damaĝitaj de tiu kontraŭeco al la cetera realo, 
en kiun ni trafos kun nia tasko. 


Ju pli aŭskultadis lin Runa, des pli klare aperadis ŝia espero; 
kaj ŝi jam ne deziris demandi, sed nur, sole, agi. Obtuza 


kurteno kovris ŝian animon; sen krueleco, sen klara konscio 
por si mem, al kio ŝi decidiĝas, beate ridante, diris ŝi: 


— Estu Estro. Mi nenion avaros portio, pri nenio bedaŭros, 
sed atendos pacience kaj donos ĉion, kio necesas. 


Ŝi eliris kaj alportis tutan monon, kiun ŝi havis en tiu 
momento, krome ŝi alportis ĉekon por granda monsumo. 


— Ĉu sufiĉas tio? 


— Dume sufiĉas, — diris la gasto, — nun mi povas bonege 
pasigi la tempon. Nu, freneza knabino, diru, kio, se unu el la 
plej rimarkindaj friponaĵoj okazis ĵus antaŭ viaj okuloj? 


Sed ŝi ridetis, — tiel malforte, kiel malforte efikis ŝin la ŝerco. 


— Vi pravas, — diris la vizitanto, ekstarante kaj farante 
profundan riverencon. — Kiam venos la tempo, mi sciigos 
vin pri ĉio grava. Bonan nokton. 


Li diris tion kun akra rideto, atente ekrigardinte al ŝi. 


Ĉu esprimiĝis en tiuj malmildaj vortoj ŝia propra soifo de la 
kvieto, forfluginta en deliron kaj teruron, aŭ estis tuŝita 
ankoraŭ io, pli grava, — sed momenta doloro misformis la 
vizaĝon de la junulino. Tremerinte, ŝi rektiĝis kaj ekregis sin. 


— Iru, — diris ŝi, rapide kaj peze spirante, — vin vokas la 
nokto, sendinta vin ĉi tien. Iru kaj mortigu lin. 


— Mi trovos kaj sekvos lian spuron; mi iros laŭ la spuro sen 
deŝiro, — diris Estro. — Mi hastas, foriras. 


Li eliris; lia kaleŝego deveturis; la rapide forfluganta frapado 
de la radoj, bruinte ĉe la perono, baldaŭ iĝis malklara 


zumado. Aŭskultante ĝin, Runa parolis kun si mem, 
kunpremante la manon, ridis kaj ploris. 


Ekde tiu nokto komencis pli malrapide flui la tempo. Ŝia 
maltrankvilo kreskis; senmova persisto de homo, devigita 
pasive atendi — kaj eble en tiuj horoj, kiam rompiĝas plej 
akraj anguloj de la sekreta agado, glitanta sur la tero, — 
kreskis en ŝi kiel Ŝtoniĝanta maso, morne kunpremigante la 
lipojn ĉiufoje, kiam ŝi klare imagadis la finon. Plu en ŝiaj 
tagoj glitadis la rideto aŭ la vizaĝo de Drud, kvazaŭ por ĉiam 
donita kiel kunulo, sed jam ne tiel ŝokante, ne tiel faligante 
per potenca puŝo, kiel tio estis antaŭnelonge. Nun malklare 
imagiĝadis al ŝi apud li alia vizaĝo, sed kun nekapteblaj kaj 
subtilaj trajtoj, kun apenaŭ esprimita aludo de maltrankvila 
lumo; jen malaperadis, jen aperadis tiu vizaĝo, kaj ŝi ne 
povis klare distingi ĝin. Tiutempe ŝia perturbita penso iradis 
laŭ cirklo, kunpreminta en si senton de senkonscia perdo kaj 
obtuzan timon de mensa malsano. Tiu stato, plifortiĝante, 
malfortiĝante kaj ree fortiĝante, atingis finfine mornajn 
dezertojn, en kies plumba lumo tordiĝas kaj krias la vivo. 


En la dua tago post kiam Drud, ridante, transiris la limon, 
metitan per la terura Ĉaso, Estro vizitis Runa-n lastfoje. Kiel 
verdikton, elaŭskultis ŝi liajn vortojn, ne levante la rigardon, 
nur kviete fingrumante la radikon de la ventumilo; pli pala ol 
perlo estis ŝia vizaĝo. Ŝajnis, ke la malamo mem, preninta 
teruran homan aspekton, sidas kun ŝi. Liaj vortoj siblis kaj 
bruligis, kaj li kun peno, tra la spirado, disŝirita de la kolero, 
rapide, kiel pafojn, ĵetadis ilin: 


— Estis neniu momento en la ligo de ĉiuj niaj agoj kaj vortoj, 
ne kontrolita kun precizo de astronomia kronometro. La 
amikoj estis silentigitaj; la perfiduloj estis trovitaj kaj 
mortigitaj; ĉio sentaŭga, senutila en tiu afero estis 
kondamnita al mizereco kaj malagado. Ni antaŭzorgis 
hazardaĵojn, elkalkulis miliononojn de ŝancoj, — pli, ol 


elkalkulas la naturo mem, produktante vivan estaĵon, faris 
ni, sed la plej bona momento estis perdita. Kiel, kie, kiu faris 
eraron? Ankoraŭ ne klaras tio, sed ĉu gravas? Kiun linion, 
kiun nuancon de penso de iu el la homoj, ligitaj kun ni, ni 
preteratentis aŭ atribuis al ĝi neĝustan signifon? Ha! Mi 
denove demandas tiun ĉi malplenan aeron, kiam ĝi jam 
estas malplena kaj senkulpa! kiam eblas rigardi supren nur 
al birdoj! kiam la malkuraĝiĝinta, aŭ malforta, aŭ delogita de 
li koro, trankvile ridetante, ekkuŝas dormi post kvieta 
suspiro! 


Li eksilentis, kaj Runa levis la okulojn. Sed pli multe ektimis 
ŝi nun, ol iam en la plej malbonaj minutoj de sia deliro. La 
furiozo mem kun tikanta blua vizaĝo kliniĝis antaŭ ŝi, kaj la 
okuloj, superverŝitaj de obskuro, rabie tranĉis per sia akra 
brilo la tremerintan rigardon de la junulino. 


— Mi malbone fartas, — diris ŝi, — iru; ĉio estas finita. Kaj ĉio 
estas finita inter ni. 


Subite malforta iĝis lia voĉo; la ŝultroj velkis, la rigardo 
estingiĝis, la manoj, perplekse kaj senhelpe tremante, 
kvazaŭe serĉis apogon. Li ekstaris premita; malvigle kaj 
obtuze ĉirkaŭrigardinte, li malgaje movis la brovon kaj 
direktis sin al la elirejo. 


— Mi estas nur maljunulo, — aŭdis la junulino, — fortoj 
forlasas min, malfortiĝas la vido, — kaj la vivo, donita por 
unu impeto, ĉu restariĝos denove en sia ŝtala brilo? Mi estas 
rompita: la batalo finiĝis nule. 


Li foriris, flustrante kaj balancante la kapon en lumo de la 
grandega pordo, faranta lian antikvan figuron malpeza, kiel 
marioneto; forgesinte pri li, Runa iris malsupren. Ŝin 
kondukis deziro moviĝi, dum la morto jam estis decidita en 
ŝia ekdorminta animo. Sed Runa ne sciis tion. 


Ŝi vestis sin kaj eliris, distrite kapjesinte al servisto responde 
al demando, kiun ŝi nek komprenis, nek aŭdis. Ŝi ne havis 
celon, sed irado meze de vespera homamaso logis ŝin per 
malvarma ripozo de brua kaj bunta soleco. Kutime brilis 
fenestroj; tremantaj radioj de aŭtoj, antaŭante ĉevalojn kaj 
homojn, jen blindigadis antaŭe, lumante rekte en la okulojn, 
jen ŝprucadis el post la dorso, moviĝante kaj malaperante 
inter kruciĝantaj ombroj. Densa homamaso estis iranta 
renkonten al ŝi, dissplitiĝante antaŭ tiu ĉi pala kaj bela 
vizaĝo kun precizo de akvodislimo, ĉirkaŭfluanta rokon; 
neglekte kaj kviete iris la junulino, rimarkante nenion, krom 
oraj ĉenoj de vespera ilumino, dissemanta sub la ĉielo 
diafanan bluan gason. De tempo al tempo ŝia atento 
rimarkadis ion, tuj akceptantan gigantan amplekson, kvazaŭ 
tiu fenomeno estus subpreminta ĉion ceteran: ĵurnalon, 
grandan kiel domo, virinan aŭ viran vizaĝon de sur paĝoj de 
«La nutraĵo de dioj» [28], larĝon de strato, ŝajnanta 
prilumita abismo, fendon aŭ platon de la trotuaro, tuj 
fariĝanta la centro, ĉirkaŭ kiu bruis la urbo. 


lom post iom la homamaso iĝadis pli densa kaj larĝa, en ĝi 
rimarkiĝis ioma malordo, kreskanta en facilan tumulton. 
Aŭdiĝis demandoj kaj ekkrioj. Kiom ŝi povis, Runa moviĝis 
antaŭen, ĝis ŝi estis devigita halti. Sub ŝia mano kuris 
infanoj; vicoj de dorsoj, kunigitaj antaŭ ŝi, estis kaŝantaj 
scenon aŭ eventon, ĉirkaŭ kiu estiĝis silento, kroĉiĝanta al 
scivolemo; se iu por momento retrorigardadis el la antaŭa 
vico, en lia vizaĝo lumis retenata emocio. 


Kun konscio, ke la okazanta aŭ okazinta tie iamaniere rilatas 
al ŝi, kvankam ŝi neniel povus diri, kial tiun, sed ne alian 
senton kaŬzis la subita strata obstrukco, Runa laŭte kaj 
trankvile prononcis: 


— Tralasu min. 


Tiu tono, ellaborita dum jarcentoj, efikis Ĉiam same. Parto de 
homoj desaltis, parto, fleksiĝinte, estis elpuŝita de la 
disiĝinta maso, kaj la junulino eniris en la rondon. 


Ŝi ne rimarkis nun, ke ŝi altiris pli multan atenton, ol la 
homo, kuŝanta sur la tero en pozo de alpremiĝinto al la 
trotuaro, kvazaŭ aŭskultante subterajn voĉojn. Ĉe ŝiaj piedoj 
mem brilis disrampanta sanga makulo, kun acerba, humida 
odoro. La kuŝanto estis bonege vestita, liaj malhelaj haroj 
malsekiĝis en la sango kaj sur la sama sango kuŝis la 
duonfleksitaj fingroj de la maldekstra mano. 


Senvorte, profunde kaj peze suspirante, rigardis Runa al tiu 
homo, cedante unu penson al alia, ĝis, fulme anstataŭante 
unu la alian, ili solviĝis per plena kaj gaja ĝojo. En tiu 
momento la junulino estis tute freneza, sed vidis, por si, kun 
nedubebla vereco, — tiun, kiu tiel ofte, tiel dolore, mem ne 
sciante pri tio, ekstaradis antaŭ ŝia kunpremita koro. Subite 
eksilentis kaj retiriĝis ĉiuj, kiam ekparolis ŝi. 


— Ĉu vi diras, — mallaŭte diris Runa, pretere kaptinte parton 
de konversacio, — ke tiu homo estas memmortiginto? Ke li 


elĵetis sin el fenestro? Ho ne! Jen li — mia malamiko. La tero 
pli fortas, ol li; li mortis, mortis, jes; kaj mi ree vivos, kiel 
VIVIS. 


Ridetante, pririgardis ŝi ĉiujn, kiuj, atente flustrante ion al la 
najbaro, mem atente rigardis al ŝi, kaj, surgenuiĝinte, ŝi 
alpremis al siaj lipoj la varman, pezan manon de la mortinto. 
Kun frapo falis la mano, kiam la junulino leviĝis. 


— Pardonu, — diris ŝi. — Ĉion pardonu. En tiu mondo, kie 
nun estas ci, ne ekzistas malamo, ne ekzistas pasioj; ci 
mortis, kaj mi ripozos. 


Ŝi forŝanceliĝis, rigidiĝis kaj, perdinte la konscion, 
ekkonvulsiis en la manoj de tiuj, kiuj, alsaltinte, sukcesis ŝin 


reteni. Ordinara en tiaj okazoj tumulto finiĝis per apero de 
kuracisto kaj voko de la propra veturilo de Runa, — Ĉar 
kelkaj el la homamaso rekonis ŝin. 


Jen ĉio, kion necesas, kion eblas, kion endis rakonti pri tiu 
granda animo, falinta ruine. Sed ankoraŭ kelkaj vortoj, eble, 
tute kontentigos esploreman leganton, kiu pensas pli 
malproksime, ol la aŭtoro, kaj en unu historio serĉas alian, 
ĝis estos elĉerpitaj ĉiuj vivoj, ĉiuj amoj, ĉiuj renkontoj kaj 
okazoj, ĝis kvietaj tombaj montetoj, buntaj pro verdaĵo kaj 
floroj, kovros la vivojn kaj farojn de ĉiuj herooj, de ĉiuj homoj 
de tiu modesta rakonto pri bataloj kaj aferoj animaj. Tiel, 
sekvante la resaniĝintan, sed tute ĉion forgesintan 
junulinon, ni notu kaj ŝian edziniĝon kun Quincey, kiu per 
firma mano etendis al ŝi novajn, ne malpli miraklajn florojn 
de la vivo, kaj revenon de vivĝojo, — kaj ĉion, per kio spiras 
kaj vivas homo, kiam la sorto favoras al li. Nur fojfoje, 
turnante la rigardon al la ĉielo, kie liberaj strekoj de birdoj 
de horizonto al horizonto tiras sian lazuran vojon, Runa 
Quincey penadis rememori ion, medite kuntirante siajn 
maldikajn brovojn; sed la momento estingiĝadis, kaj nur ties 
ombro, per hela eĥo revenante el malproksime, flustradis 
vortojn, — ĉu subaŭskultitajn ie, ĉu aperintajn pro fremda 
volo? — eble, aŭditajn jam en la infaneco: 


Se ci ne forgesos, 


Kvankam ondojn disigas destin'... 
La 14-an de novembro de 1921 j. 


La 28-an de marto de 23 j. 


1 


«Soleil» — prononcu [sol£j], france: «Suno» (rim. de la 
tradukinto) 


2 


Nerono — romia imperiestro (37-68), kruela kaj malĉasta 
tirano, ŝatinta interalie partopreni publikajn konkurojn (rim. 
de la tradukinto) 


3 


Elagabalo — romia imperiestro (204-222), la plej malĉasta el 
romiaj imperiestroj (rim. de la tradukinto) 


4 


Agassiz — prononcu [agassic] (rim. de la tradukinto) 


5 


Barnumo — Phineas Taylor Barnum (1810-1891) — fama 
usona cirka entreprenisto (rim. de la tradukinto) 


6 


a giorno — prononcu [a ĝorno], itale: kiel tage (rim. de la 
tradukinto) 


7 


duklaftan — klafto — malnova mezurunuo de longo; rusa 
klafto = 213 cm (rim. de la tradukinto) 


8 


arŝinaj — arŝino — malnova rusa mezurunuo de longo = 
71.12 cm (rim. de la tradukinto) 


9 


Aisher — prononcu: [ajŝer] (rim. de la tradukinto) 


10 


La kelo de Auerbach — nomo de restoracio en Lepsiko, fama 
pro legendo pri diabla diboĉo de Faŭsto, kiun uzis Goeto en 
sia tragedio «Faŭsto» (rim. de la tradukinto) 


11 


«supo el toporo» — popola fabelo pri tio, kiel soldato kuiris 
supon kvazaŭ el toporo, petante por spici ĝin jen grion, jen 
viandon (rim. de la tradukinto) 


12 


Merimeĉe — Prosper Mĉerimee (prononcu [merime]) (1803- 
1870), fama franca verkisto; inter liaj multaj verkoj la plej 
fama estas novelo «Karmen», kies titolrolulino estas 
ciganino (rim. de la tradukinto) 


13 


Saint-Germain — grafo Saint-Germain [sen-ĵermen] (ĉ. 
1696-1784), aventuristo, diplomato, vojaĝisto, alkemiisto 
kaj okultisto. Kun lia nomo estis ligitaj multaj legendoj kaj 
elpensaĵoj (rim. de la tradukinto) 


14 


Montgomery kaptis la malsupran finon de la ŝnura ŝtuparo... 
— A. Dumas. «Du Dianoj» (rim. de la aŭtoro) 


15 


la aŭtoro de «Novaj Arabaj noktoj» — Robert Louis 
Stevenson (1850-1894), fama skota verkisto. Katriona estas 
heroino de lia samnoma romano (rim. de la tradukinto) 


16 


Blua Barbo — ĉefpersono de franca legendo pri malica edzo, 
murdinta multajn edzinojn, unue publikigita de Charles 
Perrault (1628-1703) (rim. de la tradukinto) 


17 


Kohinuro — hindia diamanto, unu el la plej grandaj en la 
mondo (rim. de la aŭtoro) 


18 


Kazanovo — Giacomo Girolamo Casanova (1725-1798), 
itala aventuristo kaj verkisto, fama pro multaj amoraj 
aventuroj (rim. de la tradukinto) 


19 


Edison — Thomas Alva Edison (1847-1931), mondfama 
usona inventisto (rim. de la tradukinto) 


20 


Monte-Kristo — mistera ĉefpersono de fama romano de A. 
Dumas «La grafo de Monte-Kristo» (rim. de la tradukinto) 


21 


la Venuso de Tannhauser — ekzistas multaj pentraĵoj, 
temantaj pri Venuso kaj Tannhauser (prononcu: [tanhojzer]), 
germana trobadoro kaj poeto, iĝinta heroo de germanaj 
popolaj legendoj (rim. de la tradukinto) 


22 


Diano — romia diino de ĉasado, luno, belo kaj naturo (rim. 
de la tradukinto) 


23 


Psiĥo — personigo de la homa animo en helenaj kaj romiaj 
mitoj (rim. de la tradukinto) 


24 


Kabano birdpieda — el rusaj popolaj fabeloj (rim. de la 
tradukinto) 


25 


Balzac — Honore de Balzac [balzak] (1799-1850), elstara 
franca verkisto (rim. de la tradukinto) 


26 


la Gioconda — prononcu [la ĝokonda], fama pentraĵo de 
Leonardo da Vinci pri virino kun mistera rideto (rim. de la 
tradukinto) 


27 


Leandro kaj Hero — herooj de helena mito, pereintaj 
geamantoj (rim. de la tradukinto) 


28 


«La nutraĵo de dioj» — fama sciencfikcia romano de H. 
Wells, temanta pri gigantoj (rim. de la tradukinto) 


